
Prolog 


Pe câmpul de luptă din San Cristobel, Spania 
Noiembrie, 1813 


— Înainte! strigă colonelul Edward Westover peste 
bubuitul  împuşcăturilor şi  zăngănitul asurzitor al 
baionetelor de oţel, ridicând sabia în aer. 

Îşi înfipse pintenii în coastele calului, iar animalul se 
năpusti înspre amestecul de uniforme albastre şi roşii de pe 
câmpul care, cu doar câteva ore în urmă, fusese acoperit 
cu floarea-soarelui. Petalele galbene, acum pătate cu roşu 
de la sânge, zăceau zdrobite sub copitele cailor turbaţi, sub 
asediul cavaleriei engleze care asalta capătul liniei de 
artilerie a inamicului. Cunoscuţi sub numele de Canaliile 
Roşii, pentru uniformele lor roşii de pe câmpul de luptă şi 
purtarea lor nelegiuită în afara acestuia, dragonii primiseră 
ordin să oprească barajul de artilerie pentru avansul 
infanteriei, însă misiunea personală a lui Edward era să îşi 
protejeze cât mai mulţi dintre oamenii lui. 

Flancat de cei doi căpitani ai săi în care avea cea mai 
mare încredere, se aruncară împreună în luptă, împuşcând 
şi sfârtecând fără ezitare, pregătiţi cu toţii să-şi dea viaţa 
pentru a asigura victoria forţelor aliate: 

— La dreapta! strigă Edward, îndreptându-şi calul 
spre o deschizătură în linie. 

Nathaniel Grey îi răspunse cu un strigăt şi îşi înfipse 
sabia într-un francez care avansase mai mult decât ar fi 
trebuit să îi permită infanteria. Lângă el, Thomas Matteson 
forţă trecerea prin breşă, trăgând cu ambele pistoale şi 
reîncărcând din şa, fără a încetini nicio clipă. 

Cu infanteria franceză cedând în faţa cavaleriei care 
se năpustise peste ei, cei trei bărbaţi porniră în galop spre 


flancul drept al tunurilor. Inamicii rupseră rândurile, 
risipindu-se într-o învălmăşeală confuză, soldaţii căzând în 
faţa cailor ce năvăleau peste ei. 

In două ore, forţele aliate opriseră inamicul şi îl 
forţase să se retragă, fugind dezorganizat. Odată linia de 
artilerie franceză abandonată, infanteria britanică avansă în 
forţă şi se instală în satul cucerit. Cavaleria se întoarse în 
spatele liniei lor, însă pe când ajunseră erau deja extenuaţi, 
caii lor stând cu grumazul plecat în timp ce călăreţii se 
lăsau să alunece din şa cu o expresie de uşurare. 

— Westover! 

Edward se întoarse. 

— Aici! 

Strigătul lui sfârtecă vacarmul liniei formate de 
oamenii lui, care începuseră să se reorganizeze în jurul lui, 
ocupându-se de răniţi, prinzând caii scăpaţi de sub control 
ai căror călăreţi fuseseră doborâţi din şa şi strângând 
armele pe care le capturaseră de la inamic. 

Lăsându-l pe locotenentul Reed încă în şa, căci omul 
se oferise voluntar pentru periculoasa misiune de a fi 
mesager de linie în bătălia respectivă, Nathaniel Grey porni 
încet spre Edward, cu spatele înţepenit într-o postură de 
hotărâre solemnă. 

Când se apropie, Edward îi remarcă liniile aspre ale 
chipului şi expresia dură a bărbiei. Ochii altădată luminoşi 
ai prietenului său erau sumbri. 

Era o expresie vestitoare de moarte. 

Edward se pregăti sufleteşte. Bătălia fusese oribilă, şi 
era sigur că mai mulţi dintre oamenii lui de nădejde 
pieriseră în atac. Se obişnuise cu teroarea şi cu iureşul 
bătăliei, dar perioada de după încheierea acesteia nu 
devenise niciodată mai uşoară. 

— Grey, spuse el sumbru, când căpitanul se opri în 
faţa lui, apoi îi aruncă o privire rapidă lui Thomas pentru a-i 
indica dintr-un gest scurt din cap să rămână. 


Cei trei bărbaţi trecuseră împreună prin iad în ultimii 
câţiva ani şi aveau să înfrunte împreună orice s-ar fi aflat în 
mesajul care îl făcuse pe Nathaniel Grey să devină brusc 
atât de posomorât. 

— Colonele, veşti din Anglia. Susţinând privirea lui 
Edward, Grey ezită, apoi inspiră înfiorat. Fratele tău a murit. 


Capitolul 1 


Londra, martie 1815 


Edward Westover îşi aruncă privirea peste masa de 
joc, fixându-l pe bărbatul pe care era pe punctul de a-l 
distruge. 

Cartoforul burtos, cu început de chelie, îşi tamponă cu 
o batistă fruntea asudată, apoi trase de lavalieră ca şi cum 
l-ar fi gâtuit. Privirea bărbatului se ridică să o întâlnească 
pe a lui, iar Edward fu străbătut de o tresărire de satisfacţie 
văzând spaima de chipul bărbatului. 

„Lasă-l pe ticălos să se teamă. Lasă-l să primească 
exact ceea ce merită.” 

În ultimul an, Edward nu se gândise la nimic altceva în 
afară de satisfacția pe care urma s-o simtă odată ce sosea 
acest moment, când avea să se bucure în sfârşit de 
dreptatea pe care tribunalele englezeşti i-o refuzaseră. 
Aproape fiecare moment de când se întorsese din Spania 
fusese concentrat pe a-i distruge viaţa acestui bărbat, şi 
chiar şi acum, dincolo de expresia stoică pe care o afişa 
prudent în faţa celorlalţi din încăpere, clocotea de ură şi de 
o nevoie violentă de răzbunare. 

În doar câteva secunde, Phillip Benton urma să piardă 
şi ultima sa mână la cărţi, iar din acel moment viaţa lui de 
până atunci avea să se sfârşească. Edward îl privi pe bărbat 


îndeaproape şi aşteptă, numărând în gând fiecare bătaie de 
inimă, singurul semn exterior al nerăbdării sale fiind o 
uşoară accelerare a respirației. Probabil aşa se simţea şi 
diavolul când răpea sufletul unui muritor, îşi zise Edward, 
cu diferenţa că Benton nu avea un suflet care să poată fi 
răpit. 

Dealerul întoarse şi ultima carte. 

Benton făcu ochi mari, zgâindu-se la ea, nevenindu-i 
să creadă că pierduse. Când îl văzu pălind, Edward fu 
străbătut de un fior de satisfacţie: 

— Jocul s-a sfârşit, Benton. „Şi la fel şi tu.” Acum am 
să iau ce îmi datorezi. Savurând plăcerea de a-l distruge pe 
Benton, Edward se întinse după biletul la ordin şi i-l aruncă. 
Tot ce îmi datorezi. 

Benton se forţă să afişeze un zâmbet împăciuitor. 

— Nu am întreaga sumă la mine în seara asta, 
desigur. 

Edward îl privi posomorât. judecând după purtarea lui 
arogantă, era evident că Benton încă nu avea habar cine 
era el, nici nu era conştient de tragedia care îi lega. Insă 
avea să afle cât de curând, iar în acel moment Edward 
intenţiona să îl facă să regrete pentru tot restul vieţii 
acţiunile care îi aduseseră laolaltă. 

Benton îi făcu semn administratorului cazinoului, 
chemându-l la masă: 

— Thompson, iar am dat de bucluc. Cu un râs forţat, 
Benton adoptă un ton vesel în contradicţie cu situaţia sa 
disperată. Vrei te rog să mă ajuţi în problema apărută cu 
prietenul meu aici de faţă - însă privirea mânioasă şi 
dispreţuitoare pe care i-o aruncă Edward nu fu nici pe 
departe prietenoasă - oferindu-mi un împrumut suficient 
cât să-mi achit pierderea? 

Thompson tuşi jenat, privirea alunecându-i spre 
Edward. 

— Mă tem că nu pot face asta. 


— Thompson! strigă Benton, nevenindu-i să creadă, 
suficient de tare ca bărbaţii de la mesele din jurul său să 
ridice privirea. Cobori vocea: S-a întâmplat vreodată să nu- 
ţi plătesc? Te-am înşelat vreodată chiar şi cu un bănuţ? 

— Ai fost întotdeauna un client bun. 

Benton se lumină la faţă. 

— Atunci adu-mi hârtie şi am să-ţi scriu o promisiune 
de plată. Cuvântul meu e valabil. 

Thompson se întoarse stânjenit spre Edward: 

— Ce doriţi să fac, domnule? 

— De ce îl întrebi pe el? vru Benton să ştie. 

— Fiindcă eu deţin toate promisiunile tale de plată, 
spuse Edward tărăgănat, găsind o plăcere imensă în a 
vedea expresia confuză care apăru pentru o clipă pe chipul 
bărbatului. 

Benton pufni dispreţuitor: 

— Thompson le deţine. 

— Le-am cumpărat de la Thompson, îi explică Edward, 
rezumând în câteva cuvinte eforturile îndelungate cărora le 
dedicase o mare parte din timpul său în ultimele 
douăsprezece luni, până la momentul respectiv, la fel cum 
ţi-am cumpărat şi toate datoriile. Tot ceea ce înseamnă 
credit datorat furnizorilor, chiria pentru locuinţa ta, notele 
de plată de la grajduri şi absolut toate datoriile tale, până la 
ultimul sfanţ, acumulate în toate casele de pariuri din 
Londra. 

Benton deveni stacojiu. 

— Pentru numele lui Dumnezeu, ce se petrece aici? 
Thompson! 

Managerul clătină din cap. ` 

— Aveai prea multe promisiuni de plată, Phillip. Incă 
îmi eşti dator de toamna trecută. Când am primit oferta de 
cumpărare a tuturor datoriilor tale... 

— Cumpărare a datoriilor mele? Vocea lui răsună cu 
ecou în tavernă, oprind jocul la toate celelalte mese. 


Bărbaţii se întoarseră să se uite la el, iar încăperea se 
umplu de şuşoteli discrete. 

— Domnule, doresc o explicaţie! 

— Ţi-am cumpărat datoriile, îi explică Edward cu 
răceală, detestându-l pe individ tot mai mult cu fiecare 
clipă ce se scurgea, iar acum îţi cer să le plăteşti. Pe toate. 

— Nu poţi să-mi ceri aşa ceva. 

— Legea îmi dă dreptul să revendic plata cu o 
notificare prealabilă de două săptămâni. Consideră asta ca 
fiind notificarea ta. Edward ştia răspunsul, însă găsi o 
plăcere perversă în a întreba: Doar dacă nu cumva nu poţi 
plăti? 

— Bineînţeles că pot plăti! Indignarea lui Benton 
răsună suficient de puternic în încăpere încât să o audă 
toată lumea, dar când se prăbuşi înapoi în scaun, cu umerii 
căzuţi, cobori vocea: Dar nu în două săptămâni. 

— Nu poţi deloc, îl corectă Edward, savurând 
înfrângerea bărbatului. Chiar dacă ţi-ai vinde toate 
posesiunile pe care le deţii, tot mi-ai rămâne dator. 

Exact aşa cum şi merita ticălosul. 

În pofida căldurii din sala de jocuri, Benton se înfioră. 
Privi biletul la ordin de pe masă ca şi cum şi-ar fi privit 
propriul mormânt. 

— Ai fi în stare să mă arunci în închisoarea 
datornicilor? întrebă Benton cu o voce gâtuită. 

Oh, Edward se gândise să o facă de multe ori în anul 
care trecuse - să îl arunce într-o închisoare rece şi fără 
ferestre şi să îl lase să putrezească în propria mizerie în 
spatele zidurilor de piatră. 

— Nu. Îşi dorea o răzbunare publică, în care să deţină 
controlul asupra fiecărui aspect din viaţa individului. Dacă 
nu îl putea spânzura pe ticălos, avea cel puţin să-l facă să- 
şi dorească moartea. Nu era nici urmă de îndurare în el în 
seara aceea. Îndurarea murise cu un an în urmă, odată cu 
Stephen şi cu Jane. Dar am să-ţi iau casa, spuse el, 


aruncându-i muşcător şi veninos fiecare promisiune, tot ce 
se află în casă, calul, hainele... îi făcu semn unui bărbat cu 
un aer distins care aştepta jenat la intrarea în sală. Până la 
ultimul sfant. 

— Nu o să-mi mai rămână nimic. Benton îşi tamponă 
fruntea cu batista, apoi lăsă să-i scape un hohot de râs 
jalnic. Nimic, în afară de fiica mea. 

— Atunci o să ţi-o iau şi pe ea, spuse Edward cu o 
afectare de gheaţă. Şi până la ultima panglică din părul ei. 

— Cine eşti? întrebă Benton din nou, furios de a fi fost 
umilit în public. 

Bărbatul ajunse lângă masa lor: 

— Da, Excelenţă? 

Benton clipi surprins, apoi tună: 

— Excelență? 

— Acesta este William Meacham. Edward arătă scurt 
din cap spre avocatul care reprezenta de multă vreme 
familia sa. El te va informa despre aranjamente. 

— Înghiţi-te-ar iadul! Benton îşi încleştă pumnii. Nu 
accept nimic din toate astea. 

Benton îşi mută privirea asupra lui Meacham, iar 
Edward desluşi gândurile frenetice care goneau prin mintea 
individului. Văzuse aceeaşi disperare furioasă şi pe chipurile 
inamicilor înfrânți, odată bătălia încheiată, când se 
negociau condiţiile de predare. 

Cât de puţin se schimbau oamenii de pe câmpul de 
luptă în saloanele cluburilor. lar în ceea ce-l privea pe acest 
bărbat, predarea era necondiționată. 

Pe acest inamic nu avea să-l cruţe câtuşi de puţin. 

— Dacă refuzi condiţiile mele, Benton, îi făgădui 
Edward, atunci chiaram să te arunc în închisoare. 

Chipul lui Benton se întunecă de furie. 

— Ai fi în stare să faci aşa ceva... Ai fi în stare să îmi 
distrugi viaţa? 

— Da. 


— De ce? 

— Fiindcă tu ai distrus-o pe a mea. 

Benton îşi simţi răsuflarea oprindu-i-se în gât. 

— Cine eşti? 

— Nu mă recunoşti? Edward se ridică de pe scaun, 
înălțându-se impunător la cei un metru optzeci ai săi. 
Acesta era momentul pentru care se pregătise pe tot 
parcursul anului care trecuse, muncind cu o înverşunare 
aproape oarbă, şi, după cum se aşteptase, îi aduse o 
tresărire plăcută de satisfacție zdrobitoare. Edward 
Westover. 

— Westover... Numele îl izbi pe Benton, făcându-l să 
se cutremure violent. Eşti colonelul Westover? 

Ţintuindu-l cu privirea pe Benton, inundat de întreaga 
forţă a urii şi a dorinţei sale de răzbunare, care veni să 
alunge scurta clipă de satisfacţie şi plăcere pe care o trăise 
cu doar câteva momente în urmă, Edward se aplecă peste 
masă pentru a-l studia necruţător. 

— Sunt fratele bărbatului pe care l-ai ucis. 

Se răsuci pe călcâie, întorcând spatele mesei, şi 
traversă cu paşi mari cazinoul, pornind spre uşa de la 
intrare şi lăsând ca întreaga lungime a încăperii să îl 
despartă de Benton înainte de a ceda impulsului de a-l 
sugruma cu mâinile goale. Pierdut în gândurile mânioase 
ale răzbunării sale, nu îl observă deloc pe bărbatul care 
aştepta într-un colţ şi care, după ce privise desfăşurarea 
evenimentelor din seara aceea, veni acum în urma lui, 
potrivindu-şi pasul după al lui. 

Trăsura îl aştepta la intrare şi urcă în ea. Pajul închise 
portiera. 

închizând ochii, Edward inspiră adânc şi aşteptă 
pacea de care ar fi trebuit să se bucure, uşurarea şi 
fericirea de a-l fi făcut în sfârşit pe ticălos să plătească. Insă 
acestea nu se făcură simţite, şi chiar şi tresărirea de 
satisfacţie pe care o simţise în clipa în care Benton îşi 


dăduse seama cine era dispăruse acum. Simţea doar 
nevoia de a-l distruge pe Benton, care trăise în el în ultimul 
an, temperată de golul profund pe care îl simţise din acel 
moment când, aflat în San Cristobel, aflase despre moartea 
lui Stephen. 

Portiera se deschise larg, iar bărbatul care îl privise 
din umbră sări înăuntru. Bătu cu pumnul în plafon, făcându- 
i semn vizitiului să dea bice echipajului, pornind în 
întunericul nopţii. 

— Colonele Westover. Thomas Matteson îl salută 
scurt, în timp ce trăsura se puse în mişcare cu o smucitură. 
O seară interesantă. 

— Căpitane Matteson. Edward îi aruncă o privire 
prietenului vechi care îi devenise ca un frate cât timp 
luptaseră împreună în Spania şi pe care îl văzuse ultima 
dată cu mai bine de un an în urmă, într-o altă ţară. Şi pe 
care acum voia să îl strângă de gât pentru că se băga în 
viaţa lui. Dă-te naibii jos din trăsură. 

Ignorându-l, Thomas se relaxă pe pernele banchetei 
cu aerul nepăsător al cuiva care fusese invitat înăuntru, în 
loc de a se fi aruncat în ea. 

— Ne aflăm în Londra. Aici sunt lordul Chesney, dacă 
n-ai nimic împotrivă. Thomas îi aruncă un rânjet 
fermecător, acelaşi care sedusese inimile femeilor de pe 
întregul continent. Edward nici nu mai ţinea minte de câte 
ori fusese nevoit să îl salveze din mâinile furioase ale unor 
taţi spanioli de fete. Sunt marchiz acum, dacă îmi permiti. 

— Am auzit. 

La scurt timp după bătălia de la San Cristobel, tatăl lui 
Thomas moştenise titlul de duce de Chatham, ceea ce 
însemna că neînfricatul căpitan de altădată era acum 
marchiz de Chesney şi moştenitor al unui ducat. Ceea ce 
însemna că viaţa lui era prea importantă pentru a fi riscată 
în armată. Moartea în bătălie era o opţiune bună pentru un 
al doilea născut, dar niciodată pentru nobili înalţi sau 


moştenitori - o lecţie pe care Edward o învățase cât se 
poate de temeinic. 

— Ţi-am demonstrat că te-ai înşelat. Thomas îşi 
întinse pieziş picioarele lungi. Ai spus că nu va fi niciodată 
nimic de capul meu. 

— Am spus că eşti nesăbuit şi ai să sfârşeşti ucis, îl 
corectă Edward solemn, nereuşind să îşi ascundă 
îngrijorarea din voce. 

Încă îi era teamă că prietenul său avea să-i 
demonstreze că avusese totuşi dreptate. 

— Acum ne îndreptăm amândoi către Camera Lorzilor. 
Thomas îi rânji. Spune o rugăciune pentru Parlament. 

Însă Edward nu avea chef de glume în seara aceea, 
mai ales având în vedere condiţiile în care soarta le 
hărăzise acele titluri nobile şi unuia, şi celuilalt. Ironia era 
lipsită de umor. 

— Unde e Grey? 

Edward nu ar fi fost surprins să descopere că individul 
se afla afară, atârnat de trăsură, chiar în acel moment. 

— Undeva în Anglia. 

Răspunsul lui Thomas nu era o glumă. După ce fusese 
rănit în război, legăturile lui Grey cu păturile de jos ale 
societăţii îl făcuseră suficient de valoros ca lordul Bathurst, 
ministru de Război şi al Coloniilor, să insiste ca acesta să se 
alăture Ministerului de Război. Grey era unul dintre cei mai 
buni agenţi ai lor, iar a spune că se afla „undeva în Anglia” 
era cea mai exactă localizare pe care i-o putea cunoaşte 
cineva. 

Edward se întinse spre portieră, ferm hotărât să îl 
împingă pe Thomas afară, în întuneric. 

— Îţi sugerez să i te alături. 

Marchizul plescăi din limbă. 

— De când eşti duce ai devenit cam încăpățânat, 
colonele. Cred că îl prefer pe bărbatul care obişnuia să dea 
foc corturilor inamice. El era mai rezonabil. 


— Habar nu ai, bombăni Edward. Apoi expiră şovăitor, 
ştiind că prietenul său cel tenace nu avea să-l lase în pace 
până nu obținea de la el ceea ce venise să obţină. 
Indiferent cât de al naibii de iritantă era această trăsătură, 
Edward nu putea să îi poarte pică. Era aceeaşi tenacitate 
care îi permisese căpitanului de altădată să rămână în viaţă 
în Spania. Ce cauţi aici? 

— Am nevoie de ajutorul tău, răspunse Thomas 
solemn. Am un prieten care are nevoie de mine ca să îl 
salvez de el însuşi. 

Edward îl privi posomorât printre umbre. Şi-ar fi lăsat 
bucuros viaţa în mâinile lui Thomas, dar de această dată 
mergea prea departe. 

— Dacă aş fi vrut ajutorul tău, mârâi el, ţi l-aş fi cerut 
acum un an. 

— Nu erai pregătit să-l accepţi atunci. 

Edward pufni dispreţuitor: 

— Şi crezi că acum sunt pregătit? 

— Cred că eşti la fel de încăpățânat cum ai fost 
dintotdeauna, răspunse Thomas, din vocea lui răsunând 
afecțiunea în ciuda cuvintelor sale, însă nu am să te las să 
distrugi o viaţă fără a încerca să te opresc. 

— Adică pe lui Benton. 

— Ata. 

Edward strânse din dinţi, dar chiar şi acea 
manifestare măruntă de indignare fu forţată. Nu era 
neapărat furios pe Thomas, cât pe ceea ce reprezenta 
acesta - viaţa lui de dinainte, cea pe care fusese nevoit să 
o lase în urmă. Însă acea viaţă dispăruse pentru totdeauna. 

— De unde ştii despre planurile mele în privinţa lui 
Benton? întrebă el. 

— De la mătuşa ta Augusta. Ea m-a rugat să te 
conving să renunţi la planul ăsta al tău. 

— Atunci poţi să-i spui că e prea târziu, îl asigură 
Edward. Meacham stabileşte detaliile aranjamentului chiar 


în acest moment. 

— Încă mai poţi să-l laşi pe Benton să scape. Thomas 
susţinu privirea lui Edward cu o expresie de compătimire 
profundă. Ceea ce i s-a întâmplat fratelui tău e de neiertat 
şi ar fi meritat să fie spânzurat drept pedeapsă. Darnu a 
fost. Magistraţii l-au lăsat să scape basma curată, iar acum 
trebuie să-l laşi şi tu să scape, înainte să-ţi distrugă şi ţie 
viaţa. 

Edward îl fixă cu o privire goală, fără un cuvânt. 

În trecut le-ar fi cerut sfatul lui Grey şi lui Thomas şi 
cel mai probabil l-ar fi şi urmat, aşa cum ar fi făcut şi cu 
propriul frate, însă acel trecut era înainte ca lumea sa să se 
fi schimbat. Colonelul Westover alături de care Thomas 
înfruntase flăcările războiului dispăruse. Era ca şi cum ar fi 
murit pe câmpul de luptă. 

— Mi-ai salvat viaţa, colonele, în repetate rânduri. 
Thomas se aplecă în faţă, cu o expresie intensă pe chip în 
umbrele întunecoase proiectate de felinarele legănate ale 
trăsurii. Şi nu am să te las să-ţi nenoroceşti viaţa acum. 

Edward aproape râse. Thomas nu ar fi putut să facă 
nimic nici pentru a-l opri, nici pentru a-l ajuta. În afară de... 

— Poţi să îl supraveghezi pe Benton? Am nevoie ca o 
persoană de încredere să stea cu ochii pe el până se 
rezolvă toată treaba. 

Părând să înţeleagă că era timpul să abandoneze 
acea bătălie în speranţa de a câştiga la un moment dat 
războiul, Thomas acceptă fără prea multă tragere de inimă: 

— Am să iau legătura cu Grey să văd dacă îmi poate 
da câţiva oameni. Dar promite-mi că ai să te gândeşti la 
posibilitatea de a-l lăsa pe Benton să scape. 

„În niciun caz n-am s-o fac.” 

Edward îi susţinu privirea şi minţi: 

— Am să mă gândesc. 

Dar nu avea să se răzgândească vreodată. Benton era 
prizonierul lui acum, în cel mai concret mod posibil, ca şi 


cum l-ar fi țintuit el însuşi în lanţuri între zidurile închisorii 
Newgate, şi nimic nu ar fi putut să îl facă vreodată să-l 
elibereze pe ticălos câtă vreme propriul lui frate zăcea mort 
în cimitir. 

— Noapte bună, atunci, colonele. Şi transmite-i 
salutări mătuşii Augusta. 

Thomas deschise portiera trăsurii şi sări afară, 
aterizând în stradă şi dispărând în beznă. 

Pufnind iritat, Edward trânti portiera în urma lui. 

Thomas se înşela. Răzbunarea se dovedise uşoară. Nu 
fusese nevoit să îl spânzure pe Benton; nici măcar nu 
fusese nevoit să-i ofere suficientă frânghie cât să se 
spânzure singur. Nu avusese altceva de făcut decât să stea 
în spatele lui şi să culeagă resturile odată ce se făcuse zob. 
Fusese atât de simplu! 

Câştigase. Obţinuse răzbunarea şi îl îngenunchease 
aşa cum îşi dorise, aducându-l pe Benton exact unde îi era 
locul - în închisoare şi fără nimic din tot ceea ce îi era drag. 
La masa de joc, când Benton îşi dăduse seama cine era şi 
ce făcuse, fusese copleşit de o satisfacţie imensă, care nu 
se putea compara cu nimic din ceea ce mai trăise până 
atunci. 

Însă senzaţia pălise, şi încă repede, până nu îi mai 
rămăsese decât acelaşi gol de dinainte. În locul fericirii şi al 
uşurării la care se aşteptase, se simţea gol pe dinăuntru, ca 
şi cum i-ar fi lipsit jumătate din viaţă şi habar nu avea unde 
să o caute. 


Katherine Benton îşi dădu pe spate capişonul pelerinei 
când intră în casa fierarului, strângând ferm în cealaltă 
mână geanta ei de piele. 

— lertaţi-ne, domnişoară, o întâmpină doamna 
Dobson, că v-am chemat aşa în toiul nopţii. 


Ea îi zâmbi liniştitor. 

— Aţi făcut ceea ce trebuia trimițând după mine. 

Mama îngrijorată mută sugarul din braţele ei pe 
celălalt şold, în timp ce un alt copil izbucni în plâns undeva 
de la etaj, iar doi băieţi porniră în fugă unul după altul, 
alergând prin încăperi. Erau acum zece copii în casa mică, 
dar îngrijită, ultimul fiind adus pe lume chiar cu ajutorul lui 
Kate. 

— Fiţi binecuvântată, domnişoară, oftă doamna 
Dobson recunoscătoare şi, pentru o clipă, Kate văzu 
scânteierea unor lacrimi de extenuare în ochii ei, că aţi 
venit să ne-ajutaţi cu tot cu belele de pe capul 
dumneavoastră. 

Belele de pe capul ei... Ignorând junghiul de umilinţă, 
ştiind că femeia nu o spusese pentru a o jigni, Kate îşi puse 
alinător mâna pe braţul doamnei Dobson înainte ca aceasta 
să înceapă să detalieze acele belele sau să-i aducă aminte 
că domnul Dobson avusese bunătatea de a-i cumpăra calul 
anul trecut, când avusese nevoie de bani. 

— Unde e Tom? 

Doamna Dobson arătă spre scări, apoi alungă doi 
copilaşi care se agăţaseră de fustele ei. 

— Vreţi vă rog să aduceţi sus un ceainic cu apă 
fierbinte şi o cană? 

Femeia dădu din cap, iar Kate urcă în grabă scările. 
Probabil Tom se simţise cu adevărat rău în seara aceea 
dacă întreaga casă era cu fundul în sus, copiii ridicaţi din 
pat şi alergând de capul lor, de la cel mai mare, de 
paisprezece ani, până la bebeluş. „Probleme la stomac” era 
ceea ce-i spusese băiatul care fusese trimis să o aducă. „Te 
rog, Doamne, fă să fie ceva ce să pot remedia.” 

Inspirând adânc pentru a se întări sufleteşte, păşi în 
micuța încăpere de sub streaşină care servea drept 
dormitor pentru toţi cei şase băieţi ai familiei Dobson, cele 
trei fete şi bebeluşul împărțind o odaie de la parter. Un 


băiat tânăr stătea ghemuit pe patul din colţ, lângă tatăl 
care încerca în zadar să îi aline suferinţa, şi se ţinea de 
abdomen, gemând de durere. 

Kate îl împinse blând pe domnul Dobson la o parte, îşi 
puse geanta pe marginea patului şi o deschise, apoi cobori 
privirea spre băiat. 

— Bună, Tom. 

— Bună seara, domnişoară, replică el, forţându-se să 
vorbească printre dinţii încleştaţi. 

Fruntea îi era acoperită de broboane de sudoare. Faţa 
îi era palidă, iar braţele nu i se descleştau nicio clipă de pe 
mijloc. 

Kate se încruntă. 

— James zicea că te doare stomacul. 

— Teribil de tare, domnişoară. 

Îşi înăbuşi un nou geamăt de durere. 

— Arată-mi exact unde. 

Băiatul ridică o privire nesigură spre tatăl lui, care 
dădu din cap în semn de permisiune, iar Tom cobori pătura 
până la şolduri, cu o mână, şi cu cealaltă îşi dezgoli 
abdomenul mic şi plat, ridicându-şi cămaşa de noapte. 

Kate îi atinse burta cu grijă, începând din stânga jos şi 
urcând de-a curmezişul. 

— Aici? 

Băiatul clătină din cap, dar gemu, punându-şi 
degetele peste un punct aflat mult mai sus, în mijloc, 
imediat sub stern. 

— Aici? Kate îl apăsă pe abdomen, iar băiatul ţipă. 
Ochii i se îngustară şi, pe baza a ceea ce ştia deja despre 
acel băiat, începu să bănuiască... Deschide gura, Tom. 

Băiatul deschise larg gura, iar când Kate se uită 
înăuntru, se posomori, întreaga îngrijorare din sufletul ei 
dispărând. 

Acum ştia sigur. 

— Te-ai furişat din pat în noaptea asta, nu-i aşa? 


Băiatul făcu ochi mari - fusese prins. 

— Domnişoară? 

— Şi, judecând după dureri, aş zice că cel mai 
probabil în jur de miezul nopţii. Nu-i aşa? 

Cu o expresie confuză de suferinţă şi de vinovăţie 
trecând peste chipul lui tânăr, băiatul încuviinţă din cap. 

Kate se aşeză din nou pe pat şi ridică dintr-o 
sprânceană dojenitoare: 

— Te-ai băgat în tutunul tatălui tău. 

Băiatul îi aruncă o privire îngrijorată tatălui său şi 
gemu. Faptul că fusese prins - şi teama de pedeapsa care 
urma - nu făceau decât să îi înrăutăţească durerile de 
stomac. 

— Fiul dumneavoastră şi-a stricat stomacul, îi informă 
Kate pe cei doi soţi, care rămăseseră în prag, soţia ţinând 
în continuare bebeluşul în braţe şi cu un copilaş tenace încă 
agăţat de fustele ei. Se va simţi mai bine până dimineaţă, 
adăugă ea, aruncându-i băiatului o privire piezişă, şi sunt 
convinsă că, după noaptea asta, n-o să se mai atingă 
niciodată de tutunul dumneavoastră, nu-i aşa, Tom? 

Băiatul clătină sumbru din cap. 

— Bun. Asta ar trebui să te ajute. Scoase din geantă o 
sticluţă cu un praf alb şi turnă din ea în cana pe care i-o 
întinse doamna Dobson când Kate îi făcu semn să i-o aducă 
împreună cu ceainicul. Adăugă apă fierbinte şi amestecă. 
Bea asta. Când băiatul se încruntă temător spre amestecul 
ce părea să fiarbă, îi explică: Este bicarbonat de sodiu. 
Bulele îţi vor ajuta stomacul să se liniştească. Haide, bea-l 
tot! 

Schimonosindu-se ca un om torturat, Tom înghiţi 
amestecul, apoi icni dezgustat. 

— Te vei simţi mai bine peste câteva ore. Kate aruncă 
o privire spre cei doi părinţi, evident copleşiţi de numărul 
mare de copii. Câţi ani ai, Tom - nouă sau zece? 

— Unsprezece, domnişoară. 


— Chiar mai bine. Eşti destul de mare să lucrezi, deci. 
Vino să mă vezi la Brambly mâine. Ne-ar prinde bine un 
băiat la grajduri. 

Ceea ce era o minciună. La Brambly nu era nicidecum 
nevoie de grăjdari, fiindcă la Brambly nu mai existau 
grajduri. Deoarece la Brambly nu mai rămăsese niciun cal 
în afară de unul bătrân şi deşelat pe care nu i l-ar fi luat 
nimeni de pe cap nici plătit. Dar ştia şi că un copil în minus 
cu care să îşi bată capul ar fi ajutat familia Dobson să se 
mai scuture de griji, chiar dacă nu era sigură cum avea să 
reuşească să mai hrănească încă o gură în familia ei. Dar 
urma să se descurce. Cumva, reuşea întotdeauna să se 
descurce. 

Işi închise geanta şi se ridică să plece. 

— Domnişoară, sunteţi sigură că vreţi să-l luaţi pe 
Tom să lucreze la dumneavoastră? insistă doamna Dobson, 
urmând-o pe Kate la parter. 

Cei doi soţi nu erau săraci, dar nu erau nici bogaţi, şi 
deşi a-l trimite pe Tom să lucreze pentru Kate însemna mai 
puţini bani cheltuiţi cu el, mai important era că însemna un 
copil mai puţin de supravegheat. 

— Ne-ar prinde bine o mână de ajutor în plus. 

judecând după tresărirea de pe buzele femeii, era 
evident că nu o credea pe Kate, dar nici nu i se împotrivi: 

— Ne-ar ajuta mult, domnişoară. E întotdeauna greu 
când ai copii, nu-i aşa? 

Ca la un semn, bebeluşul izbucni în plâns. Femeia oftă 
şi deschise uşa. 

Kate ieşi în întuneric şi frig, gândindu-se fără urmă de 
entuziasm la cei câţiva kilometri pe care avea să fie nevoită 
să îi facă până acasă prin întuneric. 

— Ar trebui să vă consideraţi norocoasă, domnişoară, 
că nu aveţi copii cu care să vă bateţi capul şi pe care să-i 
certaţi mereu. 

Kate făcu un efort pentru a nu-şi lăsa zâmbetul să 


pălească, în ciuda junghiului de invidie. Nu, ea nu avea 
copii ai ei şi cel mai probabil nu va avea niciodată. Să facă 
sacrificiile necesare pentru a obţine un soţ şi o familie... Era 
ceva ce pur şi simplu nu se putea îndura să facă. 

— Da, răspunse ea trăgându-şi capişonul, sunt într- 
adevăr foarte norocoasă. 


În camera sa de lucru, Edward îşi turnă un pahar de 
whisky. Luă o înghiţitură care îl făcu să icnească şi savură 
senzaţia de arsură, apoi se întoarse spre şemineu, unde 
mai scânteiau câţiva tăciuni incandescenţi. li împunse cu 
vătraiul de alamă până stârni o flacără fără vlagă, mai mult 
pentru a-şi descărca fizic frustrările acumulate în el decât 
pentru a înteţi focul. În jurul lui, reşedinţa urbană era 
cufundată în linişte şi întuneric, căci mătuşa sa Augusta şi 
servitorii se bucurau de ultimele ore de somn înainte de 
ivirea zorilor. 

Îi invidia. El nu mai dormise bine de peste un an. Şi 
ştia că nu avea să doarmă nici în noaptea aceea. 

Era pur şi simplu obosit. Acesta era motivul pentru 
care nu simţea acea fericire de durată la care se aşteptase 
în momentul când avea să facă dreptate în privinţa lui 
Benton, şi tot din acelaşi motiv se lăsa înghiontit de 
cuvintele lui Thomas. Dimineaţă, odată ce reuşea să 
doarmă şi începea să înţeleagă cu adevărat succesul 
răzbunării sale, avea să cunoască şi plăcerea revanşei. 
Atunci urma să fie fericit. 

Fericit? Dumnezeule! S-ar fi bucurat să poată simţi 
orice. 

Blestemând, dădu pe gât ce mai rămăsese din whisky 
şi se holbă la foc. 

— Excelenţă? 

Ridică privirea şi îl văzu pe Meacham aşteptând în 


prag. Edward îi făcu semn să intre, bucuros de sosirea 
acestuia. Cu cât lămureau mai repede tot ceea ce ţinea de 
situaţia lui Benton, cu atât mai bine. 

Meacham salută politicos din cap. Avocatul familiei 
Westover de aproape treizeci de ani, William Meacham se 
dovedise în repetate rânduri un specialist excelent şi un 
angajat devotat. Ocazional, de-a lungul anilor, chiar şi un 
prieten. Când tatăl lui Edward murise, şi Stephen devenise 
moştenitor, iar cei doi fraţi nu aveau decât douăzeci, 
respectiv nouăsprezece ani, Meacham fusese un sfetnic 
preţios, iar Edward îi datora mai multă recunoştinţă decât 
ar fi putut admite sau decât ar fi fost acesta dispus să 
accepte. 

Însă în ciuda trecutului care îi lega, Meacham nu şi-ar 
fi permis niciodată să devină familiar cu el şi nu ar fi 
încălcat niciodată eticheta, nici măcar la patru dimineaţa. 
Acum că era noul duce, Edward ar fi trebuit să fie încântat 
de respectul care îi era arătat, însă îl sâcâia. De când 
moştenise titlul, nimeni nu mai era deschis şi sincer cu el. 

Buzele i se strâmbară uşor. Aparent, nimeni în afară 
de Thomas Matteson. 

— Îmi cer scuze pentru ora târzie, spuse Edward încet. 

— Nu este cazul, Excelenţă. Meacham băgă mâna în 
interiorul paltonului şi scoase hârtiile pe care le pregătise. 
Benton a acceptat termenii dumneavoastră şi, în schimb, a 
semnat transferul asupra tuturor posesiunilor sale, exact 
cum aţi cerut. Este ruinat. Apoi adăugă încet: Felicitări, 
domnule. 

Edward aruncă o privire peste hârtii doar cât pentru a 
se asigura că semnătura lui Benton se afla la baza fiecăreia 
dintre acestea, apoi se întoarse din nou spre foc. 

Se terminase, deci. Phillip Benton era acum sărac lipit 
pământului, viaţa sa fiind complet şi public distrusă. Urma 
să trăiască în micuța cameră din Cheapside pusă la 
dispoziţie de Edward, cu un ajutor lunar de o singură liră 


acordat de Edward, supravegheat clipă de clipă şi fără a 
putea mişca nimic fără permisiune - devenise prizonier, sau 
atât de aproape de statutul de prizonier pe cât era posibil 
fără a fi încuiat efectiv în spatele gratiilor. Viaţa lui ajunsese 
în mâinile lui Edward, iar Edward o putea distruge, la fel 
cum Benton o distrusese pe alui. 

Atunci de ce nu era fericit? 

— Mulţumesc, Meacham. Am terminat pe seara asta. 

Avocatul ezită: 

— Mai este ceva, Excelenţă. 

— Ce anume? 

— Are o fiică. 

Edward se încruntă spre foc. Benton menţionase 
existenţa unei fiice, dar nu îl luase în serios. In lunile de 
când pusese ca Benton să fie urmărit, investigatorii săi nu 
văzuseră, nici nu auziseră să se pomenească vreodată de 
vreun copil. 

Însă nu ar trebui să-l surprindă să afle că Benton avea 
o fiică atât de lipsită de importanţă pentru el, încât nu 
mergea niciodată s-o vadă, nici nu lua legătura cu ea. 
Ticălosul îşi distrusese propria viaţă cu jocuri de noroc, 
curvăsărit şi băutură, şi în acelaşi timp îi distrusese şi fiicei 
sale viaţa, refuzându-i grija pe care o merita. Un astfel de 
bărbat nu avea suflet să iubească un copil. 

Meacham continuă prudent: 

— Benton a cerut să deveniți tutorele ei. 

— Nu. 

— Dacă îmi permiteţi, domnule, cred că ar trebui să 
vă mai gândiţi. Mama ei este moartă, iar dată fiind situaţia 
actuală a tatălui ei... 

O privire tăioasă din partea lui Edward îl făcu să se 
oprească. Bun. Meacham şi Thomas puteau amândoi să-şi 
păstreze pentru ei nenorocitele lor de opinii legate de 
Benton. 

— Trebuie să vă gândiţi la reputaţia dumnea... 


— Naiba s-o ia de reputaţie! bombăni el. 

Meacham se crispă. 

— Excelenţă, nu cred că vorbiţi serios. 

Edward îl privi cu ochii îngustaţi. Meacham nu mai 
fusese niciodată atât de aproape de a trece graniţa dintre 
ei, de a-şi permite o asemenea familiaritate, încât să 
încerce să îl mustre. Însă Meacham nu se înşela. Lui Edward 
nu-i păsa câtuşi de puţin de ce se alegea de reputaţia lui, 
dar acum, că devenise duce, era responsabil de reputaţia 
familiei Westover şi a titlului ei nobiliar, indiferent dacă îi 
convenea sau nu. 

— Domnule, l-aţi adus pe tatăl ei într-o situaţie în care 
nu o mai poate susţine financiar. Din punct de vedere 
moral, a devenit responsabilitatea dumneavoastră. E mai 
bine să legalizaţi acest aspect. Avocatul adăugă sec, cu o 
expresie paternă cum Edward nu mai văzuse niciodată: 
Dacă nu aveţi grijă de ea, iar situaţia ei ajunge la urechile 
lumii, veţi deveni un paria în societate. 

Şi aceeaşi soartă ar fi aşteptat-o şi pe Augusta. 
Mătuşa lui era singura familie pe care o mai avea acum şi 
nu ar fi făcut nimic care să o rănească. 

— În regulă. Se întoarse nepăsător către foc. Scrie 
contractul. 

— Este decizia corectă, domnule, îl asigură Meacham. 
Ar fi fost regretabil pentru dumneavoastră dacă ar fi avut 
de suferit o fiinţă inocentă. 

Edward nu spuse nimic, incapabil să găsească în el 
suficientă vinovăţie cât să îi pese. Văzuse sute de fiinţe 
inocente suferind în timpul atrocităților războiului. Ce mai 
conta faptul că un copil rămânea fără panglici în 
comparaţie cu toate acele orori? 

— Ar trebui să meargă cineva acasă la ea pentru a se 
asigura că are o situaţie adecvată. Am să mă ocup ca unul 
dintre asistenții mei să meargă săptămâna viitoare... 

— Nu, îl întrerupse Edward. Mă duc eu. 


Meacham se opri surprins. 

— Mă scuzaţi? 

— Mă duc personal. 

Nu că i-ar fi păsat cu adevărat de sentimentele fetiţei, 
dar apariţia unui funcţionar legal dând buzna peste ea şi 
înspăimântând-o era ultima complicaţie de care avea 
nevoie, în condiţiile în care îşi dorea ca întreaga situaţie cu 
Benton să fie rezolvată cât mai rapid şi cât mai uşor posibil. 
Copii urlători şi dădace furioase nu ar fi făcut decât să se 
adauge bătăilor sale de cap. 

Şi mai avea un motiv să meargă. După calvarul din 
anul care trecuse, avea să-i prindă bine să petreacă în 
singurătate câteva zile la ţară, călărind şi vânând, departe 
de moşia familiei de la Hartsfield Park şi de toate amintirile 
de acolo. Voia să meargă undeva unde să poată uita, chiar 
dacă doar pentru câteva zile, şi unde să nu i se amintească 
în permanenţă de Stephen şi de Jane. 

Aşa că avea să o cunoască pe copilă, să se asigure că 
locuia în condiţii satisfăcătoare, apoi să-şi vadă de ale lui. 
Cel mai probabil urma să termine până la ora ceaiului. 
Vizita nu avea să fie nimic mai mult decât o scurtă 
diversiune. 

— Dacă mai e ceva, îi ceru Edward, vizitează-mă 
dimineaţă. Noapte bună, Meacham. 

— Excelenţă. 

Cu o plecăciune uşoară, Meacham se retrase din 
camera de lucru. 

Edward îşi umplu din nou paharul şi învârti lichidul 
auriu cu un aer gânditor. Deci, Benton are o fiică. 

Avea. 

Era a lui acum, atât de aproape de a fi ca propria lui 
fiică pe cât era posibil fără a avea acelaşi sânge, şi 
devenise responsabilitatea lui să o crească, să o educe şi, 
în cele din urmă, să-i găsească un soţ, odată ce ajungea la 
maturitate. Sau, mai exact, devenise responsabilitatea lui 


Meacham, căci el nu avea de gând să-şi mai bată capul 
vreodată cu acea copilă după ce îşi încheia vizita în Sussex. 

Era un aspect pe care nu îl planificase, dar acum că 
fata făcea parte dintre consecinţele bătăliei câştigate, 
statutul de tutore al ei nu avea decât să-i facă răzbunarea 
cu atât mai dulce. Era o pradă de război şi nu intenţiona să- 
i permită lui Benton să o mai vadă. 

Viaţa unei fiice, în schimbul vieţii unui frate. O 
compensație corectă. 

— Strathmore? A 

Mătuşa Augusta apăru în prag. In pofida orei târzii, îşi 
ţinea capul drept, cu un aer regal - contesă din cap până în 
picioare. 

Edward îşi întoarse privirea spre foc. Dumnezeule, cât 
era de extenuat... 

— Nu, doar Edward. 

— Doar Edward? 

El îşi dădu ochii peste cap în faţa asediului pregătit de 
Augusta şi a devotamentului ei neclintit faţă de poziţia 
socială. Cum nu avusese copii, mătuşa lui, rămasă văduvă, 
îi crescuse pe el şi pe Stephen după ce mama lor murise 
când ei erau încă băieţanarii, în calitate de soră a ducelui ei 
revenindu-i sarcina de a-i ţine în frâu şi a-i feri de 
scandaluri. Cei doi îi dăduseră multe bătăi de cap, însă îi 
strunise cu porunci severe şi priviri tăioase. Era una dintre 
puţinele persoane din lume capabile să îl mustre, fiind încă 
în stare să-l facă să tremure dintr-o singură privire. 

Precum cea pe care o aţinti acum asupra lui. 

— Eşti totuşi ducele... 

— Asta e ceea ce doresc în noaptea asta. Politeţea 
forţată era ultimul lucru cu care voia să aibă de-a face, 
toate acele detalii care îi aminteau cât de mult se 
schimbase viaţa lui. In noaptea aceea voia să fie din nou 
doar Edward. Te rog, noaptea asta, las-o aşa. 

Mătuşa lui îşi îndreptă umerii, adoptând postura de 


capitulare posacă pe care o lua de fiecare dată când ştia că 
insistase atât cât era omeneşte posibil, dar nu avea să 
câştige. 

— Îmi cer scuze că te-am trezi, interveni Edward, 
sperând să o îmbuneze şi să evite alte conflicte. 

— Am auzit uşa. 

— Era Meacham, îi spuse el blând. Ar trebui să te 
întorci în pat şi să-ţi faci somnul. Îţi voi ţine companie la 
micul dejun. 

— Ai nevoie de ceva? Să trimit după Huddleston? 

Edward clătină din cap. Huddleston era un valet bun, 
mereu dornic să ajute şi să îi facă pe plac, dar Edward se 
simţea sufocat de atenţia lui. Prefera să se îmbrace singur, 
aşa cum o făcuse şi în Spania, chiar dacă avusese o 
ordonanţă la dispoziţie, căci ţinea la intimitatea sa. Dacă ar 
fi putut s-ar fi lipsit complet de valet, dar, în calitate de 
duce, acest lucru era imposibil, şi cum Huddleston fusese 
valetul lui Stephen, Edward îl păstrase pentru el. 

— Somn uşor, atunci. 

Întorcându-se să plece, se opri să îşi pună o mână pe 
braţul lui. 

Însă Edward se feri. Nu voia grija ei maternă în 
noaptea aceea, preferând să fie lăsat în pace în nefericirea 
lui. Sau ceea ce ar fi fost nefericire dacă ar fi fost capabil să 
simtă măcar atât. 

Chipul ei se îmblânzi. 

— Nu ţi-e uşor să porţi povara titlului, nu-i aşa, 
Edward? 

Lăsându-şi umerii să cadă, Edward îşi feri privirea, 
nedorind ca ea să vadă suferinţa din ochii lui. 

— Era o povară pe care ar fi trebuit s-o poarte 
Stephen, nu eu. 

— Fratele tău nu a considerat-o nicio clipă o povară. O 
privea ca fiind moştenirea lui. 

— Eu sunt soldat. Clătină din cap. Viaţa asta nu mi-a 


fost sortită mie. 

— Dar este viaţa ta acum. Băiete drag, poţi să-ți 
iroseşti timpul încercând să te convingi singur că eşti tot un 
colonel de armată, dar nu mai eşti. Lăsă să-i scape un 
suspin adânc, nu de milă sau de jale, ci născut din dorinţa 
ca Edward să îşi accepte noul statut aşa cum o făcuse şi ea. 
Şi nu vei fi niciodată doar Edward. 

Sărutându-l blând pe obraz, ieşi din încăpere. 

Preţ de câteva clipe Edward nu făcu decât privească 
în urma ei, incapabil să trezească în el suficientă emoție cât 
să fie furios sau jignit de cuvintele ei. Insă nu simţea nimic. 
Îşi sprijini braţul obosit pe poliţa căminului, prea apatic 
chiar şi pentru a-şi reumple paharul şi a bea până uita de 
el. 

Fiind al doilea născut, fusese crescut să îşi croiască 
singur drum prin viaţă, şi o făcuse bucuros, cumpărându-şi 
un grad de ofiţer în armată odată ce terminase 
universitatea. Pe câmpul de luptă nu mai conta deloc faptul 
că familia sa era una dintre cele mai puternice din Anglia. 
Ceea ce era important era caracterul. Capacitatea lui de a 
îndeplini ordinele cu un devotament fără cusur faţă de 
oamenii săi îl făcuse să iasă în evidentă. Şi excelase la 
acest lucru, câştigându-şi pe câmpul de luptă cinci avansări 
în grad. 

Apoi, printr-un capriciu crud, soarta îi furase tot ceea 
ce obținuse cu atâta trudă. Din clipa în care moştenise 
titlul, viaţa colonelului Westover se sfârşise, ca şi cum ar fi 
murit şi el în ziua aceea în accidentul de trăsură care 
curmase viaţa fratelui şi a cumnatei lui. Fusese obligat să ia 
locul fratelui său şi să ducă moştenirea mai departe. De 
drept, acum ar fi trebuit să lupte pe continent, iar Stephen 
ar fi trebuit să fie încă în viaţă. 

Cu Jane. 

Chiar şi acum simţea o strângere de inimă când se 
gândea la ea. În noaptea când Edward o întâlnise pentru 


prima dată, când ea intrase în sala de bal pentru a-şi face 
debutul în societate, fusese fermecat. Era un sentiment pe 
care nu îl mai trăise cu nicio altă femeie până atunci. Cu 
părul ei întunecat şi ochii căprui, nu era o frumuseţe 
englezească tipică, dar avea o vitalitate care îl atrăsese, un 
farmec pe care regulile rigide ale societăţii engleze nu i-l 
răpiseră încă. Edward reuşise cumva să obţină un vals cu 
ea, iar pe când orchestra ajunsese la ultimele înflorituri ale 
valsului şi el o oprise cu o piruetă râzând în braţele lui, era 
deja pierdut, deşi ştia că nu îi era sortită lui. 

Fiind fiica unui conte, era născută să devină soţia unui 
nobil înalt, iar viitorul ei - şi alegerile ei în materie de soţi - 
nu îi aparținuseră niciodată cu adevărat. Şi, la drept 
vorbind, nici nu îi promisese nimic vreodată. 

Chiar şi aşa, el îi făcuse curte în maniera nesocotită 
care îl caracterizase când era mai tânăr, dând naibii orice 
urmă de prudenţă şi gândul la eventualele consecinţe. Insă 
fusese prea tânăr, cu prea puţină experienţă în ceea ce 
priveşte femeile şi lumea, şi mult prea arogant pentru a 
înţelege că existau lucruri pe care nu îi era hărăzit să le 
aibă vreodată. Indiferent cât de mult şi le-ar fi dorit. lar pe 
ea o dorise, nu doar pentru o aventură, ci pentru tot restul 
vieţii, însă nu bănuise nicio clipă că ea nu împărtăşea 
aceleaşi dorinţe privind un viitor împreună. Astfel că, într-o 
după-amiază caldă, stând amândoi încâlciţi în aşternuturi 
într-o cameră de oaspeţi nefolosită de la Hartsfield Park, îi 
declarase că o iubea. 

Închise strâns ochii pentru a alunga amintirea. Zece 
ani mai târziu, încă mai auzea sunetul chicotului ei speriat 
şi vocea ei uluită, la fel de limpede de parcă s-ar fi aflat 
chiar în clipa aceea în cameră cu el. 

Iubire? Cel puţin avusese bunul-simţ de a-şi acoperi 
gura cu mâna, într-un gest de scuză stingheră, când 
murmurase: „Doar nu crezi cu adevărat că m-aş putea 
căsători vreodată cu un ofiţer de armată... O, Edward, 


nu...” Ochii ei măriţi de surpriză căpătaseră apoi o expresie 
blândă, de milă. „Credeam că înţelegi...” 

Aparent, nu înţelesese deloc. 

O săptămână mai târziu, plecase la război, pentru a fi 
cât mai departe de ea, intenţionând să nu se mai întoarcă 
niciodată. 

Şi, două luni mai târziu, fratele lui, Stephen, duce de 
Strathmore, îşi anunţase logodna. Cu Jane. 

În ciuda infernului războiului şi a furiei stârnite de 
trădarea ei de a se fi căsătorit cu fratele lui, avusese nevoie 
de câţiva ani până să reuşească să şi-o alunge din minte. 
Se năpustise în atacuri nesocotite în numeroase bătălii şi se 
oferise să ia locul unor soldaţi de rang inferior în misiuni 
periculoase, nu fiindcă şi-ar fi dorit să moară, ci fiindcă nu îi 
mai păsa ce se alegea de el, dacă trăia sau murea. În cele 
din urmă şi-o alungase şi din trup, cu ajutorul unui lung şir 
de femei anonime. 

Nimic din toate acestea nu ajunsese la urechile 
fratelui său, care fusese cândva cel mai bun prieten şi 
confident al lui. La început îi fusese prea ruşine pentru a-i 
împărtăşi lui Stephen cum se îndrăgostise de o femeie care 
- ar fi trebuit să înţeleagă de la bun început - nu ar fi putut 
fi a lui. Apoi, când aflase despre logodna lor, această a 
doua umilinţă profundă, venind din partea femeii care 
devenise cumnata lui, schimbase totul între cei doi bărbaţi, 
iar Edward ştiuse că nu avea să-i poată spune vreodată 
adevărul. Increderea pe care şi-o acordaseră reciproc de 
când erau băieţanarii fusese în mod irevocabil distrusă, iar 
el îşi pierduse nu doar inima, ci şi fratele. 

Consecinta, îşi spuse el acum, era o carieră militară 
remarcabilă şi o enormă neîncredere faţă de femei. Îşi 
dădea voie să se bucure de flirturile şi de atenţiile lor şi 
accepta bucuros orice plăceri i-ar fi oferit acestea de 
bunăvoie, dar nu avea să îşi mai încredinţeze niciodată 
inima unei femei. 


Apoi, într-o secundă, lumea lui se sfârşise. 

Stephen şi Jane plecaseră la Londra pentru a sărbători 
vestea că ea era în sfârşit însărcinată cu mult aşteptatul 
moştenitor al titlului Strathmore. Însă Philip Benton, beat şi 
furios după o noapte în care pierduse bani la cărţi, gonise 
cu faetonul său pe străzile înguste, năpustindu-se orbeşte 
de după un colţ şi izbindu-se de trăsura care venea din faţă. 
Cele două atelaje se ciocniseră într-un amalgam de lemn şi 
metal, sânge şi carne. Stephen şi Jane fuseseră răpuşi în 
floarea vârstei, în timp ce Benton scăpase nevătămat. 

Edward se aflase la o ţară distanţă când se 
întâmplase totul, fără să aibă habar de schimbările oribile şi 
monstruoase pe care soarta le aruncase asupra familiei 
sale. 

Întreaga povară a moştenirii Strathmore căzuse 
asupra lui ca o avalanşă, smulgându-l din fruntea oamenilor 
săi şi forțându-l să se întoarcă în Anglia şi să îşi găsească 
locul într-o viaţă pe care nu o mai cunoscuse niciodată 
până atunci, nici nu şi-o dorise. Peste noapte, devenise unul 
dintre cei mai puternici oameni din regat, răspunzător 
pentru moşii şi pentru toţi ocupanţii şi angajaţii de pe 
acestea, pentru conturi bancare ce valorau fiecare o mică 
avere, un loc în Parlament şi confidenţele private ale 
prinţului regent însuşi. 

Fratele lui şi Jane fuseseră ucişi, însă Edward fusese 
aruncat în iad. 


Capitolul 2 
Casa Brambly 


Sussex, Anglia 


Katherine Benton întinse încet lingura către bolul 


aşezat într-o poziţie precară deasupra lămpii, având grijă să 
nu zgâlţâie întreaga construcţie în timp ce amesteca... 

— Domnişoară Kate! 

Mâna îi tresări. Din gât îi scăpă un geamăt în timp ce 
se uita neputincioasă cum tripodul se răstoarnă, izbindu-se 
pe podeaua din piatră şi vărsând conţinutul vasului pe 
partea din faţă a rochiei ei, lăsând în urmă o pată maronie 
şi urât mirositoare: 

— Pe toţi dracii! 

Înjurătura deloc elegantă pentru o doamnă îi zbură de 
pe buze înainte să apuce să o stăpânească. 

Răsuflă lung, apoi se aplecă să culeagă rămăşiţele 
experimentului distrus. Se alesese praful din munca ei de o 
zi. 

Lumina soarelui cădea oblic prin fereastra 
laboratorului pe care îl amenajase în vechea afumătoare şi 
în care îşi efectua experimentele şi îşi amesteca leacurile şi 
în care, ca bonus - de obicei - se bucura de linişte pentru a 
lucra în pace, îşi păstra cele mai importante cărţi şi notițe şi 
trata rănile minore ale sătenilor. In cazul rănilor mai grave 
mergea acasă la ei, de regulă pe jos, deoarece Brutus, 
ultimii dintre caii de la fermă, nu se putea deplasa mai 
repede decât la pas, zguduindu-ţi spatele în tot acest timp. 

Întinzându-se după jurnalul legat în piele în care îşi 
nota observaţiile, îşi şterse de pe frunte o picătură 
încăpăţânată de mizerie. 

„Prima încercare eşuată”, măzgăli ea, apoi şterse o 
picătură de mâzgă maronie de pe pagină şi o aruncă pe 
podea. „Voi face o a doua încercare mâine, în condiţii mai 
bine controlate.” 

— Domnişoară, veniţi repede! Vocea stridentă a lui 
Dorrie sfâşie liniştea după-amiezii. Bucătăreasa, pe care 
Kate o ţinea la Brambly fiindcă de-abia era în stare să fiarbă 
apă şi, astfel, nu şi-ar fi putut găsi de lucru nicăieri 
altundeva, era mai eficientă decât un clopot de biserică 


atunci când era vorba să atragă atenţia. Aveţi un oaspete! 
Un oaspete important! 

— Vin. 

Lăsându-şi umerii să cadă, stinse lampa, închise 
jurnalul şi traversă curtea, pornind spre casă. 

Casa Brambly era superbă după-amiaza, în special în 
zilele de primăvară timpurie precum aceasta, când soarele 
se revărsa auriu şi cald pe zidurile clădirii. Fațada acesteia 
trăda cinci extinderi realizate în trecut, fiecare dintre ele de 
o altă dimensiune, astfel că întreaga casă arăta mai 
degrabă ca o serie de blocuri întrepătrunse, aşezate la 
întâmplare unul lângă celălalt, decât ca o casă ridicată pe 
baza unui proiect arhitectural stabil. 

Însă asimetria nu făcea decât să contribuie la 
farmecul clădirii, din punctul de vedere al lui Kate. lubea 
fiecare centimetru bizar din ea. 

Şi nu doar casa îi stârnea un sentiment de mândrie. 
Proprietarii moşiei Brambly reuşiseră totodată de-a lungul 
anilor să îşi câştige o reputaţie respectabilă ca fiind oameni 
care aveau grijă de sat, iar Kate spera să facă şi ea la fel. 
Satul nu avea doctor; cea mai apropiată persoană cu 
pretenţii de pregătire medicală locuia la peste 
cincisprezece kilometri depărtare, în Oxbridge, iar ea nu ar 
fi dat pe mâna acelui beţiv incompetent nici măcar o pisică 
moartă. Astfel că, la doar şaptesprezece ani, intrase ea în 
acest rol, străduindu-se să ajute cât mai mult posibil cu 
bandajele şi leacurile ei preparate în casă. Fusese o vocaţie 
născută din nevoie, însă Kate descoperise în ea un scop 
pentru viaţa ei şi o dragoste profundă faţă de medicină, 
mergând până la sticluţele din laboratorul ei în care se 
aflau cele mai preţioase mixturi ale ei. 

Mai mult, toţi sătenii o cunoşteau şi aveau încredere 
în ea. Crescuse practic pe ulițele satului, un copil care se 
dovedise mai mult decât dificil de controlat pentru doamna 
Elston, femeia care îi fusese angajată ca guvernantă când 


Kate îşi pierduse pe neaşteptate mama, la doar doisprezece 
ani. La fel, ştiau cu toţii că gospodăria Brambly fusese 
lovită de vremuri grele din punct de vedere economic şi că 
ea făcuse tot ceea ce îi stătuse în putere pentru a reduce 
cheltuielile. 

Însă în ultima vreme îşi făcea griji că nici măcar acest 
lucru nu mai era suficient. 

Chiar dacă pământul genera venituri, banii nu îi 
ajungeau niciodată ca să plătească reparaţiile necesare, să 
refacă proviziile în hambar, să plătească lefurile 
servitorilor... cheltuielile nu se sfârşeau niciodată. Aşa că 
repara acele clădiri care erau în cea mai proastă stare, 
ţinea doar o mână de animale şi reuşea să ducă o existenţă 
la limită, chiar dacă modestă, în casa pe care o iubea, 
alături de câţiva servitori care deveniseră familia ei. 

Şi toate acestea erau gestionate în întregime de ea. 
Uneori, responsabilitatea o îngrijora atât de mult, încât se 
traducea în nopţi nedormite, dar nu ar fi renunţat niciodată 
la fermă. Moşia Brambly era de drept a ei, fiindu-i lăsată 
moştenire printr-un titlu special de către bunicii ei din 
partea mamei, pentru a o ţine departe de mâinile ginerelui 
lor. Phillip Benton nu le cucerise niciodată inimile aşa cum o 
făcuse cu fiica lor. lar bunicii ei fuseseră pe bună dreptate 
îngrijoraţi, şi Kate era de acord cu prudenţa lor. Deşi o 
durea sufletul să recunoască, tatăl ei nu fusese niciodată 
un om pe care să te poţi baza. Din egoismul lui se iscaseră 
certuri furioase şi acuzaţii aspre la adresa mamei ei, iar mai 
apoi, după ce Kate preluase controlul asupra fermei 
moştenite, acelaşi egoism crease mai multe greutăţi şi 
lacrimi decât ar fi vrut să recunoască. 

Dar problema era că bunicii ei nu prevăzuseră 
moartea prematură a mamei ei, înainte să se mărite Kate, 
punând moşia Brambly sub protecţia soţului ei. 

Cum ea era necăsătorită, legea îi acorda tatălui ei 
întreaga responsabilitate asupra ei. Deci, chiar dacă 


pământul îi aparţinea lui Kate, veniturile modeste pe care le 
genera îi aparţineau tatălui ei, la fel ca întregul mobilier al 
casei, uneltele de la fermă şi toate animalele, până la 
ultimul purceluş. De fiecare dată când tatăl ei venea în 
vizită, o parte din acestea plecau întotdeauna cu el... 
câteva sfeşnice de fildeş, un ceainic de argint, o cutiuţă 
pentru amintiri - toate erau duse la Londra şi vândute. 
Chiar şi acum avea momente de tristeţe când se gândea 
câte pierduse de la moartea mamei sale. lar acea nelinişte 
era însoţită de furia neputincioasă că tatăl ei insista să 
pună diverse planuri de afaceri destinate eşecului mai 
presus de siguranţa familiei sale. 

Existaseră câteva certuri monstruoase între ei de la 
moartea mamei sale, când tatăl ei îi ceruse făţiş să îi 
predea proprietatea, dar ea îl refuzase întotdeauna şi avea 
să o facă şi pe mai departe. Brambly era casa ei, şi nu avea 
să renunţe vreodată la ea. 

Însă îl ajuta de fiecare dată când putea. O, Phillip 
Benton nu era nici pe departe sfânt, dar era totuşi tatăl ei, 
şi singura rudă care îi mai rămăsese, deci nu putea să îl 
abandoneze pur şi simplu, chiar dacă nu îl vedea decât rar. 
lar o parte din ea încă se mai agăța de speranţa, oricât de 
măruntă, că într-o bună zi avea să găsească investiţia 
corectă într-o afacere şi să câştige suficienţi bani cât să 
poată avea grijă de ea şi de Brambly. 

Deşi, îşi spuse ea, muşcându-şi buza şi gândindu-se 
cu tristeţe la cămările goale şi la camerele pustii, dacă mai 
trebuia să aştepte mult, i-ar mai fi rămas ceva de salvat? 

— Domnişoară Kate! 

Îşi dădu ochii peste cap: 

— Vin! 

Kate coti în grabă pe după zidul grădinii şi o văzu pe 
Dorrie fluturând nerăbdătoare din mână din pragul uşii. 

— Ce este? întrebă Kate, intrând în casă. Cine a venit? 

— Acolo. 


Bucătăreasa arătă din cap spre încăperea care servise 
cândva drept salon oficial, pe vremea când încă mai trăia 
mama ei. 

— Cine? 

— Edward Westover. 

Kate nu cunoştea pe nimeni cu numele de Westover, 
iar dintr-o privire rapidă prin foaier văzu că acesta nu îşi 
bătuse capul cu formalităţile, nelăsând nicio carte de vizită, 
nicio scrisoare de prezentare. 

Dorrie adăugă cu ochi scânteietori: 

— Un duce! 

Lui Kate i se tăie respiraţia, surprinsă şi nedumerită. 
Ce naiba ar fi putut să caute un duce la Brambly? 

— Ducele de Strathmore, adăugă Dorrie cu un aer 
impresionat, ca şi cum titlul complet ar fi ajutat la ceva. 
Însă Kate nu era genul de persoană care să atragă atenţia 
vreunui nobil înalt, indiferent de motiv. A cerut anume să o 
vadă pe doamna Elston, dar bătrâna băgăcioasă a plecat în 
sat. 

— Va trebuie să discute cu mine în locul ei. Bun, 
atunci, adăugă Kate, punând mâna pe uşa salonului, să nu 
îl lăsăm pe Excelenţa Sa să aştepte. 

Dorrie îi aruncă o privire de avertizare pe care Kate o 
ignoră instantaneu, la fel cum alungase grijile materne ale 
femeii şi când avusese doisprezece ani. Chiar şi aşa, ezită o 
clipă, apoi renunţă la orice urmă de prudenţă şi, afişând un 
zâmbet agreabil, deschise larg uşa. 

Bărbatul care aştepta înăuntru se întoarse, iar Kate 
încremeni. Inima i se opri. 

Bărbatul aţinti asupra ei o pereche de ochi întunecaţi, 
atât de întunecaţi, încât îi evocau catifeaua neagră şi, 
pentru o clipă, nu fu în stare decât să se holbeze la el, 
hipnotizată. Un fior neaşteptat îi cobori pe şira spinării, 
încingând-o complet până în vârful degetelor de la picioare. 
Înghiţi un nod. Mare. 


Așa arăta un duce? Zvelt şi musculos, înalt şi de o 
frumuseţe întunecată, cu o bărbie fermă şi umeri laţi 
întinzându-se sub jachetă... O, vai. Poate că subestimase cu 
mult ducii. 

Bărbatul se încruntă şi, oripilată, Kate îşi dădu seama 
că se holba la el. Dumnezeule bun, se ho/ba la el! — cu 
neruşinare. 

Înainte să apuce să-şi smulgă privirea de la el, faţada 
atent construită de pe chipul bărbatului alunecă pentru o 
clipă, lăsând să se vadă o expresie între amuzament şi 
surpriză confuză. Dar într-o fracțiune de secundă aceasta fu 
înlocuită de o mască impenetrabilă: 

— Colonel Edward Westover, se prezentă bărbatul. 
Apoi, aproape ca şi cum ar fi uitat. Duce de Strathmore. 

— Excelenţă, spuse ea, făcând o reverență, bine aţi 
venit la Casa Brambly. 

— Mulţumesc. Ezită, încruntându-se spre ea. Eşti 
bine? 

Ea clipi surprinsă: 

— Mă scuzaţi? 

— Te simţi bine? repetă el, mai tare şi mai rar. 

Şi vizibil mai nerăbdător. 

— Sunt în regulă. Când privirea lui se mută asupra 
petei mari şi maronii lăţite pe partea din faţă a rochiei ei, îşi 
dădu seama la ce se referea. O! Am vărsat ceva din 
greşeală pe mine. 

Se uită la pată şi mai încruntat. 

— De câte ori? 

— Doar... Nu contează. 

Se îmbujoră toată de ruşine. 

Ducele nu spuse nimic, însă Kate îi simţi 
dezaprobarea. Era palpabilă. 

lritarea luă rapid locul stânjenelii, şi ridică revoltată 
bărbia: 

— Îmi cer scuze că nu am fost pregătită pentru 


sosirea dumneavoastră neașteptată, Excelenţă. Nu se obosi 
să îşi ascundă enervarea. Ce vă aduce la Brambly? 

— Afacerile, răspunse el simplu. 

— Afacerile? 

li studie derutată ţinuta lejeră, alcătuită dintr-o 
jachetă maro peste o cămaşă albă cu guler, pantaloni 
cafenii şi vestă asortată, şi cizme negre uzate. Era îmbrăcat 
ca pentru o zi de călărie sau de vânătoare, nu pentru a face 
afaceri. Nu purta nici măcar lavalieră, pentru numele lui 
Dumnezeu! Şi, cu siguranţă, nu îşi putea imagina ce fel de 
afaceri ar fi putut atrage un duce la Brambly. 

Apoi el o derută şi mai tare ridicând în aer o păpuşă: 

— Sunt noul tutore al lui Katherine Benton. 

— Poftim? spuse ea sufocându-se. 

Ce anume tocmai spusese? 

Ducele se holbă la ea ca şi cum ar fi fost ţicnită, apoi 
lăsă să-i scape o răsuflare exasperată, enervat că trebuia 
să repete totul: 

— Eu sunt noul tutore al domnişoarei Benton. 

Preţ de o fracțiune de secundă, Kate încremeni, uluită 
şi nevenindu-i să creadă. Apoi izbucni în râs, mai întâi 
chicotele scăpându-i necontrolate, apoi acestea crescând în 
hohote care îi zgâlţâiră umerii şi îi făcură mâinile să 
tremure atât de tare, încât abia reuşi să ia păpuşa din 
mâna lui. 

— Imi pare rău, se scuză ea, stăpânindu-şi râsul. Doar 
că totul e puţin cam... absurd! 

Pe chipul lui apăru o expresie încordată. 

— Te asigur, doamnă Elston, că prezenţa mea aici nu 
este deloc absurdă. 

— Nu, aveţi dreptate în această privinţă. Cu siguranţă, 


nu sunteţi - îşi înclină capul cu o expresie curioasă, 
studiindu-l - o persoană pe care aş putea s-o consider 
absurdă. 


Ochii ei verzi îl măsurară din cap până în picioare, 


studiindu-i făţiş lăţimea umerilor lui, pieptul care i se 
îngusta într-o talie subţire, coapsele musculoase de sub 
pantalonii cafenii. Părul negru şi cârlionţat îi accentua ochii 
de un negru necruţător, atât de întunecaţi, încât erau 
aproape la fel de negri precum părul lui. Era în mod evident 
un bărbat obişnuit cu munca fizică şi activităţile în aer liber, 
neavând nimic în comun cu ceilalţi bărbaţi din aristocrație 
pe care îi văzuse, acei filfizoni pântecoşi care făceau 
parada modei şi se purtau ca nişte copii răzgâiaţi. 

Însă bărbatul acesta - ei bine, nu era nimic moale sau 
răzgâiat la acest bărbat care umplea încăperea cu prezenţa 
lui şi care nu avea neapărat un aer regal cât mai mult unul 
mândru, încrezător... 

Periculos. 

Kate înghiţi un nod, amuzamentul ei de mai devreme 
risipindu-se în faţa acelor ochi duri. g 

— Mă tem că e o greşeală la mijloc. li întinse păpuşa 
pentru a i-o da înapoi. Eu sunt Katherine. 

— Tu eşti Katherine Benton? întrebă el scrâşnind din 
dinţi şi întunecându-se la faţă. Tu eşti fiica lui Phillip 
Benton? 

— Da. 

Fu rândul ei să îl fixeze cu privirea. 

— Câţi ani ai? vru el să ştie. 

Surprinsă de mânia lui bruscă, Kate decise cu 
înţelepciune că nu era momentul oportun pentru a-i spune 
că întrebarea lui era nepoliticoasă. 

— Aproape douăzeci şi unu. Şi, după cum puteţi 
vedea, nu am nicidecum nevoie de un tutore. 

Luând cuvintele ei drept o invitaţie, Edward îşi lăsă 
privirea să o măsoare din cap până în picioare, iar Kate se 
înfioră, simţindu-şi pielea ca de găină peste tot unde trecea 
privirea lui. 

— Cumva s-a îmbolnăvit tatăl meu, Excelenţă? întrebă 
ea, cu o străfulgerare de vinovăţie la gândul că nu îi 


trecuse prin minte de la bun început să întrebe despre tatăl 
ei şi, în acelaşi timp, în speranţa de a-i distrage atenţia şi a- 
i abate privirea cercetătoare. 

Ochii lui se aţintiră reci într-ai ei. 

— Nu. 

— Atunci îmi cer scuze, domnule, dar cineva face o 
glumă. 

— A cui glumă, domnişoară Benton - a ta sau a tatălui 
tău? 

Ei i se tăie respiraţia. Tonul de gheaţă al vocii lui era 
chiar mai înspăimântător decât fusese furia lui cu doar 
câteva clipe în urmă. Cine era bărbatul acesta? Şi era 
convins că fusese numit tutorele ei - o, Dumnezeule bun, 
ce-o mai fi pus la cale tatăl ei? 

Habar nu avea, dar era timpul ca bărbatul să plece, 
oricât ar fi fost el de duce şi de chipeş. 

Porni spre uşă pentru a-l conduce afară. 

— Îmi cer scuze, sincer, că aţi făcut atâta drum pentru 
a vâna himere... 

Oprindu-se ca să arunce o privire în urmă, observă 
iritată că bărbatul nu se clintise niciun centimetru, deşi era 
evident că ea voia să îl vadă plecat. O, aroganţa individului 
era pe măsura titlului său! 

Susţinându-i privirea, ducele băgă mâna în buzunarul 
jachetei şi, fără un cuvânt, scoase o coală de hârtie, apoi i-o 
întinse. 

— Ce-i asta? întrebă ea circumspectă. 

— Contractul de instituire a tutelei. 

Ezitând, Kate îl luă. În termeni legali, purtând inclusiv 
peceţile şi semnăturile oficiale, contractul era clar - Phillip 
Benton îşi cedase sub semnătură toate drepturile şi 
responsabilităţile privind-o pe fiica sa, Katherine Anne 
Benton, aceasta urmând a fi plasată sub tutela Excelenței 
Sale Edward Westover, duce de Strathmore, conte de 
Hampstead, viconte Loudon, până la momentul căsătoriei 


ei, când întreaga responsabilitate privind îngrijirea ei se va 
transfera asupra soţului ei. 

Kate rămase cu gura căscată, nevenindu-i să creadă. 
Nu, aşa ceva era imposibil! Tatăl ei era egoist şi 
iresponsabil, dar nu s-ar fi coborât niciodată să o dea pur şi 
simplu pe mâna unui străin ca şi cum ar fi vândut animale 
de la fermă. Şi, cu siguranţă, nu ar fi renunţat la drepturile 
sale indirecte asupra moşiei Brambly. 

Insă o făcuse. Semnătura lui acoperea partea de jos a 
paginii. 

Ridică ochii şi surprinse privirea ducelui aţintită 
asupra ei, urmărindu-i atent reacţia. Acei ochi negri... Nu 
mai văzuse niciodată nimic care să semene cu ei, nici cu 
bărbatul din spatele lor, şi se cutremură. 

— Nu e adevărat, şopti ea. 

— Te asigur că e, declară el sec. Aparent, domnişoară 
Benton, avem multe de discutat. 

Văzându-i expresia sumbră, fiori reci îi inundară tot 
corpul. Indiferent ce ar fi făcut tatăl ei, era ceva teribil de 
serios dacă avea legătură cu un bărbat ca acesta. 

— Da, spuse ea, simțind cum sângele i se scurgea din 
obraji, aşa s-ar părea. 

Când ducele luă contractul din mâna ei, Kate nu reuşi 
să descifreze emoţiile din spatele acelei expresii 
impenetrabile, dar îşi dădu seama că o studia, o contempla. 
Ca pe un soi de problemă pe care trebuia să o rezolve. 
Stomacul i se strânse în noduri, lovit de confuzie şi 
îngrijorare bruscă, ca o avertizare de a nu avea încredere în 
el. 

— Dacă nu te deranjează, propuse el calm, aş dori să 
rămân aici câteva zile. Vreau să mă asigur că totul e pus la 
punct cum trebuie înainte de a pleca. 

să rămână acolo? O, nu... Nu, nu! Dar chiar şi chinuită 
de spaimă îşi dădea seama că nu avea încotro. Nu putea 
refuza un duce, în special unul care avea un document 


legal prin care era desemnat să îi fie tutore, indiferent cu 
câtă ardoare şi-ar fi dorit să îl dea afară cu un şut în dosul 
lui aristocrat. Şi încă ce dos minunat, îşi spuse ea 
consternată. 

— Prea bine, acceptă ea fără tragere de inimă, apoi 
adăugă atât de politicos cât era posibil scrâşnind din dinţi: 
Aş fi onorată să-mi fiţi oaspete. Ce-ar fi să aşteptaţi aici 
până pun să ni se servească o gustare? 

El ridică o sprânceană întrebătoare, plimbându-şi 
privirea prin încăperea goală: 

— Să aştept... unde? 

O, blestemată să fie Dorrie că nu îl condusese în 
camera de zi! Inspirând răbdătoare, îi oferi un zâmbet 
greţos de dulce. 

— Îmi daţi voie să vă sugerez la Londra, Excelenţă? 

Cu aceste cuvinte se răsuci pe călcâie şi se năpusti 
afară din încăpere, cu mâinile încleştate în pumni pe lângă 
Corp. 


Edward se încruntă în urma ei. Fetişcana era cam 
dificilă. 

Sfidătoare, cu o voinţă puternică şi lipsită de respect 
faţă de autoritate - nu ştia dacă să râdă de ea sau să o 
strângă de gât. Stând acolo în faţa lui aşa cum o făcuse, cu 
un aer atât de cuminte cu mâinile împreunate şi lumina 
soarelui căzându-i pe umeri, ar fi putut fi luată drept un 
înger. Dar chiar dacă trupul ei părea modelat de o mână 
divină, personalitatea ei îi aparţinea în întregime diavolului. 

Însă era ceva la ea care îl nedumerea şi îl făcu să 
arunce o privire prin încăperea goală. La mijloc era mai 
mult decât un contract de instituire a tutelei. În grajd nu 
existau nici cai, nici grăjdar, animalele de curte erau puţine, 
mobilierul din casă era şi mai modest - care era, mai exact, 


situaţia ei aici? 

Aparent, nimic din viaţa lui Phillip Benton nu era ceea 
ce părea a fi. 

Inclusiv fiica sa. 

Nu era un copil, şi totuşi Benton transferase sub 
semnătură drepturile părinteşti asupra ei. Dar de ce? Voia 
pur şi simplu să îi provoace belele, era propria lui răzbunare 
măruntă? Sau era în joc ceva mai ticălos de atât? Deşi ea 
nu trădase nici printr-o clipire că l-ar fi recunoscut atunci 
când îşi rostise numele, iar reacţia ei faţă de contractul de 
instituire a tutelei părea prea surprinsă, prea sinceră pentru 
a fi fost jucată, putea avea încredere în fiică mai mult decât 
în tată? 

Indiferent care ar fi fost motivele lui Benton, Edward 
nu putea renunţa la tutelă. Era de neconceput să o 
elibereze de sub contractul lor câtă vreme nu ştia exact ce 
anume urmărea Benton. Cum era zicala pe care o tot 
auzise când îi servise drept aghiotant generalului Putnam? 
„Ține-ţi prietenii aproape, iar duşmanii şi mai aproape.” în 
acel moment era imposibil de stabilit dacă Katherine 
Benton era prieten sau duşman, şi se îndoia, îşi spuse el, 
surprinzând urma de parfum de caprifoi rămasă în urma ei, 
că ar fi putut s-o ţină mai aproape de atât fără ao 
compromite. 

Era însă ceva ce ştia cu certitudine. N-avea de gând 
să plece de acolo până nu obținea răspunsuri. 

Dacă era cu adevărat inocentă şi nu avea habar 
despre tutelă, urma să o ajute atât cât putea. Dar dacă 
încerca să îl înşele, atunci Dumnezeu să o aibă în pază! 

Căci avea să o distrugă. 


Urcând în fugă scările, Kate se chinui panicată să-şi 
tragă răsuflarea şi să-şi potolească inima care-i bătea 


furtunos. Se simţea ca şi cum cineva i-ar fi smuls un covor 
de sub picioare. Un covor? O, era cu mult mai rău - viaţa ei 
fusese răsturnată cu susul în jos. Şi habar nu avea ce să 
facă. 

Se năpusti în camera ei şi îşi surprinse reflexia în 
oglinda măsuţei de toaletă, oprindu-se cu piciorul în aer. O 
expresie de oroare se întinse pe chipul din oglindă când 
observă întreaga amploare a petei lăsate de amestecul 
vărsat pe rochia ei şi urmele mânjite de pe fruntea ei. Era 
complet de groază, cu rochia murdară şi părul ciufulit 
scăpându-i din împletitură. Dumnezeule, arăta ca un 
derbedeu de pe uliţă. Care se tăvălise prin noroi. Câteva 
zile la rând. 

Ei bine, aşa se explica în mod clar de ce se holbase 
astfel la ea. 

Însă cum rămânea cu tutela? Ce anume ar fi putut 
explica așa ceva? Sau ce l-ar fi împins pe tatăl ei să recurgă 
la o astfel de faptă, în ultima vreme, în rarele ocazii când 
venea în vizită, avusese impresia că tatăl ei nu făcuse 
altceva decât să se certe cu ea în privinţa drepturilor de 
proprietate asupra moşiei Brambly. Şi totuşi, era încă tatăl 
ei şi nu ar fi renunţat la ea printr-o simplă semnătură ca şi 
cum nu ar fi fost nimic mai mult decât un mărunţiş de 
vândut în beneficiul lui... Sau da? 

Nu. Ar fi însemnat să meargă prea departe, chiar şi 
pentru tatăl ei. 

Tutela era în mod evident o greşeală, atât că Edward 
Westover nu părea genul de om care să facă greşeli. Duce 
sau nu, el era diferit de toţi oamenii pe care îi cunoscuse 
vreodată. Şi nu avea nicio fărâmă de încredere în el. 

Dar dacă tutela fusese instituită legal, dacă viaţa ei 
era cu adevărat la mila lui... 

Se înfioră. Văzuse cât de nefericită şi plină de 
nelinişte fusese viaţa mamei ei sub controlul tatălui ei, ce 
însemnase ca libertatea şi alegerile ei să depindă de un 


bărbat care nu o iubea şi o vedea doar ca pe o povară. 
Mama ei renunţase la tot pentru dragoste şi suferise 
cumplit din această cauză. Tatăl ei nu o iubise niciodată, 
însă o făcuse să regrete în fiecare zi a căsniciei lor faptul că 
ea îl iubea. Doar prin moarte reuşise în cele din urmă să 
scape de sub controlul lui. 

Nu, să-şi trăiască viaţa supusă voinţei altcuiva nu era 
o opţiune. 

Doamna Elston bătu la uşa ei, însă femeia cea 
rotofeie nu mai aşteptă un răspuns înainte de a se năpusti 
înăuntru, gâfâind şi pufăind, chinuindu-se să-şi tragă 
sufletul după ce urcase în grabă scările: 

— Tocmai m-am întors... din sat. Cuvintele îi ieşiră 
sacadat şi şuierat. Am văzut-o pe Dorrie... Un duce?... Ce 
naiba? 

— Slavă Domnului că eşti aici! Kate se duse rapid la 
măsuţa ei de scris. Vreau să te duci înapoi în sat... 

— Înapoi în sat? icni femeia. 

— Da. Mâăzgăli o scrisoare, apoi o împătură cu grijă 
înainte de a o închide cu o picătură de ceară şi de a i-o 
înmâna doamnei Elston. Asta trebuie să ajungă la tatăl meu 
cu poşta de azi. 

Doamna Elston clătină viguros din cap, deja 
extenuată de primul ei drum până în sat. 

— Nu, decât dacă e o problemă de viaţă şi de 
moarte... 

— Se prea poate să fie, o asigură Kate cu gravitate. 
Te rog, du-te. Am să-ţi spun totul odată ce te întorci. 

Cu un oftat, bătrâna guvernantă luă scrisoarea şi 
porni greoaie spre uşă. 


Capitolul 3 


— Dacă nu coboară în cinci minute, o avertiză Edward 
pe doamna Elston, scrâşnind din dinţi, urc în camera ei şi o 
târăsc personal până jos! 

Bătrâna guvernantă se burzului: 

— După cum v-am spus, domnişoara Kate nu e în 
apele ei... 

O înjurătură neaşteptată explodă de pe buzele lui, 
spunându-i exact ce părere avea despre brusca îmbolnăvire 
a domnişoarei Kate. 

— Excelență! exclamă ea  ofensată,  arcuindu-şi 
sprâncenele, cu tot respectul... 

Edward îşi dădu ochii peste cap, ştiind că orice ar fi 
avut de gând să spună avea să fie complet lipsit de respect. 

—... aţi dat buzna în casa noastră fără nicio 
avertizare, aţi tulburat-o atât pe micuța mea Katie, cât şi 
întreaga casă, iar acum împărţiţi porunci ca şi cum aţi fi 
stăpân peste casa asta. 

— Chiar sunt stăpân aici, spuse el tărăgănat. 

— Casa Brambly a fost lăsată moştenire, îl informă ea 
tăios. Este deţinută exclusiv de către domnişoara Kate, 
urmând a fi cedată doar gentlemanului cu care se va 
căsători. Sublinierea ei sugeră clar că, în pofida titlului său, 
pe el nu îl considera gentleman. Dacă doreşte să se 
lipsească de compania dumneavoastră, ar trebui să aveţi 
decenţa de a o lăsa în pace! 

Se înfipse temeinic în faţa lui, blocând accesul spre 
scări ca un buldog care îşi păzeşte cina. Chiar dacă în mod 
normal ar fi găsit acea loialitate admirabilă, în seara aceea 
era gata să o strângă de gât pentru ea. 

— Doamnă Elston, mârâi el, obosit după o zi lungă pe 
drumuri, iar acum şi flămând, având în vedere că cina 
întârziase cu o oră, dacă domnişoara Benton nu coboară, 
jur că voi... 

— Veţi ce, Excelenţă? îl sfidă o voce blândă de pe 
palier. 


Edward ridică privirea, iar când o văzu restul 
amenințării îi dispăru de pe buze. Sfinte Lucifer, era ca o 
zână! Deşi demodată de vreo zece ani, rochia de mătase 
albastră-deschis pe care o purta era croită suficient de 
atent cât să ispitească fără a fi vulgară, corsajul mulat al 
acesteia accentuând talia ei subţire, iar decolteul 
dezvăluind doar puţin din sânii fermi de dedesubt. Când 
cobori spre el, cu părul roşu scânteind ca flăcările, rochia 
jucă în ape seducătoare peste rotunjimile ei cu fiecare 
mişcare. 

Kate se opri cu două trepte înainte de parter, cu ochii 
la acelaşi nivel cu ai lui şi doar o sugestie de zâmbet 
încrezător pe buze. 

Parfumul de caprifoi alunecă spre el ca un nor, iar 
măruntaiele i se încleştară sub o tresărire de dorinţă 
nepoftită. 

Femeia neîngrijită care îl întâmpinase mai devreme se 
transformase într-o femeie superbă, precum o omidă într- 
un fluture. Îl lăsă mut. 

— Ce anume veţi face? insistă ea. 

Buzele lui tresăriră diabolic, zâmbind la ameninţarea 
acum goală. 

— Am să te pun peste genunchii mei şi-am să te bat 
la fund. 

— Excelenţă! 

Doamna Elston îl săgetă cu privirea, indignată că era 
capabil chiar şi să sugereze aşa ceva. 

Kate ridică sfidător capul, ochii ei verzi scăpărând. 

— Aş vrea să vă văd încercând. 

Dumnezeule! 

Mădularul îi tresări în faţa ispitei. 

— Domnişoară Kate! spuse doamna Elston pe 
negândite, consternată de purtarea scandaloasă a elevei ei. 

Ignorând-o pe bătrâna guvernantă şi înăbuşindu-şi un 
chicot amuzat, Edward îi întinse mâna. 


— Armistiţiu? 

Ea ezită. 

— Cel puţin până la desert? 

Kate îşi puse mâna înmănuşată într-a lui şi îi permise 
să o conducă pe ultimele două trepte, apoi spre sufragerie. 

— Până la desert, Excelenţă. 

— Edward, te rog, o corectă el. 

— Atunci trebuie să-mi spui şi tu Kate, insistă ea, cuo 
sclipire poznaşă în ochi. Toţi tutorii mei aşa îmi spun. 

— Ai o mulţime de tutori, nu-i aşa? întrebă el sec. 

— O, da. Flutură jucăuş din mână, gestul batjocoritor 
arătând cât de ridicolă i se părea situaţia lor şi cât îşi dorea 
să scape de ea. În ultima vreme am impresia că apare câte 
unul nou în fiecare zi. 

Edward se opri cu piciorul în aer şi îi aruncă o privire 
iritată, în timp ce ea îşi continuă drumul, retrăgându-şi 
mâna de pe braţul lui pentru a intra înaintea lui în încăpere. 
Când Edward îşi lăsă privirea să coboare pe fundul ei, 
curbele de sub rochie şi legănatul blând al şoldurilor ei îi 
amintiră din nou că nu era o copilă care să aibă nevoie de 
un tutore. Era femeie. 

Mai grav, îşi spuse el sumbru, în calitate de bărbat 
responsabil din acest moment de a-i păzi reputaţia, era 
superbă. Din clipa în care îşi făcea lansarea în societate, 
toţi bărbaţii aveau să pună ochii pe ea. Şi nu cu intenţia de 
a o lua de soţie. 

Dumnezeule îndurător, dăduse serios de bucluc. 

Un servitor bătrân într-o uniformă uzată de majordom 
aştepta lângă uşă şi se înclină de la mijloc. Edward se 
strâmbă văzând atâta formalism. Nu îşi dorea decât o cină 
liniştită, ca la ţară: 

— Excelenţă, spuse Kate, atingându-l uşor pe braţ, am 
plăcerea de a vi-l prezent pe Arthur, majordomul casei 
Brambly. Este angajatul familiei noastre de peste patruzeci 
de ani, nu-i aşa, Arthur? 


— Da, domnişoară, răspunse bărbatul, înclinând 
mândru capul. 

— Arthur, acesta este Excelenţa Sa, ducele de 
Strathmore. 

Edward se încruntă, luat prin surprindere de 
prezentare. De ce naiba ar fi vrut să-l prezinte unui 
servitor? 

Însă ea îi zâmbi adorator bătrânului majordom. 

— Vrei te rog să te ocupi de Excelenţa Sa cât timp se 
află aici? Nu are valet. 

— AŞ fi onorat, Excelenţă. 

— Nu e necesar. 

Nu avea nevoie de valet şi, oricum, se îndoia că 
mâinile artritice ale lui Arthur l-ar fi ajutat prea mult. Mai 
mult, bănuia că pentru bătrânul valet trecuse de mult ora la 
care se retrăgea în mod normal la culcare şi nici măcar nu 
se aşezaseră să ia cina încă. Până terminau, Edward nu ar fi 
fost surprins dacă bărbatul ar fi aţipit. 

— Excelenţă, îl mustră Kate blând. 

Îşi plimbă privirea între ea şi majordom şi văzu o 
expresie de dezamăgire trecând o clipă pe chipul ridat al lui 
Arthur, iar obrajii ei îmbujorându-se. Atunci îşi dădu seama 
- formalismul din jurul vizitei sale nu era de dragul lui, ci 
era pentru servitori. Cel mai probabil niciunul dintre ei nu 
se aflase vreodată în aceeaşi casă cu un duce, iar bătrânul 
majordom avea să se pensioneze putând spune că îl servise 
cândva pe ducele de Strathmore. 

Însă Edward îi refuzase, fără să ştie, acea onoare, şi 
simţi fierbinţeala mâniei lui Kate când aceasta îl privi cu 
ochii îngustaţi. 

— Voiam să zic că aş dori un vin de Porto lângă foc 
înainte de a mă retrage, se corectă Edward repede. 
Desigur, îl vreau pe Arthur ca valet. 

Avu grijă să îşi păstreze pe faţă o mască neutră, 
pentru a ascunde minciuna rostită doar pentru a-i face pe 


plac lui Kate. Şi, nu în ultimul rând, pentru a menţine 
armistițiul şi după desert. 

Urmă o nouă plecăciune, de data aceasta atât de 
adâncă, încât Edward avu impresia că bătrânul risca să se 
răstoarne: 

— Sunteţi prea bun, Excelenţă. 

— Da, oftă el, aşa se pare. 

Părând îmbunată, Kate porni mai departe spre masă. 

Urmând-o, Edward aruncă o privire prin sufragerie, 
care era la fel de golaşă ca restul casei, având chiar şi 
draperii lipsă la două dintre cele patru ferestre. Masa se 
întindea pe toată lungimea camerei, însă, deşi ar fi trebuit 
să fie suficiente scaune pentru şaisprezece oaspeţi, nu mai 
rămăseseră decât cinci, şi toate bufetele de pe margine 
dispăruseră. 

Nu spuse nimic despre mobilierul lipsă din încăpere, 
în timp ce o ajută să ia loc, observând că masa era pusă cu 
farfurii de la bucătărie şi argintărie desperecheată. In mod 
cert era ceva în neregulă aici, şi, aşezându-se la locul lui, 
hotări să afle ce anume. 

Arthur servi cina. La fel ca în toate celelalte aspecte, 
mâncarea nu se dovedi a fi ceea ce se aşteptase el. Ar fi 
trebuit să fie de trei ori mai multe feluri, platouri cu 
brânzeturi, sticle de vinuri albe şi roşii pentru fiecare fel şi 
boluri cu fructe şi nuci servite între acestea. Insă această 
cină nu avu nimic din toate acestea. Friptura de găină a 
fost mică şi simplă, vinul îndoit cu apă, şi nu apăru niciun 
lacheu care să îi servească şi să strângă după ei, nimeni, în 
afară de Arthur, ale cărui mâini noduroase tremurară atât 
de tare când turnă supa cu polonicul, încât Edward se temu 
că avea să sfârşească prin a pune mai multă pe faţa de 
masă decât în boluri. 

Insă Kate îi zâmbi radios majordomului, cu afecţiune 
făţişă. 

— ii foarte mult la el, comentă Edward când Arthur 


plecă la bucătărie. 

— Foarte mult. Zâmbetul ei păli când îşi îndreptă din 
nou atenţia asupra lui şi a conversaţiei lor, iar el bănui că 
stătea la îndoială cât de mult ar fi putut, mai exact, să îi 
acorde din încrederea ei. A fost angajat de bunicii mei ca 
lacheu, iar când părinţii mei s-au căsătorit, bunicul a 
insistat ca Arthur să o însoţească pe mama la Brambly. De 
atunci tot aici a fost. 

— Îţi e devotat. 

— Şi eu lui, recunoscu ea încet, cu vocea încărcată de 
afecţiune. 

Buzele lui tresăriră a zâmbet în acel moment. Nicio 
lady din înalta societate nu ar fi făcut vreodată un astfel de 
comentariu, şi cu siguranţă nu în timpul cinei, când 
servitorii nu erau aduşi în discuţie decât dacă existau 
plângeri la adresa lor. Era încă un detaliu care îi amintea 
cât de diferită era Kate de lumea bună. Era o diferenţă pe 
care ar fi găsit-o îmbucurătoare, dacă nu i-ar fi amintit de 
Jane. 

Din punct de vedere fizic, cele două femei nu 
semănau deloc - Jane fusese înaltă şi brunetă, dar capul 
roşcat al lui Kate de-abia dacă ajungea până la umărul lui. 
Jane fusese şic, subţire, urbană şi întotdeauna atentă la 
regulile de bună-cuviinţă, chiar şi atunci când nu le 
respecta, în timp ce Kate... ei bine, ea îl întâmpinase 
purtând o rochie pătată. Chiar dacă erau opuse ca aspect, 
ambele femei aveau aceleaşi personalităţi deschise şi 
vivace care luminau o încăpere din clipa în care intrau în 
ea, acelaşi umor isteţ şi aceleaşi zâmbete largi. Şi ambele 
aveau taţi care încercaseră să controleze vieţile fiicelor lor. 

Edward o studie peste buza paharului de vin, 
îngustându-şi ochii. Jane cedase manipulărilor tatălui ei. La 
fel avea să facă şi Kate? 

În timp ce mâncară, o întrebă despre istoria moşiei 
Brambly, iar ea, în calitate de gazdă, îi făcu pe plac, 


povestindu-i despre mica fermă şi despre cei câţiva 
arendaşi şi servitori, despre grădini şi despre sat. li captă 
interesul când îi spuse cum îi îngrijea pe sătenii bolnavi şi 
fu fascinat de felul în care se luminau ochii ei când descria 
studiile medicale pe care le făcuse de capul ei, laboratorul 
şi experimentele ei: 

— Din nefericire, recunoscu ea după o clipă de 
ezitare, uneori dau greş. 

Deci, aşa se explica aspectul ei din după-amiaza 
aceea! 

— Aşa ţi-ai pătat rochia? 

— În mod tragic, spuse ea, oftând autoironie, lucrurile 
au luat-o razna exact când ai sosit tu. 

— Chiar şi aşa, sunt impresionat. 

lar când văzu cât de frumos se colorară în trandafiriu 
obrajii ei la auzul acelui compliment, se bucură că îl făcuse. 

— E responsabilitatea care îmi revine pentru norocul 
de a locui aici, îi explică ea nevinovată. 

Edward o privi uluit. Mătuşa lui ar fi fost oripilată de 
atitudinea ei caritabilă. Nu, reflectă el, Augusta ar fi suferit 
deja un atac de apoplexie dacă i-ar fi fost prezentată 
majordomului. 

Dar, deşi ignorantă în materie de reguli ale societăţii, 
Kate pur şi simplu îl intriga. 

Cum Arthur lipsea din încăpere, Edward îşi permise să 
reumple singur paharele de vin. 

— Spune-mi mai multe despre fermă. 

Ea îl privi circumspectă. 

— Ce anume vrei să ştii? 

Edward ridică din umeri pentru a-i alunga bănuielile. 

— Tu ai crescut aici. Cum a fost? 

Ea ezită, apoi, gândindu-se probabil că nu era nimic 
riscant în a-i povesti despre copilăria ei la fermă, îi spuse 
despre servitorii din casă, despre răposata ei mamă, despre 
săteni... totul, în afară de tatăl ei. 


Absența lui din conversaţie era bizară. Cu siguranţă 
ştia despre rolul jucat de tatăl ei în moartea lui Jane şi a lui 
Stephen. Cum ar fi putut să nu ştie, având în vedere 
gravitatea accidentului? Însă nu dăduse niciun semn că ar fi 
ştiut cine era el. Viaţa ei la Brambly trebuie să fi fost atât 
de izolată, atât de solitară... 

Dar chiar aşa era. O singură privire asupra fermei 
dovedea acest lucru. Nu existau ziare, nici vecini apropiaţi 
şi prea puţine contacte cu oricine, în afară de o mână de 
săteni din împrejurimi şi de nişte medicii risipiţi prin toată 
Anglia cu care comunica prin poştă. 

Poate că, până la urmă, chiar nu ştia nimic despre 
adevărata legătură dintre el şi tatăl ei. lar acest /ucru ar fi 
fost mai mult decât bizar. Ar fi fost o adevărată uşurare. Nu 
doar faptul că nu avusese nimic de-a face cu acel contract, 
ci şi fiindcă îi făcea rolul de tutore mai uşor. Ce-i drept, 
avea cunoştinţe limitate despre ce presupunea tutela, dar 
bănuia că era oricum cu mult mai plăcută atunci când 
pupila nu îşi detesta tutorele pentru că acesta căuta să se 
răzbune pe tatăl ei. 

Până terminară şi desertul, eforturile lor de a face 
conversaţie politicoasă se risipiseră într-o tăcere stingheră. 
Acum cina se sfârşise oficial şi la fel şi armistițiul lor: 

— Îţi mulţumesc pentru cina plăcută, Excelenţă. Kate 
îşi împături şervetul lângă farfurie. Arthur te va conduce în 
camera de zi, apoi te va ajuta să te retragi la etaj. O seară 
plăcută. 

Când Kate se ridică de pe scaun, Edward se ridică şi 
el. 

— Domnişoară Benton, o clipă. 

Ea se opri. 

Privirea lui fugi către Arthur, care aştepta răbdător 
lângă uşă. 

— Putem discuta între patru ochi? 

— Nu poate aştepta până mâine? Din tonul ei răzbătu 


o uşoară prudenţă speriată. Sunt foarte obosită. 

— Nu va dura mult. 

Dacă lămureau totul în seara aceea, putea pleca la 
prima oră a dimineţii şi să nu mai fie nevoit să se 
gândească la ceea ce ştia despre tatăl ei. Sau despre el. 

— Prea bine. 

Cu o expresie temătoare, îl conduse în camera de zi. 

Spre deosebire de celelalte încăperi, aceasta era încă 
mobilată, cu obiecte de mobilier uzate, dar confortabile, 
aranjate în jurul şemineului în care un foc mic ţinea la 
distanţă răcoarea nopţii. Draperiile erau trase împotriva 
nopţii reci, iar mesele erau acoperite cu vrafuri de cărţi 
aşezate pe unde se nimerise, pe lângă mici statuete de 
porțelan, cutii de lemn sculptate şi vaze de flori delicate. 

Dar ceea ce îi captă atenţia şi îl făcu să 
încremenească fu pictura de deasupra şemineului, un 
portret al unei femei superbe aproape identice cu Kate. 
Aceeaşi faţă ovală şi acelaşi nas obraznic, gât elegant, ochi 
vii de culoarea smaraldului, păr roşu ca focul - chiar şi 
aceeaşi rochie albastru-deschis. 

— Mama mea, îi explică Kate. A fost foarte frumoasă, 
nu-i aşa? 

Când îşi smulse ochii de la portret şi cobori privirea 
spre ea, aşa cum stătea lângă şemineu, văzu dublu. 
Asemănarea era tulburătoare. 

— Foarte, murmură el. 

— Mama avea doar cu doi ani mai mult decât am eu 
acum când a pozat pentru acest portret. A fost comandat 
de tatăl meu ca dar aniversar. 

Edward încremeni când ea pomeni de tatăl ei, căci era 
prima dată în seara aceea. 

— Ce gest atent din partea lui, spuse el tărăgănat. 
Probabil a iubit-o foarte mult. 

— Nu, răspunse ea încet, sincer, fără a auzi tonul 
sarcastic pe care Edward nu reuşi să şi-l îndepărteze din 


voce la gândul că Phillip Benton ar fi avut suficient suflet 
cât să iubească pe oricine. Dar ea l-a iubit pe el. 

Privirea ei nu se desprinse nicio clipă de pe portretul 
mamei ei. 

lar privirea lui nu se desprinse nicio clipă de pe ea. 

— Şi tu? Îi urmări îndeaproape reacţia. Pe tine te 
iubeşte? 

— Fireşte că da. 

— De unde ştii? o sfidă el. 

Kate îi aruncă pieziş o privire sarcastică. 

— Fiindcă îmi trimite tutori care să aibă grijă de mine. 

„Ce limbă ascuţită are fetişcana asta!” 

— Atunci, te rog, spuse el, arătând spre canapea, să 
discutăm despre tutelă. 

Ea ezită, apoi se aşeză ţeapănă pe perne. 

— Nu avem nimic de discutat, deoarece nu am nevoie 
de un tutore. Mâinile i se împreunară cu delicateţe în poală. 
E clar că s-a făcut o greşeală. 

Edward ştia că nu era aşa. Nu era nicio greşeală. 
Phillip Benton dorise să îl facă tutorele ei. Ceea ce nu ştia 
era de ce. 

— Avocatul meu a discutat direct cu tatăl tău în 
privinţa contractului, îi explică el. E un contract cu valoare 
legală care te plasează în grija mea. 

— De ce m-ar pune tatăl meu în grija unui tutore - 
acum, la vârsta mea? Işi înclină capul când îl privi, ca şi 
cum ar fi fost un obiect într-o vitrină de curiozităţi. Şi de ce 
te-ar fi ales pe tine? 

Edward îşi încrucişă indignat braţele. 

— Ce nu e în regulă cu mine? 

— Nimic, din câte îmi dau eu seama. 

Privirea ochilor ei verzi se pogori asupra lui, iar el 
rămase perfect nemişcat cât timp îl studie, coborând pe 
trupul lui lung, urcând din nou... coapse, piept, umeri, gură 
- când ochii ei îi întâlniră pe ai lui, se opri şi îl fixă, iar el, 


drept răspuns, arcui amuzat o sprânceană. 

Surprinsă, Kate făcu ochi mari de ruşine şi îşi feri 
privirea. 

Edward zâmbi, savurând răutăcios disconfortul ei, 
chiar simțindu-se uşor flatat de atenţia ei inocentă. 
Începând cu anul trecut, femeile îl studiau în permanenţă, 
fără a se obosi să-şi ascundă dorinţa de pe chip. Era uluitor 
cât de mult creştea popularitatea unui bărbat odată ce 
moştenea un titlu de duce. 

Însă nu mai trăise o astfel de apreciere critică din 
partea unei fete precum Kate, o fată căreia îi era perfect 
indiferent ce titlu purta. O fată atât de inocentă şi totuşi 
îndrăzneață. O diavoliţă virgină. Experienţa era... nu tocmai 
neplăcută. 

Kate îşi drese vocea: 

— Eşti un om complet străin şi, ei bine, nu faci parte 
din cercurile sociale în care se învârte tatăl meu. 

În această privinţă avea dreptate. El era duce, chiar 
dacă fără voia lui; tatăl ei era cel mai sărac dintre 
gentlemeni. lar Edward se străduia să nu se învârtă în 
niciun cerc social. 

— Eu şi tatăl tău am pus la punct un aranjament de 
afaceri. 

Ar fi putut fi oarecum adevărat, dacă respectivul 
aranjament nu ar fi fost forţat, iar afacerea, de fapt, 
răzbunare. Însă nu avea de gând să îi spună acest lucru, nu 
câtă vreme nu ştia încă dacă putea avea încredere în ea. 
Dacă nu ştia nimic despre uneltirile tatălui ei, adevărul nu 
ar fi făcut decât s-o rănească. lar dacă îi era complice, nu 
voia să îi pună la dispoziţie informaţii care să-i servească 
drept muniţie împotriva lui. 

Kate se ridică în picioare, întrebând atentă: 

— Ce fel de aranjament? 

Edward simţi o strânsoare în piept. judecând după 
expresia ei plină de speranţă, nu ştia nimic despre situaţia 


în care îl forţase pe tatăl ei să ajungă, nici cât de mari erau 
datoriile tatălui ei şi cât de aproape fusese de a sfârşi în 
închisoarea datornicilor sau ucis de unul dintre bărbaţii pe 
care îi înşelase. 

— Am devenit executorul tatălui tău, îi explică el, 
alegându-şi cu grijă cuvintele şi trecând convenabil peste 
detaliile dezagreabile. Mi-am asumat obligaţiile lui. 

— Deci, tu îi gestionezi activităţile de afaceri acum? 

Întrebarea ei sugera recunoştinţă mai degrabă decât 
reproş. Dând din cap, simţi un junghi de vinovăţie 
înfigându-i-se în stomac. 

Ea îi zâmbi radios şi îşi aruncă mâinile în aer. 

— Ei bine, asta explică totul! 

— Ce anume explică? 

— Tata încearcă de atâta vreme să găsească o 
afacere de succes... lzbucni în râs uşurată. Când a semnat 
contractul de instituire a tutelei, probabil credea că 
semnează doar un alt document de afaceri. 

Pe neaşteptate, îşi aruncă braţele în jurul gâtului lui şi 
îl îmbrăţişă, râzând fericită şi îngropându-şi faţa în gâtul lui. 

— O, mulţumesc! 

Preţ de o clipă, Edward o lăsă să se apese peste el, 
bucurându-se cu neruşinare de plăcerea stârnită de 
moliciunea ei, savurându-i parfumul de caprifoi şi căldura 
trupului. Apoi o prinse de umeri şi o desprinse din 
îmbrăţişare înainte să uite că era pupila lui încă fecioară. Şi 
fiica inamicului său. 

— Pentru ce să-mi mulţumeşti? întrebă el prudent. 

Făcuse un salt uriaş de la a crede că tutela era o 
greşeală la a-i mulţumi cu atâta recunoştinţă nestăpânită. 

— Mi-am făcut atâtea griji, spuse ea, cuvintele 
revărsându-se din ea într-un torent de uşurare. Tata n-a 
avut parte decât de un lung şir de afaceri eşuate, una după 
alta, companii care au dat faliment, acţiuni în companii 
comerciale de care s-a ales praful. Şi Brambly - nu cred că 


a mai rămas nimic de vândut. Mulţumesc! 

Râse din nou, apoi se ridică în vârful picioarelor 
pentru a-i prinde faţa în palme, ochii ei verzi scânteind de 
fericire. Privirea lui cobori asupra gurii ei voluptoase, 
gândindu-se că era posibil chiar să îl sărute de încântare. 
Şi, pentru o clipă, dorindu-şi să o facă. 

— Îţi mulţumesc, Edward, din suflet! 

Pentru prima dată i se adresase pe numele mic şi se 
crispă. Ea îl privea ca şi cum ar fi fost un cavaler în armură 
strălucitoare, când, în realitate, era cât se poate de departe 
de aşa ceva. 

— Katherine, spuse el sumbru, desprinzându-i blând 
mâinile de pe faţa lui, tu ai fost una dintre obligaţii. 

Expresia ei se schimbă într-una de confuzie. 

— Cum adică? 

— Când mi-a cerut instituirea tutelei, mi-a dat de 
înţeles că ai fi doar o copilă. 

— Te  înşeli. Îşi smulse mâinile dintr-ale lui, 
întunecându-se la faţă. Probabil ai înţeles greşit. 

De milă, Edward simţi cum i se pune un nod în gât. 
Era evident că tatăl ei nu o iubea aşa cum credea ea şi 
renunţase la ea la fel de uşor ca la toate celelalte posesiuni 
ale sale, fără să se gândească pentru o clipă ce avea să se 
aleagă de ea. N-avea de unde să ştie dacă nu cumva 
Edward o aruncase în stradă, o forţase să se căsătorească 
sau o îmbarcase pe primul vas cu destinaţia Australia. In 
calitate de tutore legal al ei avea dreptul să facă oricare 
dintre aceste lucruri, iar în calitate de duce ar fi putut 
profita de ea în multe alte feluri, lucruri la care legea ar fi 
închis nepăsătoare ochii. 

Dacă nu l-ar fi urât deja pe ticălos, cu siguranţă acum 
ar fi făcut-o. 

— Îmi pare rău, Katherine, spuse el blând, regretând 
sincer, dar tatăl tău ştia exact ce făcea. 


Capitolul 4 


Kate se holbă uluită la Edward, cu ochii usturând-o de 
lacrimi. Refuza să îl creadă. Se înşela. Pur şi simplu se 
înşela! 

Nu era naivă. Ca tată, Phillip Benton fusese 
întotdeauna mai mult absent decât prezent în viaţa ei. 
Venise rar în vizită, chiar şi pe vremea când încă mai trăia 
mama ei, rămânând doar atât cât era necesar pentru a-şi 
lua renta lunară înainte de a porni în galop înapoi spre 
Londra. Kate nu ţinea minte ca măcar în copilărie să se fi 
întâmplat vreodată să o sărute pe obraz şi să îi spună că 
era mândru de ea. Şi nimic din toate acestea nu se 
schimbase după moartea mamei ei, în afară de faptul că 
vizitele lui deveniseră şi mai puţin frecvente, încetând cu 
totul din clipa în care ea refuzase făţiş să îi cedeze Brambly, 
anul trecut. O durea să ştie ce fel de tată avea - absent, 
lipsit de afecţiune, mai preocupat de bani decât de familie. 
Şi îi sfâşia complet inima gândul că nu o dorise niciodată, 
că se căsătorise cu mama lui doar fiindcă ea rămăsese grea 
şi fiindcă crezuse, în mod greşit, că avea să pună mâna pe 
Brambly. 

Însă nu se purtase niciodată urât cu ea, ceea ce nu 
era neapărat cazul şi cu alţi taţi, şi nu ridicase vocea la ea 
decât atunci când se certau în legătură cu Brambly. Când 
mama ei murise, îi dăduse voie să rămână la fermă, unde 
era fericită, în loc să o oblige să locuiască la Londra cu el. 
Avea să-i fie mereu recunoscătoare pentru acest lucru. Nu îi 
răpise independenţa atunci şi refuza să-l lase să i-o 
răpească acum. 

Mai ales, admise ea fără tragere de inimă, dacă acest 


lucru însemna să renunţe la drepturile lui asupra moşiei 
Brambly cât timp credea că ar mai fi fost rost de obţinut 
bani de pe urma ei. 

Ridică bărbia, nefiind prea sigură dacă era mai 
supărată pe tatăl ei sau pe Edward. 

— Tata nu ar semna niciodată ceva prin care să se 
descotorosească de mine. 

Ochii lui întunecaţi deveniră solemni. 

— Dacă ţine la tine, aşa cum susţii tu... 

— Sunt fiica lui. Cu siguranţă o iubea. Pur şi simplu 
trebuia să o iubească. Era tatăl ei şi singura rudă de sânge 
care îi mai rămăsese, iar alternativa era imposibil de 
îndurat. Tatăl meu mă iubeşte. 

Uite-o! O văzu din nou, acea expresie brutală definită 
de îngustarea ochilor lui doar pentru o secundă de fiecare 
dată când pomenea de tatăl ei. Se încruntă. 

— De ce... 

— Dacă ţine la tine, repetă el, poate că a considerat 
că cea mai bună soluţie pentru tine ar fi să te plaseze sub 
tutela mea. Eşti sub protecţia mea acum, ceea ce înseamnă 
că sunt răspunzător pentru tine şi pentru Brambly. 

Kate îşi simţi inima strângându-i-se în piept şi, preţ de 
o clipă de panică, nu putu să respire: 

— Brambly e o proprietate liberă, îi explică ea încet, 
atent, pentru a nu lăsa loc de greşeli, trecută pe numele 
meu printr-o prevedere specială. Conform legii, nici tu, nici 
tatăl meu nu o puteţi vinde sau ipoteca. 

— E adevărat, consimţi el pe acelaşi ton atent, însă 
conform legii, tu eşti proprietară doar peste pământ. In 
calitate de tutore al tău, mie îmi revine responsabilitatea de 
a gestiona patrimoniul. Cuvintele lui calme se înfipseră în 
ea ca nişte pumnale. Practic deci, Brambly îmi aparţine. 

Kate clătină din cap, încercând să alunge coşmarul 
care părea să o înghită. 

— Brambly e în mâinile mele. Inima începu să îi 


bubuie de spaimă. Eu am avut grijă de casă şi de servitori 
de când a murit mama. Şi nu am să te las să mi-o răpeşti. 

— Nu eu ţi-o răpesc. Tatăl tău a făcut asta. Maxilarul i 
se crispă în faţa acuzaţiei ei. Phillip Benton a intrat în 
faliment cu mai puţin de două săptămâni în urmă şi a 
acceptat să îmi cedeze mie toate obligaţiile lui, inclusiv pe 
tine. 

„O, Doamne, nu.” | se făcu greață. În faliment şi fără 
suficienţi bani pentru a-şi plăti datoriile. 

— Dar nu îţi poate da înapoi banii... Se sufocă, 
ducându-şi mâna la gâtul în care i se pusese un nod. De ce 
ai face aşa ceva? 

Scânteierea întunecată din ochii lui îi arătă clar că nu 
avea de gând să răspundă la acea întrebare. 

— De ce te încăpăţânezi să îi iei apărarea? preferă el 
să o acuze. 

— Pentru că e tatăl meu. M-a protejat de... 

— Te-a lăsat singură într-o casă goală, cu servitori 
prea bătrâni pentru a avea grijă chiar şi de ei înşişi, cu atât 
mai puţin pentru a veghea asupra ta, replică el. Te-a izolat 
şi te-a forţat să te descurci singură. Asta nu e protecţie, 
Katherine. Asta e respingere. 

Ea se holbă la el şi, în starea aceea de confuzie totală, 
nu reuşi să-şi stăpânească lacrima de frustrare care îi 
alunecă pe obraz. 

Umerii lui laţi se relaxară. 

— Îmi pare rău că te-am supărat, spuse el, cu o urmă 
de regret în voce. 

Când se întinse să îi şteargă lacrima de pe obraz, ea îl 
lovi furioasă peste mână şi i-o împinse deoparte, ştergându- 
şi singură lacrimile. Nenorocitul! De ce nu pleca odată să o 
lase în pace? 

Edward se strâmbă. 

— Dar îţi jur că eu te voi proteja. 

Intinse mâna spre braţul ei, dar ea se feri, scrâşnind 


din dinţi. 

— Şi cine mă va proteja de tine? 

De îndată ce cuvintele îi zburară de pe buze, le 
regretă. 

O expresie de furie incandescentă traversă fulgerător 
chipul lui Edward, lăsând în ochii lui umbre atât de adânci, 
încât Kate avu impresia că sufletul lui se pierduse într-un 
iad întunecat. Se înfioră, nereuşind să-şi smulgă privirea din 
ochii lui negri şi să se rupă de sub vraja aruncată de ei, nici 
măcar atunci când el făcu un singur pas spre ea, traversând 
distanţa care îi separa. 

— Până anul trecut, am fost colonel în Peninsulă. 
Fiecare cuvânt îi ieşi răstit şi furios. Mi-am pus în joc propria 
viaţă pentru a o proteja pe cea a oamenilor mei. 

Cu un icnet uşor, Kate făcu un pas în spate, însă 
Edward avansă şi el, reducând din nou distanţa dintre ei. 
Inima îi bătea atât de tare încât bubuitului ei în propriile 
urechi era asurzitor. 

— In bătălii atât de crunte încât caii călcau în sânge 
până mai sus de copite, soldaţii asurziseră de la salvele de 
artilerie, iar călăreţii erau atât de obosiţi, încât abia îşi mai 
puteau ţine săbiile - am luptat să le salvez viaţa. lar după 
aceea, când zăceau muribunzi pe câmpul de luptă, în 
continuare m-am luptat să salvez cât de mulţi puteam. 

Kate îşi simţi sângele scurgându-i-se din obraji când 
şi-l imagină în focul bătăliei, înconjurat de suferinţă şi de 
moarte, de haosul şi de cruzimea războiului. Ce orori 
văzuseră ochii aceia ai lui, ce infern... 

— De ce - şopti ea, gâtuită de un nod de teamă 
apărut brusc - de ce îmi spui toate astea? 

— Fiindcă mi-am protejat oamenii şi al naibii să fiu 
dacă nu te voi proteja şi pe tine! Se aplecă spre ea, 
aducându-şi faţa la acelaşi nivel cu al ei, cu ochii 
scânteindu-i ca pucioasa. Mi-am asumat răspunderea 
pentru fiecare moarte sub comanda mea şi, pentru binele 


tău, domnişoară Benton, ar fi de dorit să nu uiţi asta. 

Cuvintele lui nu erau o ameninţare, ci o avertizare, o 
explicaţie despre bărbatul care se considera el a fi, iar Kate 
avu o senzaţie imposibil de ignorat că îi spusese acest lucru 
pentru a o ţine la distanţă. 

Însă refuza să se lase intimidată, cu atât mai mult în 
propria casă. În ciuda pulsului care îi gonea nebuneşte şi a 
răsuflării ei sacadate, se forţă să întrebe cât mai calm 
posibil: 

— Deci, asta e tot ce doreai să discuţi cu mine, 
Excelenţă? 

El ridică o sprânceană într-o întrebare mută: „Nu e de- 
ajuns?” 

Încruntându-se posomorâtă, Kate îşi încleştă mâinile 
în pumni, înăbuşindu-şi dorinţa de a-l întreba câţi bărbaţi 
încercaseră să îl ucidă pe e/. Nu cunoscuse în viaţa ei un 
om mai enervant şi iritant şi de-abia aştepta dimineaţa ca 
acesta să dispară din casa ei şi, spera ea, şi din viaţa ei. 

— Prea bine, atunci. Se întoarse spre uşă, rugându-se 
ca el să nu vadă cum îi tremurau mâinile. Noapte bună, 
Excelenţă. Cum sunt sigură că vei fi plecat până să mă 
trezesc eu... 

— Nu plec. 

Kate încremeni, cu piciorul pregătit să păşească în 
faţă, cu mâna pe clanţă. Se întoarse încet spre el. 

— Nu are niciun rost să rămâi. Voia să îi arate foarte 
clar că nu mai era bine-venit acolo. Contractul de instituire 
a tutelei este o greşeală. Nu voi renunţa la controlul asupra 
vieţii şi casei mele, nici pentru tine, nici pentru altcineva, 
deci nu mai avem nimic de discutat. 

— O, despre asta abia am început să discutăm, spuse 
el tărăgănat. E de datoria mea să mă asigur de calitatea 
condiţiilor tale de trai şi nu plec până nu sunt absolut 
convins că eşti în deplină siguranţă aici. 

Porni hotărât spre ea, fiecare pas fluid şi silențios, iar 


ea fu şocată de cât de mult îi amintea de o panteră vânând 
grațios. 

Ceea ce însemna, îşi dădu ea seama înghițind un nod, 
că ea era prada lui. 

Se opri în faţa ei şi îşi încrucişă braţele pe pieptul lat. 

— Chiar dacă va dura săptămâni întregi. 

— Săptămâni? scânci ea. 

— Săptămâni, repetă el ferm. Îți convine sau nu, 
îngeraş, adăugă el, coborând vocea până deveni un tors 
grav şi cu ochii luminaţi de flăcări licărind din profunzimile 
lor întunecate, mulţumită tatălui tău, ne-am pricopsit unul 
cu altul. 

Fără a mai aştepta un răspuns, întinse mâna în 
spatele ei pentru a ajunge la uşă, o deschise larg şi ieşi cu 
paşi mari. 


Edward îndură cu o răbdare îndelung exersată ca 
Arthur să îl dezbrace. După cum se aşteptase, bătrânul mai 
mult îl încurcă decât îl ajută când scoase jacheta de pe 
umerii lui Edward, i-o scutură de praf, apoi descoperi că nu 
avea unde să o aşeze în dormitorul mobilat modest. Nu 
exista niciun dulap, nicio cameră de toaletă învecinată - 
nici măcar un cuier. 

— Atârn-o pe stâlpul patului, sugeră Edward văzând 
nedumerirea majordomului, străduindu-se din răsputeri să 
nu-şi arate exasperarea. 

— Da, Excelenţă. Arthur atârnă jacheta. Ne veţi ierta, 
domnule, că nu avem o cameră potrivită pentru 
dumneavoastră. Nu ne aşteptam la oaspeţi. 

— E în regulă. 

În perioada petrecută în armată dormise în condiţii 
mult mai rele. Acea cameră goală era un lux în comparaţie 
cu nopţile în care dormise în noroi, printre şobolani. 


Arthur încercă apoi să îi descheie nasturii de la vestă, 
însă mâinile artritice ale bătrânului majordom tremurau 
atât de tare încât abia putea prinde nasturii. 

— Mă ocup eu de asta, îl asigură Edward, însă când 
văzu o expresie nefericită întipărindu-se pe sprâncenele 
încărunţite ale bărbatului, adăugă: Dar voi avea nevoie de 
ajutor cu cizmele. 

— Desigur, domnule. 

Edward se aşeză pe pat şi îşi scoase cizmele înainte 
ca majordomul să apuce să pună mâna pe ele, riscând 
eventual să cadă în fund, apoi i le întinse. 

— Mi le lustruieşti? 

— Vor fi gata pe dimineaţă, domnule. 

— De fapt, eu speram că ai să stai aici, spuse Edward, 
arătând spre un scăunel de lemn aşezat lângă foc, şi ai să 
mi le lustruieşti acum, ca să fie gata pe când mă trezesc. 

Era o idee caraghioasă, pretenţia ca cizmele lui de 
gală să fie gata în zorii zilei, însă bătrânul majordom nici 
măcar nu clipi în faţa acestei cereri neobişnuite. 

— Desigur, domnule. 

Când Arthur se aşeză pe scăunel şi începu să 
lustruiască cizmele, Edward făcu un efort pentru a nu-i lăsa 
să scape un oftat de uşurare sonor. Nu voia să îl ţină treaz 
pe bietul om lustruind cizme care nu aveau nevoie de 
lustru, dar fusese un act de autoapărare. 

Îşi descheie vesta şi îşi scoase lavaliera. 

— Întotdeauna e atât de încăpăţânată, Arthur? 

— Domnişoara Kate? Da, domnule. Dintotdeauna a 
avut o voinţă puternică, chiar şi în copilărie. 

— Probabil e dezagreabil să lucrezi pentru ea, spuse 
el rigid. 

— Nicidecum. E un adevărat dar ceresc! Cu un 
zâmbet strâmb, împunse aerul cu o cizmă pentru a-şi 
sublinia convingerea. Nu ştiu ce s-ar fi ales de mine dacă nu 
era ea - sau de noi toţi, la drept vorbind. 


— Ţi-ai fi găsit de lucru altundeva. 

— Vă rog să mă iertaţi, dar nu, domnule - nu se 
găseşte o singură casă de aici şi până la Londra în care am 
fi doriţi. lar domnişoara Kate ştie asta. Chiar şi cu propriile 
necazuri, are grijă de noi. 

„Chiar şi cu propriile necazuri.” Edward se încruntă. 
Era o femeie încăpăţânată şi cu siguranţă enervantă, dar nu 
merita să aibă necazuri. 

— De asta mă bucur că sunteţi aici, domnule. Ezită, 
ca şi cum ar fi încercat să decidă nu doar cât de multă 
încredere putea să aibă în Edward, ci şi cât de mult îşi 
depăşea atribuţiile, apoi continuă cu îndrăzneală: E timpul 
să se mai schimbe puţin lucrurile şi să aibă grijă cineva şi 
de Katie. 

Edward îi întoarse spatele, încercând să îl ignore. 

— Îl are pe tatăl ei. 

— Mişelul ăla fără căpătâi? Bah! Posomorându-se, 
Arthur atacă furios cizma cu bucata de cârpă de lustruit. Nu 
i-a păsat niciodată nici de mama ei, nici de Katie, de nimic 
în afară de ferma în sine, şi atunci doar de banii pe care îi 
putea fura de pe urma ei. Nu a mai trecut pe aici de mai 
bine de un an. Chiar şi atunci a plecat destul de în grabă 
când a aflat că morarul îşi cerea plata reală. 

— Plata reală? 

Ceva din tonul cu care Arthur rostise acele cuvinte îi 
stârni un fior, ridicându-i părul de pe ceafă. 

— Da. Anul trecut domnişoara Kate s-a înţeles la un 
schimb, plătind cu fructe şi legume pentru costul măcinării 
făinii. Dar când a venit primăvara s-a terminat cu 
schimburile, iar morarul a cerut bani pentru a achita restul 
sumei de plată. 

— Aşa că tatăl ei a fost forţat să plătească datoria. 

Arthur pufni dispreţuitor: 

— Domnişoara Kate a achitat datoria. 

— Cum? 


— Păi, şi-a vândut calul! Şi îşi iubea micuța iapă, pe 
cuvânt. A plâns câteva săptămâni după ea, deşi credea că 
nu ştiam niciunul dintre noi. 

Deci, aşa se explica, înţelese Edward cu răceală, de 
ce grajdurile de la Brambly erau goale, cu excepţia 
bătrânului cal deşelat din ocol. 

— Şi tatăl ei? 

— A şters-o călare în toiul nopţii, luând ultima piesă 
de argintărie bună. Arthur frecă pielea până o făcu să 
lucească. Aşa e cu el. Soseşte pe neaşteptate - uneori 
aduce daruri mici, panglici, piepteni, mărunţişuri dintr-astea 
- întotdeauna încercări de a o îmbuna, după părerea mea. 

Edward se gândi la păpuşa pe care o adusese pentru 
copila pe care se aşteptase să o găsească, un dar pentru 
fetiţa pe care întâlnirea cu el ar fi putut să o înspăimânte, şi 
speră că şi Kate interpretase exact la fel acel dar, nu ca pe 
o continuare a încercărilor tatălui ei de a-i cumpăra 
bunăvoința. Deşi nu-şi dădea seama de ce ar fi contat ce 
credea ea. 

— Apoi dispare după o zi sau două. Şi de fiecare dată 
împreună cu el mai dispare ceva de la Brambly. 

— Brambly e avere substituită, îl corectă Edward, 
scoţându-şi cămaşa din pantaloni. Ea e proprietară peste 
moşie, nu tatăl ei. 

— Da, Excelenţă. Katie e proprietară peste casă. 
Ridică în aer un deget noduros pentru a-şi sublinia ideea. 
Dar tatăl ei e proprietar peste tot ce se află înăuntrul ei. lar 
puţinele lucruri pe care nu a reuşit el să le fure, a fost ea 
nevoită să le vândă. 

Sprâncenele lui Edward se împreunară. Arthur îi 
confirma bănuielile. Lui Benton nu-i păsa câtuşi de puţin de 
fiica lui, nici de situaţia ei disperată aici. De fapt, era unul 
dintre cei care o crease, furând lucrurile din casă unul câte 
unul, până nu mai rămăsese nimic. 

Arthur termină cizmele şi se ridică ţeapăn, apoi le 


aşeză la picioarele patului. 

— Mai e ceva, domnule? 

— Nu, asta e tot. Tonul lui fu sincer când adăugă: M-ai 
ajutat mult. 

— Atunci să aveţi somn uşor, Excelenţă. Arthur 
închise uşa. Revin dimineaţă să vă ajut la îmbrăcat. 

Edward  încremeni. Avea să revină dimineaţă? 
Dumnezeule mare! 

Răsuflând prelung, se duse la fereastră pentru a 
scruta noaptea rece şi luna care lumina peisajul rural cu o 
strălucire albă-argintie. Sub el, pajiştea din faţă a casei 
Brambly se întindea până la drum într-o direcţie şi până la 
panglica râului de dincolo de livezi în cealaltă. li era uşor să 
înţeleagă de ce îi plăcea lui Kate să trăiască acolo. 

Nu jucase niciun rol în contractul de instituire a tutelei 
pe care tatăl ei îl convinsese, printr-un vicleşug, să îl 
semneze; era sigur de acest lucru acum. O femeie atât de 
orgolioasă şi de independentă nu ar fi permis niciodată 
nimănui să preia controlul asupra ei, şi era evident că voia 
să îl vadă plecat, atât de la Brambly, cât şi din viaţa ei. 

Şi totuşi, nu putea să ignore pur şi simplu situaţia şi 
să o lase acolo să se descurce singură. Având în vedere 
ceea ce ştia despre tatăl ei şi cât văzuse din fermă, avea 
nevoie de el mai mult decât îşi dădea ea seama. 

Doar că ea îl dispreţuia. 

Deschise fereastra pentru a lăsa să intre aerul nopţii 
şi se sprijini cu palmele de ramă. Nu ar fi trebuit să-i pese 
de ce credea ea despre el. In fond, nu era decât o 
complicaţie neprevăzută. 

Dar nici nu merita să sufere pentru păcatele tatălui ei. 

Pe toţi dracii! Îşi frecţionă fruntea. Ce avea să facă în 
privinţa ei? Până nu se căsătorea, trecând povara pe umerii 
unui alt bărbat lipsit de noroc, el era răspunzător în mod 
legal, atât pentru ea, cât şi pentru fermă. 

Presupunea că ar fi putut să-i stabilească o rentă, să o 


lase să rămână la Brambly şi să nu se mai gândească 
niciodată la micul lui îngeraş cu părul de foc. 

Dar nu putea. Lăsând-o acolo fără ajutor şi protecţie, 
nu ar fi făcut decât să o trateze cu aceeaşi respingere şi 
izolare în care o aruncase tatăl ei. 

lar el nu era nicidecum ca Phillip Benton. 

Trecându-şi o mână prin păr, lăsă să-i scape o 
răsuflare zgomotoasă. Hristoase! Nu ar fi trebuit să-i 
vorbească aşa în seara aceea, încercând să o amenințe şi 
să o intimideze. Se purtase ca un ticălos malefic. Dar 
reuşise să-l calce pe nervi şi, prin urmare, se descărcase pe 
ea. Femeia era în stare să scoată din răbdări şi un sfânt. 

însă nu era doar felul în care arăta. Era şi 
independenţa ei, încrederea, capacitatea ei de a se 
descurca singură. Acum, că ştia prin câte trecuse pentru a 
salva ferma şi pe cei câţiva servitori care încă mai lucrau la 
ea, îşi dorea cu atât mai mult să o protejeze. 

Îşi surprinse imaginea în geam, iar privirea îi cobori 
spre umărul stâng, în locul unde, cu şapte ani în urmă, un 
glonţ îi sfâşiase carnea şi muşchii. 

Oricine l-ar fi văzut acum nu ar fi bănuit nicio clipă că 
rana aceea aproape îl omorâse. In acelaşi timp însă, îi şi 
salvase viaţa. Când ajunsese pentru prima dată în Spania, 
înainte de a-i fi cunoscut pe Grey şi pe Thomas şi chinuit 
încă de durerea tăioasă a trădării lui Jane, fusese temerar şi 
nechibzuit, năpustindu-se în luptă la fiecare ocazie. Până îl 
nimerise acel glonţ. 

Fusese nevoie de un glonţ în umăr şi de o experienţă 
în pragul morţii pentru a o lăsa cu totul în urma lui pe Jane. 
Doar Dumnezeu ştia de ce avea să fie nevoie pentru a o 
descâlci pe Kate Benton şi tutela asupra ei din viaţa lui. 


* 


În camera ei, Kate îşi privi reflexia în oglindă şi, cu un 


oftat uşor, se întrebă ce ar fi crezut mama ei despre femeia 
care devenise. 

— E straniu, asta e. Doamna Elston desfăcu copcile de 
la spatele rochiei lui Kate, i-o scoase de pe umerii înguşti şi 
o ajută să iasă din ea. Nu va ieşi nimic bun din asta, ţine 
minte ce-ţi spun. 

În mod normal Kate s-ar fi dezbrăcat singură, iar 
doamna Elston ar fi fost deja în patul ei, cu păturile trase 
până sub bărbie şi sforăind asurzitor. Însă în noaptea aceea 
Kate îşi dorea alinarea oferită de atenţiile materne ale 
femeii. Sosirea lui Edward îi zguduise lumea, iar 
ameninţarea voalată pe care i-o făcuse chiar înainte de a 
ieşi furtunos din salon îi zguduise şi nervii. 

— El poate reface Brambly, îi aminti Kate încet. 

Tutela era o greşeală. Chiar dacă ar fi intrat în 
faliment, tatăl ei nu ar fi renunţat niciodată la pretenţiile 
sale asupra fermei, însă cu ajutorul ducelui poate ar fi 
reuşit să readucă Brambly la splendoarea pe care şi-o 
amintea din copilărie, cu mult înainte ca mama ei să 
moară, iar tatăl ei să lase moşia pe mâinile unor 
administratori fără scrupule, care furaseră din conturi şi 
lăsaseră proprietatea să cadă în ruină. 

Doamna Elston pufni dispreţuitoare şi puse rochia în 
dulap. 

— Nu avem nevoie de ajutor de la indivizi de teapa 
lui. 

Simţindu-se vinovată, Kate cobori privirea. 

— Dacă acel contract se dovedeşte real, am să-l rog 
să-i pensioneze pe Arthur şi pe Dorrie. 

— Oh! Bătrâna guvernantă făcu o pauză, apoi închise 
dulapul. Ei bine, asta ar fi o treabă, mă gândesc. 

Kate îşi muşcă buza de jos. Intenţiona să îl roage pe 
Edward să o pensioneze şi pe doamna Elston. Toţi trei 
meritau să se bucure de bătrâneţi liniştite, chiar dacă ea nu 
ar fi vrut să-i ştie plecaţi de la Brambly. Ar fi vrut să rămână 


acolo, continuând să aibă grijă unii de alţii aşa cum 
făcuseră de când murise mama ei. 

Simti o împunsătură în piept şi închise ochii pentru o 
clipă, încercând să alunge teama şi îngrijorarea care se 
învolburau în ea. Viaţa ei intrase în vrie şi era pe punctul de 
a-i scăpa de sub control, totul din cauza unei bucăţi de 
hârtie. Edward îi promisese protecţia sa, iar pentru acest 
lucru ar fi trebuit să-i fie recunoscătoare. Dar cu ce preţ - 
renunţarea la Brambly şi la propria ei libertate? 

— Şi toate facturile vor putea fi în sfârşit plătite 
integral. Se forţă să imprime vocii ei o veselie pe care cu 
siguranţă nu o simţea. Să sperăm că îl voi putea convinge 
să extindem livezile pentru a creşte valoarea moşiei 
Brambly. 

— Asta intenţionează să facă şi cu tine? Doamna 
Elston scoase agrafele din părul lui Kate. Să îţi crească 
valoarea? 

Kate se încruntă. 

— În ce sens? 

— Să te trimită la pension, să îţi facă debutul în 
societate. Ridică din umeri. Să te împopoţoneze şi să te 
plimbe ca la paradă prin întreaga Londră pentru a-ţi găsi un 
soţ, ca să se poată spăla pe mâini de tine? 

— Excelenţa Sa nu ar face aşa ceva. 

Însă acele cuvinte de negare sunau neconvingător 
chiar şi pentru propriile urechi. Nu ar fi făcut-o... sau da? 
Edward era, practic, un străin, la drept vorbind. 

Ca şi cum i-ar fi citit gândurile, doamna Elston 
continuă: 

— O fi el duce, dar nu e gentleman. 

Fără a-i răspunde, Kate o lăsă pe doamna Elston să îi 
perie părul, ceea ce bătrâna guvernantă nu mai făcuse din 
copilăria lui Kate, dar în seara aceea le aducea amândurora 
alinare. Însă nu mai era o copilă. De fapt, acum avea 
aceeaşi vârstă pe care o avea mama ei când se căsătorise 


cu tatăl ei. 

Kate întoarse spatele oglinzii, neputând îndura 
amintirile despre căsătoria nefericită a mamei sale. 
Doamna Elston se înşela. Edward n-avea decât s-o 
împopoţoneze şi să facă paradă cu ea pe promenadă oricât 
ar fi dorit, dar ea nu avea să se supună niciodată aceleiaşi 
nefericiri precum mama ei. Ea nu avea să renunţe niciodată 
la medicina ei, la Brambly, la libertatea ei... la inima ei. 

Chiar dacă la înfăţişare arăta exact ca mama ei, nu 
avea să facă niciodată greşeala de a se căsători cu un 
bărbat care n-o iubea. 

Doamna Elston îi pregăti cămaşa de noapte. 

— Vreau să te odihneşti bine la noapte. Vei lămuri 
toată încurcătura asta mâine-dimineaţă. 

Însă Kate începea să creadă că documentul respectiv 
nu era o greşeală. Văzuse semnătura tatălui ei chiar acolo 
pe contract - Edward Westover era tutorele ei. 

Bătrâna guvernantă îi strânse mâna liniştitor, apoi se 
retrase la culcare. Fusese o zi extenuantă şi tensionată şi 
pentru ea. Întreaga casă fusese dată complet peste cap de 
sosirea ducelui. 

Kate îşi luă cămaşa de noapte, se întoarse spre pat şi 
se opri. Păpuşa pe care Edward i-o dăduse în dimineaţa 
aceea stătea sprijinită de perna ei. 

Oftând uşor, îşi trecu degetele peste părul blond 
mătăsos şi rochia roz de dantelă. Işi lăsă umerii să cadă. 
Cum era posibil ca un om atât de rece şi autoritar să aibă 
totuşi sensibilitatea de a aduce o păpuşă pentru o copilă pe 
care nu o întâlnise niciodată? 

Se strecură în pat, îşi trase plapuma până la gât şi îşi 
aţinti privirea asupra baldachinului de deasupra ei. Când 
era mică, dacă i-ar fi adus cineva un dar atât de frumos, ar 
fi fost sigură că persoana respectivă avea să fie bună cu ea. 
Dar acum... Ei bine, pur şi simplu nu mai era sigură de 
nimic. 


Capitolul 5 


În lumina zorilor, Kate se furişă din camera ei şi 
traversă casa cufundată în tăcere, ferm hotărâtă să rezolve 
problema cu Edward Westover în singurul mod pe care îl 
cunoştea. 

Avea de gând să se ascundă. 

O, era atât de laşă! Ba încă se tupila prin propria 
casă. Dar era mai bine să se ascundă pur şi simplu decât să 
rişte să spună şi alte lucruri pe care să le regrete ulterior, 
înrăutăţindu-şi situaţia, aşa că plănuia să-şi ia tălpăşiţa cu 
mult înainte ca soarele să urce mai mult pe cer şi să nu se 
întoarcă decât după lăsarea întunericului, când spera că el 
avea să se fi retras deja în camera lui. Pentru a-şi umple 
timpul câtă vreme se ascundea, avea să-şi bată capul să 
scornească următoarea scuză pentru a-l evita şi a doua zi. 
Şi a treia zi, şi a patra... până când Edward renunţa la ideea 
caraghioasă de a fi tutorele ei şi pleca. 

Nu putea risca o altă ceartă precum cea din seara 
precedentă. Ultima persoană de care ar fi avut nevoie ca 
duşman era ducele de Strathmore, însă nu se pricepuse 
niciodată să-şi ţină în frâu limba. Deci, cea mai bună 
strategie era de a-l evita pur şi simplu. 

Cobori în linişte scările, îndreptându-se către camera 
de lucru, pentru a-i lăsa un bilet doamnei Elston, ca aceasta 
să nu-şi facă griji pentru ea. Cu mobilierul din lemn de cireş 
şi ornamentele de un alb strălucitor, camera de lucru era 
încăperea ei favorită şi era locul în care preferase şi mama 
ei să lucreze. Kate se juca ore întregi cu păpuşile în faţa 
focului, în timp ce mama ei stătea aşezată la birou şi se 
ocupa de registrele contabile ale moşiei. li era dor de acele 
zile lipsite de griji. Când încă mai trăia mama ei, Brambly 


produsese suficiente fonduri cât să se descurce pe cont 
propriu - chiar dacă modest -, iar mama ei gestionase 
excelent moşia. Chiar şi pe atunci tatăl ei nu venea decât 
rar în vizită, bucuros să lase ferma sub supravegherea 
soţiei sale atâta timp cât aceasta îi plătea renta. Afacerile, 
indiferent dacă străine sau ţinând de propria gospodărie, nu 
fuseseră niciodată punctul forte al lui Phillip Benton. 

De la moartea mamei sale însă, camera de lucru 
trecuse prin aceeaşi spoliere a mobilierului precum restul 
casei. Covorul pe care se jucase ea dispăruse, la fel şi 
draperiile, tablourile... Nu mai rămăsese decât masa de 
scris, care era prea mare pentru a putea fi scoasă pe uşă, 
alături de cărţile pe care tatăl lui le considerase lipsite de 
valoare. Lui Kate îi plăcea în continuare să petreacă timp 
aici, chiar dacă acum însemna să stea singură în cameră, 
jonglând de capul ei cu cifrele din ce în ce mai mici. 

Strecurându-se înăuntru, aruncă o privire peste umăr 
pentru a se asigura că nu o văzuse nimeni, apoi închise 
uşa, se întoarse... 

Şi icni. 

— Bună dimineaţa, Katherine. 

Edward era aşezat la masa de scris cu o peniță în 
mână, luând notițe într-un carneţel. Nu mai purta hainele 
elegante din seara precedentă; acestea fuseseră înlocuite 
de o cămaşă albă simplă, cu o vestă neagră şi pantaloni 
cafenii. Din ţinuta lui lipseau în mod scandalos lavaliera şi 
jacheta, şi aşa cum stătea acolo cu mânecile suflecate care 
lăsau la vedere antebraţele musculoase, părea pregătit mai 
degrabă pentru o zi de muncă sub cerul liber decât pentru 
activităţi contabile, însă judecând după teancul de registre 
de pe masa de scris, exact asta intenţiona să facă întreaga 
zi. Lângă el se afla un mic dejun mâncat pe jumătate, 
dovedind că se afla de ceva vreme acolo. 

Kate îşi dădu ochii peste cap. Individul era genul care 
se trezea devreme. „Minunat!” 


— Excelenţă. Îşi lăsă umerii să cadă, văzând că se 
alese praful de planul ei de a se ascunde. Strângând ce îi 
mai rămăsese din curajul ei făcut bucăţi, făcu un pas în 
faţă. Imi cer scuze că te-am deranjat. 

— Chiar deloc. Se ridică binevoitor şi veni din spatele 
mesei de scris pentru a o întâmpina. Aveai nevoie de mine? 

O irită îndrăzneala individului. Nu, în mod cert nu 
avea nevoie de el. 

— Am venit după o carte. _ 

Nu era tocmai o minciună. Işi lua adesea o carte cu ea 
când ieşea la plimbare, iar dacă aceea era scuza de care 
avea nevoie pentru a se ascunde de el tot restul zilei, 
atunci şi-ar fi luat bucuroasă un raft întreg de cărţi şi le-ar fi 
cărat în spinare ca o cerşetoare dacă s-ar fi dovedit 
necesar. 

Insă un alt set de cărţi îi atrase atenţia, legăturile din 
piele roşie ale volumelor făcute vraf lângă cotul lui. Erau 
registrele contabile de la Brambly, evidenţele detaliate în 
care ea nota atât de atent fiecare dintre tranzacţiile de la 
fermă şi căuta tertipuri pentru a plăti reparaţiile necesare şi 
a înlocui obiectele din casă chiar pe măsură ce acestea 
dispăreau din jurul ei. 

Kate arătă spre ele. 

— Acelea sunt registrele proprietăţii. Un val de 
umilinţă fierbinte îi urcă în obraji la gândul a ceea ce găsise 
probabil în ele. lmpunse acuzator aerul cu degetul. Te-ai 
uitat prin evidenţele contabile de la Brambly? 

— Da. 

— Cum îndrăzneşti! Îi smulse registrele şi le strânse la 
piept. Nu ai niciun drept... 

— Am toate drepturile din lume, replică el calm. 
Ferma este acum sub administrarea mea şi nu pot lua 
măsuri până nu ştiu exact care este situaţia financiară. 

Situaţia financiară era una dintre probleme majore. 
Kate ridică privirea până o întâlni pe a lui. 


— Cât de mult ai văzut? 

— Suficient, răspunse el solemn. 

Aşezând registrele la locul lor de pe raft, Kate ridică 
bărbia. 

— Deci, acum ştii. 

— Da, răspunse el blând, ca şi cum nu ar fi vrut să-i 
sporească umilinţa. Sau mânia. 

Dar era prea târziu pentru aşa ceva. Kate îşi trase 
umerii în spate, pregătindu-se de bătălie, apoi îl înfruntă. 

— Şi ce fel de măsuri, întrebă ea, fără a se obosi să-şi 
ascundă iritarea, ai decis să iei? 

Preţ de o clipă Edward nu spuse nimic, doar o fixă cu 
privirea, ca şi cum ar fi reflectat atent la ce anume să îi 
spună. Apoi explică: 

— Reparaţii la clădiri şi refacerea proviziilor, animale 
de curte, de angajat servitori noi şi pensionat restul, 
înlocuirea tuturor obiectelor şi articolelor de mobilier care 
lipsesc din casă. Cu fiecare punct enumerat îi stârnea câte 
o scurtă tresărire de panică. Apoi făcu o pauză. ŞI tu. 

— Eu? ţipă ea, întrebându-se cum naiba fusese 
adăugată pe o listă de reparaţii la fermă. 

— Tu ai nevoie de o cameristă, o garderobă nouă, de 
cai şi de trăsură... 

— Nu! 

Edward fu vizibil surprins de reacţia ei: 

— Nu? 

— Nu, repetă ea ferm, încrucişându-şi braţele pe 
piept. Fără îndoială, Excelenţă, nu eşti obişnuit să te loveşti 
de un „nu. 

Edward îşi arcui o sprânceană. 

— Şi, cu siguranţă, nu din partea unei femei. 

Sprânceana lui se ridică şi mai mult, imposibil de 
mult, la aceste cuvinte. 

— Nu la asta m-am referit! Faţa ei se încinse, 
inundată de sânge, trădând jena ei bruscă. O, îi venea să se 


târască sub masa de scris şi să se ascundă! Nimic nu era 
inocent în preajma acestui bărbat, nici măcar comentariile 
aruncate la întâmplare. Sucea totu/ după bunul lui plac. 
Inclusiv măruntaiele ei. Mă refeream că oricine le-ar privi ar 
vedea că, în mod evident, nu eşti genul de bărbat căruia 
femeile să îi spună „nu”... 

Când el îi rânji obraznic, Kate închise strâns gura, 
copleşită de ruşine. Incercând să se explice nu făcea decât 
să se îngroape mai adânc. 

— Cred că aş putea găsi observaţiile tale fascinante, 
spuse el tărăgănat, coborând vocea până aproape deveni 
un tors grav care căzu peste ea moale precum catifeaua. 
Dumnezeule, ce voce catifelată avea... Cum era posibil 
ceva atât de moale să fie atât de chinuitor? Continuă, deci, 
spuse el, fluturând din mână şi sprijinindu-se de masa de 
scris cu o expresie de amuzament deplin, ceea ce o înfurie 
teribil pe Kate. Explică-mi de ce femeile nu îmi spun 
niciodată „nu”. 

Kate ridică bărbia, dar dincolo de posomorârea ei 
indignată, era profund tulburată de întorsătura intimă pe 
care o luase conversaţia lor. 

— Habar nu am ce ţi-au spus alte femei, Excelenţă, 
dar de la mine nu vei auzi decât nu, cu fiecare ocazie. 

— Domnişoară Benton, oftă el resemnat, te cred 
sincer. 

Kate se holbă la el, rămasă fără replică, neştiind dacă 
să se simtă insultată sau încântată. Sau dezamăgită. 

— Aşa că vei fi uşurată să afli şi că am trimis după 
Brannigan, fiul administratorului meu de la Hartsfield Park. 
E un om competent şi va face o treabă bună aici. Ochii îi 
scânteiară diabolic. lar lui poţi să-i spui nu oricât doreşti. 

Kate ignoră înţepătura lui, chiar dacă nu şi tresărirea 
scurtă de mânie pe care i-o stârni. 

— Ferma nu are nevoie de un administrator, protestă 
ea. Eu sunt răspunzătoare de Brambly. 


El o măsură din priviri. 

— Deci, ştii cum să apreciezi şi să cumperi vaci şi oi 
de calitate, ei? 

— Nu, replică ea, ridicând din sprânceană şi 
cântărindu-l din priviri cu un aer batjocoritor, exact aşa cum 
o făcuse şi el. Tu da? 

— Nu. Când ea dădu să zâmbească la răspunsul lui, 
încântată de victorie, Edward adăugă: De asta îl angajez pe 
Brannigan. Va ajunge aici în două săptămâni. 

Kate închise brusc gura cu un pufnet sonor. 

Cu un rânjet amuzat, Edward o ocoli şi luă ultimul 
registru contabil de pe raftul pe care tocmai îl aşezase ea, 
apoi se întoarse la masa de scris şi se întinse după peniță. 
O, era un bărbat cât se poate de enervant! 

— Vreau să-mi dai cuvântul tău că ai să achiţi orice 
salariu datorat lui Brannigan sau orice achiziţionează 
acesta, insistă ea, chiar dacă tutela se dovedeşte a nu fi 
valabilă. 

— ŢI-I dau, consimţi el, deşi ea îl văzuse încordându-şi 
maxilarul când o auzise exprimându-şi speranţa că 
instituirea tutelei avea să se dovedească o greşeală. 

— Şi vreau şi ultimul cuvânt în orice decizie majoră 
privind ferma. 

El încuviinţă din cap. 

— Atâta timp cât deciziile tale nu le contrazic pe ale 
mele. 

Kate îşi încleştă mâinile în pumni. O, câtă aroganță 
era în acest bărbat! Să insiste să răsfoiască registrele, să 
angajeze un administrator pentru moşie fără 
consimţământul ei... 

Dar chiar în timp ce fu cuprinsă de o senzaţie 
greţoasă, neagră ca cerneala, de înfrângere frustrată, îşi 
dădu seama că avea dreptate, naiba să-l ia! Dacă voia să 
preia controlul asupra moşiei Brambly şi să facă schimbări, 
era dreptul lui legal. lar ea nu putea face nimic să îl 


împiedice. 

Simţind pulsaţia violentă a unei dureri de cap în 
spatele ochilor, se răsuci pe călcâie să plece. Avea nevoie 
de aer să îşi limpezească mintea, spaţiu să se gândească la 
următorul pas în această bătălie, şi timp pentru a-şi încetini 
bătăile inimii ei înnebunite, reacţie care începea să creadă 
că nu avea nicio legătură cu situaţia ei şi foarte mare 
legătură cu bărbatul răspunzător de ea în acel moment. 

— Katherine! 

Se opri. Pregătindu-se sufleteşte pentru orice nouă 
tortură intenţiona să abată asupra ei, inspiră adânc şi se 
întoarse spre el. 

— Da? 

Edward se ridică încet. 

— Vreau să îmi cer scuze pentru seara trecută. Veni în 
faţa mesei de scris şi se sprijini de ea, aducându-şi ochii 
întunecaţi la acelaşi nivel cu ai ei. Lucrurile acelea pe care 
ţi le-am spus despre război... Gentlemenii nu ar trebui să 
vorbească despre aşa ceva, nu cu o lady. 

Kate simţi o strânsoare în piept când surprinse o 
sclipire mai blândă dincolo de masca lui dură, o urmă de 
eleganţă dincolo de oţelul tăios. Gentlemanul din spatele 
soldatului. 

Probabil îi fusese foarte greu să-şi ceară scuze, deşi 
bănuia că ceea ce regreta nu era avertizarea în sine, ci felul 
în care o exprimase. Dorise ca ea să stea departe de el şi, 
judecând după cum stătea acum cu braţele încrucişate pe 
piept, încă simţea la fel. 

Insă îşi cerea scuze şi, pentru prima dată de când 
apăruse la uşa ei, simţi o fărâmă de speranţă. Pentru el. 

Făcu un pas ezitant spre el. 

— De fapt, mă bucur că mi-ai spus. 

Edward pufni în râs, nevenindu-i să creadă. 

Apropiindu-se încet de el, Kate afişă o expresie mai 
curajoasă decât cum se simţea ea în realitate. Era sigură că 


Edward voia să o intimideze, dar dacă se aştepta ca ea să 
dea înapoi, ei bine, se înşela amarnic. Văzuse suficienţi 
săteni răniţi pentru a recunoaşte suferinţa, inclusiv 
suferinţa emoțională care nu se vindeca niciodată. 
Activităţile ei medicale o făcuseră expertă în a descifra 
durerea în adâncurile ochilor lor, iar acest bărbat era rănit. 
Profund. 

Mânată de impulsul de a-l ajuta, vocaţia ei de 
vindecător făcând-o să nu poată să nu-i ofere alinare chiar 
şi acestui bărbat atât de enervant, ridică mâna şi îşi lipi 
palma de obrazul lui. 

Edward se crispă, dar nu se dădu înapoi, rămânând în 
schimb încremenit ca o statuie sub atingerea ei, cu întregul 
corp tensionat ca o frânghie întinsă, gata să plesnească. 

— Te rog să mă crezi, spuse ea, alegându-şi cu grijă 
cuvintele, că sunt uşurată că ai simţit nevoia să mă 
linişteşti în privinţa ta. 

— Nu ţi-am spus asta ca să te liniştesc, o corectă el 
apăsat. 

— Nu, ai făcut-o pentru a mă avertiza să păstrez 
distanţa. Ochii lui scânteiară, iar Kate îşi dădu seama că 
avusese dreptate. Chiar şi aşa, mie mi s-a părut liniştitor. 
Vârfurile degetelor ei se încălziră pe obrazul lui. A fost 
război, dar ţi-ai comandat oamenii cu înţelepciune, i-ai 
pregătit bine... Câţi oameni ai salvat, Edward? 

— Nici pe departe destul de mulţi. 

— Atâţia câţi ai putut, replică ea blând. 

Ce orori văzuse probabil, câtă vinovăţie purta în suflet 
chiar şi acum... 

Imperceptibil, îl simţi rotindu-şi faţa în palma ei, doar 
o uşoară creştere a presiunii şi a căldurii sub mâna ei, ca şi 
cum ar fi căutat consolare în atingerea ei. Inima ei tresăltă. 
Poate că, până la urmă, nu era tocmai tiranul agresiv al 
cărui rol se străduia atât de mult să şi-l asume. 

Incurajată, îşi lăsă degetele să îi alunece peste 


obrazul lui neted, proaspăt bărbierit, conturând pometele 
înalt care părea cioplit din marmură, dar care era atât de 
moale şi cald la atingere. Oare era la fel pe fiecare părticică 
a corpului său, atât de fin şi de moale la suprafaţă, atât de 
tare dedesubt... 

Mâna lui se încleştă peste a ei, iar ea tresări cu un 
icnet uşor şi inima i se opri în gât. 

— Şi dacă aş avea de ales? vru el să ştie. 

— Poftim? 

Îşi trase mâna pentru a şi-o elibera, dar degetele lui le 
ţintuiau pe ale ei atât de strâns, încât îi era imposibil să se 
desprindă. 

— Dacă aş ucide fără remuşcări? Privirea lui se fixă în 
ochii ei. Aş fi un ucigaş de rând, meritând cea mai neagră 
pedeapsă din lume. 

Bănuind că nu mai vorbeau despre război, dar 
incapabilă, oricât ar fi încercat, să priceapă la ce se referea 
de fapt, Kate şopti: 

— Da. 

— Aş merita îndurarea ta şi atunci? 

— Cu atât mai mult. 

Refuză să îşi ferească privirea. 

Edward îşi încleştă maxilarul. 

— Te înşeli. Unele gesturi nu pot fi iertate niciodată. 

— Nu am pomenit nicio clipă de iertare. 

Ochii lui scânteiară de neîncredere. 

— Poţi fi îndurătoare, dar fără să ierţi? 

— Da. 

Bănuia că întrebarea era un fel de test, iar expresia 
lui neînduplecată îi dădu de înţeles că nu avea încredere în 
răspunsul ei. 

— Ai grijă cui îi arăţi îndurare, Kate. Vocea lui cobori 
avertizând-o: Nu ştii cât de mult rău sunt în stare să facă 
oamenii malefici. 

Inima ei bubui atât de furtunos, încât fu sigură că o 


simţea şi el bătând în degetele strânse într-ale lui. Dar, spre 
ruşinea ei, nu teama era cea care-i făcea sângele să îi 
gonească prin urechi, ci o atracţie întunecată, şi se 
cutremură. 

— Vorbeşti la modul general, Edward? Sau te referi la 
tine? Ezită. De asta mi-ai spus ceea ce mi-ai spus, pentru a 
mă avertiza? Ei bine, eu pur şi simplu nu cred asta despre 
tine. 

— Ar trebui. 

Îi eliberă mâna. 

Deşi se dădu în spate din faţa lui, Kate rămase 
suficient de aproape pentru a-i simţi mirosul de piele şi 
săpun. 

— Nu eşti capabil de asta, spuse ea încet, dar 
încrezătoare, ştiind instinctiv că nu era genul de om care să 
facă rău cuiva fără a fi provocat. Nu omul care adusese o 
păpuşă pentru o fetiţă pe care nu o întâlnise niciodată, doar 
pentru a o linişti. Pentru a fi malefic, ar trebui să hotărăşti 
să distrugi intenţionat viaţa unui om din pură răutate şi să 
găseşti plăcere în asta. Tu nu ai face niciodată aşa ceva. 

Edward îşi îngustă ochii. 

— Ce te face să crezi că ştii de ce sunt capabil să fac? 

Edward o privi cum se uită fix la el, cu buzele 
întredeschise delicat într-o expresie surprinsă. O făcuse să 
se fâstâcească din nou. 

Bun. Îi plăcea s-o zdruncine; cu cât reuşea să o 
tulbure mai tare, cu atât ea avea să se ferească mai mult 
de el. 

O, Kate era o enigmă care îl intriga. Tânără, excesiv 
de bună la inimă şi, din punct de vedere financiar, în pragul 
ruinei, avea nevoie disperată de fonduri şi de un 
administrator de moşie care să le gestioneze, dar era prea 
încăpăţânată pentru a recunoaşte acest lucru. Îşi petrecuse 
ultimele două ore studiind atent registrele de la Brambly, 
iar evidenţele îi dezvăluiseră că situaţia ei era chiar mai 


cruntă decât se aşteptase. În şase luni, calculase el, i-ar fi 
ajuns cuțitul la os şi nu ar mai fi putut să se redreseze. E 
adevărat, tatăl ei golea casa de bunuri unul câte unul, însă 
doar înainte ca aceasta să fie năpădită de creditori, care ar 
fi făcut acelaşi lucru. 

Indiferent dacă ei îi convenea sau nu, acesta tutelă 
era singura ei speranţă de a salva Brambly. Însă la fiecare 
pas se împotrivea încercărilor lui de a o ajuta, în timp ce el, 
în calitate de tutore, ar fi putut cu uşurinţă să o arunce în 
ghearele creditorilor. In loc să fie furioasă, afurisita de 
femeie ar fi trebuit să fie recunoscătoare. 

Şi dacă urma să moară la o vârstă foarte înaintată, tot 
nu avea să înţeleagă vreodată femeile. 

— Reparaţii la clădiri, animale de curte şi servitori, 
răspunse ea cu încredere, ca şi cum ar fi fost evident. 

Edward clipi, îndoindu-se că avea s-o înţeleagă 
vreodată pe aceasta. 

— Tocmai te-ai angajat să readuci Brambly la statutul 
de fermă adevărată, insistă ea. Nu-mi place că ai făcut-o 
fără să te consulţi cu mine, dar un om cu adevărat malefic 
nici măcar nu s-ar gândi să facă aşa ceva. 

— Doar dacă nu cumva vreau să te fac să crezi asta. 

Ea pufni în râs: 

— Cheltuind mii de lire pentru a renova ferma? 

Făcuse mult mai mult decât să ia măsuri pentru a 
renova ferma. Luase măsuri şi pentru a-i asigura viitorul, 
pentru tot restul vieţii ei, doar că ea nu ştia încă acest 
lucru. Atât de multe vieţi fuseseră distruse în noaptea 
accidentului. Măcar atât putea să facă, să salveze o fiinţă 
nevinovată din întregul dezastru. Chiar dacă aceasta era 
încăpăţânată ca un catâr: 

— Dacă ăsta e planul tău diabolic, atunci te descurci 
execrabil la a fi malefic. Doar dacă nu cumva, desigur, 
adăugă ea, întinzând mâna în spatele lui pentru a lua 
registrul de pe masa de scris, ai vrea să-mi demonstrezi 


exact cât eşti de oribil anulând toate măsurile pe care le-ai 
luat şi lăsându-mă să mă întorc la viaţa mea normală. Puse 
registrul înapoi la locul său pe raft. Caz în care voi accepta 
senină că eşti rău, mai rău decât Lucifer însuşi. 

Întorcându-se cu faţa spre el, îşi ridică o sprânceană, 
ca pentru a-l provoca să o sfideze şi să aducă la îndeplinire 
sugestia ei de a anula toate măsurile luate şi a-şi vedea de 
ale lui. În fond, ştia că era exact ceea ce-şi dorise ea din 
clipa în care îl văzuse pentru prima dată. 

Însă el nu muşcă momeala, alegând în schimb să o 
fixeze tăcut cu privirea, înțelegând exact în ce fel de cursă 
căzuse. Indiferent dacă îi dădea sau nu dreptate, Kate 
câştigase, dar el era suficient de inteligent pentru a şti să 
nu spună nimic. 

— O zi bună, atunci. 

Plecă înainte ca el să apuce s-o oprească din nou. 

Îndepărtându-se de la masa de scris, Edward 
blestemă şi se duse la fereastra care dădea spre pajişte. Se 
înşela în privinţa lui. Se înşela amarnic... şi cu cât înţelegea 
mai repede acest lucru, cu atât avea să fie mai bine pentru 
amândoi. 

Fireşte că era capabil să facă rău; nu-şi petrecuse 
ultimii zece ani demonstrând acest lucru? Şi fusese foarte, 
foarte bun în acţiunile sale. Sfârtecând nepăsător soldaţi pe 
câmpul de luptă, poftind la soţia fratelui lui, făcându-l 
prizonier pe Benton ca să răzbune crimele acestuia... 

lar acum Kate. 

Răsuflând zgomotos, îşi trecu o mână prin păr, 
observând autocritic că degetele îi tremurau. Noaptea 
trecută fusese năpădit de vise nepoftite în care o avusese 
goală şi dornică sub el, iar cum tutela îi acorda puteri 
depline asupra ei, nu înţelegea afurisita de femeie cât de 
capabil era să o compromită? lar acela ar fi fost un păcat în 
care ar fi găsit o desfătare imensă. 

O văzu ieşind din casă şi păşind în soarele din grădina 


laterală. Cu o pălărie cu borul moale fluturându-i în jurul 
feţei, îşi ţinea fustele ridicate până la genunchi pentru a 
putea să se îndepărteze cât mai repede de casă şi de el. La 
fiecare al doilea pas întrezărea pentru o clipă gamba ei 
frumos conturată şi scânteierea rece a săpăligii pe care o 
ţinea ca pe o sabie. 

— Asemenea unui înger răzbunător, murmură el, 
zâmbind sumbru la vederea acestei reprezentări perfecte a 
contradicţiilor feminine. 

Katherine Benton îl surprindea. Nu era sigur de ce 
simţise nevoia, cu o seară în urmă, să o avertizeze în 
privinţa lui, nici de ce simţise că era necesar să îşi ceară 
scuze în dimineaţa aceea, dar nu reuşise să o sperie. Era 
mai rezistentă decât părea şi presupunea că acest lucru i 
se datora lui Phillip Benton - anii în care îşi neglijase fiica o 
făcuseră independentă şi puternică, atât la trup, cât şi la 
suflet, şi cu siguranţă nu avea să se lase intimidată prea 
Uşor. 

Chiar şi aşa, încercase să o avertizeze, să o ţină la 
distanţă şi să o pregătească pentru adevărul despre tatăl 
ei, atunci când acesta avea să iasă în cele din urmă la 
iveală. În loc să respecte avertizarea lui însă, ea încercase 
să îl consoleze pe el, ca şi cum nu ar fi fost deja dincolo de 
orice speranţă de izbăvire. Ca şi cum ar mai fi putut să fie 
salvat. 

Preţ de o clipă scurtă, când ea îl atinsese, aproape 
simţise că ar fi putut fi. Pieptul i se încălzise sub 
mângâierea caldă a mâinii ei pe obrazul lui, şi tânjise ca ea 
să-l ierte şi să-l consoleze chiar în timp ce încercase să o 
convingă că nu merita să fie salvat. Aproape că fusese în 
stare să creadă... 

Nu. 

Atingerea ei fusese excitantă, trebuia să recunoască 
acest lucru, mai ales că nu mai fusese cu o femeie de mai 
bine de un an. Mai ales că replicile ei spirituale şi reacţiile 


rapide îl excitau în egală măsură ca trupul ei. Şi mai ales că 
îi venea din ce în ce mai greu să îşi aducă aminte că era 
fiica inamicului său şi pupila lui inocentă. Atâta tot. 

— N-ai vrea să ştii ce sunt capabil să fac, îngeraş, 
murmură el, când Kate dispăru în spatele unui zid de piatră. 
Şi Dumnezeu să te aibă în pază dacă vei încerca să afli. 


Capitolul 6 


În laboratorul ei, Kate înfăşură bandajul în jurul 
antebraţului domnului Putnam, în locul în care pielea îi 
fusese străpunsă de o aşchie mare de la un accident la 
moară. Venise la ea pentru schimbarea pansamentului, iar 
ea îi curăţase rana cu grijă, aplicase din nou unguent, iar 
acum îi lega cu grijă un nou bandaj. Cât timp ca lucră, el îi 
povesti ultimele bârfe din sat, deşi cele mai multe clevetiri 
se învârteau în jurul ei şi a ducelui. 

Minunat. Era ultimul lucru de care ar fi avut nevoie, să 
se trezească ţinta bârfelor în sat. Nu era deja destul de rău 
că sătenii o luau peste picior, râzând de faptul că încălca 
toate regulile societăţii prin eforturile ei de a fi medic 
femeie? Şi totuşi, reflectă ea, legând bandajul, ori de câte 
ori vreunul dintre ei avea o problemă, ea era prima 
persoană la care apelau. 

— Întoarceţi-vă peste cinci zile şi am să-l schimb din 
nou, îi spuse ea domnului Putnam, spălându-se pe mâini. 

Cinci zile. Exact cât trecuse de când Edward sosise la 
Brambly şi îi întorsese lumea cu susul în jos. 

În primele trei zile reuşise cu bine să îl evite pe duce 
făcând vizite în sat, stând prin păduri şi chiar ascunzându- 
se în prăfuitul pod cu fân al vechiului hambar, ceea ce i se 
păruse o idee bună până când fusese cuprinsă de un acces 
de strănuturi care îl călăuzise pe Edward direct la ea. In cea 


de-a patra zi el insistase ca ea să-şi petreacă dimineaţa 
arătându-i proprietatea, aşa că ea insistase să fie însoţiţi de 
Tom Dobson, fiul fierarului, pe care îl angajase pentru a se 
ocupa de cai pe care nu îi avea. Ajunseseră în cele din urmă 
la râu, unde Edward îi arătase băiatului cum să pescuiască, 
în timp ce ea îi privise de pe o pătură, de sub copac, 
acceptând fără prea multă tragere de inimă că poate - doar 
poate - a petrece ziua cu Edward nu fusese totuşi chiar atât 
de oribil, însă azi trebuia să se întoarcă la muncă. 

— Mulţumesc, domnişoară. Domnul Putnam se ridică 
de pe scăunel şi îşi luă pălăria în mână cu un aer uşor sfios, 
venind lângă ea. Eu şi nevastă-mea am hotărât... să vă 
dăm asta. 

Băgă mâna în pălărie şi scoase o monedă, apoi i-o 
întinse. 

— Mulţumesc, dar nu pot să o accept, îl refuză ea cu 
blândeţe. 

Nu accepta niciodată bani pentru serviciile «i 
medicale. Ar fi fost un afront adus lui Dumnezeu dacă doar 
cei care îşi puteau permite servicii medicale şi îngrijiri ar fi 
avut acces la acestea, în timp ce cei mai săraci ar fi rămas 
pradă suferinţei. 

— Mi-aţi salvat braţul, domnişoară Kate. Dungile roşii 
începea deja să urce spre cot când mi l-aţi oblojit. 

Ea se strâmbă. Când bărbatul îşi făcuse în cele din 
urmă curaj să îi ceară ajutorul, mai exact. Aproape că 
fusese prea târziu, iar tratarea infecţiei fusese mult mai 
dureroasă, tocmai fiindcă aşteptase atât de mult. 

— Domnule Putnam, nu pot... 

— Vă rog. Doamna mi-ar face scandal dacă m-aş 
întoarce acasă cu ea. Puse moneda pe masa ei şi porni spre 
uşă înainte ca ea să apuce să i-o dea înapoi, îndesându-şi 
pălăria pe cap. O zi bună, domnişoară. 

— La fel - şi să vă întoarceţi peste cinci zile, în regulă? 

— Da, domnişoară! 


Oftând frustrată, Kate luă moneda şi o băgă în 
sertarul mesei. Tot acolo vârâse alte două monede de la 
plăţi pe care le primise săptămâna trecută de la alţi săteni 
care fuseseră răniţi în acelaşi accident ca domnul Putnam. 
Se posomori. Aparent nimeni nu avea de gând să Îi 
respecte dorinţele în ultima vreme, în special bărbaţii care 
îşi închipuiau că aveau dreptul să... 

— Deci, aici îţi desfăşori activităţile medicale, spuse o 
voce masculină plăcută care o învălui. 

Înfiorată, ridică privirea şi îl văzu pe Edward 
sprijinindu-se relaxat de uşă, silueta lui înaltă umplând 
complet cadrul. Aruncă o privire prin laborator, studiind 
toate echipamentele ei, şirurile de sticluţe de pe rafturi, 
plantele atârnând din tavan. Apoi se opri asupra ei, iar 
trupul ei se încinse când ochii lui negri o studiară şi pe ea, 
zăbovind asupra ei cu mult mai mult decât zăboviseră pe 
leacurile ei. 

— Atâtea cât sunt, răspunse ea, brusc neliniştită. 

Nu o deranjase niciodată să se afle singură aici cu 
bărbaţii din sat, dar a fi singură cu Edward o tulbura până în 
vârful degetelor de la picioare. 

— E remarcabil, recunoscu el. 

Intră, iar Kate se cutremură când văzu cum trupul lui 
masiv domina micul spaţiu interior. Era interesant că 
laboratorul nu i se păruse niciodată atât de mic până să 
ajungă el acolo, făcându-i imposibil să stea la mai mult de 
un metru sau doi de el. Edward făcu un pas în faţă şi îşi 
îndreptă atenţia asupra sticlelor de pe rafturile de lângă 
umărul ei... Era un laborator foarte mic. 

Kate se dădu în spate şi se lovi de masă, nemaiavând 
unde să se refugieze decât dacă voia să fugă pe uşă. lar 
aşa ceva i-ar fi fost chiar mai greu de explicat decât 
momentul când aproape căzuse din podul cu fân. 

— Am să-ţi fac cunoştinţă cu doctorul Brandon, 
medicul familiei noastre de la Londra. E foarte progresist. 


Edward îi aruncă o privire piezişă. Cred că s-ar putea să-i 
facă plăcere să discute cu tine despre medicină. 

Kate îşi simţi inima crescând în ea în faţa acestei 
dovezi de generozitate. 

— Mulţumesc. 

— Putem adăuga şi asta la lista noastră de schimbări. 

Ea îl privi circumspectă. 

— Ce anume? 

Făcuse deja destule schimbări, după părerea ei. Nu 
era sigură că mai voia şi altele. 

— Un doctor pentru sat. Doamna Elston zicea că cel 
mai apropiat e la vreo cincisprezece kilometri de aici. 
Aparent acesta este motivul pentru care a fost nevoie să 
intervii tu. 

Kate se încruntă. Aparent doamna Elston petrecea 
prea mult timp pălăvrăgind cu ducele. 

— Fac şi eu ce pot. 

— Un doctor adevărat ar putea să te asiste, spuse el, 
îndreptându-şi din nou atenţia asupra raftului cu leacuri, şi 
atunci nu ai mai fi nevoită să îi ajuţi singură pe săteni. 

Întinse mâna dincolo de ea pentru a lua una dintre 
sticluţe, braţul lui atingându-se uşor de umărul ei şi 
provocându-i un nou fior. Inspirând adânc, reuşi să îşi 
găsească vocea şi îl întrebă, cât mai calm posibil dat fiind 
tremurul inexplicabil al genunchilor ei: 

— Ce pot să fac pentru tine, Excelenţă? 

Edward puse sticluţa înapoi la locul ei, iar Kate înghiţi 
un nod uriaş, dorindu-şi să îl vadă cât mai departe de ea şi 
întors în casă. Sau, şi mai bine, ca Edward să se întoarcă în 
capitală şi să înceteze să o mai tulbure în halul acela. 

— A sosit asta pentru tine. Băgă mâna în jachetă şi 
scoase o scrisoare. De la Londra. 

Inima ei zvâcni de teamă şi de speranţă în acelaşi 
timp. Ştiu fără a fi nevoită să se uite că era scrisoarea 
tatălui ei cu privire la tutelă. Indiferent care era răspunsul, 


îşi dădu seama că viaţa ei urma să se schimbe din nou şi nu 
era sigură dacă avea forţa necesară pentru a îndura o nouă 
răsturnare de situaţie. 

Edward se încruntă: 

— E de la tatăl tău, nu-i aşa? 

— Nu ştiu... Edward o privi cu ochii îngustaţi, iar Kate 
avu senzaţia neplăcută că se aştepta să îl mintă. In schimb, 
îi răspunse sincer: Dar aşa sper. 

El dădu încet din cap, iar ea simţi o tresărire de 
uşurare la gândul că, aparent, îi dăduse răspunsul corect. 

— Ai luat legătura cu el. 

— Da, în ziua sosirii tale. Trebuia să mă asigur că nu 
era o greşeală. Apelând la întregul ei curaj, întinse mâna. 
Îmi dai voie? 

El i-o puse încet în mână, însă nu o lăsă s-o citească în 
intimitate. În schimb, se sprijini de masa ei de lucru şi o 
privi atent în timp ce ea rupse sigiliul de ceară şi despături 
scrisoarea. Ochii ei trecură în fugă peste cele câteva 
rânduri de scris de mână mâzgălit, iar inima i se frânse... 

— E adevărat, şopti ea, clipind furios pentru a-şi 
alunga lacrimile ce îi înceţoşau privirea, şi citi din nou, 
nevenindu-i să creadă că tatăl ei acceptase de bunăvoie să 
pună în mâinile unui străin controlul asupra vieţii ei. A 
confirmat - te-a numit tutorele meu... Dar de ce? Îşi înghiţi 
lacrimile, încleştându-şi degetele în jurul scrisorii. De ce ar 
face aşa ceva? 

Edward se crispă. 

— Nu scrie acolo? 

— Nu. Îşi şterse ochii şi boţi scrisoarea în pumn, 
neştiind dacă să se simtă rănită sau furioasă, dacă să 
plângă sau să ţipe, şi dorindu-şi cu disperare să facă şi una, 
şi alta. În schimb, lăsă să-i scape un hohot de râs amar. Dar 
mi-a cerut bani! 

— Kate, spuse el, cu chipul îndulcit de tandreţe pentru 
o clipă, îmi pare rău! 


Ea clătină din cap, mâhnirea şi suferinţa crescând în 
ea, şi se simţi distrusă, asemenea unui pahar spărgându-se 
de la interior. 

— Ai avut dreptate, spuse ea răguşit şi îşi apăsă 
scrisoarea pe piept ca şi cum ar fi putut printr-un gest fizic 
să ţină la distanţă deznădejdea stârnită de ceea ce-i făcuse 
tatăl ei. O, Doamne, cât de tare durea! Atât de tare, încât 
abia putea respira. Nu mă iubeşte. A renunţat la mine... A 
renunţat la mine... 

O picătură căzu pe scrisoare, întinzând cerneala, şi 
abia atunci îşi dădu seama că plângea. 

— Katherine. 

Edward o trase în braţele lui, ţinând-o strâns. 

Însă ea nu se putu opri. Toate emoţiile pe care le 
ţinuse zăvorâte în ea se revărsară acum, din toţi anii în care 
îşi dorise cu atâta disperare să creadă că tatăl ei o iubea, 
toate minciunile pe care şi le spusese singură, promiţându- 
şi că într-o bună zi urma să aibă grijă de ea aşa cum trebuia 
s-o facă un tată bun. Din toate acestea nu mai rămăsese 
decât cenuşa acum, toate amintirile ei despre el şi toate 
speranţele ei de viitor se făcuseră praf. Plânse acea 
pierdere, suferind aproape la fel de mult ca atunci când îşi 
pierduse mama. 

— Kate, te rog, nu plânge, îi murmură Edward 
întristat, în timp ce ea se lăsă copleşită de lacrimi, iar 
mâinile lui o mângâiară liniştitor pe spate. Ea îşi îngropă 
faţa în gâtul lui, iar lacrimile ei fierbinţi îi udară cămaşa, 
continuând să plângă atât de nestăpânit, încât întregul ei 
corp tremura în braţele lui. Voi avea grijă de tine, îţi promit. 

Dar Kate îşi luase porţia de promisiuni goale de la 
tatăl ei şi nu mai voia altele şi de la Edward. Cum ar fi putut 
să aibă încredere în el? Nu-l cunoştea aproape deloc. 

— De ce? Înghiţi lacom aer pentru a reuşi să 
vorbească printre hohote. De ce tu? 

Când el ezită, bănui că nu avea să-i spună. Dar apoi 


Edward răspunse încet: 

— Fiindcă eu i-am cumpărat toate datoriile, îi explică 
el solemn. 

— Ce vrei să spui? 

Kate ridică fruntea ca să se uite la el, cu mâinile 
încleştate pe reverele hainei lui. Nu îl cunoştea, nici măcar 
nu auzise vreodată de el până nu apăruse la uşa ei. Cum ar 
fi putut tatăl ei să ştie că va avea grijă de ea? 

El îi şterse lacrimile de pe obraji cu o atingere 
surprinzător de tandră. 

— Tatăl tău mi-a cerut să accept tutela ca parte a 
înţelegerii noastre legate de datorii. Cred că voia ca eu să 
devin tutorele tău ca să îmi cheltuiesc banii pe tine şi pe 
Brambly. Colţurile gurii lui coborâră într-o expresie de 
încruntare. Forma lui de răzbunare măruntă. 

Ochii ei nedumeriţi îi scrutară chipul. Părea exact 
ceva tipic pentru tatăl ei, şi totuşi... 

— lar tu ai acceptat de bunăvoie? 

— Da. 

Kate fu gâtuită de emotie. În spatele măştii stoice pe 
care o arăta lumii, se ascundea în el o bunătate care îl 
făcuse să îşi asume o asemenea povară. Dar vedea mai 
mult în ochii lui, pe chipul lui - vinovăţie. Ce îi ascundea? 
Voia să o aline şi chiar şi în acel moment o mângăia în sus 
şi jos pe braţe pentru a o consola. Insă simţea că mai erau 
atâtea alte lucruri pe care nu i le împărtăşea. 

— Desigur, când am acceptat, recunoscu el, răsuflând 
adânc, credeam că ai cinci ani. 

În pofida lacrimilor ce încă i se împleteau în gene, 
Kate lăsă să-i scape un hohot mic de râs şi îşi apăsă mâna 
peste gură, scuturându-se de bănuieli. 

— Nu sunt un copil. 

Buzele lui se strâmbară sumbru. 

— Ştiu asta acum. 

Ea îşi trase nasul. 


— De asta ai adus păpuşa? 

— Era o încercare de a te cumpăra, recunoscu el, 
petrecându-i o buclă rebelă pe după ureche şi mângâind-o 
pe obraz în timp ce se dădu înapoi. Nu am ştiut niciodată să 
mă descurc cu un copil care plânge. 

Însă felul în care vârfurile degetelor lui alunecau pe 
obrazul ei şi fiorul ce o străbătu din cap până în picioare ca 
reacţie la atingerea lui îi arătară că ştia foarte bine să se 
descurce cu femeile în toată firea şi îi stârniră un val de 
fierbinţeală în partea de jos a abdomenului. Amuzamentul 
se risipi, locul acestuia fiind luat de o dorinţă profundă. 

— Ei bine, nu le cumperi bunăvoința cu daruri. 

— Atunci ce anume faci? întrebă el, cu o nouă 
mângâiere lentă pe obrazul ei. 

Şi un alt fior vibrant. 

— Îi ţii în braţe, şopti ea. Şi le spui că sunt în 
siguranţă, că totul va fi bine. 

Ochii lui întunecaţi scrutară profunzimile ochilor ei. 

— Eşti în siguranță, Katherine,  murmură «el, 
strângându-şi braţele în jurul ei şi trăgând-o la pieptul lui, şi 
totul va fi bine. 

— Dar eu nu sunt copil, protestă ea încet, deşi îşi 
dorea cu disperare ca el s-o ţină în continuare în braţe, 
chiar dacă ştia că nu avea să iasă nimic bun din toate 
acestea. Şi nu reuşea să o aline, cât mai degrabă să o 
înspăimânte. Foarte tare. Clătinând din cap, îşi descleştă 
mâinile de pe reverele hainei lui. Şi nu ştii dacă totul va fi 
bine. 

Apoi se retrase din faţa lui, alunecând pe lângă masă 
până ajunse separată de el de întreaga lungime a 
laboratorului. Şi, slavă Domnului, el o lăsă să se retragă. 

Inima ei o luase la goană după simpla mângâiere a 
obrazului ei. Dacă ar mai fi rămas în braţele lui doar o clipă 
în plus, poate că ar fi fost suficient de slabă cât să îl sărute. 
lar aşa ceva era pur şi simplu inadmisibil. Pierduse deja 


controlul asupra moşiei Brambly în favoarea acestui bărbat. 
Dacă îşi pierdea şi trupul în mâinile lui, atunci... atunci ar fi 
pierdut totul. Exact aşa cum făcuse şi mama ei. 

— Nu, nu ştiu, recunoscu el, trecându-şi o mână prin 
păr ca şi cum nu ar fi ştiut ce să facă acum cu ea, când nu 
o mai putea atinge. 

— Şi tata? Nu va putea niciodată să-ţi plătească... 

— Ştiu. 

Ochii lui deveniră reci, căldura pe care o văzuse în 
adâncul lor cu doar câteva clipe în urmă dispărând când ea 
se arătase îngrijorată pentru tatăl ei. Kate simţi fiori pe şira 
spinării şi începu să respire greu. 

Edward se aplecă şi ridică scrisoarea pe care Kate o 
lăsase să cadă la picioarele lui. 

— Vreau să-l ştiu dator vândut mie. 

— De ce? şopti ea, îngrijorarea crescându-i în piept. 

O, ceruri, oare ce mai făcuse tatăl ei acum? 

— Ca să-l pot ţine la Londra sub supravegherea mea. 

Cu o expresie de hotărâre severă, îi întinse scrisoarea. 

Însă ea rămase complet nemişcată, neîndrăznind să 
vină suficient de aproape pentru a o lua. Dacă se apropia, 
era foarte posibil să se trezească din nou în braţele lui. 

— Edward, ce eviţi să îmi spui? 

Chipul lui rămase sumbru şi întunecat, iar felul în care 
o privi îi făcu stomacul să se strângă în noduri de teamă. 

— Tatăl tău e periculos, Katherine, îi spuse el încet. A 
rănit oameni, şi nu vreau să-l ştiu nicidecum prin preajma 
ta, nici măcar la celălalt capăt al unei scrisori. 

Ea făcu ochi mari, nevenindu-i să creadă, şi se holbă 
la el. „Periculos?” Imposibil! Edward se înşela. Tatăl ei nu 
era un nelegiuit. Era capabil de cruzime emoţională, văzuse 
acest lucru cu propriii ochi, dar nu ar fi rănit-o niciodată 
fizic. 

— Nu ar putea face rău nimănui, nu aşa cum sugerezi 
tu. 


Ochii lui scăpărară, iar Kate icni văzându-i expresia 
îngheţată de pe chip. 

— Mai mult decât ştii tu, îi aruncă el scurt şi rece. A 
făcut rău familiei mele, iar acum, că eşti şi tu implicată în 
toate astea, nu am să-l las să te rănească şi pe tine. 

Îi rănise familia? Dar asta... Asta era imposibil! Simţi 
sângele scurgându-i-se de pe faţă, iar mâna i se întinse 
spre masă pentru a se sprijini. | se puse un nod în gât. O, 
Doamne, îl rănise pe Edward? 

— Ce a...? 

— Nu ai voie să îl contactezi fără permisiunea mea, ai 
înţeles? 

— E tatăl meu, Edward. Dacă are probleme, trebuie să 
îl ajut... 

— Nu îl mai poţi ajuta acum, Kate. E prea târziu. Când 
ea refuză să accepte scrisoarea, Edward o puse pe masa de 
lângă ea, apoi întinse mâna şi îi prinse bărbia în palmă 
pentru a o ţine nemişcată, aţintindu-şi privirea în ochii ei. 
Vreau să-mi dai cuvântul tău de onoare că nu îl vei 
contacta fără permisiunea mea şi că îmi vei spune dacă va 
încerca să te contacteze din nou. 

Nu avea să accepte aşa ceva. Edward era tutorele ei, 
dar nu avea dreptul să o controleze astfel. Nu avea niciun 
drept să îi impună pe cine putea sau nu să contacteze, mai 
ales când venea vorba despre tatăl ei. Tatăl ei nu ţinuse 
niciodată la ea, ştia acest lucru acum, dar chiar şi aşa, era 
singura ei rudă în viaţă şi bărbatul pe care mama ei îl 
iubise. Trebuia să existe o oarecare loialitate pe baza 
acestor lucruri, era datoria ei de fiică... Sau nu? 

Dacă refuza să îl ajute tocmai când el avea mai mare 
nevoie de ea, atunci nu ar fi însemnat că era şi ea la fel de 
crudă şi de nepăsătoare ca el? 

— Vreau să pot avea încredere în tine, Katherine. 
Când ea nu spuse nimic, Edward adăugă încet: Şi vreau ca 
tu să ai încredere în mine. 


Însă neîncrederea era emoția care se învolbura în ea. 
Şi confuzia. Cum putea să aibă încredere într-un bărbat pe 
care nu îl cunoştea, acum când nu mai avea încredere nici 
măcar în tatăl ei? 

— Nu lua legătura cu Phillip Benton. Nu va ieşi nimic 
bun din asta. 

Neavând altă opţiune decât să facă ceea ce îi cerea 
el, Kate încuviinţă din cap, ferindu-şi faţa cu un junghi de 
vinovăţie care îi întoarse stomacul pe dos. 

— Bun. Edward porni spre uşă. les la o plimbare să 
evaluez gardurile proprietăţii. Ne vedem la cină, deci. Se 
opri să îi arunce peste umăr o privire răbdătoare. Şi te rog 
să nu mă obligi să mă caţăr din nou în pod după tine. 

Apoi dispăru, iar ea se sprijini vlăguită de masă, 
lăsându-şi capul în mâini. Tremura din tot corpul. Cum se 
întâmplase totul atât de rapid? In doar cinci zile viaţa ei 
fusese complet dată peste cap, iar acum controlul pe care îl 
mai avea atârna de un fir de păr. 

Pierduse controlul asupra moşiei Brambly, însă 
Edward îi promisese să o ajute s-o repare şi s-o renoveze. 
Îşi pierduse totodată şi tatăl, cu acea scrisoare, deşi ştia că 
ceea ce deplângea era pierderea visului de a avea în viaţa 
ei un tată afectuos. lar când Edward o ţinuse în braţe 
pentru a o alina, aproape că îşi pierduse minţile. 

Îşi lăsă umerii să cadă, copleşită de disperare. Nu mai 
ştia în cine să aibă încredere sau pe cine să creadă. 

Edward pretindea că tatăl ei era periculos, că le făcea 
rău oamenilor, dar cum ar fi fost posibil aşa ceva? Phillip 
Benton fusese un tată rău şi un soţ rău, din câte ştia 
eşuând pe deplin în tot ceea ce încercase să facă. Dar să 
facă rău cuiva în mod intenţionat... Pur şi simplu nu avea 
curaj pentru aşa ceva. 

Însă ajunsese să îl cunoască pe Edward destul de bine 
în ultima săptămână, de când apăruse la uşa ei şi se vârâse 
în viaţa ei, iar ceea ce aflase era că Edward nu era genul de 


bărbat care să intre într-o luptă fără a fi bine pregătit. Dacă 
într-adevăr credea că tatăl ei îi rănise familia, atunci... O, 
Dumnezeu să-l aibă în pază! 

Se desprinse de masă şi începu să se învârtă prin 
încăpere, rozându-şi unghia în timp ce se învârtea prin 
camera mică şi încercând să-şi dea seama ce să creadă, ce 
să facă... 

Tatăl ei renunţase oficial la ea, avea acum dovada. 
Dar în acelaşi timp ceruse instituirea tutelei. Chiar dacă 
Edward avea dreptate - şi nu ar fi exclus ca tatăl ei să fi 
sugerat aşa ceva din pură răutate şi în propriul beneficiu - 
tot avusese prezenţa de spirit de a se gândi la ea în 
momentul cel mai de jos al existenţei sale. Fără îndoială, 
acest lucru trăda o oarecare afecţiune faţă de ea, indiferent 
cât de sucit ar fi fost motivul. Trebuia să fie astfel! Fiindcă 
alternativa era că tatăl ei nu doar că nu ţinea deloc la ea, 
dar nici nu o privea decât ca pe un pion în jocul lui. lar un 
astfel de gând era pur şi simplu imposibil de îndurat. 

Muşcându-şi buza de jos, aruncă o privire spre 
scrisoare. Îi ceruse bani, iar ea îi dăduse întotdeauna. Ce 
mai conta dacă îi dădea şi acum puţinul care îi mai 
rămăsese? 

Doar că Edward îi interzisese acest lucru. 

El îi ceruse să se abţină de la orice contact cu tatăl ei, 
fără permisiunea lui, iar Kate ştia că nu i-ar fi dat voie 
niciodată să îi trimită chiar şi puţinii bănuţi rămăşi, fiind 
convinsă că el considera că tatăl ei luase deja destul de la 
ea, crezând în mod greşit că el ar fi rănit-o. Insă tatăl ei 
avea nevoie de ea şi, pentru prima dată în viaţa ei, 
intervenţia ei putea avea un impact hotărâtor asupra lui. 

Îşi frecţionă tâmplele, neştiind ce să facă. Căruia 
dintre bărbaţi îi datora loialitate? 

Privirea ei alunecă de la scrisoare la sertarul mesei în 
care ascunsese cele trei monede. Edward nu ştia despre 
existenţa lor. Le câştigase personal, nu proveneau din 


veniturile moşiei Brambly, deci îi aparţineau şi putea să 
facă orice dorea cu ele. Inclusiv să i le trimită tatălui ei într- 
o ultimă încercare de a-l ajuta. 

Inima ei îşi acceleră bătăile când îşi făcu planul în 
minte. Dacă i le trimitea, putea apoi să renunţe pentru 
totdeauna la speranţa de a-l mai avea pe tatăl ei în viaţa ei, 
fără a se simţi vinovată. Urma să ştie că făcuse tot ceea ce- 
i stătuse în putinţă, ultima încercare de a-l iubi aşa cum ar 
fi trebuit să îl iubească o fiică. lar Edward nu ar fi descoperit 
niciodată ce făcuse. 

Îşi luă în grabă jurnalul şi smulse o pagină goală, apoi 
puse mâna pe peniță şi mâzgăli: „Tată, poftim puţinii bani 
pe care îi am şi pot să ţi-i dau”. 

Ezită, ţinând monedele în mână. Era mai mult decât 
ar fi câştigat Arthur, Dorrie şi doamna Elston la un loc, într- 
o lună întreagă, şi închise strâns ochii pentru a alunga 
junghiul de vinovăţie stârnit de gândul că alesese să Îi 
trimită acei bani tatălui ei, în loc de a-i plăti lor. Dar în acel 
moment el avea mai mare nevoie de bani decât ei, şi era 
ultima dată când îi mai trimitea. Trei monede mici... Nu 
tocmai treizeci de arginţi, dar tot nu se putea scutura de 
sentimentul că tatăl ei o trădase semnând acel contract 
prin care renunţa la ea. 

Ezită, cu vârful peniţei suspendat deasupra hârtiei - 
apoi adăugă dintr-un impuls, nereuşind să alunge complet 
dorinţa de a-l face să o iubească, chiar şi acum. „Cu ce 
altceva pot să te ajut? Fiica ta iubitoare, Kate.” 

Împături scrisoarea, închizând cu grijă monedele în 
interiorul ei, apoi se duse în grabă la uşă şi îl strigă pe Tom. 
Băiatul veni tropăind din grajd, unde fusese ocupat, fără 
îndoială, cu ţesălatul calului lui Edward. În ultimele câteva 
săptămâni fusese grăjdar într-un grajd fără cai, iar acum, că 
avea în sfârşit unul instalat acolo, nu voia să mai lase 
armăsarul în pace. Ar fi fost un miracol dacă bietul cal nu 
rămânea complet fără păr până se întorcea Edward, în cele 


din urmă, la Londra. 

Kate îl trase pe Tom în laborator, departe de orice 
ochi iscoditori, şi îi puse scrisoarea în mână. 

— Du-i asta domnului Guerson de la hanul de poştă şi 
spune-i să o trimită imediat la Londra. 

Băiatul dădu din cap şi se îndepărtă în grabă. 

— Da, domnişoară! 


„Naiba s-o ia de scrisoare!” Edward luă o piatră de pe 
malul râului şi o aruncă violent, cu toată forţa de care era 
capabil. „Şi naiba să-l ia pe Phillip Benton!” 

Chiar şi în ultima lui scrisoare către fiica lui, când 
individul recunoscuse că îi păsa atât de puţin de soarta ei 
încât era dispus să o dea pe mâinile unui străin doar pentru 
a se descotorosi de ea, ticălosul avusese neobrăzarea de a-i 
cere bani. Ce-i drept, Edward nu ar fi trebuit să fie surprins, 
căci Kate încercase ani buni să îi cumpere afecțiunea. l-ar fi 
admirat loialitatea dacă nu ar fi fost îndreptată către cineva 
atât de profund nedemn de ea. 

De pe malul înălţat al râului desluşea în depărtare 
afumătoarea de cărămidă pe care Kate o folosea drept 
laborator. Chiar şi după puţinul timp petrecut înăuntru, încă 
mai simţea mirosul de ierburi şi de chimicale al leacurilor 
ei, la fel cum simţea şi parfumul vag de caprifoi care încă 
plutea în jurul lui după ce o ţinuse în braţe cât timp 
plânsese, mai violent decât văzuse orice altă femeie 
plângând. Atât de violent încât avusese impresia că era 
gata să se spargă în bucăţi. Se simţise neputincios, 
incapabil să o consoleze. 

Apoi, brusc, îmbrăţişarea se transformase în altceva, 
iar el nu îşi mai dorise să o consoleze. Sfinte Lucifer, îşi 
dorise să o siluiască. Îşi dorise să o împingă cu brutalitate 
pe masă şi să se înfigă între coapsele ei până când 


hohotele ei de durere ar fi devenit strigăte de pasiune. Şi, 
pentru o clipă, când îi simţise pulsul gonind sub degetele 
lui, fusese sigur că şi ea îşi dorea acelaşi lucru. 

Până când ea avusese prezenţa de spirit de a se 
retrage din braţele lui. 

Şi slavă Domnului că o făcuse! Situaţia lor era cel 
puţin dificilă, de-a dreptul conflictuală acum că ea aflase 
prin ce împrejurări devenise tutorele ei, iar complicațiile 
care ar fi apărut inevitabil dacă şi-ar fi sedus pupila 
fecioară... Dumnezeule mare! _ 

Mai era şi problema încrederii. Invăţase printr-o lecţie 
usturătoare că nu putea avea încredere în oameni, în 
special în femei. Dar îşi dorea să aibă încredere în Kate şi îşi 
dorea să creadă că, măcar de data asta, o femeie îi putea 
oferi pacea după care tânjea. 

Însă astfel de gânduri erau periculoase. Sugerau o 
importanţă în viaţa lui pe care nu era dispus să o acorde 
nici unei femei, cu atât mai puţin celei care era fiica lui 
Benton. Ar fi putut la fel de bine să se arunce de pe acum în 
flăcări. 

Dar focul ei s-ar fi dovedit delicios. 

Cu o înjurătură de nemulţumire, sări de pe mal şi se 
aruncă în apele reci ale râului, complet îmbrăcat. 


Capitolul 7 


Nouă zile mai târziu 


— O, la naiba! Kate îşi dădu ochii peste cap văzând 
firul de lavandă perfect sănătoasă pe care îl ţinea în mână. 
Apoi cobori privirea spre peticul de grădină în care începuse 
să plivească şi îşi lăsă umerii să cadă, certându-se amarnic 
când văzu bucata de teren de aproape un metru de pe care 


smulsese temeinic toate plantele utile, lăsând doar un şir 
de buruieni. 

Săpând cu degetul o gaură în care să replanteze firul 
de lavanda, se blestemă că dăduse greş şi la această 
sarcină. Aşa cum făcuse şi când încercase, mai devreme, să 
sorteze o cutie de bandaje şi aproape le aruncase pe cele 
bune, rămânând doar cu cele proaste; tot ceea ce încercase 
să facă în ziua aceea mersese prost. Şi ştia şi de ce. 

El. 

Edward Westover, oftă ea îndurerată, o copleşea. Şi 
dacă ar fi fost vorba doar de cum arăta - cu acei umeri laţi 
şi braţe musculoase, cu acel rânjet fermecător care se 
putea transforma într-un zâmbet obraznic într-o fracțiune 
de secundă şi cu acei ochi fascinanţi, aceiaşi a căror 
întunecime o înspăimântase la început, dar care acum îi 
evocau o atingere de catifea - ar fi putut să îl ignore şi să 
îşi vadă de activităţile normale ale vieţii ei de zi cu zi. 

Însă era mai mult decât simplul fapt că era atât de 
atrăgător. Dumnezeule mare, constata că ajunsese efectiv 
să îl... placă! 

In cele două săptămâni de când se afla la Brambly, nu 
o deranjase să petreacă timpul cu el discutând pe îndelete 
la cină. Nu îi displăcuseră nici plimbările lungi pe care le 
făceau pe câmpuri. Partidele de şah pe care le jucau seara. 
Povestirile pe care i le spunea despre viaţa în armată, 
despre Spania şi Portugalia. Nici măcar comentariile lui 
generoase când ea îi vorbea despre activităţile ei medicale, 
în pofida nedumeririi lui făţişe legate de motivul pentru 
care ar vrea o femeie să fie om de ştiinţă. ŞI, cu siguranţă, 
nu îi displăcea nici cum o fixa cu privirea de fiecare dată 
când credea că ea nu îl vede. 

O, continuau să se înţepe reciproc cu orice ocazie, dar 
începuse să-l găsească o provocare încântătoare, ceea ceo 
tulbura profund, îi dăduse complet lumea peste cap şi îi 
răpise capacitatea de a se concentra la orice. In afară de el. 


Acesta era motivul pentru care stătea acum în 
genunchi în mijlocul unui strat de buruieni, gândindu-se nu 
la plantele şi leacurile ei, ci la el, şi începând să se întrebe 
dacă nu cumva, poate, se gândea şi el la ea. 

— Domnişoară Kate! 

Doamna Elston se sprijini greoaie de zidul grădinii şi 
se chinui să-şi tragă sufletul după ce venise în grabă din 
casă. 

De teamă, Kate simţi cum i se strânge inima în piept, 
când se uită pe sub borul larg al pălăriei ei pleoştite. De 
fiecare dată când doamna Elston apărea în fugă din casă, 
declanşa un semnal de alarmă în ea, pentru că era ceva ce 
se întâmpla foarte rar. 

— Ce este? 

— Ducele... vrea să iasă călare în după-amiaza asta... 
insistă să îl însoţeşti. Şi, gâfâi ea, refuză să-ţi dea voie... să 
spui nu. 

— Călare? întrebă Kate, derutată. Dar eu nu am cal. 

În afară de Brutus, şi se îndoia că bătrânul cal deşelat 
ar fi putut purta chiar şi o şa goală. 

— Exact aşa a spus. Călare. Şi să fii gata într-o oră. 

Voia să refuze. Ar trebui să refuze. Işi dădu ochii peste 
cap, cedând - nu putea să refuze. Nu când el îi dăduse un 
ordin direct. Aşa că, oftând adânc, îşi scoase mănuşile de 
grădină şi se ridică în picioare ca să se ducă în casă şi să se 
îmbrace pentru o ieşire de după-amiază cu un duce care 
insista să meargă să călărească, aparent pe un covor 
magic. 

O oră mai târziu era curată, îmbrăcată cu o pelerină 
veche de călărie verde şi o pălărie asortată, care îi 
aparținuseră cândva mamei ei, şi pregătită să nu meargă 
nicăieri călare. Răsuflând hotărâtă - şi alegând să nu-şi ia 
cravaşa de călărie cu ea de teamă să nu îl plesnească pe 
Edward peste cap înainte să se sfârşească plimbarea - îşi 
luă mănuşile şi cobori. 


Edward aştepta în foaier, într-o ţinută relaxată, 
purtând aceeaşi jachetă maro, vestă şi pantaloni cafenii pe 
care îi avusese şi în după-amiaza sosirii sale. Aceeaşi după- 
amiază, cu două săptămâni în urmă, îşi aduse ea aminte, 
când el crezuse că nu avea să petreacă la Brambly mai 
mult de câteva ore, înainte de a-i întoarce spatele pentru a 
nu-şi mai bate vreodată capul cu ea. 

Se încruntă. Nu doar viaţa ei fusese complet dată 
peste cap de acţiunile tatălui ei. 

Edward schiţă o plecăciune deasupra mâinii ei. 

— Katherine, arăţi minunat! 

Ea se strădui să nu roşească. 

— Mulţumesc. 

— Şi îţi mulţumesc că îmi vei ţine companie. 

Ea îşi retrase mâna, uşor înţepată. 

— Nu cred că am avut de ales, Excelenţă. 

— Nu mă poţi învinovăţi. Zâmbi, văzându-i iritarea şi, 
ca reacţie, Kate simţi o fierbinţeală cuprinzându-i braţele şi 
picioarele. O însoţitoare frumoasă dă mai mult farmec 
oricărei activităţi. 

Kate rămase cu răsuflarea tăiată. Cumva... flirta? 
Imposibil! Dacă ar fi fost oricine altcineva, poate că şi-ar fi 
dat voie să creadă aşa ceva. Dar nu cu el. 

Il privi cu ochii îngustaţi, sfâşiată de bănuieli. O, 
bărbatul acesta putea fi foarte fermecător atunci când voia, 
ceea ce o făcea să se întrebe ce anume mai pusese la cale 
de data aceasta. 

El îi oferi braţul. 

— Mergem? 

O conduse afară, la grajd, unde aştepta roibul lui, 
înşeuat şi pregătit. Kate se opri, studiind calul şi pe 
proprietarul acestuia cu o expresie la fel de neîncrezătoare. 

— Ziceai că mergem să călărim. 

— Aşa e. 

— Mă gândeam că, poate, te refereai... 


La o trăsură, la drept vorbind. Sau chiar bătrânul 
Brutus. Dar nu se aşteptase la aşa ceva, nici la junghiul de 
dezamăgire. Îşi lăsă umerii să cadă. 

— Amândoi pe un singur cal? 

— De ce nu? 

Dar îşi feri privirea, strângând buzele într-un fel 
ciudat. i 

— E ruşinos, şi ştii asta. Işi desprinse mâna de pe 
braţul lui şi de pe muşchii tari pe care degetele ei îi 
simţiseră sub mânecă. O zi bună. 

Posomorându-se, se întoarse spre casă. Edward o 
deranjase de la muncă şi o făcuse să se schimbe - pentru 
aşa ceva? In mod evident îi făcuse un fel de farsă, dar ea 
nu era deloc amuzată. 

— Deci, nu îţi vrei cadoul, atunci? 

Mâna lui se închise peste cotul ei din spate, oprind-o. 

Inăbuşindu-şi tresărirea din stomacul cuprins de 
spasme, Kate îi aruncă o privire nesigură peste umăr. 
Oricât de multă neîncredere i-ar fi stârnit această parte 
fermecătoare din el, tot reuşise să îi trezească puţin 
curiozitatea şi să o atragă spre el. 

— Cadou? 

Zâmbind diabolic, conştient că o înhăţase ca pe un 
peşte în cârlig, Edward scoase un fluierat ascuţit, iar din 
grajd ieşi imediat Tom, cu un cal în urma lui. 

Kate clipi surprinsă. Nu se putea aşa ceva... 

— Misty? 

Nu îşi putea crede ochilor. Calul ei! Cel pe care îl 
crescuse de când era mânz, dar fusese nevoită să îl vândă 
pentru a plăti factura morarului. Sub şaua şi căpăstrul noi, 
părul negru al iepei fusese ţesălat până ajunsese să 
strălucească precum abanosul lustruit, iar lângă iapă stătea 
Tom, rânjind. 

Coborându-şi mângâietor mâna pe botul catifelat, 
Kate se holbă la Edward, nevenindu-i să creadă. 


— Tu ai făcut ast... Tu ai adus-o acasă. 

El ridică din umeri în faţa acuzaţiei ei surprinse, cu un 
zâmbet pe buze şi fără a-şi desprinde nicio clipă privirea 
ochilor lui de catifea de ai ei. 

— Nu credeam să o mai văd vreodată, şopti Kate, 
incapabilă să vorbească mai tare, acum că pieptul i se 
strânsese brusc. Era cea mai frumoasă surpriză care îi 
fusese oferită vreodată. Clipi din nou, de data aceasta 
pentru a-şi ţine în frâu lacrimile de fericire care amenințau 
să i se rostogolească de pe gene. Nu ştiu cum să-ţi 
mulţumesc. 

— Brambly avea nevoie de un cal de călărie, replică el 
relaxat, ca şi cum nu i-ar fi fost deloc greu să dea de urma 
calului şi să i-l răscumpere. Nu poţi să te plimbi de colo-colo 
prin tot satul pe un cal bătrân de povară. Se aplecă spre ea, 
cu ochii scânteindu-i amuzaţi. E ruşinos. 

Ea râse şi îşi aruncă braţele în jurul gâtului lui, 
îmbrăţişându-l strâns. 

— Mulţumesc! 

— Katherine! 

Vocea lui îi trădă surpriza când mâinile lui urcară pe 
spatele ei într-o îmbrăţişare stângace. 

Kate încremeni. Cumva... o îmbrăţişa şi el? Preţ deo 
fracțiune de secundă îi simţi forţa trupului solid apăsându- 
se de al ei şi simţi ca o arsură peste tot unde trupurile lor 
se atingeau. 

Apoi el îşi cobori capul şi îşi trecu uşor buzele peste 
tâmpla ei, murmurând: 

— Kate. 

Speriată, ea sări în spate, dar nu înainte de a 
surprinde expresia înflăcărată din ochii lui. Se revărsă peste 
ea precum o ploaie caldă de vară şi se cutremură de ceea 
ce văzu în privirea lui. Nu era apreciere pentru recunoştinţa 
ei, deşi după felul în care se uita la ea bănuia că nu i-ar fi 
displăcut dacă s-ar fi aruncat din nou în braţele lui pentru a- 


| îmbrăţişa - nu, ceea ce văzu fu excitare. 

— Ar trebui să mergem. 

Vocea îi ieşi mult mai gravă decât intenţionase şi 
continuă să îl fixeze cu privirea, ochii ei refuzând să se 
desprindă de ai lui chiar şi pentru o clipă, de teamă că ar fi 
putut să sară pur şi simplu pe ea dacă îşi abătea privirea. 

— Atunci vino încoace, îi porunci el blând. 

Inima ei tresări când aruncă o privire în jurul ei. Nu 
era niciun bloc de lemn prin apropiere, nimic de care să se 
poată folosi pentru a-şi încăleca iapa. Ceea ce însemna... 

Edward îi întinse mâna. 

Înţelegându-i intenţiile, Kate îşi făcu de lucru cu 
mănuşile. 

— Pot să încalec şi singură, Excelenţă. 

Cu buzele curbate într-un rânjet, Edward o ignoră şi o 
prinse de talie, întorcând-o pe călcâie şi trăgând-o cu 
spatele spre el. Totul se petrecu într-o clipă, dar Kate avu 
timp suficient să simtă muşchii picioarelor lui apăsându-se 
pe spatele coapselor ei, pieptul lui tare lipit de spatele ei. 
Apoi Edward o ridică. Când ea se aşeză cu grijă în şa, 
mâinile lui alunecară îi jos de pe talie, oferindu-şi o atingere 
furată pe piciorul ei. 

Gestul nu fusese gândit ca o dezmierdare. Ştia că nu 
făcuse decât să o ajute să încalece. Insă pielea o ardea 
unde o atinsese el, şi se înfioră. 

Părând să nu aibă habar de dorinţa pe care o trezea în 
ea, Edward îi dădu frâiele iepei, apoi sări pe calul lui dintr-o 
singură mişcare rapidă şi fluidă. Dădu pinteni şi porni, dar 
apoi opri brusc când văzu că ea nu se clintise, şi îi aruncă o 
privire în spate. 

Kate arcui o sprânceană. 

— Să înţeleg că Tom ne va însoţi pe jos sau va sta în 
şa în spatele tău? 

Edward îi aruncă băiatului o privire indiferentă. 

— Niciuna, nici alta. 


— Vom avea nevoie de un însoțitor, Excelenţă. 

Dumnezeule bun - un însoțitor? judecând după cum 
pulsa trupul ei chiar şi după acea mângâiere de o clipă, îi 
era teamă că ar fi avut nevoie de doi însoțitori. 

— Nu e necesar. Işi aduse calul înapoi lângă al ei. Nu 
ai nevoie de însoțitor. Lovi uşor iapa peste crupă, iar 
animalul porni la trap pe alee. Nu când eşti cu tutorele tău. 

— Ce convenabil, murmură ea, în timp ce calul lui îşi 
potrivi pasul cu alei. 

— Nu eu fac regulile, spuse el tărăgănat, cu o 
scânteiere jucăuşă în ochi. Eu doar mă bucur de ele. 

Când se aplecă din şa şi îşi puse o mână înmănuşată 
peste a ei, aparent pentru a-i aşeza mai bine frâiele în 
mâini, inima ei zvâcni. O, le-ar fi trebuit o duzină de 
însoțitori... 

— Şi dintr-un motiv sau altul, Kate, adăugă el, pe un 
ton îndulcit de o notă subtilă de curiozitate, ca şi cum nici 
lui nu prea i-ar fi venit să creadă, constat că îmi face 
plăcere compania ta. Foarte mare plăcere. 

lar în clipa aceea inima ei se opri cu totul. Fu nevoită 
să înghită înainte ca gura ei să găsească forţa de a rosti: 

— Dar nu facem decât să ne certăm! 

Un zâmbet uşor îi atrase atenţia asupra gurii lui 
senzuale. 

— Ştiu. 

Apoi îşi retrase mâna de pe a ei şi se îndreptă în şa. 

Ea se uită la el clipind şi nevenindu-i să creadă, 
încercând să înţeleagă ceea ce tocmai se petrecuse. Ce-i 
drept, zâmbetul lui era plin de aroganță, ca şi cum ar fi 
provocat-o să îl contrazică, fiind totodată convins că nu 
avea să o facă. Dar cu lumina soarelui scânteind pe părul 
lui negru şi umerii lui laţi, şi cu coapsele musculoase ţinând 
strâns şaua sub pantalonii strâmţi, arăta atât de incredibil 
de viril, atât de masculin, încât nu se putu abţine să nu se 
holbeze la el, şi o făcu atât de mult încât, după câteva 


momente el arcui o sprânceană. 

Întorcându-şi faţa pentru a-şi ascunde explozia de 
roşeaţă fierbinte din obraji, Kate mută repede conversaţia 
asupra lui, forţându-se să adopte un ton jucăuş şi glumet 
când îl întrebă: 

— Şi ce altceva mai fac tutorii, în afară de a-şi forţa 
pupilele să iasă la plimbări scandaloase de după-amiază? 

— Ei bine, replică el încet, ca şi cum ar fi reflectat şi el 
destul de mult la această întrebare, în mod normal le 
asigură o educaţie de calitate. 

— Prea târziu, mă tem. O am deja pe doamna Elston. 

Îi văzu buzele tresărind amuzate pe seama doamnei 
Elston. 

— Ei bine, atunci eventual aş putea găsi o guvernantă 
respectabilă pentru ea. 

Umorul făţiş pe care îl întrezări în el făcu să-i crească 
inima în piept de bucurie, şi râse. Era atât de plăcut să 
vadă şi o latură mai veselă a lui, nu doar aerul posomorât şi 
întunecat care părea întipărit în permanenţă pe fruntea lui. 
Deşi detesta să o recunoască, Edward putea fi destul de 
amuzant. Când nu o înfuria. 

— Presupun că o altă opţiune e pensionul, adăugă el. 

Râsul i se opri în gât. Nu era nimic amuzant în acea 
afirmaţie. 

— Deci, intenţionezi să mă trimiţi de aici? 

În ciuda tonului jucăuş, Kate îşi aminti avertismentul 
doamnei Elston că Edward voia să îi crească valoarea 
pentru a putea să-i găsească un soţ. 

— Ar funcţiona? întrebă el cu un aer diabolic şi o 
privire vicleană spre ea. Fiindcă sunt sigur că am putea găsi 
unul în îndepărtatul nord al Scoției unde... 

— Nu. 

Fu rândul lui să râdă, de data aceasta de privirea 
aprigă şi furioasă pe care i-o aruncă ea doar pentru că 
sugerase aşa ceva. 


— Credeam că ţi-ar plăcea asta. Rânji din nou, 
dovedindu-i cât de multă plăcere găsea în a o aţâţa cu 
atâta cruzime. Ai învăţa toate lucrurile importante în viaţă, 
cum ar fi tehnica adecvată de turnare a unei ceşti de ceai, 
să vorbeşti pocit franţuzeşte, cum să aranjezi oaspeţii la 
masă la dineuri plictisitoare... 

— Mi-ar plăcea să rămân la Brambly. 

Îi plăcea viaţa ei exact aşa cum era, fericită şi lipsită 
de riscuri, în casa ei, cu activităţile ei medicale şi cu 
servitorii ei. Era o viaţă lipsită de spectaculozitate, dar 
importantă, una la care nu ar fi renunţat niciodată de 
bunăvoie. 

— Am impresia, Excelenţă, spuse ea, mânându-şi iapa 
pe drumeagul ce se întindea pe malul râului, că un tutore 
nu prea are cu ce să mă ajute, aşa că ar fi mai bine să mă 
eliberezi de sub restricţiile acelui contract. 

Ignorând încercarea ei făţişă de a-l face să anuleze 
contractul, Edward spuse în schimb atât de încet şi atât de 
serios, încât îi captă imediat întreaga atenţie: 

— De fapt, e ceva cu ce pot să te ajut. 

Ea îşi ţinu respiraţia, îngrijorată. 

— Pot să-ţi sponsorizez debutul în societate, spuse el, 
rămânând cu privirea ferm aţintită asupra urechilor ciulite 
ale calului său, şi să-ţi asigur prezentarea la curte. 

— Eşti nebun! Smuci brusc frâiele calului, căscând 
gura la el ca şi cum i-ar fi crescut un al doilea cap pe umeri. 
În niciun caz! 

El îi aruncă o privire nedumerită, vizibil surprins de 
reacţia ei. 

— Ca pupilă a unui duce, vei fi una dintre cele mai 
dorite tinere... 

— În ce scop? întrebă ea, brusc iritată. 

— Măritiş, desigur, replică el, ca şi cum răspunsul ar fi 
fost de la sine înţeles. 

— Măritiş? Îi aruncă ea pe un ton gâtuit, 


înspăimântată de moarte. Tutorele ei, discutând planuri de 
măritiş - tocmai el, care era singura persoană care avea în 
acel moment puterea de-a o forţa să accepte o astfel de 
întemniţare. Măritişul ar fi însemnat sfârşitul pentru ea. 
Niciodată! 

Acea reacţie îl făcu pe el să oprească pe neaşteptate. 

— Nu intenţionezi să te măriţi vreodată? 

— Nu. 

El clipi. 

— Dar de ce nu? 

— Fiindcă nu am nevoie de un soţ. 

— Lăsând nevoia la o parte, s-ar putea să-ţi placă 
viaţa de femeie căsătorită. 

Kate arcui o sprânceană, în semn de sfidare, şi îl ţintui 
cu privirea ochilor ei îngustaţi. 

— Dar tu eşti căsătorit, Edward? 

— Nu. 

— Dar de ce nu? 

— Fiindcă nu am nevoie de un soţ, replică el perfect 
serios. 

Apoi dădu pinteni calului şi porni într-un galop uşor, 
punând capăt conversaţiei şi nelăsându-i altă opţiune decât 
să îl urmeze. 

Îndepărtându-se de râu, traversară câmpuri deschise 
şi nu încetiniră decât pentru a trece tropăind printr-un 
pârâu puţin adânc. lapa ei intră în apă fără şovăială, dar 
calul lui Edward ezită. O pauză de doar o clipă, însă 
suficient ca ea să ajungă la câteva lungimi distanţă în faţa 
lui. 

— Cine ajunge primul la Brambly câştigă! îl provocă 
ea, dând pinteni iepei şi pornind în galop. 

Cu un chiot, Edward porni după ea. 

Salturile uriaşe ale calului lui îi permiseră să avanseze 
mâncând pământul şi o ajunse din urmă la marginea 
pădurii, însă ea continuă să înainteze neînfricată. Pălăria îi 


zbură şi rămase în urma ei pe câmp, iar părul îi flutură 
despletit, dar ei nu îi păsa. Cursa era palpitantă! Nu mai 
ţinea minte când se simţise ultima dată atât de liberă, atât 
de vie. 

Radiind de fericire, se aplecă mai mult peste 
grumazul iepei şi îi dădu pinteni să gonească şi mai repede. 

— Predă-te! îi strigă Edward, aducându-şi calul în 
dreptul iepei ei. 

— Niciodată! 

— Nu mă poţi întrece. 

Nu era nevoie să îl întreacă, doar să fie mai vicleană 
decât el. 

Smuci brusc frâiele şi coti spre dreapta, iar micuța ei 
iapă se năpusti pe o cărare îngustă în pădure. 

Edward se dădu înapoi, surprins de manevra ei 
rapidă, dar calul lui masiv avea nevoie de mai mult timp 
decât al ei pentru a coti, galopul acestuia fiind prea intens 
pentru a putea opri rapid. Răzând de cât era de vicleană, 
întoarse expert calul într-un cerc strâns şi porni în goană 
după ea. O ajunse din urmă uşor, însă cărarea nu era 
suficient de largă pentru a-i permite să o depăşească. 

— Am să ţi-o iau înainte odată ce ajungem în câmp 
deschis, o avertiză el din spate, iar Kate îşi simţi pulsul 
accelerându-se sub emoția cursei şi sub efectul vocii lui 
catifelate învolburându-se în ea. 

— Probabil, îi strigă ea peste umăr, aruncându-i un 
zâmbet poznaş. 

— Am să câştig! 

— Ba nu! 

Când ieşiră din pădure, iar cărarea se pierdu în 
câmpul deschis, Edward îşi înfipse călcâiele în coastele 
calului său şi ţâşni înainte, copitele animalului zdrobind 
iarba când trecu fulgerător pe lângă iapa ei neagră. 

Din poziţia ei strategică, Kate îi văzu muşchii puternici 
jucând sub jachetă şi ţinându-i-o întinsă peste umeri şi 


coapsele strângând puternic şaua. O fascina. Era complet 
fluid când se afla în şa, ca şi cum acolo s-ar fi născut, şi nu 
văzuse în viaţa ei un călăreț mai bun. Ar fi putut să îl 
privească astfel, călărind, ore întregi. 

Dar îşi dorea mai mult să câştige cursa. Se aplecă 
tare în faţă şi dădu pinteni iepei. 

Galopau în câmp deschis acum, despărțiți de curtea 
fermei doar de un zid scund de piatră şi de o pajişte de 
câteva sute de metri. Nu mai erau cărări înguste sau copaci 
printre care să se ascundă, dar iapa ei era mică şi rapidă. 
Putea câştiga uşor trecând peste garduri... 

— Pe acolo! îi strigă el şi arătă spre pajişte pentru a o 
face să se îndepărteze de zid. 

Calul lui tânăr ar fi vrut să sară peste zid şi să meargă 
direct la grajd, scuturându-şi capul şi luptând să scape de 
sub controlul lui, dar Kate îşi dădu seama din felul în care 
mâinile lui puternice ţineau expert frâiele calului că Edward 
nu credea că ea ar fi putut să sară gardul fără probleme şi 
că ar fi fost mai bine să se întoarcă la Brambly pe ruta mai 
lungă. Dar dacă făceau acest lucru, el ar fi câştigat. 

— Pot să-l sar! ţipă ea. 

— Ocoleşte-l! îi porunci el. 

Lăsându-l să i-o ia cu câţiva metri înainte, Kate îşi opri 
calul, schimbă direcţia şi se năpusti direct spre zid. 

— Kate, nu! 

Chiar când se pregătea să sară cu iapa, zări cu colţul 
ochiului calul lui Edward ridicându-se în aer şi întorcându-se 
pe picioarele din spate, apoi pornind după ea. Se apropia 
fulgerător, salturile uriaşe ale calului lui mare reducând 
distanţa dintre ei înainte ca iapa să apuce măcar să-şi 
ridice copitele de la sol. Aterizând cu uşurinţă de cealaltă 
parte a zidului, auzi tropotul asurzitor al calului lui Edward 
chiar lângă umărul ei, animalul neieşindu-şi din ritm nici 
măcar pentru a executa săritura. 

Edward înşfăcă în pumn căpăstrul iepei şi opri brusc 


ambii cai. Lăsând să-i scape o înjurătură tăioasă, sări din 
şa. Îşi încleştă braţul în jurul taliei ei şi o smuci de pe calul 
ei, trântind-o cu spatele la pieptul lui cu o bufnitură ce-i 
făcu dinţii să clănţăne. 

Preţ de o clipă o ţinu suspendată la pieptul lui, cu 
picioarele atârnându-i în aer. 

— Edward? şopti ea temătoare. 

În replică, el o duse la zid şi o aşeză pe el, fundul ei 
lovindu-se de pietre şi făcând-o să se crispeze. Apoi îşi puse 
palmele de-o parte şi de cealaltă a ei şi se aplecă spre ea, 
prinzând-o sub trupul lui. 

Ea se înfioră şi ridică privirea spre el. Expresia de pe 
chipul lui era ucigătoare. 

Femeie afurisită! Scrăşnind din dinţi, Edward tremură, 
atât de furie, cât şi de groaza care îl cuprinsese când o 
văzuse cotind spre zid. Neghioabă, nebună - voia să-şi rupă 
gâtul ăla mic şi blestemat? 

Îşi încleştă fălcile cu atâta forţă, încât muşchiul 
obrazului îi zvâcni. 

— Ce dracu ţi-ai închipuit că faci? 

Încruntându-se iritată şi confuză, Kate se împinse în 
umerii lui, încercând să îl dea la o parte, însă el nu avea de 
gând să se mişte din loc. 

— Am sărit. 

— Într-o şa nouă şi aflându-te pe un cal pe care nu l-ai 
mai călărit de câteva luni - ai fi putut să-ţi pierzi viaţa. 

Văzuse acest lucru de prea multe ori în timpul 
războiului, când caii insuficient dresați îşi aruncaseră 
călăreţii sau căzuseră sărind peste bariere, când curelele 
câte unei şei noi se rupseseră pur şi simplu. Chiar şi călăreţi 
buni îşi pierduseră viaţa sub caii lor, zdrobiţi de copitele lor 
agitate, cu gâturile şi spinările rupte când dădeau de 
pământ. lar când se gândea că şi Kate ar fi putut să cadă... 
Mâinile îi tremurau doar imaginându-şi aşa ceva, iar inima îi 
bubuia dureros între coaste. 


— Am aterizat cu bine. 

— Ţi-am spus să îl ocoleşti! se răsti el. 

Ea încercă în van să îl împingă la o parte, apoi se 
încruntă din nou iritată. 

— Mă întreceam cu tine şi nu puteam câştiga dacă nu 
săream... 

Edward o prinse de umeri şi o scutură o singură dată. 
Violent. 

Kate deschise larg ochii. Bun. Acum îi captase atenţia. 

— E responsabilitatea mea să te protejez. Dacă ai fi 
căzut, dacă ai fi fost rănită... Mâinile lui se încleştară mai 
strâns pe braţele ei. Hristoase, Kate! 

Ea icni când el o prinse de bărbie şi o forţă să îl 
privească. Din reflex, mâinile ei se întinseră spre umerii lui 
pentru a se ţine să nu cadă pe spate de pe zid, iar degetele 
ei se înfipseră în muşchii de sub jacheta lui. 

— Să nu îmi mai încâlci niciodată ordinele, o avertiză 
el. 

Bărbia ei se ridică semeaţă, ca de fiecare dată când o 
supăra. 

Ceea ce părea să se întâmple tot timpul. 

— Am făcut o săritură... 

— Dacă o faci, îţi jur, clocoti el, am să te trimit de aici. 

Kate îşi simţi răsuflarea oprindu-i-se în gât şi 
rămăsese cu gura căscată, holbându-se la el. 

— Nu ai îndrăzni! 

Dar ar fi făcut-o - ar fi alungat-o de acolo şi nu i-ar 
mai fi permis niciodată să se întoarcă. O făcuse cu oamenii 
lui în Spania, când îi încălcaseră ordinele, şi în mod cert ar 
fi făcut-o şi cu ea, dacă ar fi fost necesar pentru a o proteja 
şi a-i salva viaţa. 

— Am s-o fac. 

— Asta e casa mea. Nu am să plec niciodată de aici. 
Ochii ei scânteiară cutezători. Şi chiar dacă ai arde Brambly 
din temelii pentru a mă forţa să plec, aş instala un cort în 


cenuşa casei şi m-aş încălzi dormind pe tăciuni! 

Edward se încordă ca reacţie la atitudinea ei 
îndărătnică. Kate avusese dreptate în privinţa lui. Nu era 
obişnuit să fie contrazis şi, cu siguranţă, nu de o femeie. 

Insă această scorpie de fată nu era o femeie 
obişnuită. Chiar şi acum, în loc să fie intimidată şi speriată, 
îl privea cu îndrăzneală, cu mâinile încleştate în pumni şi cu 
buzele ei pline strânse cu încăpățânare. Era atât de 
copleşită de furie faţă de el, încât gâfâia, sânii ei ridicându- 
se şi coborând ispititor sub pelerină la fiecare răsuflare 
scurtă şi sacadată, şi simţea căldura trupului ei prin jachetă 
şi de-a lungul picioarelor lui, acolo unde coapsa lui se apăsa 
peste ale ei. 

— lar tu vei înceta să îmi mai tot dai ordine! ÎI plesni 
peste mână pentru a-şi elibera faţa. Nu sunt unul dintre 
oamenii tăi, colonele! 

El o prinse din nou de bărbie. 

— Crede-mă, îngeraş, spuse el aspru, cu vocea uşor 
răguşită, şi ridicându-i faţa spre el, de asta sunt perfect 
conştient. 

Gura lui cobori furtunos şi se lăsă peste a ei. 

Sărutul fu atât de brusc, atât de brutal, încât ea icni 
sub buzele lui, iar trupul ei înţepeni în braţele lui, însă nu 
schiţă niciun gest de a-l împinge deoparte, astfel că nici el 
nu făcu niciun efort de a tempera asediul gurii lui care o 
răvăşea pe a ei. 

Apoi ea se înmuie în brațele lui cu un scâncet 
tremurat de abandon, arcuindu-şi trupul şi ridicându-l de pe 
zid pentru a se apăsa de al lui, şi sărutându-l la rândul ei. 
Mâinile ei încleştate pe umerii lui nu se mai ţineau de el 
pentru a nu cădea, ci pentru a-l trage cât mai aproape. 
Vârful limbii îi ieşi şovăitor pentru a o atinge pe a lui... 

Edward gemu şi îşi înfipse adânc degetele în părul ei 
ciufulit, nu pentru a-i dezmierda buclele despletite, ci 
pentru a-i prinde capul în căuşul palmei, pentru a-i ţine 


gura lipită de a lui. 

Limba lui îi forţă buzele să se deschidă şi se năpusti 
înăuntru, revendicând-o prin acel sărut aşa cum îşi dorise 
să o facă încă din clipa când o văzuse coborând cu graţie 
scările în acea primă seară la Brambly, arătând în acelaşi 
timp atât de dezirabilă, dar atât de inaccesibilă. Sărutul ei 
era exact pe cât de minunat şi-l imaginase. Aromat şi dulce, 
umed şi fierbinte - avea gust de caprifoi şi de femeie şi era 
incredibil de plăcut. 

— Edward, gemu ea, numele lui vibrând ca o 
rugăminte pe buzele lui şi făcându-l să se înfioare până în 
vârful mădularului. 

Tânjea să o atingă, iar mâna aflată pe şoldul ei începu 
să se strecoare încet în sus, spre sân... 

— Domnişoară Kate! Excelenţă! Strigătul strident al 
doamnei Elston răsună peste câmpuri. Unde sunteţi? 

Edward se dădu înapoi, întrerupând sărutul, dar fără 
a-i da drumul din braţe. Doar atât cât să poată arunca o 
privire peste umăr şi să vadă în depărtare că Tom prinsese 
ambii cai când aceştia alergaseră înapoi la grajduri, şi că 
doamna Elston stătea pe terasa din faţă a casei, uitându-se 
înnebunită în jurul ei, încercând să îi găsească. 

— Dă-mi drumul, şopti Kate. 

— Stai liniştită, spuse vocea lui, fierbinte şi sacadată, 
la urechea ei. Nu ne poate vedea de acolo. 

Însă mâinile ei îl împinseră deoparte, lovindu-l în 
umeri şi în piept. 

— Dă-mi drumul! 

Eliberând-o imediat, Edward o luă de mână. 

— Stai liniştită, îi repetă el calm, încercând să o facă 
să înţeleagă că reputaţia ei era în siguranţă. E prea 
departe... 

— De ce m-ai sărutat aşa? vru ea să ştie, obrajii 
colorându-i-se într-un roşu intens, deşi nu îşi putea da 
seama dacă de furie sau de ruşine. 


— Fiindcă mi-am dorit asta. Era o replică foarte 
copilărească, dar adevărată. Işi dorise să o sărute. Cu 
disperare. Şi la fel şi tu. 

Ea nu negă - nu ar fi putut să nege, nu după cum îi 
răspunsese la sărut. Insă chipul ei fu traversat de o 
expresie de uimire totală. Tulburarea şi vinovăția erau 
evidente în ochii ei scânteietori. 

— Dumnezeule, fetiţo, murmură el surprins, a fost 
doar un simplu sărut. 

Mâna ei se ridică şi îşi atinse buzele, încă roşii şi 
umede de la ale lui. 

— Nu, spuse ea, ferindu-şi faţa, nu a fost doar un 
sărut. 

Nu fusese doar un sărut? Ba fireşte că da. Nu fusese 
nimic mai mult decât... O, Doamne! 

Primul ei sărut. 

Incercând să nu îşi lase surpriza şi remuşcările să i se 
reflecte pe chip, nedorind să o facă să se simtă şi mai 
ruşinată decât era deja, îşi desprinse încet mâna de pe a ei. 

— Imi cer iertare, Kate, spuse el blând. Nu mi-am dat 
seama... 

— Nu, şopti ea. Edward, te rog... nu spune nimic. 

Şi, de data asta, fără împotrivire, el făcu întocmai 
ceea ce-i ceruse ea. 


Capitolul 8 


Kate stătea la fereastra dormitorului ei, cu privirea 
pierdută în noaptea ploioasă. Camera era rece, focul din 
cămin stins, dar nu avea nici energie, nici voinţă suficientă 
să îl aprindă. Oricum, nu voia să înfrunte lumina, nu în 
seara aceea. In seara aceea voia să se ascundă. 

Îşi sprijini capul în mâini, cu stomacul chinuit de 


spasme de ruşine şi vinovăţie. Ce făcuse? Primul ei sărut, 
tocmai primul ei sărut... O, Doamne! — de ce trebuise să fie 
cu el? Individul începuse să îi distrugă viaţa. Bărbatul care 
preluase controlul asupra moşiei Brambly. Cum putea fi 
atât de slabă şi de neghioabă? Dintre toţi bărbaţii, tocmai 
el! 

Când Edward o dăduse jos de pe cal şi o mustrase ca 
pe un copil, fusese furioasă pe el. Cum îndrăznea să îi 
vorbească astfel? Controlul asupra moşiei Brambly îi fusese 
luat cu forţa, viaţa ei fusese întoarsă cu susul în jos -, iar el 
se enervase fiindcă ea îndrăznise să facă o săritură? Însă 
mersese prea departe când se certase cu el şi îi forţase 
limitele. lar el i le forţase pe ale ei. În cel mai delicios mod 
posibil. 

Tiranic şi intens, sărutul lui avusese gust de vin şi de 
bărbat, şi de flăcări, iar ea se pierduse în senzațiile stârnite 
de el, gemând cu neruşinare cu gura lipită de a lui, în timp 
ce furia incandescentă pe care o simţise pulsând în el cu 
doar câteva momente în urmă fusese înlocuită cu ceva la 
fel de fierbinte, ceva cu greu stăpânit... ceva ce ea îşi 
dorise cu disperare să ducă până la limită, apoi să îl urmeze 
de bunăvoie peste buza prăpastiei. 

Dar apoi, când văzuse cum o privea după aceea, ca şi 
cum totul ar fi fost o greşeală oribilă... 

Nenorocitul! 

Cel mai grav era că nu ştia dacă ar fi trebuit să fie 
furioasă pe el sau ruşinată de ea însăşi, fiindcă îi plăcuse. 
Foarte mult. Şi îşi dorea foarte mult să o facă din nou. 

Frângându-şi mâinile, se învârti agitată prin camera 
ei, ca şi cum plimbatul ar fi putut să îi calmeze inima care îi 
gonea nebuneşte şi să înăbuşe amintirea acelui sărut. Dar 
nu putea. Avea nevoie de aer şi de spaţiu, avea nevoie să 
fie undeva unde să poată reflecta şi să decidă ce să facă în 
privinţa lui. 

În linişte, ieşi din cameră şi cobori în întuneric, 


îndreptându-se spre camera de zi. 

Oprindu-se în faţa şemineului şi ridicând privirea spre 
portretul mamei ei, ochii i se umplură de lacrimi fierbinţi de 
confuzie şi de frustrare. Pierduse controlul asupra moşiei 
Brambly şi asupra vieţii ei şi habar nu avea cum să îl 
recapete. 

— Ce-am să mă fac? îi şopti mamei ei. 

— Pentru început, îi răspunse Edward încet din celălalt 
capăt al încăperii, eu mi-aş cere scuze pentru felul cum m- 
am purtat în după-amiaza asta. 

Speriată, Kate se răsuci pe călcâie, ştergându-şi ochii 
cu dosul palmei. Slavă Domnului că întunericul ascundea 
petele stacojii de pe obrajii ei, provocate de ruşinea de a fi 
fost surprinsă căutând consolare la răposata ei mamă, şi se 
gândi imediat că Edward o spionase. Işi încleştă pumnii. 
Dacă îi spunea un singur cuvânt pe acest subiect - doar un 
singur cuvânt - o, avea să-l facă să regrete! 

Insă el se ridică din scaun şi întrebă încet, apropiindu- 
se: 

— Eşti bine? 

Kate îşi lăsă umerii să cadă. Oricât de mult şi-ar fi 
dorit să creadă că era suficient de mişel cât să o spioneze 
în noaptea aceea, aspectul lui neîngrijit, pe jumătate 
dezbrăcat, îi arăta că nu era cazul. Cămaşa îi atârna liber în 
jurul şoldurilor, iar vesta descheiată stătea larg deschisă pe 
pieptul lui. Toate acestea indicau că se aşteptase să 
rămână singur în încăperea cufundată în întuneric. La fel şi 
paharul de vin de Porto din mâna lui. 

In umbră, arăta întunecat, periculos şi incredibil de 
masculin. Atât de mult, încât Kate se înfioră când îşi aminti 
cum acelaşi trup înalt şi zvelt se apăsase peste al ei în 
după-amiaza aceea. Ce gust avusese pe buzele ei aceeaşi 
gură care avea acum o grimasă de îngrijorare: 

— Sunt bine, răspunse ea. 

Dar era foarte departe de a fi bine. 


Dând încet din cap în semn că o credea, Edward puse 
paharul deoparte pentru a aprinde focul în căminul rece. 
Flăcările se întinseră treptat. Un foc mic, dar suficient cât 
să proiecteze o lumină caldă în încăperea răcită de noapte. 

— Când eram copil îmi era frică de întuneric, 
recunoscu el, lăsându-se pe călcâie pentru a se uita la 
flăcări. Obişnuiam să ţin lumânări aprinse toată noaptea. 
După ce doica ne punea la culcare, mă furişam din 
aşternuturi şi aprindeam una. 

Kate ezită... apoi curiozitatea ei faţă de tot ce-l privea 
se dovedi pur şi simplu prea puternică pentru a o ignora. 

— Ai fost prins vreodată? 

— În cele din urmă. 

— Când? 

— În noaptea când aproape am ars din temelii 
Hartsfield Park. 

Fără să vrea, Kate lăsă să-i scape un mic hohot de 
râs. 

— Te-am găsit stând într-o cameră întunecată, deci 
probabil ai depăşit teama asta. 

El încuviinţă din cap. 

— Am găsit ceva şi mai înspăimântător. 

— Ce anume? 

— Războiul, spuse el sec. Ştergându-şi mâinile pe 
coapse, se întinse şi îi aruncă o privire. Nu l-aş recomanda 
ca tratament pentru copii. 

— Aşa îmi închipui şi eu. 

Un zâmbet strâmb îi jucă pe buze, apoi se pierdu într- 
o grimasă. Inspiră adânc. 

— Katherine, e evident că ne-am certat de când am 
sosit. 

Ea încremeni, întărindu-se sufleteşte. Vocea lui căpătă 
un ton oficial, ca şi cum ar fi recitat un discurs exersat, şi, 
cu fiecare cuvânt, stomacul ei se strângea tot mai tare în 
semn de avertizare. 


— Nu am intenţionat să creez probleme, continuă el 
pe un ton de scuze. Am venit aici fiindcă îmi închipuiam că 
eşti doar un copil şi voiam să mă asigur că ai un cămin cum 
se cuvine şi personal care să aibă grijă de tine. Când am 
aflat adevărul, circumstanţele erau de aşa natură încât am 
simţit că trebuie să rămân mai mult decât îmi propusesem. 
Dar acum am văzut tot ce aveam nevoie să văd. Se întinse 
după pahar şi bău vinul rămas, dându-i de înţeles că îşi 
terminase discursul. Plec mâine-dimineaţă. 

Lui Kate i se puse un nod în gât. Edward avea să 
plece. Era ceea ce îşi dorise, nu-i aşa? Ca el să plece, ca 
viaţa ei să revină la ceea ce fusese înainte de sosirea lui... 
Nu-i aşa? 

— Atunci îţi urez drum bun, murmură ea, prea năucită 
pentru a şti ce altceva să spună, în afară de... Sper că vei 
putea să ne vizitezi din nou cât de curând. 

El o studie peste marginea paharului, cu buzele 
tremurând uşor. 

— Oare de ce mă îndoiesc de sinceritatea ta? Când ea 
deschise gura pentru a-i da o replică usturătoare, el o 
întrerupse: îmi cer scuze. Eşti perfect îndreptăţită să fii 
furioasă pe mine. Azi după-amiază am uitat cine eşti. 

Ea se încruntă, derutată. 

— Al uitat... 

— Brannigan va ajunge peste câteva zile, iar tu eşti 
perfect capabilă să ai singură grijă de tine până atunci. 
Dacă ai nevoie de ceva ce îl depăşeşte pe Brannigan, am 
să-mi trimit avocatul să rezolve problema. Adăugă cu un 
zâmbet strâmb, cu gândul la o glumă pe care ea nu o putea 
înţelege: în viitor, sunt sigur că Meacham va simţi nevoia să 
supravegheze personal tot ceea ce ţine de tine. 

Kate îşi încrucişă braţele şi ridică bărbia. 

— Deci, pentru tot restul vieţii voi trăi ca oaspete în 
propria mea casă? 

— Până te căsătoreşti. 


— Deci, chiar e pentru tot restul vieţii mele. Clătină 
sumbru din cap. Legată pentru totdeauna de un bărbat care 
nici măcar nu este soţul meu. 

Edward îşi încleştă maxilarul de parcă ar fi fost 
insultat. 

— Zeci de tinere din înalta societate a Londrei nu şi-ar 
dori nimic mai mult decât să fie legate de mine pentru tot 
restul vieţii. 

— Atunci, te rog frumos, ar trebui să-i ceri uneia 
dintre ele să-ţi fie pupilă. 

El arcui o sprânceană şi rosti tărăgănat: 

— Nu poziţia de pupilă a mea este cea pe care şi-ar 
dori s-o ocupe. 

Kate căscă gura la el, şocată de aluzia lui atât de 
îndrăzneață. Se referise... O, lua-l-ar dracu’ de bărbat! 

— Nu-ţi face griji, Kate. Nu vei rămâne în grija mea 
prea mult timp, o asigură el sec. Va apărea un bărbat 
curajos care să-ţi ceară mâna. Oricât ai fi de încăpăţânată, 
de dificilă, de rea de gură... 

Buzele ei se strânseră într-o dungă iritată. 

— Vai, mulţumesc. 

— ... eşti, în acelaşi timp, şi foarte frumoasă. 

Kate rămase cu respiraţia tăiată. „Frumoasă.” 
Cuvântul rămase suspendat în tăcerea dintre ei până se 
dizolvă sub ploaia ce lovea în ferestre. In umbrele 
pâlpâitoare ale focului, se uitară unul la celălalt, amândoi 
neclintiţi, amândoi refuzând să-şi abată privirea. 

În cele din urmă, ea răspunse: 

— Mi s-a mai spus asta. Ridică o sprânceană, cu o 
expresie nesigură. Şi la ce mă ajută? 

Ei bine, îşi spuse Edward surprins, o astfel de reacţie 
chiar era neaşteptată. 

Cunoscând avantajele măgulirii, făcuse complimente 
unui număr mare de femei de-a lungul anilor, iar reacţia 
acestora fusese întotdeauna aceeaşi. Un mulţumesc, o 


îmbujorare inocentă, un zâmbet cochet, care uneori ducea 
la complimente mai intime, alteori la intimitate propriu-zisă. 
De când moştenise titlul, doamnele pe care le întâlnise se 
aruncaseră practic la picioarele lui, sperând la o şansă de a 
deveni următoarea ducesă de Strathmore sau, dacă nu 
reuşeau, să-i fie amante. 

Dar niciuna dintre femeile de până atunci nu 
respinsese un compliment cu atâta nepăsare cum o făcuse 
Kate. Ironia era că, de data aceasta, complimentul fusese 
sincer. 

O privi luându-i paharul gol şi întinzându-se după 
sticla de vin de pe poliţa căminului. 

— Insectele continuă să devoreze culturile, copiii 
bolnavi continuă să sufere în sat... Zâmbi batjocoritor, mai 
mult pentru ea însăşi decât pentru el. lar grădinile mele 
continuă să insiste să mă ocup de ele cu propriile mâini mai 
degrabă decât să se umple de flori pur şi simplu fiindcă le- 
am onorat cu prezenţa mea. 

Kate îşi luă libertatea să-i reumple paharul şi i-l 
întinse. El acceptă cu un aer sumbru, simțindu-se pe bună 
dreptate pedepsit pentru că uitase că era o femeie 
obişnuită, aşa cum uitase în după-amiaza aceea şi că era 
pupila lui. Şi nu putea permite ca acest lucru să se întâmple 
din nou. 

— Tu ce anume faci pentru a ajuta ca lumea să devină 
un loc mai bun, Edward? Sunt convinsă că nici măcar 
prezenţa ta chipeşă nu poate cauza transformări spontane. 

„Prezenţa ta chipeşă.” Işi înăbuşi impulsul de a o 
întreba dacă otrăvise vinul. 

— Eu mi-am făcut datoria faţă de ţară. 

Suficient cât pentru două vieţi, la drept vorbind. 

— Desigur. Dădu din cap. Ai câştigat războiul, dar ce 
faci acum? 

— Îmi administrez patrimoniul. 

— În ce scop? 


Întrebarea fusese lipsită de maliţiozitate, însă chiar şi 
aşa el o găsi enervantă. In cea mai mare parte din cauză că 
îşi pusese aceeaşi întrebare şi el, pe tot parcursul ultimului 
an. In armată, viaţa lui avusese un scop precis, până când 
moartea fratelui său schimbase totul. Căldura din Spania 
fusese brusc înlocuită de frigul şi umezeala din Anglia, 
mâncărurile condimentate, de mesele englezeşti fără gust, 
o zi de activităţi fizice, înlocuită cu... ce anume? Ore întregi 
petrecute aşezat la o masă de scris, jonglând cu registre şi 
citind rapoarte. 

Îşi încleştă maxilarul. 

— Am responsabilităţile mele. 

— Cum ar fi? 

— Supravegherea proprietăţilor, investiţii, extinderi... 

Ea îşi aşeză blând mâna pe braţul lui, ochii ei verzi 
sclipind poznaş. 

— Şi la ce bun toate astea? 

Deci, micuța diavoliţă îşi scotea din nou ghearele. 

— Ai grijă, Katherine, o avertiză el, viitorul tău soţ s-ar 
putea să te găsească oarecum dificilă. 

— Mi s-a mai spus. 

Cu un oftat, se întoarse către fereastra întunecată, 
privind afară în noapte. 

Buzele lui se curbară într-un zâmbet doar pentru sine. 
Aşa cum stătea acolo desculţă şi îmbrăcată, presupunea el, 
doar într-o cămaşă de noapte simplă pe sub capot, cu părul 
ei sălbatic atârnându-i moale pe umeri ca nişte flăcări de 
mătase, era inocentă şi câtuşi de puţin preocupată de cât 
era de necuviincios ca ei doi să se afle singuri într-o 
încăpere cufundată în întuneric, pe jumătate dezbrăcaţi. ŞI 
orice guvernantă cât de cât competentă ar fi fost oripilată 
să audă cum vorbise cu el. 

Insă nicio altă femeie nu îl provocase vreodată astfel. 
Şi constată că, inexplicabil, îi plăcea. 

Independentă şi capabilă să se descurce singură, Kate 


era înzestrată cu o inteligenţă vioaie pe care restricţiile 
societăţii o anulau în majoritatea femeilor. Indrăzneaţă, 
încăpăţânată şi incredibil de impertinentă, dar având 
totodată o vulnerabilitate şi o blândeţe pe care nici măcar 
abandonul tatălui ei nu reuşise să le distrugă. Toate 
acestea îl făceau să-şi dorească să o ajute. Dar ştia în 
acelaşi timp că cel mai bun lucru pe care ar fi putut să-l 
facă ar fi fost să o lase în pace. 

Incepând de la prima oră a dimineţii următoare. 

Veni în spatele ei, derutat de dorinţa lui de-a fi 
aproape de ea. 

— De ce nu vrei să te căsătoreşti? 

— Şi să renunţ la legătura mea de-o viaţă cu tine? 
Când atât de multe femei din Londra nu îşi doresc nimic 
mai mult decât să fie... 

— Katherine! 

Tonul lui fusese unul de avertisment discret. Timpul 
replicilor tăioase trecuse. 

Ea oftă. 

— Nu sunt pornită împotriva căsătoriei. E o decizie cât 
se poate de bună pentru majoritatea femeilor. 

„Dar tu, în mod cert, nu eşti ca majoritatea femeilor.” 

— Şi pentru tine? 

— Căsătoria înseamnă pierdere. 

— Te referi la Brambly. 

— Da - şi la activităţile mele medicale. Munca mea e 
importantă. Cu o privire, îl sfidă să o contrazică, deşi el n-ar 
fi îndrăznit nici într-o mie de ani să distrugă firava încredere 
pe care începuse în sfârşit să i-o acorde. Sunt cel mai bun 
înlocuitor de doctor disponibil în satul acesta. Oricum nu e 
mare lucru de capul meu, recunosc, dar tot e mai bine 
decât deloc. 

— lar căsătoria? 

— Niciun bărbat nu-şi doreşte un doctor ca soţie. 

Edward nu putea s-o contrazică. Profesia de vraci era 


o opţiune dubioasă chiar şi pentru un bărbat. Pentru o 
femeie era de neconceput. Nicio şcoală de medicină nu ar fi 
primit-o la studii, niciun doctor nu ar fi acceptat să lucreze 
cot la cot cu ea, nici măcar pentru pacienţii femei. Niciun 
soţ nu şi-ar fi dorit ca soţia lui să vină în contact cu boala şi 
suferinţa, cu mizeria şi molipsirea, unde mai pui ideea 
scandaloasă a consultaţiilor fizice. Putea spera, în cel mai 
bun caz, să devină moaşă şi asta doar dacă se căsătorea cu 
un fermier sau cu un meşteşugar. Sau să devină fată 
bătrână. 

Din motive pe care nu le putea identifica, îşi dorea 
mult mai mult de atât pentru ea. 

— Şi tu? îl întrebă ea, îndreptând conversaţia spre el. 
În mod cert un bărbat de vârsta şi de rangul tău şi-ar fi 
putut găsi până acum o soţie. Cineva care să-ţi fie gazdă la 
petreceri şi care să-ţi ofere un moştenitor. 

— Eu m-am ţinut departe de femei, glumi el, cu o 
expresie perfect serioasă. 

— Edward, îl mustră ea. 

El se strâmbă. Îi amintea perfect de mătuşa Augusta. 

— Până anul trecut, am fost colonel în armată, iar 
perspectiva de a fi soţie de soldat e întotdeauna una 
sumbră. Apoi, odată ce m-am întors în Anglia, atenţia mi-a 
fost distrasă de alte probleme, iar petrecerile şi obţinerea 
unui moştenitor m-au interesat prea puţin. 

— Şi acum? 

— Acum, comentă el sec, sunt ocupat până peste cap 
cu o pupilă insolentă şi ingrată care nu îşi dă seama când 
îmi încalcă dreptul la intimitate. 

Un zâmbet atoateştiutor jucă pentru o clipă în 
colţurile gurii ei, iar Edward simţi acel zâmbet încălzindu-se 
în pieptul lui. Îndrăzneaţă, Kate îi luă paharul din mână şi 
bău ce mai rămăsese din vinul de Porto. 

Privind unduirea blândă a gâtului ei elegant, Edward 
îşi simţi mădularul zvâcnind. Fusese pe jumătate întărit încă 


de când intrase ea în încăpere, cu aerul firesc al cuiva 
pregătit de culcare, îmbrăcată în acel halat subţire şi cu 
părul despletit şi ciufulit. Acum, stând suficient de aproape 
încât îi simţea parfumul de caprifoi, se întrebă dacă ar fi 
avut gust de vin dacă ar fi sărutat-o. 

Ea îşi trecu vârful limbii peste buze, lingând o picătură 
din lichidul dulce... 

lar el se întări complet. Sfinte Lucifer! 

— Nu e vorba că nu ţi-aş fi recunoscătoare, Edward. 
Puse paharul gol deoparte. Dar nu vreau să fiu controlată. 
Fac ceva care contează şi nu vreau un soţ care să creadă 
că are dreptul să-mi răpească asta. Ridică privirea spre el. 
Niciun tutore. 

— Eu nu vreau să te controlez, Kate. 

— Ba da, replică ea. De când eşti aici, ţi-ai permis să 
angajezi un administrator, să umpli cămările, să cumperi 
animale de curte... Buzele ei se strânseră cu severitate şi 
oftă zgomotos. Edward, mi-ai cumpărat un cal! 

— Am făcut toate astea gândindu-mă la binele tău. 

Şi chiar aşa fusese. Era ceva la femeia asta care-l 
făcea să-şi dorească să o protejeze. Să o răsfeţe. Se trezise 
dorind-o nu doar pe ea, ci dorindu-şi şi să petreacă timp cu 
ea, bucurându-se de zâmbetele şi de râsetele ei, de mintea 
ei ageră, de felul în care ochii ei scânteiau atât de poznaş 
când credea că nu o priveşte. Dar se trezise nefăcând 
aproape nimic altceva în afară de a o privi. 

Kate clătină din cap. 

— Totul fără consimțământul meu. Şi azi după- 
amiază, pe câmp, şi atunci ai fost foarte autoritar. 

Edward înţelese în cele din urmă. Deci aceasta era 
explicaţia. Nu sărutul o supărase, ci felul în care o făcuse. 

Şi ştiind acest lucru... 

— Îmi cer sincer scuze, spuse el din toată inima. 

— Ei bine, răspunse ea, relaxându-şi umerii, mă bucur 
că ţi-ai dat seama că ai făcut o greşeală... 


— Ai înţeles greşit. 

Prinzându-i bărbia, îi ridică faţa astfel încât să 
surprindă lumina focului dansând în profunzimile verzi ale 
ochilor ei de smarald. 

— Nu îmi cer scuze pentru că te-am sărutat. 

Răsuflarea ei se poticni cu un icnet uşor care îl inundă 
torențial, ajungând direct în capul zvâcnind al mădularului 
lui. Slavă Domnului că fusese suficient de inspirat cât să-şi 
lase cămaşa afară din pantaloni când intrase ea în 
încăpere. 

— Atunci pentru ce îţi ceri scuze? şopti ea. 

— Fiindcă nu am ştiut că era primul tău sărut. 

Obrajii i se îmbujorară instantaneu. 

— Dacă aş fi ştiut, continuă el, privirea oprindu-i-se 
asupra gurii ei senzuale, aş fi avut grijă să fie delicat, 
dulce... Aş fi fost blând. 

Ea îi împinse mâna la o parte şi făcu un pas în spate. 

— Nu e nimic blând în tine! Kate râse, nedându-şi 
seama cât de mult îl rănise caracterizarea ei. Chiar dacă 
eşti duce, în vene ai sânge de colonel, care e obişnuit să 
dea ordine, şi mă îndoiesc că ai putea fi vreodată delicat 
sau dulce. 

Fără nicio avertizare, el o ridică în braţe. 

Ea icni: 

— Edward, pune-mă jos! 

— De acord, consimţi el scurt. 

Se aşeză în fotoliul de lângă foc, trăgând-o încet şi pe 
ea în poala lui. 

Cu faţa la acelaşi nivel cu al lui, Kate stătea acum pe 
coapsele lui, cu o mână petrecută în jurul gâtului său şi 
picioarele goale atârnându-i în aer. Se zbătu în braţele lui, 
dezechilibrată şi neputând să sară jos şi, în mod evident, 
fără a avea habar de efectul pe care îl avea asupra lui 
fundul ei jucăuş. 

— Am vrut să zic - pe podea! 


O, ar fi pus-o bucuros la podea, fără să clipească. 

Ea încercă să îl lovească în umăr, însă el îi prinse cu 
uşurinţă încheietura. 

— Stai cuminte, îi porunci el blând, iar ea încremeni 
de îndată. 

Edward fu inundat de o plăcere caldă când îi simţi 
pulsul gonind sub buricele degetelor lui, la încheietură, şi 
când îi văzu sânii ridicându-se şi coborând rapid, în ritm cu 
răsuflarea ei care începea să fie sacadată. Îşi dorea sărutul 
lui, o vedea în ochii ei. Dar era prea lipsită de experienţă 
pentru a şti cum să-l ceară. 

Aşa că avea să o înveţe el, bucuros. 

— E timpul pentru o lecţie, Katherine. 

Ea se cutremură, dar nu-i opuse rezistenţă când el îi 
duse mâna la gura lui. 

— Ce fel de lecţie? 

— Ca asta. 

Buzele lui dezmierdară pielea fină a încheieturii ei, 
apoi coborâră pe antebraţ, lăsând o urmă caldă şi umedă 
pe carnea ei. 

Lui Kate i se făcu instantaneu pielea de găină. Ca prin 
magie. Kate îl privi, nevenindu-i să creadă, iar în ochii ei de 
smarald Edward văzu nesiguranţă... şi excitare întunecată. 
Simţi căldura adunându-i-se în vintre când o văzu cum îl 
privea pe sub genele coborâte, pe jumătate inocentă, pe 
jumătate nerăbdătoare. Şi stârnindu-i complet dorinţa. 

— Vrei să îţi arăt cât de blând pot fi, Kate? murmură 
el. 

Răspunsul ei nu fu mai mult decât un oftat, atât de 
încet încât aproape nu îl auzi... 

— Da. 

Reacţia ei îi făcu pieptul să se strângă, copleşit de 
excitare, un sentiment pe care în mod sigur nu îl merita, 
dar căruia nu îi putea rezista. 

— Atunci lecţia unu. Depunând un sărut în unghiul 


delicat al cotului ei, arcui o sprânceană pentru a sublinia 
lecţia. Blând. 

Cu tot trupul tremurând, Kate închise ochii şi se trase 
mai aproape de el. 

Colţurile gurii lui se ridicară într-o expresie uluită. 
Dacă aşa reacţiona la o dezmierdare atât de inocentă, cum 
ar fi reacţionat dacă ar fi atins-o mai intim, prinzându-i 
sânul în palmă sau mângâind-o pe interiorul coapsei? Şi îşi 
dorea cu disperare să afle. 

Profitând de avantajul dobândit, îşi trecu uşor 
încheieturile degetelor peste obrazul ei, mulţumindu-se cu 
această atingere măruntă. Deocamdată. 

— Delicat. Degetul lui mare desenă conturul buzelor 
ei, urmărind fiecare detaliu seducător al gurii ei senzuale. 
Atât de dulce... 

Cu un oftat gâtuit, buzele ei se întredeschiseră ca o 
invitaţie, iar Edward îşi înăbuşi geamătul de plăcere. 

Ar fi trebuit să o elibereze. Nu era corect să o atingă 
astfel, însă ea îl provocase, înşelându-se din nou, complet, 
în privinţa lui. Când era vorba despre femei, ştia exact cum 
să le mângâie delicat şi blând până ajungeau să geamă, 
până scânceau sub el, mistuite de dorinţa de a-l primi în 
ele, la fel cum ştia când voiau să fie posedate violent, 
brutal, rapid. 

O nevoie uriaşă născută de undeva din adâncurile 
fiinţei lui îi impunea să îi demonstreze toate acestea femeii 
frustrante şi enervante din braţele lui, pentru a o face să 
înţeleagă în sfârşit că nu ştia nimic despre ce era el capabil 
să facă. lar ultimul lucru pe care ar fi vrut să îl facă în acel 
moment era să o elibereze. Lângă Kate se simţea viu, 
pentru prima dată în ultimul an, iar sângele ce îi gonea prin 
vene pulsa fierbinte şi fiecare bătaie a inimii lui era 
electrizată. 

Cum se făcea că această femeie firavă care îl irita mai 
presus de rațiune putea avea un asemenea efect asupra lui 


era ceva complet de neînțeles. La fel şi faptul că îl putea 
deruta atât de tare, stârnindu-l şi liniştindu-l în acelaşi timp. 
Imposibil de inocentă şi cu totul lipsită de experienţă, îl 
ademeni spre ea până când forţa atracției ei deveni de 
netăgăduit, pulsaţia dureroasă a mădularului lui întărit, 
imposibil de ignorat, şi căută nebuneşte pacea pe care ştia 
instinctiv că avea s-o găsească în ea. 

Braţul lui se strecură în spatele ei, încercuindu-i talia 
şi trăgând-o mai aproape. 

— Blând. 

Ea încremeni, cu mâinile sprijinite pe pieptul lui, ca şi 
cum nu ar fi ştiut dacă să îl prindă mai strâns sau să îl 
împingă deoparte. lar dacă ar fi ştiut ce era bine pentru ea, 
l-ar fi împins cu fiecare fărâmă de putere din trupul ei. 

Dar ea nu i se împotrivi, nici măcar când el îşi trecu 
degetele prin buclele ei de foc, aşa cum tânjise să o facă 
încă din prima clipă în care o văzuse. Şuviţele se încolăciră 
provocator în jurul degetelor lui. Pierduse şirul tuturor 
femeilor al căror păr îl atinsese în toată viaţa lui, dar 
niciuna dintre ele nu îi oferise vreodată astfel de senzaţii. 

Faţa ei era la acelaşi nivel cu a lui, gura lui atât de 
aproape de a ei, încât îi simţi răsuflarea oprindu-se când îi 
şopti: 

— Delicat... 

Când îi prinse faţa în căuşul palmei, ea veni în 
întâmpinarea atingerii lui şi îşi frecă obrazul de palma lui 
aspră. În semn de consimţământ mut. 

Tânjind dureros să o sărute, Edward îi ridică faţa şi îşi 
atinse buzele de ale ei. 

— Dulce, şopti el, plimbându-şi gura peste buzele ei 
cu un geamăt înăbuşit. 

Atât de incredibil de dulce... Nu mai era nimic din 
insistența fizică a sărutului din după-amiaza aceea, nimic 
din graba sau disperarea acelui moment. In schimb buzele 
lui le dezmierdau cu delicateţe pe ale ei, într-un sărut de o 


inocenţă chinuitoare. Nimic mai mult decât o atingere 
uşoară ca fulgul, sărutul trezi în el un ocean de căldură şi, 
pe neaşteptate, îi ridică povara de pe umeri. 

Când îi simţi mâinile alunecând în sus pe pieptul lui şi 
agăţându-se în cămaşa lui pentru a-l trage mai aproape, se 
forţă să se desprindă din îmbrăţişare. Nu fiindcă ar fi vrut 
să se oprească - tânjea după ea, iar dacă ea s-ar fi mutat 
doar milimetric în poala lui, ar fi descoperit imediat cât de 
mult -, ci fiindcă i-ar fi fost atât de uşor să continue. 

lar dacă ar fi făcut-o, acea lecţie de sărutat s-ar fi 
transformat în ceva mult mai puţin inocent, ceva tiranic şi 
autoritar, exact aşa cum îl acuzase ea că fusese în după- 
amiaza aceea. 

Ochii ei se deschiseră cu un fâlfâit de gene, şi îl privi 
cu o expresie umbrită de excitație. Când buzele ei se 
întredeschiseră confuze... 

— Aşa ar fi trebuit să fie primul tău sărut, îi murmură 
el, cu vocea răguşită. 

— Oh, se înfioră ea, iar el nu se putu abţine să nu 
zâmbească, mai încântat decât ar fi avut dreptul să fie, mai 
uşurat decât ar fi vrut să recunoască de faptul că nu 
încercase să îl plesnească. Din nou. 

Când ea nu mai spuse nimic altceva, Edward îşi trecu 
uşor degetul mare peste buza ei de jos, încă fierbinte şi 
umedă de la gura lui. 

— La ce te gândeşti? 

Sprâncenele ei se împreunară. 

— Că sunt... derutată. 

— Bun. 

— Bun? întrebă ea nedumerită. 

Edward dădu din cap, retrăgându-şi ezitant mâna de 
pe buzele ei înainte de a o lăsa să alunece şi altundeva pe 
corpul ei. 

— Mă simt şi eu puţin cam confuz şi nu mi-ar plăcea 
să fiu singurul. 


Probabil spusese ceea ce trebuia, căci văzu 
încordarea din umerii ei risipindu-se şi teama dispărând. 
Când îi zâmbi, căldura acelui zâmbet stârni ceva adânc în 
măruntaiele lui. Nu era doar poftă carnală. Micul lui îngeraş 
avea tot felul de efecte asupra sufletului său, alungând 
întunericul şi făcându-l să se simtă viu, trezind emoţii pe 
care nu le mai simţise faţă de o femeie de ani buni. 

Şi acolo era problema. Această femeie superbă, 
inteligentă şi independentă care îi făcea inima să gonească 
şi măruntaiele să ia foc, aşa cum nu o făcuse niciodată 
nimeni altcineva, era fiica lui Benton. lar acum şi pupila lui. 

Kate îşi îngropă faţa în gâtul lui, buzele ei calde 
atingându-i uşor pielea când se relaxă în braţele lui. 

— Nu eşti singur, Edward. 

Rămase aproape fără suflare auzind cuvintele ei 
blânde. 

O dorea. 

Dumnezeule mare, cât de mult o dorea! Să se 
îngroape în căldura ei, să găsească alinare în braţele ei şi 
să uite anul care trecuse şi de toate schimbările pe care 
soarta i le aruncase cu atâta cruzime pe umeri... judecând 
după excitaţia tremurătoare pe care o simţea în ea, era 
sigur că i s-ar fi oferit. 

Dar nu merita să fie mântuit. Cu siguranţă, nu de 
cineva atât de generos şi bun precum Kate, cu siguranţă nu 
atunci când el nu putea decât să răpească... trupul ei, 
inocenţa ei, consolarea de a fi în braţele ei. 

Oricât de mult ar fi vrut să mai stea, a rămâne acolo 
era nebunie curată. Nu l-ar fi acuzat nimeni dacă ar fi fugit 
înapoi la Londra şi l-ar fi lăsat pe Meacham să descâlcească 
restul situaţiei. 

Şi era exact ceea ce trebuia să facă. 

— Am să plec mâine-dimineaţă, o informă el din nou, 
mai mult pentru a se convinge singur decât pe ea. 

Ea îşi sprijini uşor palma de pieptul lui, simţindu-i 


inima bătând rapid sub degetele ei. 

— Poţi să mai stai câteva zile, până soseşte 
Brannigan. 

Nu fusese o întrebare. 

Edward spuse încet: 

— Credeam că vrei să mă vezi plecat. 

— Aşa credeam şi eu, recunoscu ea, iar răspunsul ei 
sincer, care dovedea câtă încredere avea în el, îi trezi în 
trup o căldură plăcută, dar nemeritată. Însă cred că m-am 
răzgândit în privinţa ta. 

Edward ar fi vrut să afle exact la ce se referise cu 
acele cuvinte, dar nu era momentul potrivit să insiste, nu 
acum când se arătase mai prietenoasă faţă de el decât 
fusese vreodată de la sosirea lui. Nu când în sfârşit se 
bucura şi el de un sentiment de pace sufletească, pentru 
prima dată de mai bine de un an. Poate chiar de zece ani. 

— Chiar vrei să rămân? 

Ea încuviinţă din cap fără un cuvânt, frecându-şi 
obrazul de umărul lui. 

„Şi eu.” 

Katherine. 

Prin întunericul nopţii furtunoase, Kate îl văzu pe 
Edward apropiindu-se. 

Umbrele întunecate îi scoteau în evidenţă pomeţii 
sculptați, iar în lumina fulgerelor îi văzu ochii fixând-o cu o 
expresie neruşinată, arzând de dorinţă. Fiecare pas îl 
aducea mai aproape de ea, e a şi cum ar fi pândit-o 
asemenea unui lup venind să o devoreze. Se înfioră, 
luptându-se cu excitaţia copleşitoare ce o inunda, respirând 
rapid şi sacadat. 


El se aplecă deasupra ei, iar mâinile lui se întinseră 
spre umerii ei. Atingerea lui caldă radia de peste tot, chiar 
şi din interiorul propriului ei corp, presărându-i săgeți 
încinse peste braţe, peste faţă, peste gât, peste sâni, 
coborând până în locul dureros dintre picioarele ei. Pulsa, 
tot sângele din corpul ei strângându-se acolo, şi totul se 
învârtea în jurul ei, totul era invers - sus era jos, aspru era 
dulce, plăcerea era agonie. 

Dumnezeule, cât de mult îşi dorea agonia pe care i-o 
oferea el. 

Katherine... Kate. 

Corpul îi tremura, inima îi bubuia, dar nu îi era teamă. 
Îl dorea în pat cu ea, cu braţele şi picioarele lor încâlcite 
între ele până devenea imposibil de desluşit unde se 
termina ea şi începea el, greutatea lui apăsându-se peste 
ea... 

El o prinse de umeri şi o zgâlţâi cu forţă. 

— Kate! 

Tresări, deschizând larg ochii. 

— Domnişoară Kate, treziţi-vă! o zgâlţâi Dorrie din 
nou. 

Preţ de o scurtă clipă de panică, cu pulsul gonindu-i, 
Kate se ridică în capul oaselor şi se uită în jurul ei. Ploaia 
răpăia pe fereastră şi sfâşia liniştea dormitorului întunecat 
şi rece. Dar Edward nu era acolo. Doar îl visase. Din nou. 

Kate îşi înăbuşi un căscat. 

— Cât e ceasul? 

— Aproape miezul nopţii. 

— Ce s-a întâmplat? 

— A venit băiatul Emmei Mulderry să vă cheme... 

— Bebeluşul! Trezindu-se instantaneu, Kate sări din 
pat şi se duse în grabă la măsuţa de toaletă. Coboară 
repede la bucătărie şi trezeşte-l pe Tom, îi porunci ea. 
Spune-i să-mi înşeueze calul, apoi adu-mi coburii din 
laborator. Şi pune în geantă şi sticla de vin din camera de 


zi, bine? 

— Da, domnişoară! 

Dorrie dispăru în fugă din cameră. 

Kate se îmbrăcă în pripă, renunțând la eleganta ei 
pelerină de călărie în favoarea unor veşminte mai groase, şi 
încălţă o pereche de cizme vechi. Îşi făcu de lucru cu părul 
doar cât să-l răsucească într-un coc la ceafă, apoi îşi luă 
haina şi o pălărie cu bor larg pentru a-i feri faţa de ploaie. 
Când plecă, luă şi faţa de pernă de pe patul ei. 

Când ajunse la uşa de la intrare, genţile ei de piele o 
aşteptau, pline cu instrumente medicale şi cu leacuri. 
Echipamentul ei nu era prea consistent, dar ţinea totul 
pregătit în caz de urgenţă, pentru a ajuta oricât ar fi putut. 
Incălecă pe iapa ei şi dispăru rapid în furtună. 

Drumul de pământ care ducea spre sat era acoperit 
de noroi şi apă. In mod normal ar fi tăiat-o peste câmpuri, 
traversând râul prin vad, în punctul unde se lăţea, puţin 
mai jos de dig şi de vechea căsuţă a paznicului. Însă în 
noaptea aceea râul era învolburat şi violent, umflat de ploi, 
aşa că merse mai departe pe drum şi îl trecu pe podul de 
lemn aflat la nord de sat. 

Casa simplă, de trei camere, şi cu pereţi exteriori 
comuni cu ai caselor vecine, în care locuiau Emma Mulderry 
cu soţul ei John şi cei cinci copii ai lor, se afla în capătul 
îndepărtat al satului. Fiul lor mijlociu stătea afară în ploaie, 
aşteptând neliniştit sosirea ei. Kate descălecă şi îi întinse 
frâiele. Fără a mai bate, deschise larg uşa îngustă de la 
intrare. 

Camera mare nu era luminată decât de două lumânări 
scurte şi groase şi de un foc palid, însă în lumina scăzută îi 
văzu pe cei trei copii mezini ai familiei aşezaţi pe scaune 
lângă perete, privind spre dormitor cu ochi îngrijoraţi. În 
odaia aceea se desluşeau siluete vagi, soţia fiind culcată în 
pat, iar soţul ţinând-o de mână. 

Emma Mulderry dădu din cap la vederea lui Kate şi, 


gemând, îşi lipi strâns podul palmelor de lateralele 
abdomenului ei umflat, cuprinsă de o contracție. 

— Am venit cât de repede am putut, se scuză Kate, 
apoi se apucă imediat de lucru, aşezându-şi coburii pe 
masa din mijlocul camerei mari şi scoţându-şi cele 
necesare. De cât timp a început travaliul? 

Ochii obosiţi de pe chipul chinuit erau înconjurați de 
cercuri negre, iar fruntea îi era acoperită cu broboane de 
sudoare. 

— De la primele ore ale după-amiezii. 

— La ce distanţă sunt durerile? 

Kate adusese pe lume suficienţi copilaşi cât să 
înţeleagă intervalele dintre dureri şi să poată estima cât 
mai dura până la naştere. 

— Sunt aproape, şopti femeia, relaxându-se când 
contracția se potoli. 

Cum deja năştea cel de-al şaselea copil, Emma avea 
mai multă experienţă decât Kate în această privinţă, dar 
Kate avea să se străduiască să o ajute. Se întoarse spre cea 
mai mare dintre cele două fiice aşezate pe scaune. La opt 
ani fata era destul de mare să o asiste. 

— Eliza, vreau să pui pe foc un ceainic de apă şi să 
mi-o înfierbânţi, bine? 

Eliza dădu din cap şi, aruncându-i o privire şovăitoare 
mamei ei, se apropie de cămin, unde se afla un ceainic de 
cupru atârnat pe un cârlig mare de metal. Il luă şi ieşi cu el 
la fântână. 

Exact când fata ieşea, în casă intră fiul mijlociu, care 
tocmai îi dusese calul în grajd. 

— Jacob, îi ceru Kate, arătând din cap spre cei doi 
copii mai mici, du-te cu surorile tale la doamna Bailey şi 
rămâneţi acolo peste noapte. 

Băiatul încuviinţă din cap, vizibil uşurat să fie trimis 
altundeva. 

— Da, domnişoară! 


Apoi îi scoase pe cei doi copii mai mici pe uşă, ieşind 
în ploaia care acum cădea în valuri grele peste întregul sat. 

— Acum, domnule Mulderry, spuse Kate, întorcându- 
se spre soţ, vă rog să plecaţi şi dumneavoastră. 

Aruncându-i o ultimă privire soţiei sale, acesta dădu 
din cap şi ieşi fără să protesteze. Bărbaţii nu aveau ce să 
caute într-o cameră de naşteri. 

Rămasă în sfârşit singură cu Emma, Kate se aşeză pe 
scăunelul de lângă pat şi o luă de mână, afişând mai mult 
curaj decât simţea. 

— Copilul va veni pe lume fără nicio problemă. 

În faţa acestei promisiuni neconvingătoare, femeia 
dădu din cap, însă strânse din buze cu un aer sumbru. 

Cărând ceainicul greu cu ambele mâini, Eliza intră în 
casă legănându-se. Kate turnă o parte din apă într-un 
lighean, apoi puse ceainicul în cămin şi, în doar câteva 
minute, apa începu să clocotească. Kate puse o linguriţă 
dintr-un amestec de plante într-o cană, o umplu apoi cu apă 
fierbinte şi i-o întinse Emmei, cerându-i blând să bea 
amestecul pentru a-i uşura durerile. Apoi înmuie o cârpă în 
bolul cu apă rece şi i-o puse pe frunte, ajutând-o să se 
întindă pe spate. 

Cu multă delicateţe, Kate pipăi cu palmele abdomenul 
umflat al femeii, căutând poziţia bebeluşului. 

— Totul pare în regulă, spuse ea, oftând cu o uşurare 
profundă. Acum nu avem altceva de făcut decât să 
aşteptăm. 

Se întoarse lângă pat şi îşi petrecu următoarea oră 
ţinând-o de mână pe Emma cât aceasta fu chinuită de 
dureri. 

Afară furtuna se înteţea. Turna cu găleata, iar satul 
răsuna de tunete, în timp ce vântul bătea din ce în ce mai 
tare. Ploaia şi vântul îl făcuseră pe John Mulderry să se 
întoarcă în casă, renunțând la hambar, iar acum se învârtea 
agitat prin camera mare. Kate nu se îndura să-i ceară să 


plece din nou. 

Cineva bătu violent la uşă, dar Kate ignoră 
întreruperea şi rămase concentrată la Emma, care îşi 
încleştă strâns mâna pe a ei, căutând alinare. Bebeluşul se 
pregătea să vină. In curând. 

— O caut pe Katherine Benton, răsună vocea 
masculină, la fel de pătrunzătoare ca tunetele care se 
rostogoleau din ceruri. 

Edward. Inima ei bubui furtunos, pradă unui amestec 
confuz de emoţii. Strângând scurt mâna Emmei şi 
promițând să se întoarcă imediat, se strecură în camera 
mare. 

Edward păşi în casă venind din ploaia torențială, iar 
prezenţa lui masivă umplu instantaneu casa minusculă. Apa 
şiroia de pe paltonul lui lung şi cizmele pline de noroi, iar 
ochii lui întunecaţi, aproape ascunşi sub borul pălăriei, 
scrutau încăperea slab luminată. 

Apoi o văzu. Cu o expresie în care se împleteau furia 
şi uşurarea, traversă încăperea până la ea, o prinse de braţ 
şi o trase într-o parte. 

— Eşti nebună, vru el să ştie, având grijă să nu ridice 
vocea, de ai ieşit singură din casă în toiul furtunii? 

Ea ridică din umeri. 

— Am ieşit de multe ori noaptea pe vreme mai rea 
decât asta. 

— Ploaia din noaptea asta s-a transformat în 
inundație, o corectă el, cu trăsăturile chipului asprite de 
furie şi îngrijorare. Ar fi trebuit să-mi spui. 

Cu siguranţă, nu avea nevoie de permisiunea Mui 
pentru a ieşi din casa e. 

— Eu nu... 

— Aş fi venit cu tine să mă asigur că eşti bine. 

Inima ei tresări. Oricare ar fi fost replica tăioasă pe 
care ar fi vrut să i-o arunce, dispăru. 

Pentru a se asigura că era bine... îşi făcea griji pentru 


ea? O căldură plăcută o învălui. Poate că începea totuşi să 
însemne ceva mai mult pentru el decât povara unei tutele. 

| se tăie respiraţia - de unde naiba apăruse un astfel 
de gând? 

Ce-i drept, cu doar câteva ore în urmă el o învățase să 
sărute, iar ei îi făcuse plăcere. Mai multă decât ar fi trebuit. 
Insă aceea fusese doar o lecţie practică, arătându-i cât de 
puţin ştia despre el. Şi era evident că nu îl cunoştea nici pe 
departe suficient de bine cât să se întrebe dacă venise 
după ea prin furtună fiindcă era pupila lui sau fiindcă ţinea 
la ea. 

— Nu am vrut să te trezesc, se mulţumi ea să-i spună. 

— Nu dormeam. Murmurul lui senzual îi stârni un fior 
care i se încolăci pe şira spinării. Eram încă perfect treaz, 
din cauza ta. 

Kate îi studie fără un cuvânt faţa încă umedă de la 
ploaie. Venise călare prin furtună, traversând o zonă rurală 
care nu îi era familiară, pentru a o căuta. Pentru a o 
proteja. Nimeni nu mai făcuse vreodată aşa ceva pentru ea 
şi, de emoție, simţi cum i se pune un nod în gât.. Acelaşi 
efect avându-l şi ceea ce sugerase răspunsul lui. Că îl 
tulburase suficient cât să îl împiedice să doarmă. 

lar acest lucru o făcu să tremure. 

Edward răsuflă zgomotos, şi uşurarea bruscă făcu să 
se risipească tensiunea din umerii lui laţi. 

— Să nu mai fugi aşa niciodată, Katherine. 

Să fugă? Nicidecum. În acel moment nu-şi dorea nimic 
mai mult decât să îşi încolăcească braţele în jurul gâtului 
lui, să se lipească de el, să îl sărute... înghițind un nod, 
dădu din cap. 

Şi când se gândea că nu trecuseră decât câteva zile 
de când prezenţa lui o înspăimânta şi nu-şi dorea nimic mai 
mult decât ca el să plece şi să nu o mai deranjeze 
niciodată! 

Când privirea lui alunecă spre dormitor, Kate înţelese 


că avea să fie timp mai târziu pentru a lămuri ce însemnau 
toate acestea. Dar acum era nevoie de ea aici. 

— Eu cu ce pot să te ajut? o întrebă el, ca şi cum i-ar 
fi citit gândurile. 

Kate scoase sticla de vin din cobur şi i-o puse în 
mână. 

— Du-te cu domnul Mulderry în grajd. 

El încuviinţă din cap, înțelegând. 

Când ea dădu să se întoarcă din nou spre dormitor, 
Edward o opri cu o atingere uşoară pe braţ. Îi fură o clipă 
cât să îi ia blând o buclă de pe fruntea obosită şi să i-o 
petreacă pe după ureche. Un gest mărunt, dar care îi făcu 
inima să tresalte de bucurie simțind liniştea şi căldura pe 
care i le oferea. 

— Domnule Mulderry. Edward îşi petrecu braţul pe 
după umerii bărbatului şi îl împinse spre uşă. N-avem noi, 
bărbaţii, ce să căutăm aici. Ţineţi-mi companie în grajd la 
un pahar de vin. 

leşiră în vântul urlător şi ploaia torențială, închizând 
uşa în urma lor. lar Kate se întoarse lângă pat, exact când 
începea partea cea mai grea a travaliului. 

Intr-un final, după un timp ce păru să se dilate în ore 
întregi, apăru şi copilul, iar Kate îl luă în braţe cu mâini 
tremurătoare, mic, dar trandafiriu Şi sănătos. 
Cutremurându-se violent, copilul începu să plângă. La 
început nu fu decât un susur fin, până se chinui să îşi umple 
cu aer plămânii minusculi şi să respire pentru prima dată în 
noua sa viaţă, apoi din ce în ce mai tare până deveni un 
scâncet răsunător. 

Kate duse bebeluşul la lighean şi turnă blând apă 
caldă peste el, apoi îl înfăşură în faţa de pernă pe care o 
luase de pe patul ei şi puse nou-născutul în braţele Emmei. 
Obrajii mamei erau scăldaţi în lacrimi. 

— E o fetiţă, îi şopti Kate, luptându-se cu emoţiile 
contradictorii din sufletul ei. 


Era atât de fericită pentru Emma, şi în acelaşi timp 
atât de tristă că nu avea să cunoască niciodată bucuria de 
a deveni mamă ea însăşi. 

— Mulţumesc. Emma trase copilaşul mai aproape de 
pieptul ei. O, mulţumesc! 

Kate fu gâtuită de emoție la vederea scenei de 
dragoste din faţa ei. 

— Mă duc după soţul tău, se oferi ea. 

Dar nu fu nevoie. Plânsetele copilaşului ajunseseră 
până în grajd, chiar şi prin ploaia torențială, iar domnul 
Mulderry venise în fugă. Când văzu copilaşul, zâmbi radios 
şi năvăli în casă, venind lângă soţia sa. 

Kate privi cu o fascinaţie fericită cum bărbatul uriaş 
dădu blând la o parte faţa de pernă, folosindu-şi arătătorul 
masiv, şi studie uluit nou-născutul. 

O mână se aşeză posesivă pe şoldurile lui Kate. 

— Eşti cea mai fantastică femeie, spuse Edward încet 
din spatele ei. 

— Eu n-am făcut nimic. 

Se strădui să nu roşească la acest compliment. 

Felul în care scânteiară ochii lui Edward îi arătă că nu 
era de acord, dar în loc să o contrazică, el îşi plecă fruntea 
şi îşi trecu uşor gura peste tâmpla ei. 

— Eşti superbă. 

Atunci chiar roşi, colorându-se de ruşine într-un 
stacojiu aprins. 

— Arăt îngrozitor. 

— Nu mă refeream la cum arăţi. 

În acel moment răceala pe care se obişnuise să o 
asocieze cu el dispăru complet, locul ei fiind luat de o 
fierbinţeală surdă, mistuitoare, pe care o simţi prin tot 
corpul, până între picioare. Nu îşi găsi cuvintele pentru a-i 
răspunde. 

— Haide, murmură el, să mergem acasă. 

O ajută să-şi îmbrace paltonul, apoi o întoarse cu faţa 


spre el şi îi încheie nasturii până sus, sub bărbie, pentru a 
se asigura că era ferită de furtună. O proteja din nou, aşa 
cum făcuse deja atât de multe pentru a o ajuta cu Brambly. 

Gâtul ei se încleştă de emotie în faţa generozităţii a 
tot ceea ce făcuse pentru ea, acest bărbat care, cu nici 
două săptămâni în urmă, afirmase că era capabil să facă 
rău şi nu merita îndurarea ei. Se înşelase atât de amarnic! 

El se încruntă spre ea, punându-şi uşor mâinile pe 
umerii ei. 

— E ceva în neregulă? 

— Edward, eu... Clipind rapid pentru a-şi ţine în frâu 
emoţiile care creşteau în ea, ar fi vrut să îi spună cât îi era 
de recunoscătoare că ţinea la ea, că faptul de a-l avea 
aproape îi alunga singurătatea şi teama. Dar tot ce reuşi să 
îngaime fu: Mulţumesc. 

Infăşurându-şi mâinile în paltonul lui, se trase în 
braţele lui şi îşi atinse buzele de ale lui. 

Edward încremeni pentru o clipă, sărutul luându-l prin 
surprindere, apoi îi şopti numele, iar braţele lui urcară încet 
pe spatele ei. Când vârful limbii lui desenă conturul buzelor 
ei, gustându-i colţul gurii, ea se înfioră. 

Kate cobori pe călcâie şi se desprinse din îmbrăţişare, 
zăbovind o clipă cu mâinile încă împletite în reverele 
paltonului lui şi cu fruntea sprijinită de umărul lui, 
nereuşind să se forţeze să-i dea drumul cu totul. 

Cu un oftat tremurător, făcu un pas şovăitor în spate. 

— Ar trebui să plecăm acum. 

Dând din cap, Edward o luă tăcut de mână şi o 
conduse afară, în furtună. 

O ajută să urce în şa şi porniră prin ploaia rece ce se 
revărsa peste ei, udându-i până la piele. Edward mergea în 
faţă, ţinându-şi calul în frâu şi înaintând încet, ca iapa lui 
Kate să îşi poată croi drum mai atent pe ulițele pietruite ale 
satului, apoi peste stratul alunecos de noroi când drumul 
coti către sud. Calul lui era calm, bine dresat şi mergea 


liniştit, ignorând furtuna dezlănţuită în jurul lor. 

Însă iapa lui Kate era sperioasă, tulburată de tunetele 
bubuitoare şi de fulgere, tresărind la fiecare umbră. Kate se 
chinuia să nu cadă din şa. 

Edward se încruntă spre ea. 

— Crezi că te descurci cu ea dacă mergem la trap? 

— Da, afirmă ea, dinţii care îi clănţăneau ascunzându- 
i ezitarea. 

Cum mâinile îi erau atât de reci încât de-abia le mai 
putea închide peste frâie, pur şi simplu nu ştia dacă putea 
sau nu, dar refuza să o recunoască. Ingheţată până în 
măduva oaselor, tremura violent, şi îi era atât de frig, încât 
o durea tot corpul, nedorindu-şi nimic mai mult decât să se 
întoarcă la căldura casei Brambly cât mai repede posibil. 
Edward porni încet la trap, iar ea îl urmă. 

Când ajunseră la râu, Kate opri lângă el şi încercă să 
scruteze întunericul, dar bezna era prea adâncă, iar râul 
învolburat, prea negru. 

— Podul e  inutilizabil, strigă el peste vacarmul 
curentului tumultuos. 

Arătă spre ceva în întuneric. Ochii ei se îndreptară în 
aceeaşi direcţie şi văzu - un torent de cel puţin jumătate de 
metru înălţime se revărsa peste pod. 

— Mai există o altă cale? întrebă el. 

— S-ar putea să reuşim să trecem prin vad pe lângă 
dig. 

— Arată-mi. 

Kate îl duse pe malul râului, Edward venind pe lângă 
ea şi ţinându-se aproape. Rafalele de vânt biciuiau copacii, 
ramurile acestora gemând şi rupându-se zgomotos şi 
adăugându-se vacarmului produs de râul torențial de lângă 
ei, sporind spaima calului ei. De-abia când următorul fulger 
lumină bezna nopţii Kate observă că Edward stătea aplecat 
în faţă în şa, cu mâna ferm încleştată pe căpăstrul iepei, 
pentru a o împiedica s-o ia la fugă. 


Când ajunseră la dig, Edward opri ambii cai. Cu o 
expresie impenetrabilă, scrută segmentul de râu larg şi 
puţin adânc şi se întrebă cât de adâncă era apa şi cât de 
rapid curentul. 

Clătină din cap. 

— Ne întoarcem în sat. 

Kate îl prinse de braţ, scuturând din cap. Era mai mult 
decât obosită, şi îi era atât de frig, încât o dureau dinţii de 
la cât clănţăniseră; nu putea îndura gândul de a parcurge 
călare toţi acei kilometri înapoi până în sat, când Brambly 
era la mai puţin de trei kilometri depărtare pe celălalt mal 
al râului. 

— Putem încerca să traversăm? 

Chiar şi în întuneric, Edward se încruntă sumbru 
văzând cum tremura din tot corpul, iar Kate îi văzu 
hotărârea risipindu-se în faţa ochilor ei rugători. 

— În regulă, consimţi el cu jumătate de gură, dar 
rămâi cu picioarele scoase din scări până ajungem pe 
celălalt mal, şi nu-ţi înfăşură mâinile în hăţuri. 

Kate dădu din cap neliniştită. 

— Vino după mine şi stai aproape. 

Lovind cu călcâiele în coastele calului său, Edward 
porni cu animalul să traverseze râul. 

Curentul era rapid, iar nivelul apei ridicat. După doar 
câţiva paşi prin râu, apa urcă până aproape la burta micuţei 
iepe. Dar când merseră mai departe, nivelul apei rămase 
acelaşi, iar pe la mijlocul traversării Kate începu deja să se 
concentreze pe celălalt mal. 

Din senin, o creangă mare se ridică din apa 
întunecată şi se năpusti spre iapa lui Kate. Răsucindu-se în 
curentul clocotitor, ramurile izbiră crupa calului. lapa îşi 
pierdu echilibrul în torentul furios şi căzu în apă, 
împroşcând din picioare şi nechezând frenetic. 

— Edward! 

Kate căzu în apa îngheţată. 


Se chinui să înoate, dar curentul era prea puternic 
pentru trupul ei deja obosit, efortul prea mare în apa 
îngheţată care i se îmbibase în fuste, îngreunându-le şi 
trăgându-le la fund. Degetele îi amorţiră, iar muşchii din 
braţele şi picioarele ei refuzară să se mai mişte. 

Ţipând, alunecă sub suprafaţa întunecată a apei. 

Un braţ puternic se încolăci în jurul ei şi o ridică din 
apă. Se agăţă cu disperare de el, iar degetele ei se înfipseră 
în muşchii tari ai antebraţului lui, în timp ce Edward o trase 
spre mal. 

Ţinându-i bine în braţe trupul ud, o scoase din râu şi o 
aşeză blând pe pământul noroios. Ea icni şi se chinui să 
respire. 

Îngenunchind, Edward se aplecă peste trupul ei ud 
leoarcă, apoi începu să îi frecţioneze energic braţele şi 
picioarele pentru a-i pune în mişcare sângele cald. Pielea îi 
era rece şi umedă, plămânii îngheţaţi, dar era în viaţă. 
Mulțumită lui Edward. Îşi riscase viaţa pentru a o salva pe a 
ei şi ştia că nu avea să-l poată răsplăti vreodată. 

— Poţi să te ţii pe picioare? întrebă el peste vacarmul 
furtunii. 

Kate încuviinţă din cap, iar el o ajută să se ridice. 

— Caii? 

— Au dispărut, spuse el cu o grimasă. Şi e prea 
departe până în sat. Vom îngheţa înainte să ajungem. 
Trebuie să ne găsim adăpost aici. 

— Există acolo o veche căsuţă a paznicului digului. 
Arătă cu o mână tremurătoare spre o cărare îngustă care 
pornea de la râu. Dar e abandonată... 

— Are acoperiş? 

Ea dădu din cap, tremurând de frig. 

— Atunci va fi în regulă. 

O luă de mână şi o trase spre cărare, dar picioarele ei 
slăbite se poticniră. Edward o prinse şi o ţinu la pieptul lui 
până îşi reveni, apoi, când îşi continuară drumul, rămase cu 


braţul în jurul taliei ei, ţinând-o aproape. 

Căsuţa apăru din beznă, ascunsă în spatele tufelor şi 
copacilor crescuţi haotic. Obloanele de lemn atârnau 
deschise, cu balamalele rupte, iar treapta din faţă era teşită 
până aproape la sol. Intreaga structură părea gata să li se 
prăbuşească în cap în orice clipă. Dar nu aveau de ales. 
Aveau nevoie de adăpost, fiindcă degetele ei de la mâini şi 
picioare îi amorţiseră deja. 

Găsind uşa de la intrare încuiată, Edward se izbi cu 
umărul în ea, lovind neobosit până când zăvorul ruginit 
cedă. Deschise larg uşa şi o conduse pe Kate înăuntru. 

La lumina ocazională a fulgerelor ce se strecura 
printre obloanele stricate, Kate văzu câteva articole de 
mobilier acoperite cu cearşafuri pentru a le proteja de praf 
şi paragină. Un şir de trepte urca în pod, iar peretele era 
ocupat în cea mai mare parte de un şemineu mare. Nu era 
mare lucru de capul ei, dar acoperişul era încă întreg şi 
ţinea ploaia la distanţă. 

Edward o trase spre cămin şi căută pe poliţa acestuia 
cutia cu iască. 

Kate auzi, foarte vag, că şi dinţii lui clănţăneau uşor, 
şi îşi dădu seama că probabil îi era şi lui la fel de frig ca şi 
ei, dar nu o lăsase să vadă acest lucru până acum, ţinându- 
şi în frâu propriul tremurat pentru a putea să pară puternic 
în faţa ei şi pentru a nu o lăsa să intre în panică. Se uită la 
el. Cum era posibil să se fi înşelat atât de mult în privinţa 
lui? Cum de îl crezuse vreodată crud şi egoist? 

Focul mic pâlpâi timid, câteva flăcări de mărimea unui 
deget chinuindu-se să se agaţe de lemnul vechi, proiectând 
o lumină palidă în întuneric, însă acea lumină fu suficientă 
pentru ca Edward să găsească lemnele vrăfuite în apropiere 
şi să le arunce pe foc până când flăcările se înălţară mari şi 
fierbinţi. 

Kate se apropie, precum un fluture atras de căldură şi 
lumină, continuând să tremure violent. El îi luă mâinile şi i 


le frecţionă rapid între ale lui pentru a-i repune sângele în 
mişcare, însă palmele lui păreau la fel de îngheţate ca ale 
ei. 

— Îmi cer iertare. 

Îi duse mâinile la gură şi îşi trecu uşor buzele peste 
încheieturile degetelor ei. Inima ei zvâcni. Acel gest reuşi 
mai bine să le inunde de căldură decât dacă le-ar fi 
apropiat de foc. _ 

— Nu e vina ta că am rămas captivi aici. Işi trase încet 
nasul. Şi eu am crezut că vom putea traversa râul. 

— Nu, o corectă el blând, îmi cer iertare pentru ceea 
ce trebuie să-ţi cer să faci. 

Kate îl privi nedumerită. 

— Ce anume... 

— Dă-ţi jos hainele, Kate. 

Preţ de o fracțiune de secundă, ea încremeni, apoi îi 
aruncă feroce: 

— Nu! 

— Suntem amândoi uzi leoarcă, îi explică Edward 
calm, mâinile lui rămânând strânse peste ale ei, forţând-o 
să asculte, şi trebuie să ne dezbrăcăm de hainele astea. 

— Dar am aprins focul acum... 

— Hainele tale sunt ude şi îţi ţin de frig pe piele. Câtă 
vreme eşti îmbrăcată cu ele, nu vei reuşi niciodată să te 
încălzeşti. 

Kate îşi smulse mâinile dintr-ale lui, apoi şi le încleştă 
peste partea din faţă a paltonului, ca şi cum Edward tocmai 
ar fi încercat la propriu să i-l smulgă de pe ea. 

— Nu-mi dau jos hainele! 

— Nu toate hainele, adăugă el răbdător, tonul lui 
devenind tot mai calm şi mai liniştitor pe măsură ce propria 
ei voce se apropia de isterie. Desuurile tale ar trebui să se 
usuce repede dacă stai în faţa focului. 

— Şi tu unde vei sta? 

— Chiar lângă tine. 


— Nu. 

Edward scrâşni din dinţi, pierzându-şi răbdarea. 

— Nu am sfâşiat niciodată hainele de pe o femeie 
care mi s-a împotrivit, dar dacă nu le dai tu jos acum, te 
arunc eu la podea şi te dezbrac cu mâinile mele. 

— Nu ai îndrăzni! 

El ridică tăcut o sprânceană. 

Răsuflarea lui Kate se poticni. Chiar vorbea serios - 
voia ca ea să-şi dea jos hainele şi să stea goală în faţa 
focului. Chiar lângă el. 

— Doar hainele de exterior. Poţi să rămâi în 
cămăşuţă. 

— Nu port cămăşuţă pe sub rochie, murmură ea 
ferindu-şi privirea, ca el să nu-i vadă ruşinea. 

— Poftim? 

— Nu port cămăşuţă! repetă ea furioasă şi jenată. 

La început bănuitoare, apoi întunecându-se de 
neîncredere, privirea lui o măsură intens, ca şi cum ar fi 
încercat să vadă prin rochia ei, până la cămăşuţă 
inexistentă de dedesubt. Valuri de fierbinţeală se ridicară 
de pe trupul ei peste tot unde se oprea privirea lui, 
crescând în sânii ei şi revărsându-se până pe interiorul 
coapselor. Înghiţi un nod. Mare. Dacă o mai privea mult 
astfel, nu avea să mai aibă nevoie de foc pentru a se 
încălzi. 

— Bun, atunci, spuse el încet, alegându-şi cu grijă 
fiecare cuvânt ca şi cum i-ar fi fost teamă că avea să-l 
plesnească, porţi totuşi ceva pe sub rochie? 

— Bineînţeles! Apoi faţa ei fu năpădită de o roşeaţă 
fierbinte când răspunse, într-o şoaptă aproape inaudibilă. 
Un corset şi... pantaloni... 

Edward încremeni, prea surprins pentru o clipă pentru 
a putea spune ceva. Apoi repetă încet, ca şi cum nu era 
sigur că auzise bine: 

— Pantaloni? 


Ferindu-şi privirea, Kate îşi încrucişă braţele peste 
piept. 

— Îmi place să port pantaloni când am de călărit pe 
distanţe mari, îi explică ea iritată, mai ales pe frig. 

Cum el tăcu, nu fu nevoită să îi citească gândurile 
pentru a-şi da seama că cel mai probabil se întreba cât de 
înapoiată şi primitivă era. Pantaloni. O, cât era de umilită! 
Doamnele lui din societatea londoneză nu ar fi îmbrăcat 
niciodată aşa ceva. 

— Deci... moşeşti copii în pantaloni? întrebă el 
stângaci, părând la fel de jenat cum se simţea ea. 

Murind de ruşine, Kate închise ochii. 

— Da, spuse ea scrâşnind din dinţi, sunt rezistenți. 

— Înţeleg. Îşi drese vocea. Ei bine, nu contează. Tot 
vei fi îmbrăcată cu ceva. Făcu o pauză, apoi îi ceru blând. 
Katherine, dă-ţi jos hainele ude acum. 

Era îngrozită, chiar dacă între timp continua să 
tremure de frig. Ceea ce îi cerea el era complet 
necuviincios şi ar fi fost nebună să o facă. Udă leoarcă sau 
nu, ultimul lucru pe care şi-ar fi dorit să-l facă era să se 
dezbrace şi de cel mai mic articol de îmbrăcăminte în faţa 
lui. Ar fi preferat să îşi petreacă noaptea tremurând şi 
chinuindu-se. 

Dar îl cunoştea de suficientă vreme deja cât să-şi 
poată da seama în ce stare de spirit se afla şi ştia când 
putea să i se împotrivească şi când nu ar fi trebuit să 
îndrăznească. lar acesta nu era un moment în care să i se 
împotrivească. Cel mult putea să spere că rochia avea să i 
se usuce cât mai repede posibil. 

— Bine, oftă ea, cedând morocănoasă, întoarce-te. 


* 


Şovăitor, şi făcând apel la întreaga lui educaţie de 
gentleman, Edward se întoarse cu spatele pentru a-i oferi 


intimitate. 

Dar propriile lui haine erau la fel de ude ca ale ei, prin 
urmare îşi scoase şi el paltonul, apoi îşi trase cizmele, 
strâmbându-se când din acestea curse apă. Erau distruse. 
Apoi veni rândul vestei, urmată de cămaşă, pe care o 
scoase din pantaloni şi şi-o trecu peste cap, dezlipind 
țesătura udă de pe pielea lui umedă. 

Stând lângă foc, lăsă căldura să i se răspândească în 
muşchii acum reci, gol în afară de pantaloni şi gândindu-se 
să şi-i scoată chiar şi pe aceia. Ar fi început Kate să ţipe de 
ruşine dacă ar fi făcut-o? Rânji doar pentru sine. Cel mai 
probabil micuța diavoliţă s-ar fi năpustit asupra lui cu 
vătraiul. 

Pentru o clipă însă, se gândi să o facă. Merita riscul de 
a fi înjunghiat doar ca să-i vadă reacţia. 

Din spatele lui auzi foşnet discret de material când 
Kate îşi scoase hainele, iar mintea lui îşi imagină rochia 
alunecându-i de pe pielea fină. Mădularul îi zvâcni. 
Inspirând adânc pentru a se calma, regretă că nu îl 
refuzase şi a treia oară, doar pentru a-i da pretextul de a-i 
smulge personal hainele de pe ea. 

— Ai nevoie de ajutor la descheiatul nasturilor? 
întrebă el peste umăr. 

— Nu. Nu te întoarce! 

— Încerc doar să te ajut cu ce pot. 

— Ca un lup paznic la oi, bombăni ea. 

— Poftim? 

— Am zis că sunt aproape gata! 

Edward îşi înăbuşi un hohot de râs. Nu ţinea minte să 
mai fi cunoscut vreodată o femeie care să îl scoată din 
sărite şi în acelaşi timp să îl amuze aşa cum o făcea ea. Ar 
fi trebuit să îl enerveze, în schimb îi făcea plăcere. Era 
greşit să savureze consternarea ei. Dar, în acelaşi timp, i se 
părea atât de firesc. 

— Am terminat, şopti ea în cele din urmă. Întoarce-te, 


dacă trebuie neapărat. 

Clătinând din cap în faţa pudorii ei nejustificate, se 
întoarse. 

— Nue... 

O văzu, iar argumentul îi pieri pe buze. 

Kate stătea sfioasă în faţa lui, îmbrăcată doar în 
lenjerie, iar el simţi o gheară în piept când îşi lăsă privirea 
să îi alunece încet peste trupul ei. Un corset lung legat cu 
şireturi până sub sâni, cu două bucăţi mici de panglică 
peste umeri dezvăluind petice netede de piele dezgolită, iar 
sub acel corset incredibil de feminin purta o pereche de 
pantaloni băieţeşti, scurtaţi până deasupra genunchilor şi 
închişi strâns cu nasturi pe talie. 

Dumnezeule! Combinația dintre corsetul din partea de 
sus şi pantalonii băieţeşti ar fi trebuit să o facă să arate 
ridicol. În schimb, arăta... adorabil. 

Kate îşi încrucişă jenată braţele peste sâni, încă 
neîndrăznind să îl privească. 

Edward îşi drese vocea emoţionat. 

— Dă-mi rochia şi am s-o pun la uscat lângă foc. 

Cu ochii aţintiţi în podea, ea îi întinse rochia. Edward 
trase cearşaful de pe un scaun de lângă cămin şi îl aruncă 
deoparte, apoi întinse rochia pe spătarul acestuia şi 
propriile lui haine peste braţele scaunului. 

Când se întoarse, văzu că ea deja luase cearşaful 
aruncat şi îl înfăşurase în jurul ei ca pe o togă. Nu ştiu dacă 
să râdă de pudoarea ei sau să plângă de dezamăgire. 

In schimb, se încruntă. Kate stătea în capătul 
încăperii, departe de foc. 

— Kate, vino mai aproape şi încălzeşte-te. 

— Mi-e bine aici. 

El arcui o sprânceană. 

— Ai buzele vinete. 

La aceste cuvinte ea ridică în sfârşit ochii pentru a-l 
privi. Edward se aşteptă ca ea să nege, să susţină 


vehement că nu îi era deloc frig. Însă nu o făcu. 

În schimb, se mulţumi să îl fixeze cu privirea, fără un 
cuvânt. Uitându-se nu în ochii lui, pentru a-i arăta cât de 
mult curaj avea să îl înfrunte astfel, nici la gura lui, aşa cum 
făcea când îşi dorea ca el să o sărute - ci la umărul lui. La 
cicatricea adâncă şi neregulată din locul în care fusese 
străpuns de glonţ cu atâţia ani în urmă. 

Edward înlemni. Când îşi scosese cămaşa, uitase - 
Kate îi distrăsese atenţia, iar el uitase complet... 

Foarte încet, Kate se apropie, fără a-şi desprinde nicio 
clipă privirea de pe umărul lui. 

— Edward? 

Îi rostise numele cu o şoaptă nedumerită. 

— Am fost împuşcat, recunoscu el încet, ştiind la ce se 
referea. 

Auzi şuieratul fin al aerului când ea inspiră poticnit, iar 
ochii ei se ridicară doar pentru o clipă spre ai lui înainte de 
a se întoarce asupra cicatricei. Dar nu văzu nici şoc, nici 
milă în ochii ei, ca în cazul altor femei care îi văzuseră 
pentru prima dată cicatricea. Nu, ea nu îl privea cu ochi de 
femeie, ci ca doctor, ca o persoană care mai văzuse astfel 
de răni şi care ştia că suferinţa era mai profundă decât 
urmele fizice lăsate la suprafaţă. 

Când mâna ei tremurătoare se întinse spre el, Edward 
rămase perfect nemişcat, dar când vârfurile degetelor ei îl 
atinseră uşor pe umăr, atingerea îl arse ca o flacără, ca şi 
cum rana ar fi fost încă deschisă. Tresări şi inspiră şuierat 
printre dinţii încleştaţi. 

— Când mi-ai povestit despre războaie nu mi-ai 
pomenit niciodată de asta. Aproape că nu putu să o audă 
peste zgomotul ploii izbind acoperişul. Probabil ai... 

„Avut dureri mari”, termină el în locul ei. „Probabil ai 
avut dureri teribile. Sau ai fost înspăimântat. Probabil ai 
fost atât de înspăimântat...” Era ceea ce auzise de la 
fiecare femeie care îi văzuse cicatricea. 


Fireşte că avusese dureri mari. Fireşte că fusese 
înspăimântat. Umărul îi fusese sfâşiat de un glonţ, pentru 
numele lui Dumnezeu! Dar habar nu avuseseră cât de 
puţine ştiau despre iadul prin care trecuse dacă acesta era 
singurul lucru la care se gândeau când îi vedeau rana care 
aproape îl costase viaţa. Aşa că renunţase la a-şi mai 
scoate cămaşa de fiecare dată când era cu o femeie. 

Până în noaptea aceea cu Kate. Când ajunsese să se 
simtă atât de în largul lui cu ea, încât uitase să îşi ascundă 
cicatricea. Dar era prea târziu pentru a o mai ascunde 
acum, aşa că îşi ţinu respiraţia şi aşteptă reacţia ei... 

— Probabil ai fost... copleşit de singurătate. 

| se strânse pieptul auzind cuvintele ei neaşteptate. 
Cobori surprins privirea spre ea, însă atenţia ei era în 
continuare concentrată pe umărul lui. Şovăitoare, degetele 
ei desenară conturul hidoasei răni, o atingere blândă şi 
reconfortantă, şi cu fiecare mângâiere uşoară ca fulgul, 
vechea durere mai pălea puţin. 

— Atât de singur, atât de departe de casă, şopti ea. 

Apoi se aplecă în faţă şi îşi trecu uşor buzele peste 
cicatrice. 

Edward rămase cu respiraţia tăiată, pregătindu-se 
pentru chinul de a-i simţi gura pe el, însă tresărirea de 
durere la care se aşteptase nu se mai produse. În schimb, 
simţi doar plăcere, delicateţe şi alinare, şi rămase nemişcat 
sub buzele ei ca şi cum sărutul ei ar fi putut să se întoarcă 
în timp şi să îl consoleze din clipa în care glonţul îi sfâşiase 
carnea. 

Senzaţia buzelor ei calde pe pielea lui goală, oferindu- 
i săruturi uşoare ca un fulg, pulsă prin el, făcând ca dorinţa 
de a o avea să devină tot mai fierbinte cu fiecare bătaie de 
inimă, răsuflarea lui devenind neregulată şi sacadată. 

— Îngerul meu... 

Gemând, îi prinse bărbia în palmă şi îi ridică uşor 
capul, coborându-şi flămând gura peste a ei, făcând 


cearşaful să cadă pe podea la picioarele lor. 

Kate gemu când buzele lui se mulară peste ale ei, 
mâinile lui alunecând în jos pentru a o prinde de şolduri şi a 
o trage spre el. Işi dorise această îmbrăţişare încă din clipa 
în care Edward apăruse în pragul casei familiei Mulderry, 
acest sărut fierbinte şi lacom, acest sentiment de dorinţă şi 
de posesiune pe care doar Edward i-l putea oferi. Oricât de 
delicioase ar fi fost săruturile lui de până atunci, nimic nu 
se putea compara cu acesta, cu felul în care gura lui o 
răvăşea pe a ei şi cu dorinţa brutală pe care o simţea 
crescând între umerii şi pieptul lui lat. 

Pieptul lui gol. 

încercă să nu se gândească la cum stătea acolo pe 
jumătate gol, cu trupul lipit cu forţă peste al ei, însă când 
Edward se întorsese spre ea după ce se dezbrăcase, iar ea 
îl văzuse stând acolo, desculţ şi fără cămaşă, şi cu muşchii 
umezi şi cizelaţi ai pieptului şi braţelor sale scânteind în 
lumina focului de la picăturile de apă ce încă se agăţau de 
pielea lui... Ei bine, acel piept gol era singurul lucru la care 
se putea gândi - pieptul lui şi cât de mult îşi dorea să îşi 
petreacă vârfurile degetelor peste acei muşchi, pentru a 
vedea dacă putea să-l facă să se înfioare. 

Işi smulse gura de sub a lui pentru a trage aer în 
piept, dar buzele lui coborâră imediat pe gâtul ei, depunând 
cu delicateţe câte un sărut pe rând în scobitura de la baza 
gâtului ei, plimbându-şi jucăuş limba peste pulsul ei 
înnebunit. 

— Edward, şopti ea, şi se topi în braţele lui, ştiind că 
nu ar fi putut să-i ascundă cât de mult o stârneau săruturile 
lui, cum îi făceau sângele să clocotească şi trupul să 


pulseze. 

El îşi îngropă obrazul în umărul ei gol, începutul de 
barbă crescută peste zi zgâriindu-i seducător pielea. 

— Eşti încă rece. 

— Nu. Nu sunt, spuse ea, dar se cutremură, deşi mai 
mult de la limba lui, lingând sub breteaua de pe umăr a 
corsetului ei, decât de la frigul pe care deja nu îl mai 
observa. 

Edward o întoarse spre foc, aşezând-o direct în faţa 
flăcărilor. Focul o încălzea din faţă, iar trupul lui Edward o 
încălzea de la spate, dar când el cobori uşor cu mâinile pe 
braţele ei goale, tremuratul ei nu făcu decât să se 
înteţească. 

— Ai să te încălzeşti în curând. 

Dar şoapta lui alunecându-i pe ceafă o făcu să simtă 
nu căldură, ci o durere intensă. 

— E din cauza ta, nu a frigului, recunoscu ea. Tu mă 
faci să tremur. 

El râse, un sunet profund şi bogat, care i se rostogoli 
pe şira spinării. Îşi petrecu braţele în jurul taliei ei şi o trase 
spre el, murmurând: 

— Şi tu mă faci să tremur. 

Fierbinţeala lui întunecată se răsuci în ea, revărsându- 
se până între coapsele ei. Înghiţi un nod, simţindu-şi brusc 
gura uscată. 


— De ce? 

Edward o mângâie pe obraz cu încheieturile 
degetelor. 

— Fiindcă eşti atât de frumoasă! 

Kate încremeni în braţele lui. Îi mai spusese şi altă 


dată că era frumoasă, dar nu îl crezuse nici atunci. Nu 
putea fi atât de naivă, mai ales în acel moment, îmbrăcată 
în pantaloni băieţeşti - nu, el era un duce, iar acasă la el, la 
Londra, era înconjurat de femei cu mult mai sofisticate şi 
mai rafinate, cu mult mai frumoase. Şi, cu siguranţă, putea 


alege dintre ele. 

— Nu mă crezi, Kate? 

Ea recunoscu încet: 

— Nu ştiu. 

— Atunci crede-mă că te doresc, murmură el excitat, 
cu vocea răguşită. 

Cuvintele lui o lăsară fără aer şi simţi reacţia în 
adâncul ei, o foame blândă care creştea şi pulsa cu fiecare 
bătaie de inimă, până când se răspândi în fiecare fibră a 
trupului ei. Se simţea ca şi cum atunci s-ar fi trezit, fiecare 
nerv din corpul ei însufleţindu-se, şi conştientizând fiecare 
loc în care trupurile li se atingeau. Şi, Dumnezeule 
îndurător, încă îşi dorea ca el să o atingă chiar mai mult. 

Ca şi cum i-ar fi ghicit dorinţa, mâna lui alunecă în sus 
pe corsetul ei şi, trăgând uşor, dezlegă funda dintre sânii ei. 
Kate împietri, conştientă doar de gesturile degetelor lui, 
străbătută de febra fierbinte a excitaţiei şi a nerăbdării. 

— Nu ştiu de ce, spuse el, agăţându-şi degetul mare 
în şiretul în zigzag ce strângea partea din faţă a corsetului 
şi desfăcându-l încet, şi nu ştiu de ce tu, de ce acum. 
Şiretul ieşi din găici, iar corsetul se deschise. Dar când am 
crezut pentru o clipă că te-am pierdut, în noaptea asta, m- 
am speriat de moarte. 

Când şiretul alunecă şi din ultima gaică, Edward se 
dădu în spate doar cât să-i poată îndepărta corsetul de pe 
umeri, coborându-i-l pe spate şi lăsându-l să cadă la podea. 
Kate închise ochii, nu fiindcă ar fi speriat-o să stea astfel 
expusă lângă el, ci fiindcă nu putu rezista tentaţiei de a se 
abandona senzaţiei delicioase provocată de aerul blând 
care îi gâdila sânii dezgoliţi, eliberaţi din corsetul sufocant 
şi încălziţi de foc. Frigul dispăruse acum când corpul îi era 
scăldat în şiroaie subţiri de căldură lichidă, coborându-i pe 
braţe şi picioare, până în vârfurile degetelor de la mâini şi 
de la picioare. 

— Eşti atât de frumoasă. 


Vocea lui o invadă brutală şi fierbinte, în timp ce el 
depuse un sărut tandru pe ceafa ei. Orice dubii ar mai fi 
avut în privinţa lui se evaporară complet, toate ezitările ei 
de a rămâne singură cu el alunecând acum în cealaltă 
extremă, în care tânjea să fie atinsă, sărutată, mângâiată. 

Când mâinile lui urcară şi îi prinseră ambii sâni în 
palme, căldura atingerii lui se dovedi insuportabilă şi nu îşi 
putu înăbuşi un scâncet gutural, nici nu se putu abţine să 
nu se arcuiască fără ruşine, venind în întâmpinarea 
atingerii lui, până când spatele ei dezgolit ajunse să se 
frece de pieptul lui. 

Degetele lui mari se învârtiră încet în jurul sfârcurilor 
ei, care se întăriră ca nişte pietricele sub dezmierdările lui, 
senzaţia traversându-i imediat tot corpul şi concentrându- 
se în pulsaţia dureroasă tot mai intensă dintre coapsele ei. 
Nu mai putea să o ignore acum, această nevoie pe care elo 
crea în ea şi pe care doar el o putea satisface, iar când el îşi 
întinse larg palmele pe sânii ei, strângându-i sfârcurile între 
degete... 

— Edward! icni ea şi îi acoperi mâinile cu ale ei, brusc 
panicată şi simțind nevoia să se agaţe de el pentru a nu 
cădea. 

El gemu şi îşi cobori o mână pe abdomenul ei până 
ajunse la betelia pantalonilor. 

— Un înger în haine băieţeşti, murmură el, plecându- 
şi capul şi sărutând-o pe umărul gol. 

Cuvintele lui o făcură să vibreze de ruşine, obrajii ei 
arzând de umilinţă la gândul că el îşi alesese tocmai acest 
moment pentru a o tachina, când ea deja se simţea 
nesigură şi vulnerabilă. 

— Nu râde de mine, îl mustră ea, împingându-i mâna 
deoparte de pe talia ei. 

Nelăsându-se descurajat, el îi luă mâna şi i-o duse la 
buze, trecându-şi jucăuş limba peste palma ei, iar senzaţia 
cobori fulgerător prin braţ până la sânii ei, făcându-i 


sfârcurile deja întărite să crească în vârfuri imposibil de 
semeţe. 

— Nu râd de tine. 

Când îşi împinse şoldurile în faţă, înspre ea, mădularul 
lui excitat se lipi de trupul ei, tare şi uriaş, iar ea se înfioră 
simțind dorinţa din el. Pentru ea. 

— Nu îţi dai seama cât de mult te doresc? 

Kate lăsă să-i scape o răsuflare tremurătoare, şi capul 
începu să i se învârtă, întorcându-i lumea cu susul în jos. Cu 
doar câteva zile în urmă, Edward ameninţase să preia 
controlul asupra vieţii ei, ceea ce o înfuriase şi o 
înspăimântase în acelaşi timp, iar acelaşi bărbat îi spunea 
acum cât de mult o dorea. Şi ştia că era adevărat. Fiindcă şi 
în ea ardea aceeaşi dorinţă nestăpânită pentru el. 

— Nu am mai cunoscut niciodată o femeie ca tine. 
Mâna lui trasa cercuri lente pe abdomenul ei dezgolit, iar ea 
inspiră tremurător, nerăbdătoare, de fiecare dată când 
mâna lui cobora tot mai mult spre locul care pulsa dureros 
între coapsele ei. Trebuie să te ating, Kate. Trebuie să te 
simt. 

| se păru că aude un tremur în vocea lui, dar când el îi 
descheie pantalonii şi îşi strecură mâna peste pielea fină 
din partea de jos a abdomenului ei, singurul lucru pe care îl 
mai conştientiză cu certitudine fu fiorul scânteietor de 
emoție clocotind imediat sub vârfurile degetelor lui şi cât 
de mult îşi dorea ca el să o atingă acolo... 

— Te rog, îl imploră ea, apoi se mişcă astfel încât să-şi 
poată depărta picioarele mai mult, în semn de invitaţie. 

Când Edward cobori în sfârşit cu dezmierdările printre 
cârlionţii ei şi atinse carnea fierbinte şi umedă, Kate se 
înfioră. Îşi înăbuşi un geamăt, în timp ce mâinile i se 
încleştară pe coapsele lui tari ce o sprijineau din spate, şi îşi 
înfipse unghiile în muşchii lui sculptați, în timp ce degetele 
lui o mângâiau uşor, înteţind focul dulce ce se răspândea 
dintre coapsele ei. 


— E atât de plăcut, gâfâi ea. Nu am ştiut niciodată... 

— Devine şi mai plăcut, îi promise el, apoi îngenunche 
în spatele ei pentru a-i trage încet pantalonii peste şolduri 
şi coapse, împingându-i în jos peste gambe şi scoţându-i cu 
totul, dezgolind-o complet în lumina focului. 

O sărută în locul unde curbura spatelui ei se întâlnea 
cu fesele, apoi urcă încet cu limba pe şira spinării ei, în timp 
ce se ridică. O, ceruri, o degusta! Bucurându-se de spatele 
ei gol aşa cum un om flămând ar fi savurat o masă 
încărcată cu de toate. Infiorându-se, gemu de plăcere, 
nevenindu-i să creadă că gura unui bărbat putea stârni 
senzaţii atât de păcătoase şi de minunate în acelaşi timp. 

Urcând cu dezmierdări ale gurii pe trupul ei, îşi trecu 
seducător mâinile peste spatele picioarelor ei, ajungând la 
coapse, apoi la fundul ei rotund, trecând apoi peste 
şoldurile ei şi mutându-se în faţă, de unde cobori printre 
cârlionţii ei. De data aceasta, când mâna i se strecură între 
picioarele ei, nu mai întâlni nimic care să-i împiedice 
degetele curioase să se dedea mângâierilor lungi şi 
profunde, acele mângâieri după care ea tânjea cu atâta 
disperare. Nimic nu-l mai opri să îi depărteze şi mai mult 
picioarele, împingându-le uşor de la spate cu genunchiul 
lui, pentru a obţine acces şi mai larg, dând la o parte cu 
blândeţe pliurile ei şi strecurând două degete înăuntru. 

— Edward! 

Se tensionă, apoi se relaxă în braţele lui când el 
începu să-şi plimbe degetele în ea, blând, dar insistent, în 
timp ce cu cealaltă mână îi mângâia sânii, iar strigătul 
speriat al numelui lui pe buzele ei se topi într-un scâncet. 

— Dumnezeule, îngerul meu, gemu el, plecându-şi 
fruntea pentru a o sprijini o clipă pe umărul ei gol, eşti 
pregătită şi atât de repede... 

— Pregătită? 

Se înfioră în jurul degetelor lui, fiecare terminaţie 
nervoasă din trupul ei concentrându-se acolo, între 


coapsele ei, unde degetele lui îşi continuau asediul blând. 
Îşi stăpâni cu greu un scâncet rugător de a-i oferi mai mult 
când degetul lui mare se aventură în pliurile din miezul ei. 

— Pregătită să fiu în tine. 

— Dar eşti deja în mine, gemu ea, în timp ce degetele 
lui, răsucindu-se, o înfierbântau dinspre interior spre 
exterior. 

— Nu aşa cum vreau eu, o corectă el cu o voce 
răguşită şi fierbinte. 

Ştia la ce se referea - voia să îi răpească inocenţa. 

Ar fi trebuit să fie înspăimântată de ceea ce-şi dorea 
el de la ea sau de controlul pe care ar fi trebuit să îl cedeze. 
Dar când simţi focul vibrant crescând şi gata să explodeze 
în ea, pornind de la micul mugur de carne pe care îl 
mângâia cu degetul mare şi revărsându-se în sus prin 
abdomenul ei şi sâni, îl primi cu dragă inimă, cu fiecare 
fibră a fiinţei ei. 

Muşchii ei minusculi se încleştară în jurul degetelor lui 
într-un spasm ce îi tăie respiraţia - icni, iar Edward o prinse 
în braţe când genunchii ei cedară şi căzu la podea, 
întinzând-o blând pe covorul din faţa căminului. 

Când răsuflarea şi bătăile inimii îi încetiniră, oftă 
adânc. O plăcere profundă şi fără seamăn faţă de tot ceea 
ce cunoscuse până atunci îi inundă tot corpul, iar ea râse, 
pradă unei fericiri absolute. Nu îi era ruşine că stătea goală 
sub privirea lui flămândă, în lumina focului. Nu îi era ruşine 
că îl lăsase să o atingă într-un mod atât de intim. Şi voia să 
o facă din nou. 

Şi nu îi fu ruşine nici când Edward îşi întinse încet 
trupul peste al ei, după ce se dezbrăcase de pantaloni şi 
îndepărtase şi ultima barieră rămasă între ei. 

EI îi dădu la o parte de pe frunte o buclă încă umedă. 

— Ţi-a plăcut? 

— Foarte mult, oftă ea, cu trupul saturat de plăcere. 

— Bun. Încântat, o sărută tandru. Fiindcă va fi şi mai 


bine. 

Kate îi zâmbi, ştiind însă că nu era posibil să existe o 
senzaţie mai minunată decât plăcerea pe care tocmai o 
stârnise el torențial în ea. Fusese atât de minunat. Pur şi 
simplu năucitor. O, cu siguranţă îşi dorea ca el să o facă din 
nou, să simtă încă o dată acea tânjire dureroasă până 
exploda în ea într-o străfulgerare de foc şi lumină. 

Dar să existe ceva chiar mai plăcut? /mposibi]! 

— Te doresc, Katherine, şi intenţionez să te fac să fii a 
mea. Ochii lui negri scânteiară în lumina focului şi cobori 
spre ea o privire plină de dor. Deci dacă vrei să ne oprim, 
trebuie să-mi spui acum. 

Peste tot unde trupul lui îl atingea pe al ei, pielea îi 
devenea electrizată, vibrantă şi fierbinte, şi ultimul lucru pe 
care şi l-ar fi dorit ar fi fost să se oprească. Îi şopti cu 
răsuflarea tăiată: 

— Sărută-mă. 

— Cu plăcere. 

Când îi asedie gura cu a lui, Kate nu fu pregătită 
pentru intensitatea din el, nici pentru torentul de excitație 
care pulsă prin ea într-un mod ce o făcu să se simtă 
seducătoare, posedată şi complet dorită, toate deodată. 

Până în acel moment Edward se stăpânise, îşi dădu ea 
seama, şi atunci când o sărutase pe câmp, şi în camera de 
zi. Chiar şi atunci când o dezmierdase cu degetele, ducând- 
o la punctul culminant, cu doar câteva clipe în urmă, 
avusese grijă să îşi ţină în frâu propria dorinţă. 

Dar acum nu mai era nici urmă de stăpânire în el. 
Mâinile îi rătăceau peste sânii şi şoldurile ei, dinţii o muşcau 
de gât şi de umeri, buzele îi sugeau puternic sfârcurile, 
vârful limbii lui desena curba urechii ei - iar din gâtul ei 
răzbeau gemete joase, trupul ei pulsând fierbinte şi rece la 
fiecare sărut apăsat şi atingere lacomă. Era inundată de 
străfulgerări de foc, dar în acelaşi timp pielea înfiorată i se 
încreţea în piele de găină, iar miezul de fierbinţeală ce 


creştea între coapsele ei pulsa în acelaşi ritm cu pulsul ei 
înnebunit. Era o tortură sublimă, cea mai delicioasă 
plăcere-durere pe care o cunoscuse vreodată. 

Edward o sărută fierbinte şi cu toată gura. Limba lui 
se împinse printre buzele ei, asediindu-i adâncurile umede 
ale gurii ei, la fel cum mâinile lui îi răvăşeau trupul. Durerea 
vibrantă dintre coapsele ei începu să se armonizeze cu 
ritmul penetrării profunde şi insistente a limbii lui, până 
când nu mai reuşi să-şi dea seama dacă pulsaţia neîncetată 
provenea din ea sau se revărsa în ea din el. Nici nu îi păsa, 
câtă vreme continua să o sărute astfel, alimentând focurile 
delicioase din ea. 

Trase lacom aer în piept, iar gura lui se smulse de pe 
a ei şi îi cobori pe gât, dinţii lui muşcând mărunt pielea ei 
delicată. 

Când buzele lui îi găsiră sânul, se cutremură, gâfâind 
rapid şi sacadat cu fiecare trecere agonizantă a limbii lui 
peste sfârcul deja sensibilizat. Apoi el i-l supse, intens şi 
îndelung, iar ea se zvârcoli sub el, nereuşind să rămână 
nemişcată sub gura lui obraznică. 

— Eşti atât de delicioasă, îi murmură el la ureche, 
trecând la celălalt sân, încolăcindu-şi limba şi în jurul acelui 
vârf întărit dureros. 

Ea se arcui spre el, unghiile ei înfigându-se în umerii 
lui în încercarea de a-l aduce cât mai aproape posibil, până 
când el ajunse să stea întins peste ea, cu toată greutatea 
lui apăsându-se peste trupul ei. Dar chiar şi aşa nu îi fu 
suficient. 

— Edward, spuse ea, rostindu-i numele într-o 
rugăminte confuză, aş vrea... Se chinui să articuleze 
cuvintele de pe buzele tumefiate de excitare. Aş vrea... te 
rog. 

— Asta? 

O mână mare se apăsă pe umărul ei gol, ţintuind-o pe 
covor pentru a o ţine nemişcată, în vreme ce cealaltă 


începu să o dezmierde între coapse. Ea tresări la atingerea 
lui, ridicându-şi şoldurile de la podea şi depărtându-şi fără 
ruşine coapsele, deschizându-se larg sub el. 

— Da, gâfâi ea. Se zvârcoli sub degetele lui, care se 
plimbau peste ea, desenând atent cercuri în jurul ei, dar 
refuzând să o atingă exact unde îşi dorea mai mult, 
torturând-o neîncetat şi împiedicând-o să ajungă la 
plăcerea delicioasă pe care i-o oferise mai devreme. 
Edward, te rog! 

El îşi cobori trupul înalt şi se instală între coapsele ei. 
Cu un scâncet gutural de dorinţă, ea îşi încolăci instinctiv 
picioarele în jurul taliei lui, prinzându-i şoldurile peste ale 
ei. Apoi el băgă mâna între ei, de data aceasta pentru a-i 
descoperi blând sexul cu degetele lui şi a o deschide cât 
mai larg pentru el. Ea simţi capul fierbinte al mădularului lui 
atingând-o, cuibărindu-se între pliurile ei, pregătit şi 
aşteptând la intrarea în ea. 

Ţinându-şi respiraţia, pradă unei nerăbdări neliniştite, 
închise ochii şi îi simţi şoldurile apăsându-se uşor în faţă, 
erecţia lui întărită alunecând în ea. 

Avansând chinuitor de încet, centimetru cu 
centimetru, se cufundă în ea, iar ea oftă tremurător, trupul 
ei excitat tânjind după momentul când avea să o umple cu 
totul. Însă în loc să intre mai adânc, el se retrase până când 
nu mai rămase în ea decât capul tumefiat al bărbăţiei lui. 

— Nu! 

Se agăţă de umerii lui şi îşi ridică şoldurile pentru a-l 
trage înapoi în ea, acolo unde şi-l dorea cu disperare să îl 
simtă. 

— Încet, iubire, o avertiză el, cu trupul tensionat de 
efortul de a se controla. Trebuie să ne mişcăm încet pentru 
prima dată. 

— Nu vreau să ne mişcăm încet. E atât de... 

Gemu adânc când el se împinse din nou în ea, de data 
asta cu un centimetru mai adânc decât înainte, rămânând 


în ea o clipă mai mult înainte de a se retrage din nou până 
ieşi aproape complet din ea. 

Ea scânci, protestând, mâinile ei încleştându-se 
frustrate în pumni pe spatele lui. 

— Ai încredere în mine, îngerul meu. 

Cobori capul pentru a-şi apăsa scurt buzele peste ale 
ei. 

O nouă penetrare lentă, un nou geamăt drept 
răspuns... Edward repetă mişcările controlate cu grijă, iar 
Kate îşi simţi sexul lărgindu-i-se treptat, pe măsură ce 
corpul ei îl primea tot mai adânc în ea, învăluind şi învăluit 
în acelaşi timp. 

Apoi el se opri, sprijinit pe antebraţe deasupra ei. 

— Nu va durea decât o dată, murmură el, închizând şi 
el ochii cu o expresie aproape suferindă, doar acum, prima 
dată. 

— Dar nu doare. Ai avut dreptate. Presără un şir de 
săruturi pe umărul lui, gustând transpiraţia dulce-sărată de 
pe pielea lui. Chiar a devenit mai bi... 

El se împinse în faţă şi se cufundă în ea, sfâşiind 
stratul subţire ce îi opuse rezistenţă până ajunse cu totul 
învăluit în ea, cu şoldurile apăsate peste ale ei. 

Kate lăsă să-i scape un icnet simțind durerea tăioasă, 
dar scurtă, şi se tensionă, întregul ei corp încremenind şi 
unghiile înfigându-i-se în spatele lui. 

Edward rămase nemişcat pentru o clipă, sărutând-o 
pe frunte şi murmurându-i numele până când respiraţia ei 
se calmă, iar degetele ei se descleştară, iar atunci începu 
să se mişte, legănându-şi trupul peste al ei. Ea se relaxă 
sub el, iar locul disconfortului fu luat de o plăcere senzuală 
care îi stârni un val de căldură pornind din partea de jos a 
abdomenului ei şi urcându-i până la sâni. 

Răsuflă adânc, oftă prelung - apoi nu mai ştiu nimic în 
afară de senzaţia minunată a trupului lui alunecând fin într- 
al ei, braţele lui puternice învăluind-o şi ţinând-o strâns, şi 


greutatea lui apăsându-se peste ea. Era posedare pură şii 
se abandonă fericită. 

— Mişcă-te odată cu mine, o învăţă el. 

Îi prinse şoldurile în mâini şi îi arătă cum să se ridice 
pentru a veni în întâmpinarea fiecărei penetrări, pentru a se 
uni în ritmul primordial al trupurilor lor îmbinate. 

Ea gemu şi îşi îngropă faţa în umărul lui. Incredibil - 
pur şi simplu nu îi venea să creadă cât de plăcut era să se 
afle atât de aproape de el, să îl primească în ea, 
completând-o atât de minunat. Era pur şi simplu divin! 
Edward făcea ca totul să fie perfect pentru ea, şi simţi 
lacrimi umezindu-i genele sub imperiul emoţiei ce o copleşi. 

Nimeni în afară de Edward nu ar fi putut fi atât de 
tandru cu ea, atât de răbdător, şi nu avea să regrete 
niciodată că îi oferise inocenţa ei în noaptea aceea. 

Apoi ritmul lor se schimbă, iar mişcările lui deveniră 
mai rapide şi mai intense. Cu fiecare penetrare se izbea tot 
mai tare de ea, alimentând pulsaţia fierbinte din ea până 
când flăcările îi ajunseră în vârfurile degetelor de la 
picioare. Fiecare muşchi din trupul ei se încleşta şi pulsa în 
ritmul acelei nevoi atotcuprinzătoare, cu alunecările lui 
rapide şi insistente în ea. Gleznele ei se încrucişară laolaltă 
pe şalele lui, braţele i se agăţară de umerii lui, şi se ţinu cu 
disperare, copleşită de senzaţia că se prăbuşea peste buza 
unei prăpăstii, căzând în gol chiar în timp ce el o apăsa tot 
mai tare în podeaua de sub el. 

Răsucindu-şi şoldurile între coapsele ei depărtate, 
Edward mârâi şi se împinse cu pelvisul peste sexul ei... 

lar ea explodă sub el într-o cascadă de flăcări şi fiori, 
ţipând peste vacarmul furtunii dezlănţuite în jurul lor, cu 
trupul cuprins de spasme violente. 

Prinzându-i braţele şi ridicându-i-le deasupra capului, 
se înfipse în ea rapid şi brutal, penetrând-o furios sub 
imperiul dorinţei. Cu o ultimă cufundare profundă, gemu şi 
se descărcă şi el, iar ea icni descoperind senzaţia brută a 


focului lui lichid pulsând în ea, a încleştării bruşte, urmate 
de relaxare, a trupului lui învăluindu-l pe al ei. 

Edward se prăbuşi peste ea, epuizat şi satisfăcut. Preţ 
de câteva minute, niciunul din ei nu se clinti. Apoi 
greutatea lui masivă se mută de pe ea când se rostogoli pe 
o parte alături. 

Deschizând ochii, Kate îl văzu privind-o şi ridică o 
mână pentru a-i da la o parte părul de pe frunte, umed de 
la transpiraţie şi ploaie. Străbătută delicios de valuri tot mai 
vagi de plăcere a descărcării, se simţi legată de el, 
mulţumită să stea pur şi simplu întinsă acolo, înconjurată 
de căldura şi de forţa braţelor lui, fără a se gândi nicio clipă 
la lumea din afara căsuţei. Explodase în braţele lui, iar 
sentimentul fusese atât de uluitor, încât nu putea suporta 
gândul că nu îl cunoscuse şi el sau că nu simţise şi el 
aceeaşi conexiune între ei pe care o simţise ea faţă de el în 
această manieră nouă şi minunată. 

lar când el îşi atinse buzele de ale ei, cu mai multă 
tandreţe decât şi-ar fi putut imagina vreodată, ştiu că la fel 
simţise şi el. 

— Eşti bine, îngerul meu? 

Ea îşi puse mâna pe pieptul lui pentru a simţi cum îi 
bătea inima. Pentru ea. 

— Mă simt perfect. 

— O, da, murmură el, închizându-şi mai strâns braţele 
în jurul ei şi trăgând-o mai aproape, cu siguranţă chiar aşa 
eşti. 


Capitolul 11 


Carul cu fân se legănă cu un scârţâit răsunător când 
trecu peste o groapă în drum, iar Edward se întinse 
protector să prindă mâna lui Kate, care stătea întinsă pe 


grămada de paie lângă el. Deşi se lăfăia într-o poziţie 
relaxată, privind fără un cuvânt crengile copacilor pe lângă 
care treceau şi norii albi de pe cer, gândurile care i se 
învolburau prin minte nu aveau nimic relaxat în ele. 

Nu îi spusese prea multe de când se treziseră la prima 
geană de lumină, preferând să păstreze o tăcere 
contemplativă în dimineaţa aceea. Din fericire, unul dintre 
fermieri, care venea dinspre Butomby, se oferise să îi ia în 
spatele carului său, ceea ce însemna că nu avea să fie 
nevoit să întrerupă acea tăcere. Proximitatea căruţaşului îi 
împiedica să înceapă conversaţia serioasă pe care era 
necesar să o poarte, ceea ce însemna că i se oferea un 
scurt răgaz de la a reflecta la întreaga suită de consecinţe a 
evenimentelor din noaptea precedentă. 

Însă a sta întinşi în fân împreună, învăluiţi amândoi în 
tăcere, se dovedea a fi cel mai dificil moment dintre ei de 
când Edward îi poruncise să se dezbrace de rochie. Era 
ironic că se simţea mai în largul ei în preajma lui atunci 
când era goală puşcă. 

Ei bine, avea să fie nevoit să ia măsuri ca episoadele 
în care Kate era goală puşcă să se întâmple frecvent şi 
pentru perioade mari de timp. 

Inima îi crescu în piept. În sfârşit exista în viaţa lui 
ceva ce putea anticipa cu nerăbdare. Şi nu era vorba doar 
de sex, deşi acela fusese fantastic. Erau şi râsul ei, mintea 
ei ageră, bunătatea ei şi încăpăţânarea ei - Kate îl 
însufleţea cum nu o făcuse nicio altă femeie vreodată. 

— Eşti teribil de tăcut în dimineaţa asta. 

Colţurile gurii lui se ridicară într-un zâmbet. Ar fi 
trebuit să ştie că nu putea păstra tăcerea, nu ea, dar în loc 
de a fi iritat, o găsi înduioşătoare. 

— Doar mă gândeam. 

— La ce anume? 

Drept răspuns, el arcui o sprânceană, tăcerea lui fiind 
mai mult decât grăitoare. 


— Oh. Roşi, iar el ştiu că nu aerul răcoros al dimineţii 
îi colorase obrajii. Regreţi? 

— În niciun caz, se grăbi el să răspundă. Apoi ezită. 
Dar tu? 

— Nu - ai făcut să fie... îi strânse mâna. Perfect. 

Mai încântat de acest compliment simplu decât ar fi 
avut dreptul să fie, Edward îi trase mâna pe pieptul lui, 
ştiind chiar în clipa aceea că îi putea simţi bătăile inimii. 
Dumnezeule, cum îi făcuse pulsul să gonească noaptea 
trecută! Şi când o posedase a doua oară, când o trezise în 
zori şi lent, tandru, blând, se strecurase în ea, Kate 
ajunsese la climax nu exploziv, ci cu un oftat - şi îi 
accelerase din nou bătăile inimii. 

— Nu mai făcusem... asta niciodată, recunoscu ea 
atât de încet încât de-abia o auzi. 

Edward se întoarse spre ea pe paie şi îşi apropie gura 
de urechea ei: 

— Se numeşte a face dragoste, murmură el, 
nereuşind să-şi stăpânească un rânjet în faţa lipsei ei de 
experienţă. 

Ea îl privi printre genele coborâte, cu o expresie pe 
jumătate inocentă, pe jumătate seducătoare, iar mădularul 
lui se trezi la viaţă. 

— Nu mai... făcusem dragoste niciodată, şopti ea. 

— Ştiu. 

Riscând să fie surprinşi de căruţaş dacă acesta s-ar fi 
uitat peste umăr, Edward îşi atinse buzele de ale ei, apoi se 
rostogoli şi se îndepărtă de ea, punând o distanţă 
respectabilă între ei. 

— Aşa că nu ştiu - adică mă întreb... Inspiră din nou 
adânc. Ce se întâmplă mai departe? 

Edward nu spuse nimic preţ de o clipă prelungă, apoi 
murmură spre cer: 

— Aceeaşi întrebare mi-am pus-o şi eu. 

— Nu mai poţi rămâne ca tutorele meu acum. 


— Ştiu, răspunse el, deşi ştia cât se poate de bine că 
ar fi putut. Nu existau legi care să îi interzică unui bărbat să 
se culce cu pupila lui, şi cunoscuse câţiva bărbaţi care 
profitaseră de situaţia lor pentru a-şi transforma pupilele în 
amante. Insă el nu avea să fie unul dintre ei. Avem câteva 
opţiuni. 

— lar una dintre ele este să ne prefacem că noaptea 
trecută nu s-a întâmplat şi să ne vedem fiecare de viaţa lui, 
şopti ea. 

Continuând să-i strângă ferm degetele, Edward îi 
aruncă o privire piezişă, ţintuind-o cu o expresie hotărâtă. 

— Asta nu e o opţiune. 

A nu o mai vedea niciodată pur şi simplu ieşea din 
discuţie, acum că gustase din pasiunea ce trăia în ea. 

Nu, problema consta în a o păstra. 

Refuza să o facă amanta lui. Ce-i drept, majoritatea 
bărbaţilor din înalta societate aveau amante, iar mulţi nici 
nu se oboseau să le ascundă. El era ducele de Strathmore, 
pentru numele lui Dumnezeu, iar gurile rele ar fi clevetit nu 
că îşi luase o amantă, ci s-ar fi întrebat de ce nu-şi luase 
una mai de mult. 

Dar nu Kate. Ţinea prea mult la ea pentru a o face de 
râs doar ca să-şi satisfacă propriile pofte. Nu că ea ar fi 
acceptat vreodată o astfel de propunere. Nu ea. Majoritatea 
doamnelor din înalta societate afişau un aer de cuminţenie 
care era pură prefăcătorie - femeile care i-ar fi întors 
dispreţuitoare spatele unei lady drept pedeapsă pentru 
îndrăzneala de a fi vorbit cu un crai erau tot acelea care s- 
ar fi grăbit să îşi ridice fustele pentru acelaşi derbedeu de 
îndată ce ar fi reuşit să rămână singure cu el. Însă bunul- 
simţ al lui Kate era real, şi Edward constata că îşi dorea să îl 
protejeze. Şi pe ea. 

Presupunea că ar fi trebuit să o ia de soţie. În fond, 
acesta era comportamentul unui gentleman adevărat după 
ce compromitea o lady de viţă nobilă, iar el trebuia să îşi 


accepte responsabilitatea. 

Însă nu îşi făcuse planuri de căsătorie şi de a-şi 
întemeia o familie, fiind hotărât să lase titlul de Strathmore 
vărului său. Însă acest lucru fusese valabil înainte de a o 
cunoaşte pe Kate. Ea era genul de femeie care ştia cum să 
facă uz atât de farmec, cât şi de spirit, care era excesiv de 
bună la suflet, inteligentă şi frumoasă. Şi după cum o 
demonstrase noaptea trecută, se potriveau bine şi fizic. 
Majoritatea căsniciilor din înalta societate aveau la bază 
mai puţin de atât. 

Dar... căsătorie. Dumnezeule mare! Avea curajul să 
facă un asemenea pas? 

Chiar dacă el ar fi fost dispus să o ia de soţie, Kate îi 
spusese foarte clar că ea nu era dispusă să se mărite cu 
nimeni. Societatea nu permitea doamnelor nobile să 
moşească bebeluşi, să vindece bărbaţi bolnavi sau să se 
ocupe de orfani contagioşi, şi în mod cert nu şi-ar fi putut 
continua activităţile medicale dacă ar fi devenit ducesă de 
Strathmore. 

Însă nu era dispus să renunţe la ea. 

Era a lui acum; îşi asumase responsabilitatea pentru 
viaţa ei când apăruse la uşa ei, iar noaptea trecută îi 
revendicase trupul. Habar nu avea ce intenţiona să facă 
mai departe cu ea, dar ştia că nu voia să trăiască fără ea. 

— Întoarce-te la Londra cu mine, îi sugeră el încet. 

— La Londra? scânci ea, vizibil luată prin surprindere. 

Nu era o soluţie pe termen lung, ştia, ci mai degrabă 
o cale de a evita să ia o decizie. Dar dacă ar fi luat-o cu el 
când se întorcea la Londra, ar fi câştigat timp cât să poată 
lua o decizie adevărată şi ar fi putut s-o ţină aproape de el 
până atunci: 

— Mătuşa Augusta va fi încântată să te cunoască. Vei 
putea să îţi cumperi noua garderobă de care ai nevoie şi să 
te bucuri de cât a mai rămas din sezon. li duse mâna la 
buze. Şi vei fi cu mine. 


— Dar nu pot să plec, protestă ea sumbru. E nevoie 
de mine aici, la Brambly. 

Întorcându-se pe o parte pentru a fi cu faţa spre ea, 
Edward întinse mâna şi îi prinse obrazul în căuşul palmei. O 
expresie de mâhnire trecu pentru o clipă peste chipul ei, iar 
el simţi un junghi de remuşcare la gândul că o forţa să 
plece de acasă pentru propriile lui scopuri egoiste. Dar 
alternativa, de a o lăsa acolo fără a şti când ar fi putut să o 
revadă, era de neconceput. 

— Vino cu mine la Londra, o ispiti el, şi voi avea grijă 
să poţi veni în vizită la Brambly în fiecare lună până la 
încheierea sezonului. 

— Vei... serios? 

— Nu e un drum lung din oraş şi... 

Luându-l prin surprindere, Kate îşi petrecu o mână pe 
după gâtul lui şi îl trase spre ea, dezechilibrându-l şi 
nelăsându-i altă opţiune decât să se rostogolească peste ea 
pentru a nu cădea din căruţă. Buzele ei se topiră sub ale lui 
şi, pentru o clipă, Edward fu prea năucit de îndrăzneala ei 
pentru a reacţiona. Apoi îi răspunse cu la fel de multă 
ardoare, iar gustul dulce al sărutului ei crescu lacom în 
promisiunea certă a ceva mai mult. 

Când gura lui se deschise sub alunecarea şovăitoare a 
limbii ei peste buzele lui, ea se năpusti înăuntru, iar 
bărbăţia lui se întări instantaneu. Inspiră şuierat. Nu mai 
avusese niciodată o reacţie atât de rapidă, în special cu o 
femeie atât de lipsită de experienţă. Era oare conştientă ce 
efect avea asupra lui, ce putere ţinea în mâinile ei? 
Ferească Dumnezeu să afle vreodată! 

— Continuă să faci asta, o avertiză el, ridicând capul 
pentru a se verifica dacă bărbatul de capră era în 
continuare departe de a bănui ce se petrecea în fân în 
spatele lui, şi vom fi prinşi. Îi prinse sânul în căuşul palmei 
şi îi mângâie sfârcul prin rochie. lar apoi nu vei mai avea 
încotro şi vei fi nevoită să fugi la Londra pentru a-ţi salva 


reputaţia. 

— Când trebuie să decid în privinţa venirii la Londra? 

Lăsă să-i scape un scâncet şi îşi muşcă buza de jos 
pentru a-şi înăbuşi restul geamătului. 

Când ea se arcui excitată sub mâna lui, Edward îşi 
dori să îi poată cere un răspuns imediat. În schimb îi 
sugeră: 

— Nu voi pleca până nu soseşte Brannigan. 

— O, e bine aşa... e foarte bine aşa, murmură ea. 

Edward rânji, nefiind prea sigur dacă acel compliment 
se referea la faptul că îi lăsa timp să decidă sau la felul în 
care mâna lui îi dezmierda sânul. Oricum ar fi fost, avea să 
îl accepte bucuros. 

Se întoarse şi se îndepărtă de ea, ştiind că deja îşi 
forţaseră norocul. Naiba să o ia de bună cuviinţă. Nu-şi 
dorea decât să o tragă peste el, să se înfigă în ea şi săo 
lase să-l călărească până la capăt, chiar acolo, în fân. 

Din ce în ce mai frustrat, se întoarse în poziţia sa 
iniţială, cu braţul petrecut pe sub cap, aţintindu-şi privirea 
asupra cerului nesfârşit al dimineţii şi punând deja la cale 
un plan pentru a o face pe Kate să rămână singură în podul 
cu fân. 

Carul trecu pe lângă râu şi, în scurt timp, sub privirile 
lor apărură pietrele care marcau aleea ce ducea la casă. 
Căruţaşul opri. 

Edward sări jos, apoi o ajută şi pe Kate să coboare, 
lăsându-şi mâinile să zăbovească pe talia ei mai mult decât 
ar fi fost necesar. Kate îşi luă rămas-bun de la căruţaş, 
făcându-i cu mâna, iar acesta îşi scoase pălăria în semn de 
salut, smuci hăţurile şi se îndepărtă. 

Edward luă braţul lui Kate şi îl petrecu pe sub al lui şi 
împreună porniră spre casă. Insă când aleea coti şi le 
dezvălui casa, se opriră. 

Clădirea zbârnâia de activitate. Uşa de la intrare era 
blocată de mai multe căruţe, iar Dorrie coordona mulţimea 


de bărbaţi care descărcau diverse obiecte şi le cărau în 
casă. Articole masive de mobilier, zeci de butoaie şi saci de 
pânză, suluri de materiale - era ca şi cum cineva s-ar fi 
mutat în casa ei şi şi-ar fi adus toate bunurile personale. 
Precum şi patrimoniul întregului British Museum. Şi o bună 
parte din conţinutul prăvăliilor de pe Bond Street. 

Bătrânul Arthur probabil rămăsese cu aceeaşi 
impresie, căci stătea la baza treptelor de la intrare şi se 
agita, în timp ce doi bărbaţi trecură pe lângă el în drum 
spre foaier, cărând o canapea de catifea albastră ridicată 
peste capetele lor. 

Chiar şi grajdurile şi hambarele erau cuprinse de 
aceeaşi activitate frenetică. Un cal sur, cu şaua pusă, 
păştea în padoc lângă murgul lui Edward şi iapa ei neagră, 
care se întorseseră acasă peste noapte, şi alţi cai negri 
stăteau legaţi lângă o şaretă mică. Doi bărbaţi descărcau o 
căruţă plină până la refuz cu saci de ovăz, baloturi de fân şi 
harnaşamente pentru cai. Găini scurmau în curtea 
hambarului, vaci de lapte se adăpau la jgheab, o scroafă 
guiţa zgomotos spre o capră maronie, protejându-şi cei 


şase purcei... 
Kate rămase cu gura căscată. 
— Ce naiba...? 


— A sosit Branningan, răspunse Edward sec. 

Cu o privire cu subinţeles, îi eliberă braţul de sub al 
lui, apoi porni singur spre casă, pentru a-l întâmpina pe 
administratorul de moşie venit să îşi ocupe noua poziţie. 


* 


Un strigăt răsună de pe scările de la intrare când Kate 
îşi făcu apariţia. Când o văzu, Dorrie ieşi în fugă din casă, 
petrecându-şi braţele în jurul ei şi îmbrăţişând-o atât de 
strâns încât aproape o lăsă fără aer. 

— Slavă îngerilor din ceruri, sunteţi vie! 


Kate încercă să desprindă braţele lui Dorrie de pe ea 
şi să îşi tragă sufletul, temându-se pentru o clipă că bătrâna 
bucătăreasă avea să izbucnească în lacrimi. 

— Sunt bine. 

— Când caii s-au întors azi-noapte fără voi, am fost 
toţi foarte îngrijoraţi. O lăsă în sfârşit pe Kate să se 
desprindă din braţele ei şi se dădu în spate. Arthur era 
hotărât să pornească după voi, dar doamna Elston s-a 
postat direct în pragul camerei lui pentru a-l împiedica să 
plece de acasă. Acolo a şi dormit, pe cuvânt! Privirea ei o 
măsură din cap până în picioare, apoi ezită. Sunteţi bine? 

Kate se strădui să nu roşească, temându-se pentru o 
clipă că Dorrie învățase cumva să citească gândurile 
oamenilor şi ştia exact ce se întâmplase noaptea trecută. 
De două ori. 

— Am pierdut caii lângă râu şi am fost nevoiţi să ne 
petrecem noaptea în apropierea satului. 

Dorrie îi aruncă o privire întrebătoare. 

— Dar... 

— Oh! Emma Mulderry a născut o fetiţă superbă, o 
întrerupse Kate, disperată să îi distragă atenţia. Atât mama, 
cât şi copilaşul sunt bine. 

— Slavă cerurilor! Dorrie se încruntă şi îşi îndreptă din 
nou atenţia asupra lui Edward. Şi ducele? El unde... 

— Uite! Kate arătă spre casă. Ce se petrece? Văd că 
bucătăriile încep să se umple cu provizii cât pentru ditamai 
depozitul. Vai de mine! Ala e un dulap cu două uşi? 

Bucătăreasa bombăni uluită şi clătină din cap. 

— Domnişoară Kate, pur şi simplu n-o să vă vină să 
credeţi câte au venit. 

Cu atenţia distrasă suficient de mult cât să nu mai 
pună întrebări iscoditoare, Dorrie îşi petrecu braţul pe sub 
cel al lui Kate şi o conduse spre casă. La fiecare pas 
bătrâna bucătăreasă îi dădea detalii despre carele întregi 
de produse care începuseră să sosească imediat după 


ivirea zorilor, însoţite de un bărbat pe nume Brannigan care 
pretinsese că era noul administrator al moşiei. 

— E adevărat, recunoscu Kate încet. Excelenţa Sa l-a 
angajat. Dar nu-ţi face griji. O bătu liniştitor pe braţ. Mi-a 
dat cuvântul lui de onoare că nu va face nicio schimbare 
majoră fără aprobarea mea. 

— Şi asta aţi aprobat-o? pufni Dorrie, arătând cu 
degetul spre canapeaua de catifea. Mie mi se pare că 
promisiunea a fost deja încălcată. 

Kate se încruntă. Dorrie avea dreptate. Nu aprobase 
nimic din toate acele provizii şi obiecte, şi totuşi iată-le 
acolo, în curs de a fi descărcate în casa ei cu precizia unei 
manevre militare. 

— Şi mai e ceva, domnişoară. 

— Oh? 

Kate se pregăti sufleteşte, nefiind prea sigură dacă 
mai putea îndura să i se întâmple şi altceva în dimineaţa 
aceea. 

— Când a sosit acel individ Brannigan şi nu eraţi 
acasă, eu şi doamna Elston ne-am gândit că poate vom 
găsi în camera de lucru instrucţiuni în ceea ce-l priveşte. 
Aşa că, adăugă ea, lăsându-şi umerii să cadă cu un aer de 
vinovăţie, am căutat printre hârtiile i le pe masa de scris. 

— Înţeleg. 

Acum nu avea să mai poată păstra secretul faţă de 
servitori în privinţa planurilor lui Edward de a renova 
Brambly şi tot ceea ce. lvea să tulbure existenţa lor liniştită 
de până atunci. 

— Am găsit asta. 

Dorrie scoase o hârtie din buzunarul şorţului. 

Kate aruncă o privire peste ea. Era acoperită cu 
scrisul de mână al lui Edward, lăbărţat în aceleaşi trăsături 
de peniță îndrăzneţe pe care le folosea şi pentru a trece 
notițe în registrele de evidentă ale moşiei; documentul 
detalia ce condiţii voia să fie cuprinse într-un act de 


pensionare, iar în partea de jos, cu un scris mult mai lizibil, 
se afla şi răspunsul. „Voi executa conform solicitărilor, 
Excelenţă. Actele vor fi trimise într-o săptămână. 
Meacham.” 

Kate se holbă la scrisoare, iar ochii i se umplură brusc 
de lacrimi de recunoştinţă. Un act de pensionare pentru 
Arthur, doamna Elston şi Dorrie! Şi încă unul foarte 
generos, cu prevederi pe care ea nu şi-ar fi permis 
niciodată să le includă în contract, dacă nu ar fi fost el. 
Aveau să primească fiecare câte o căsuță, o rentă, bani 
pentru haine, totul binemeritat pentru iubirea şi loialitatea 
cu care o serviseră: 

— O, domnişoară Kate - îmi pare atât de rău! O 
expresie de groază şi remuşcare trecu pentru o clipă peste 
chipul lui Dorrie când îi văzu lacrimile. Nu am vrut să 
provocăm probleme. Am crezut că poate vom găsi vreo 
explicație sau instrucțiuni în privința livrărilor... 

Zâmbind printre lacrimi, Kate îşi puse mâna pe brațul 
bucătăresei şi i-l strânse pentru a o linişti. Incercă să 
recitească scrisul de pe hârtie, însă nu reuşi, căci vederea îi 
era prea înceţoşată de lacrimile stârnite de bunătatea lui 
Edward şi de generozitatea sa ţinută în secret. 

Fără îndoială, Edward luase primele măsuri în acest 
sens cu mai bine de o săptămână în urmă, nu în încercarea 
de a-i intra în graţii sau de a o seduce şi a o aduce în 
braţele lui, cum se întâmplase noaptea trecută, ci pur şi 
simplu fiindcă îşi dorea să o ajute şi să le facă dreptate 
servitorilor. Pieptul îi fu inundat de căldura unei fericiri 
nemărginite la gândul că descoperise în sfârşit bărbatul 
adevărat de dincolo de masca de duritate pe care o afişa în 
faţa lumii. In faţa ei îşi dezvăluise sufetul, iar sufletul lui era 
bun şi generos. 

Îi strigă unuia dintre cărăuşii care purta pe umăr un 
sac de făină de porumb. 

— Trebuie să vorbesc cu ducele. Ştii unde s-a dus? 


— Da, domnişoară. A intrat în camera de lucru. 

Kate îi mulţumi. 

Pornind spre casă, avu impresia că se afla într-un vis. 
Un vis minunat şi fericit! În mai puţin de douăzeci şi patru 
de ore totul se întorsese cu susul în jos. Brambly începuse 
să se transforme din nou într-o fermă adevărată, servitorii 
se pregăteau să se pensioneze în condiţii excelente, iar 
ea... ei bine, totul era diferit şi în ceea ce o privea pe ea. Şi 
totul datorită lui Edward. 

Nereuşind să-şi stăpânească pasul vesel şi 
nerăbdarea de a ajunge la el, coti spre camera de lucru. 
Uşile duble stăteau larg deschise în hol, iar lumina intensă 
a dimineţii se revărsa prin ferestrele înalte, făcând bordura 
zugrăvită în alb şi rafturile de cărţi să strălucească orbitor. 

Edward se afla în spatele mesei de scris, având în 
mână mai multe documente şi cu un munte de hârtii 
acoperind suprafaţa de dinaintea lui, iar Kate se opri cu 
neruşinare în prag pentru a-l privi. Arăta ca şi cum acolo i- 
ar fi fost locul dintotdeauna, stăpân peste casă şi 
controlând fiecare centimetru pătrat din întreaga 
proprietate. Puternic. Autoritar. Delicios de masculin. Un 
zâmbet îi jucă pe buze. Acum ştia exact cât de blândă şi de 
generoasă era inima lui, cât de obraznic era trupul lui. 

Aşa era, oare, când aveai un soţ prezent în casă? Nu 
se putea imagina trăind sub acelaşi acoperiş cu cineva atât 
de puternic şi de hotărât, dar după ce îşi petrecuse ultimele 
câteva săptămâni cu el, nu îşi putea imagina nici cum ar fi 
fost să nu îl aibă acolo. lar acum, după noaptea trecută, îşi 
dădu ea seama cu o tresărire de fericire, nu mai avea 
niciun motiv pentru care nu şi l-ar fi dorit în viaţa ei. 

Un val de fericire vibră cald în ea când se gândi la 
posibilităţile deschise de acea revelaţie. 

Când Edward ridică privirea şi ochii lui întunecaţi se 
încinseră la vederea ei, pulsul ei se acceleră sub imperiul 
unei excitaţii imediate. 


— Închide uşile, Katherine, îi porunci el pe un ton 
senzual, şi vino încoace. 

Făcând întocmai, Kate lăsă uşile să se închidă şi ocoli 
masa de scris până ajunse lângă el. Trupul îi vibra de 
nerăbdare electrizantă, începând deja să se înfierbânte şi 
să pulseze. Poate că, până la urmă, nu era chiar aşa de rău 
să se supună ordinelor lui. 

— Tu eşti răspunzător pentru toate astea, spuse ea, 
fluturând din mână pentru a indica haosul în plină 
desfăşurare în jurul ei. Nu-i aşa? 

— l-am spus lui Brannigan să comande toate cele 
necesare pentru a întemeia o gospodărie. Se pricepe să 
execute ordinele. 

— Aşa se pare. Îşi încrucişa braţele, prefăcându-se 
iritată, ştiind că dacă nu îşi punea mâinile la adăpost, avea 
să le întindă spre el. Ceea ce nu ar fi făcut decât să 
stârnească probleme. Şi încă probleme dintre cele mai rele 
şi desfrânate. O canapea de catifea? Chiar aşa, Edward... 

Dintr-o singură mişcare fluidă el o prinse de talie şi o 
aşeză pe masa de scris. 

Se aplecă peste ea, cu gura ispititor de aproape de a 
ei. 

— Îngerul meu, acea canapea e al doilea cel mai bun 
articol de mobilier din casa asta. Îi ridică fusta până peste 
genunchi şi murmură aprins. Primul e patul meu. 

Un torent de fierbinţeală se revărsă în trupul ei, 
concentrându-se între coapsele ei când îşi aminti senzaţia 
minunată a mădularului lui strecurându-se în ea şi cât de 
femeie se simţise când fusese învăluită de virilitatea lui. 
Scânci încet, dorindu-şi cu disperare să-l simtă acolo din 
nou. 

— O să-ţi placă. Îți promit. Băgă un deget pe sub 
decolteul rochiei ei şi, trăgând blând de material, îi dezgoli 
umărul. Pielea ta cremoasă frecându-se goală pe catifeaua 
moale... 


Când cobori gura pentru a-i gusta umărul cu limba, ea 
gemu. 

— Ai încuiat uşa? 

— Da, şopti ea, înfiorându-se de tonul plin de sugestii 
păcătoase al vocii lui. 

— Bine ai făcut. O muşcă mărunt de gât, iar mâinile 
lui se strecurară la spatele ei, descheindu-i rapid rochia. 
Fiindcă trebuie să te am. 

— Aici? scânci ea. 

— Chiar aici. Se cuibări între coapsele ei şi se aplecă 
peste ea până când ea fu nevoită să se lase pe spate pe 
masa de scris, apoi se întinse şi el peste ea. Chiar acum. 

Edward o sărută, fierbinte şi posesiv, limba lui 
forţându-i buzele să se deschidă pentru a se năpusti adânc 
în gura ei, încurajând-o să răspundă cu aceeaşi intensitate 
a dorinţei lui. Cu un oftat înfiorat, Kate îi răspunse, 
invadându-i gura la fel cum o făcuse şi el. 

El gemu şi îi prinse limba între buzele lui, sugând 
puternic şi trăgând-o mai adânc în gura lui. Dumnezeule, 
era delicioasă, iar răspunsul ei entuziast îl încânta. Fusese 
cu  mădularul pe jumătate întărit încă de când îi 
dezmierdase sânul în carul cu fân, iar acum bărbăţia îi 
deveni instantaneu rigidă când văzu trupul ei stârnindu-se 
atât de rapid, înfiorându-se de dorinţa de a se împreuna cu 
al lui. Îi smulse agrafele din păr şi i-l lăsă să cadă liber 
pentru a putea să-i strângă buclele în pumn, ţinându-i astfel 
buzele cât mai nemişcate sub ale lui, răvăşindu-i neobosit 
sărutul la fel cum intenţiona să îi răvăşească şi trupul. 

Kate îşi smulse gura de sub a lui, chinuindu-se să 
respire, însă gâfâitul ei nu făcu decât să îl stârnească şi mai 
mult. 

— Eşti atât de frumoasă, spuse el, ridicându-i fusta 


până la talie. Atât de neobişnuită... atât de diferită de toate 
celelalte femei pe care le-am cunoscut. 

Îşi băgă ambele mâini sub fusta ei şi o dezbrăcă de 
pantalonii băieţeşti. Ea deschise larg ochii. 

Rânjindu-i dintre coapsele acum goale, Edward ridică 
pantalonii precum un steag capturat. Mâinile ei se grăbiră 
să îi acopere gura când din gât îi explodă un chiţăit 
surprins, apoi râse din toată inima când el îi aruncă peste 
umărul lui. 

O dorise şi înainte, dar acum când îi văzu ochii 
scânteind de râs, simţi că ar fi luat foc dacă nu o poseda 
chiar atunci. 

Îşi strecură mâinile în sus pe interiorul coapselor ei, 
deschizând-o seducător şi pregătind-o pentru el. Degetele 
lui o găsiră, cufundându-se adânc în fierbinţeala ei umedă, 
iar ea, în sunetul discret al gemetelor şi scâncetelor ce îi 
scăpau de pe buze, se zvârcoli pe masă sub tortura lui 
dulce. Mâna lui o dezmierdă pe dinăuntru, însă nu tandru 
sau blând, ci autoritar, brutal, aspru - Kate era a lui acum şi 
intenţiona să revendice fiecare milimetru din ea. 

Îşi înclină capul şi îşi îngropă faţa în triunghiul ei de 
cârlionţi, inspirând adânc parfumul ei feminin, de caprifoi 
dulce şi sex fierbinte, care deja i se imprimase în minte. 

— Am să te degust, îngerul meu, o avertiză el pe un 
ton întunecat, răsuflarea lui revărsându-se fierbinte peste 
ea. 

Degetele ei se încleştară mai strâns pe umerii lui. 

— Edward... 

El îşi trecu limba peste sexul ei, şi orice protest ar fi 
fost pe punctul de a exprima se dizolvă într-un geamăt 
gutural de plăcere intensă. Trupul i se relaxă sub senzaţia 
gurii lui pe carnea ei, în timp ce limba lui îi dezmierdă cu 
atingeri adânci şi prelungi pliurile, înainte ca buzele lui să îi 
găsească mugurul de plăcere, deja umflat şi sensibilizat de 
excitație, închizându-se în jurul lui. 


Supse uşor - iar trupul ei fu cuprins de spasme şi 
începu să tremure peste buzele lui. 

El supse din nou, de data aceasta mai tare. Şoldurile 
ei se ridicară de pe masa de scris şi se împinseră către gura 
lui, în timp ce din gât îi scăpă un scâncet implorator de 
dorinţă. 

Insă mâna lui pe coapsa ei o ţinea ţintuită sub el în 
timp ce o tachina, degetele lui răsucindu-se în ea chiar în 
timp ce continua să muşte mărunt şi să sugă, fierbinţeala 
gurii lui marcând-o invizibil, asemenea unui fier încins, ca 
fiind a lui. 

Edward ridică scurt capul pentru a o privi. Îşi ţinea 
ochii strâns închişi, iar buza de jos îi era prinsă între dinţi, 
încercând să îşi înăbuşe dorinţa dureroasă tot mai intensă 
ce creştea în ea, în loc de a i se abandona. El zâmbi 
obraznic văzând acestea. Trupul ei era încă prea lipsit de 
experienţă în privinţa sexului pentru a şti cum să primească 
descărcarea, chiar şi atunci când tânjea după ea cu atâta 
disperare, şi fu mistuit de o plăcere egoistă la gândul că el 
era bărbatul care avea să o înveţe acest lucru. 

Stând între coapsele ei, se descheie la prohab şi îşi 
eliberă mădularul întărit. Dovada că ea era pregătită pentru 
el scânteia pe buzele trandafirii ale pliurilor ei de carne, iar 
el era mai mult decât pregătit pentru ea. Atât de pregătit 
de a se cufunda în teaca ei caldă şi strâmtă încât vârful 
bărbăţiei îi lucea deja sub o picătură de rouă. 

— Eşti a mea acum. O prinse de talie şi o trase în faţă 
până când fesele ei aproape atârnau pe marginea mesei de 
scris, apoi cobori mâna şi îşi prinse mădularul, împingând 
capul erecţiei lui pulsânde în scobitura fierbinte din centrul 
fiinţei ei. Şi am să iau ce e al meu. 

Ea scânci nerăbdătoare, cu trupul tremurându-i de 
dorinţă. 

Insă acum nu mai era vorba de dorinţă. Dorinţa o 
adusese în braţele lui noaptea trecută şi îi oferise pace şi 


salvare. Acum - îşi înclină şoldurile astfel încât să intre doar 
cu vârful mădularului dincolo de rezistenţa strânsă opusă 
de buzele ei interioare, dar nu mai departe - acum era 
vorba de posedare. 

Ea se zvârcoli sub el, implorându-l cu trupul ei să intre 
în ea şi să o ia cu totul: 

— Edward, te rog - te rog, acum! 

El făcu un pas în faţă şi se înfipse în ea până la capăt. 

Kate ţipă de plăcerea de a fi posedată atât de 
complet, atât de brusc, dar de data asta nu mai simţi nimic 
din durerea de dinainte, nicio rezistenţă. lar când el începu 
imediat mişcările de penetrare, trupul ei se cobori peste al 
lui, venindu-i în întâmpinare. 

— Eşti a mea, mârâi el, înfigându-se în ea. Spune-o, 
Kate - spune-mi că eşti a mea. 

Ea gemu. 

— Spune-o, îi porunci el, prinzând-o de şolduri şi 
trăgându-le spre ale lui. Eşti a mea. 

— Sunt... sunt a ta! Un fior de abandon o străbătu din 
cap până în picioare. Arcuindu-şi spatele, îşi încrucişă 
strâns gleznele peste şalele lui, deoarece fiecare mişcare 
puternică de penetrare o făcea să alunece în sus pe masa 
de scris, mâinile lui pe şoldurile ei trăgând-o înapoi pentru a 
se înfige din nou în ea. Sunt a ta, Edward... 

Cu un mârâit sălbatic, el îi trase în jos corsajul rochiei 
şi îi desfăcu brutal corsetul pentru a-i expune sânii, iar în 
timp ce şoldurile lui se legănau ritmic între coapsele ei, 
mâinile lui se întinseră peste trupul ei pentru a-i strânge cu 
asprime sânii şi a o trage de sfârcuri. 

Răsuflarea ei ieşea gâfâit, în scâncete guturale, însă 
sunetul ei nu mai ajungea şi la urechile lui, prea ocupate cu 
propriile gemete animalice de dorinţă. Braţele ei fluturară 
haotic prin aer, nereuşind să găsească nimic de care să se 
prindă pe masa netedă, iar trupurile lor împreunate 
răsturnară teancurile de hârtii, registre şi cărţi, aruncându- 


le pe podea într-o grămadă dezordonată. 

Cu un geamăt teribil, el îi trase şoldurile înspre el şi se 
înfipse în ea, rămânând acolo, scuipându-şi sămânţa adânc 
înăuntrul ei. Trupul îi fu cuprins de spasme de plăcere 
delicioasă, braţele şi picioarele tremurându-i de epuizare în 
timp ce mădularul i se contracta, golindu-se până la ultima 
picătură în ea. 

însă ea nu terminase şi se zvârcoli peste el, 
implorându-l să îi ofere descărcare. 

Lăsându-şi mădularul epuizat în ea, el o prinse de 
glezne şi îi ridică picioarele peste umerii lui, iar din acest 
unghi nou, cu trupul apăsându-i-se greoi peste al ei, îşi 
frecă pelvisul cu forţă de al ei, stimulându-i sexul larg 
deschis şi mugurul de carne expus din centrul ei. Ea icni, iar 
el o făcu din nou, ridicându-şi propriile şolduri pentru a se 
izbi şi a se freca de ea. 

Ea explodă de plăcere, braţele ei încleştându-se 
disperate în jurul umerilor lui, în timp ce şoldurile i se 
arcuiră sălbatic sub el. Edward îi acoperi gura cu a lui, 
pentru a înăbuşi ţipătul ce îi izbucni din gât, şi îi simţi sexul 
tremurând în jurul mădularului lui încă îngropat în ea, 
fiecare val al climaxului ei pulsând prin ea şi revărsându-se 
în el. 

Cu o tandreţe pe măsura brutalităţii cu care se 
consumase împreunarea lor, o sărută încet pe gât, apoi îşi 
sprijini fruntea de umărul ei dezgolit. Preţ de o clipă 
prelungă, apoi, niciunul dintre ei nu se clinti, pierduţi 
amândoi în goana inimilor lor ce băteau înnebunite şi a 
răsuflării lor gâfâite. 

— Edward? şopti ea în cele din urmă. 

El îşi ridică fruntea de pe umărul ei gol, simțind în 
piept un junghi de îngrijorare la gândul că poate o rănise. 

— Şi tu eşti al meu. Cu un zâmbet, îl atinse pe obraz, 
cu vocea răguşită de dorinţă satisfăcută. Spune-o, îi porunci 
ea blând, cu un oftat foarte feminin, trecându-şi uşor 


degetele peste bărbia lui. 

— Sunt al tău, îngerul meu. 

Buzele lui le dezmierdară blând pe ale ei, apoi, 
şovăitor, se retrase din ea. 

Scoţându-şi lavaliera şifonată, o folosi pentru a şterge 
atent trupurile lor, apoi o aruncă în flăcările din cămin. Îi luă 
mâinile şi o ajută să coboare de pe masa de scris, simțind o 
tresărire de vinovăţie când ea se crispă de durere şi îşi 
frecţionă spatele. Se folosise de ea cu brutalitate, dar nu se 
putuse abţine. Şi îşi dădu seama cu o zvâcnire de 
satisfacţie că nici ea nu putuse. 

Fără ca el să i-o ceară, Kate cobori mâinile pentru a-l 
încheia la pantaloni. Dacă nu avea grijă, îşi spuse el, 
strâmbându-se când vârfurile degetelor ei îl atinseră 
accidental, avea să se trezească înapoi pe masă, 
descoperind cât de insaţiabilă era dorinţa lui pentru ea. 

— Deci, spuse ea încet, îndreptându-i vesta, 
Brannigan a sosit mai devreme. 

— Da.  Urmându-i exemplul, îi legă  şireturile 
corsetului, apoi îi ridică şi corsajul rochiei pentru a-i acoperi 
umerii. Am să plec la Londra mâine-dimineaţă. Întinse 
mâinile la spatele ei pentru a-i închide rochia. Era ciudat că 
putea găsi aproape la fel de multă plăcere în a o îmbrăca 
precum găsea în a o dezbrăca. lar tu o să mă însoţeşti. 

— Vreau să fiu cu tine, chiar vreau. Cobori privirea şi 
îşi netezi fusta. Dar nu pot veni la Londra, nu atât de 
curând. 

— De ce nu? insistă el. 

După pasiunea pe care tocmai o descoperiseră 
împreună, nu s-ar mai fi simţit în stare să se separe de ea. 

Kate închise ochii, iar el văzu o tresărire de 
dezamăgire şi dorinţă neîmplinită trecând peste chipul ei. 

— Trebuie să mă asigur că Brannigan se va potrivi 
aici. Arthur, doamna Elston, Dorrie - ei sunt tot ce am. 

— Acum mă ai şi pe mine, o informă el, privind-o cum 


se îndepărtează de el pentru a-şi răsuci părul în coc şi a-l 
prinde cu agrafe. 

Ea rămase cu spatele spre el, ascunzându-şi chipul, 
însă Edward îi văzu limpede tremurul degetelor în timp ce 
încercă, fără succes, să-şi prindă şi ultima agrafă. 

— Şi totuşi, nu. 

— De asta vei veni cu mine la Londra... 

Ea clătină din cap, renunțând la agrafă cu un oftat 
frustrat. 

— Şi după ce se încheie sezonul? Ce legătură voi mai 
putea pretinde a avea cu tine atunci, în afară de povara de 
a-ţi fi pupilă şi târând după mine o fermă înglodată în 
datorii? 

Edward inspiră adânc pentru a neutraliza nodul de 
emoție ce i se formase în stomac. Ştiuse ce avea de făcut 
încă de noaptea trecută, când o văzuse stând în faţa focului 
în pantaloni băieţeşti şi corset de femeie, când îşi dăduse 
seama că nu se mai putea abţine să nu o facă a lui. Şi 
poate că astfel ar fi reuşit să o convingă să vină cu el la 
Londra, să îi ofere şansa de a se bucura de cât mai multe 
nopţi cu ea... 

— Am să renunţ la tutela asupra ta. 

Kate se răsuci pe călcâie, lăsând agrafa să-i cadă 
dintre degetele uluite. În tăcerea care urmă, în timp ce se 
holba la el, agrafa zdrăngăni uşor când ateriză pe podea. 

— Am să renunţ la tutelă, repetă el încet, ştiind că era 
decizia corectă dacă voia să îi câştige încrederea suficient 
cât să o determine să îşi petreacă sezonul cu el. Voi lua 
legătura cu Meacham şi îi voi cere să redacteze un nou 
contract, unul prin care vei deveni o femeie independentă, 
liberă chiar şi de sub autoritatea tatălui tău. 

Ea îşi ţinu respiraţia. 

— Şi Brambly? 

EI îi rânji. 

— Îţi va rămâne ţie să dispui de moşie după bunul tău 


plac. 

Apoi se pregăti ca ea să îi sară în braţe de bucurie şi 
să-şi arunce braţele în jurul gâtului lui - eliberarea de sub 
tutela lui era ceea ce îşi dorise încă de când apăruse el în 
pragul uşii ei, recăpătându-şi astfel controlul deplin asupra 
vieţii şi asupra casei ei. 

Însă ea nu se mişcă, singurul ei gest fiind de a ridica o 
mână pentru a-şi şterge ochii scânteind de lacrimi şi de a-l 
privi ca şi cum în loc de a-i fi oferit ferma, el îi jurase că 
avea să o distrugă. 

Derutat, Edward se încruntă şi se întinse spre ea. 

— Kate... 

— Nu. Ea îl făcu să dea înapoi cu o expresie atât de 
profundă de abandon şi mâhnire încât îi tăie respiraţia. 
Aveai de gând să salvezi Brambly, iar acum... 

— Intenţionez în continuare să te ajut cu Brambly; 
asta nu s-a schimbat. Îţi dau cuvântul meu de onoare. 

Însă ea nu făcu decât să clatine aprig din cap. Şi abia 
atunci înţelese Edward adevăratul motiv pentru care nu 
voia să vină la Londra cu el, şi se simţi ca un neghiob 
nenorocit pentru că nu îşi dăduse seama mai repede... 

— Moşia Brambly e a ta, îngerul meu, o asigură el. Nu 
ţi-o va lua nimeni câtă vreme lipseşti. 

În ochii ei, atunci, văzu teama transformându-se în 
încredere şi uşurare, iar fericirea surprinzătoare care Îl 
inundă aproape îl copleşi. 

— Mulţumesc, Edward. 

Se ridică în vârful picioarelor pentru a-l săruta, mâna 
ei alunecând posesiv peste pieptul lui. 

Petrecându-şi braţele în jurul ei şi trăgând-o aproape, 
Edward îi murmură pe buze: 

— Vom merge la Londra. Nimic nu putea să-l convingă 
să renunţe la acest lucru, dar... Pot să mai rămân la 
Brambly câteva zile să mă asigur că Brannigan se 
instalează cum trebuie. 


Kate se arcui în îmbrăţişarea lui, iar lui i se tăie 
răsuflarea când îi simţi sânii apăsându-se pe pieptul lui. 

— Îţi mulţumesc! 

Cu un geamăt stăpânit, dorindu-şi să o posede 
sălbatic din nou, chiar acolo, pe podea, dar ştiind că ar fi 
fost prea mult pentru ea, şi prea repede, îşi cobori gura la 
urechea ei. 

— Dar sper totodată că eşti conştientă, adăugă el, 
răsucindu-şi limba în urechea ei şi fiind răsplătit cu o 
înfiorare fermecătoare, că nu intenţionez nicidecum să mă 
tin departe de tine. 

Ea lăsă să-i scape un geamăt şoptit: 

— Aşa sper şi eu! 

El îşi dădu capul pe spate şi râse, mai fericit în acel 
moment decât se simţise vreodată în ultimii câţiva ani. 
Ultimii zece ani, de fapt. 

— O să mă laşi fără suflare, o dojeni el. Haide, şterge- 
o de aici. O întoarse spre uşă, apoi o plesni jucăuş peste 
fund pentru a o face să plece în grabă. Ai o casă plină de 
lucruri care trebuie despachetate, iar eu am un vraf de 
hârtii care trebuie sortate. 

— Hmmm... îmi trec prin minte activităţi mai 
interesante decât sortatul hârtiilor, îndrăzni ea să îi arunce 
peste umăr, legănându-şi şoldurile seducător în timp ce se 
îndreptă încet spre uşă. Eu voi fi în camera de zi în care se 
află canapeaua de catifea, în cazul în care te plictiseşti... 

— Desfrânato, o tachină el, zâmbetul lui rapace fiind o 
promisiune flămândă despre ce o aştepta în seara aceea. 

Aruncându-i o ultimă privire, Kate oftă plină de dor şi 
ieşi din încăpere. 

Edward clătină din cap, chicotind fericit, şi încercă să 
se concentreze pe hârtiile lui, deşi acest lucru se dovedi de- 
a dreptul imposibil câtă vreme în jurul lui încă mai plutea 
parfumul ei, iar pe buze încă mai avea gustul ei. 

Cine ar fi crezut că o asemenea vulpoaică mică putea 


să îi sucească în asemenea hal capul? Dar era exact ceea 
ce îi făcea această femeie. Il făcea să o dorească, şi nu 
doar pentru jocuri amoroase, deşi acestea se dovediseră 
mult mai speciale decât şi-ar fi imaginat vreodată. 

Nu, recunoscu în sinea sa, sortând hârtiile, aruncând 
câte o scurtă privire peste fiecare dintre ele înainte de ao 
pune deoparte, Kate îl făcuse să îşi dorească să o audă 
râzând, să se bucure de flirtul ei jucăuş, de bunătatea şi de 
loialitatea ei, chiar şi să îi vadă aerul încăpățânat cu care îşi 
împingea în faţă bărbia. Şi ea îl dorea la rândul ei, la fel de 
mult. 

Poate că se înşelase. Poate că o căsătorie nu ar fi fost 
până la urmă chiar atât de impo... 

Cineva bătu la uşă. 

Edward ridică privirea. Un bărbat îndesat şi crăcănat, 
cu puţinul păr rămas pe cap pieptănat de-a curmezişul 
cheliei, stătea şovăitor în prag, ţinându-şi pălăria în mână. 
Purta haine simple şi ghete de lucru solide, nu avea 
lavalieră, vesta îi era pătată, iar pata de roşeaţă intensă din 
obrajii lui arăta că începuse deja să bea, în ciuda faptului că 
era atât de devreme dimineaţa. 

— Domnul Brannigan se ocupă de livrări, îl informă 
Edward, îndreptându-şi din nou atenţia asupra hârtiilor. II 
găseşti probabil jos în beci. 

— Vă cer iertare, milord. Bărbatul păşi în încăpere. 
Sunt Guerson de la hanul de poştă. 

— Domnul  Guerson, desigur. Edward îi ieşi în 
întâmpinare cu un zâmbet, întinzându-i mâna. Imi cer 
scuze. La câtă activitate e pe aici azi, am crezut că eşti unul 
dintre oamenii de la livrări. Strânse mâna bărbatului. Ce te 
aduce la Brambly? 

— E vorba de domnişoara Kate, Excelenţă. 

Katherine. De-abia dispăruse de sub ochii lui de nici 
cinci minute. Cu siguranţă nici măcar o diavoliţă ca ea nu ar 
fi putut să dea de bucluc atât de repede. Se încruntă: 


— Ce este? 

— Ei bine, domnule, ar trebui să ştiţi că noi toţi în sat 
avem o părere foarte bună despre fetişcana asta. N-am 
vrea să i se întâmple vreodată ceva rău. 

Un val de îngrijorare bruscă îi crescu în piept. 

— Ce s-a întâmplat, domnule Guerson? 

— Asta. Scoase o scrisoare din buzunarul jachetei. 
Tânărul Tom mi-a adus-o acum câteva zile, zicând că 
domnişoara Kate vrea să fie trimisă cu poşta. Dar cu atâtea 
furtuni şi ploaie, trimiterea poştei a fost amânată, aşa că m- 
am gândit că ar trebui s-o vedeţi dumneavoastră mai întâi, 
acum că sunteţi tutorele ei şi răspunzător pentru fată. 

Chipul lui Edward se înăspri când luă scrisoarea şi îşi 
aruncă privirea peste adresă. Phillip Benton. 

— În mod normal nu aş fi deranjat pe nimeni cu aşa 
ceva. Dar e adresată tatălui ei, înţelegeţi. Şi toată suflarea 
din sat ştie că individul e un mişel de două parale. 
Cuvintele îi scăpară pe negândite, iar bărbatul se chinui 
pâlbâit să se scuze. Adică, vreau să zic, nu e un om bun. 

— Nu, confirmă Edward, scrâşnind din dinţi, nu e. 

— Şi nu mi-ar plăcea ca domnişoara Kate să facă vreo 
neghiobie şi să aibă de suferit, acum că sunteţi 
dumneavoastră aici să aveţi grijă de ea. 

— Mulţumesc, Guerson. Ai făcut ceea ce trebuia 
aducându-mi asta. Arătă din cap spre uşă cu un aer rigid. 
Treci pe la Brannigan înainte să pleci şi spune-i să-ţi dea o 
monedă pentru bunăvoința ta. 

— Foarte generos din partea dumneavoastră, 
Excelență. 

Îşi puse pălăria pe cap şi se grăbi să plece, pornind cu 
pas vioi spre capătul casei şi scările ce duceau în beci. 

Edward rupse sigiliul de ceară şi deschise scrisoarea, 
iar cele trei monede căzură cu un zăngănit pe podea la 
picioarele lui. Holbându-se la ele, fu năpădit de aceeaşi 
trădare crudă pe care o cunoscuse cu zece ani în urmă, 


învăluindu-l brusc ca o ceaţă întunecată, strecurându-se şi 
învolburându-se în el, tăindu-i răsuflarea. 

Privirea lui se ridică încet de la cele trei monede la 
scrisoarea pe care o ţinea în mână. Cu fiecare cuvânt pe 
care îl citea, pulsul îi devenea tot mai grăbit, mai violent, ca 
şi cum ar fi încercat să îi demonstreze că încă mai avea o 
inimă în pieptul cuprins de întuneric. Însă el ştia că nu era 
aşa. Ştia ce însemna a fi înşelat şi cunoscuse pe propria 
piele iadul în care trădarea putea duce sufletul unui om. 

Acum se cobori din nou peste el când privi scrisoarea, 
colții ei brutali sfâşiindu-i pieptul pentru a-l răpi... 

Îngerul lui îl osândise să se întoarcă direct în iad. 


x 


În salon, Kate îşi făcu de lucru aranjând mobilierul 
proaspăt adus şi  sortând toate obiectele încă 
nedespachetate din lăzi. Însă privirea îi aluneca mereu spre 
canapeaua de catifea din colţ, mintea ei evocându-i ceea 
ce-i spuse Edward despre ea. Deşi se străduia să respire 
normal, inima încă îi gonea, iar trupul îi vibra electrizat 
când îşi amintea cu câtă îndrăzneală i se oferise chiar 
acolo, pe masa de scris. La fel cum intenţiona să i se ofere 
şi în noaptea aceea, pe canapeaua respectivă. 

Râse cu neruşinare, ducându-şi rapid mâna la gură. 
Nici măcar nu se dezbrăcaseră! 

El o numise desfrânată, şi poate chiar era. Dar dacă a 
fi desfrânată îi permitea unei femei să se simtă atât de 
bine, atât de fericită, ei bine, era de-a dreptul uluitor faptul 
că întreaga populaţie feminină a Angliei nu era ocupată să 
prindă bărbaţii la înghesuială, cerându-le să le transforme 
în desfrânate. 

Şi totul i se datora lui Edward. Tânjea după el, atât de 
mult încât tocmai îl implorase să o posede şi recunoscuse 
de bunăvoie că devenise alui. 


A lui. Mâinile lui pe trupul ei, greutatea lui apăsându- 
se atât de plăcut peste ea, bărbăţia lui dezmierdând-o pe 
dinăuntru - nu doar că îşi dorise să i se supună, ci chiar 
savurase abandonul. lar în acel moment nu îşi dorea nimic 
mai mult decât ca el să o posede din nou până redevenea 
neputincioasă în braţele lui. 

Toată viaţa ei nu reuşise niciodată să înţeleagă cum 
putuse mama ei să îl iubească pe tatăl ei cu atâta loialitate, 
în ciuda felului oribil în care se purtase acesta cu ea, a 
abuzurilor pe care le îngrămădise pe capul ei. De ce 
renunţase mama ei la viaţa ei de libertate pentru a-i deveni 
soţie? Şi de ce îi rămăsese credincioasă, chiar ştiind că el 
nu o iubise niciodată? 

Dar acum Kate ştia. Cunoscuse ea însăşi torentul de 
emoţii care făceau o femeie să îşi dorească să-şi sacrifice 
libertatea de dragul unui bărbat. 

Însă ea nu avea să facă aceeaşi greşeală pe care o 
făcuse mama ei. Ea nu s-ar fi căsătorit niciodată cu un 
bărbat care nu o iubea, şi nu era atât de naivă încât să 
creadă că Edward nutrea sentimente tandre faţă de ea. 
Ideea măritişului era destul de înspăimântătoare în sine, 
dar când i se adăuga tot ceea ce ar fi avut de pierdut... 
Brambly, activităţile ei medicale, inima ei. Dacă soţul ei ar 
fi decis să îi ia toate acestea, nu ar fi putut face nimic 
pentru a-l împiedica. 

Cu Edward nu se pusese problema de căsătorie, ceea 
ce o bucura. Chiar dacă el i-ar fi propus aşa ceva, ea ar fi 
refuzat. Dar o invitaţie la Londra era foarte departe de o 
cerere în căsătorie, astfel că avea să îl însoţească fiindcă 
nu putea suporta gândul de a-şi refuza acel timp petrecut 
în compania lui, chiar dacă nu îşi putea imagina un viitor 
pentru ei doi dincolo de sfârşitul sezonului. Chiar dacă îi 
promisese că avea să o protejeze şi chiar dacă o făcea să 
simtă că a fi în braţele lui era ceva foarte special, Edward 
nu o iubea. 


Inima i se strânse, goală şi mâhnită. Dar ar fi putut 
vreodată? 

— Katherine. 

Auzind vocea gravă a lui Edward în spatele ei, inima ei 
tresări, inundată de speranţă. Poate că totuşi începea să 
ţină la ea. 

Râse fericită şi se întoarse spre el. 

— Cred că ar trebui... 

Râsul îi pieri sufocat în faţa răcelii de gheaţă a privirii 
lui întunecate. Într-o fracțiune de secundă fericirea ei 
dispăru fără urmă, locul ei fiind luat de un junghi brusc de 
îngrijorare ce îi sfârtecă stomacul, iar teama îşi încleştă 
degetele reci peste inima ei. 

Edward veni spre ea, forţând-o să se dea înapoi până 
ajunse cu spatele la perete, ţintuită sub el. El îşi sprijini o 
mână pe perete în dreptul umărului ei şi se aplecă spre ea 
până când faţa îi ajunse atât de aproape de a ei încât 
răsuflarea lui jucă pe buzele ei, iar ochii lui îi sfredeliră 
necruţători pe ai ei. 

Kate înghiţi un nod, brusc înspăimântată. 

— Edward, ce s-a întâmplat? 

— Am găsit ceva ce îţi aparţine. Vocea îi era ca un sloi 
de gheaţă. M-am gândit că poate o vrei înapoi. 

— Ce anume e? şopti ea, atât de terorizată de 
schimbarea bruscă apărută în el încât trupul ei începu să 
tremure când văzu reapărând asprimea întunecată pe care 
şi-o amintea de prima dată când îl întâlnise. 

Chipul lui rece şi controlat ascundea furia pe care o 
simţea clocotind în el. 

— Scrisoarea ta. 

— Scrisoarea mea? repetă ea circumspectă, chinuită 
de o furtună de teamă şi confuzie. 

Când Edward îi răspunse, vocea lui rece nu mai trăda 
nici urmă de emotie faţă de ea, fiind atât de distantă şi de 
nepăsătoare încât îi stârni un fior de panică în piept. 


— Către tatăl tău. 

Inima i se opri. Şi când reîncepu să bată, durerea se 
dovedi mistuitoare. Ştia că îi scrisese tatălui ei, ştia că îi 
sfidase ordinele... O, Dumnezeule, ce făcuse? 

Cu trupul copleşit de panică şi disperare, inspiră 
adânc pentru a se întări sufleteşte şi spuse cât de calm 
putea, simțind între timp cum întreaga ei lume îi fugea de 
sub picioare. 

— Edward, te rog lasă-mă să-ţi explic... 

— Ţi-am cerut să nu iei niciodată legătura cu el. Cu 
mişcări lente, dovedind un autocontrol şi o furie bine ţinută 
în frâu care nu făcură decât să-i intensifice spaima, îi luă 
mâna şi îi puse în palmă bucata de hârtie boţită. Dar tu i-ai 
scris oricum. 

— Da, spuse ea, cu ochii arzându-i de lacrimi pe care 
nu voia să le verse. Aşa e. E tată/ meu. E singura rudă de 
sânge care mi-a mai rămas. Nu puteam să îi întorc pur şi 
simplu spatele când avea nevoie de mine. 

Se aşteptase la blesteme, furie - în schimb el o privi 
cu o expresie care nu era decât o mască goală, fără urmă 
de emoție. 

— l-ai trimis bani. 

— Fiindcă avea nevoie de ei. Ai zis că e ruinat, adăugă 
ea, fiecare cuvânt o răsuflare disperată, dorindu-şi cu 
ardoare să îl facă să o creadă. Imi pare rău, Edward, nu ar fi 
trebuit să o trimit. Dar nu a fost decât o scrisoare... 

— E mai mult decât o simplă scrisoare, Kate, spuse el, 
pe un ton acuzator şi rece. L-ai ales pe el în locul meu. 

— Ba nu! Am vrut să-ţi spun despre scrisoare, dar... 

El îşi ridică sceptic o sprânceană. 

— Ai fost prea ocupată să mă seduci pentru propriile 
tale interese? 

Ea îl plesni, palma ei izbindu-se răsunător de obrazul 
lui. 

Un sentiment sfâşietor de pierdere şi de trădare se 


stârni fierbinte în ea, atât de brutal şi teribil încât nu mai 
putu să respire. Fusese târâtă într-un coşmar oribil, când 
tot ce îşi dorea era să se trezească, la adăpost în braţele 
lui, aşa cum se trezise în dimineaţa aceea. Insă el o acuza 
de lucruri atât de oribile, îngrozitoare - îşi încleştă mâna în 
pumn, cu palma încă usturând-o după contactul cu obrazul 
lui. 

Edward  încremeni, singura lui reacţie fiind o 
scânteiere a ochilor lui negri. Apoi ridică încet mâna la locul 
unde începea deja să se formeze o urmă roşie, iar Kate 
văzu un amestec de regret şi vinovăţie trecându-i pentru o 
clipă pe chip. Însă nu spuse nimic pentru a-şi cere scuze. 

— Nu aş face niciodată aşa ceva, se forţă ea să spună, 
cu inima sfâşiată. Edward înţelesese totul pe dos, complet 
greşit! Ea îi oferise inocenta ei fiindcă ţinea la el, fiindcă 
voia să fie în braţele lui, şi nu avusese niciun alt motiv. Cum 
poţi să crezi... 

Se sufocă, copleşită de o nefericire disperată ce se 
învolbură în ea. 

— Nu e prima dată când se întâmplă, spuse el cu 
răceală. 

— Dar nu din partea mea. îl împinse de umeri, 
încercând să-l dea la o parte, tortura fierbinte din inima ei 
devenind insuportabilă la gândul că o credea capabilă de 
aşa ceva. Însă el nu se clinti, nici măcar pentru a se 
îndepărta puţin, iar ea lăsă să-i scape un strigăt uşor de 
frustrare anxioasă. Edward, eu nu aş face niciodată aşa 
ceva. 

El îi aruncă o privire îngheţată de dispreţ necruţător. 

— Tot aşa cum nu m-ai trăda niciodată luând legătura 
cu tatăl tău? ş 

Inima ei se sfărâmă în bucăţi. In clipa aceea simţi 
distanţa uriaşă ce îi despărţea, apatia rece luând locul 
afecțiunii calde pe care i-o arătase nu mai demult de 
noaptea trecută şi în dimineaţa aceea. 


— Mi-am dorit să am încredere în tine, Kate, mai 
presus de oricine. Se îndepărtă de ea, lăsându-şi mâinile 
să-i cadă pe lângă corp ca şi cum ar fi abandonat-o complet 
acum, ca şi cum nu ar mai fi putut suporta să stea în 
preajma ei, şi fiecare cuvânt al lui stârnea un tremur de 
nefericire în toată fiinţa ei. Dar tu ai distrus asta, iar acum 
nu pot să mai am încredere în tine. 

Privirea ei deveni atât de înceţoşată de lacrimi încât 
aproape nu îi mai putu desluşi trăsăturile feţei, dar nu clipi 
pentru a-şi limpezi ochii, căci nu voia să vadă răceala 
neiertătoare de pe chipul lui. Nu mai era nici urmă de 
tandreţe în el acum, nimic blând sau cald, nimic din 
bărbatul pe care îl iubea. 

Stând la mai puţin de un metru distanţă de ea, 
Edward murise pentru ea. 


Pajul deschise uşa trăsurii. 

— Am ajuns, domnişoară. Cobori scara. Greymoor. 

Kate privi dincolo de el, prin ploaia măruntă, studiind 
casa. 

Era mare şi sumbră, cu faţada de piatră cenuşie 
pierzându-se în norii joşi din spatele ei, şi se înălța izolată 
pe fundalul mlaştinilor pustii. Doar o mână de anexe sugera 
că era mai mult decât o simplă casă abandonată în 
sălbăticie. Nu era nici urmă de viaţă primprejur, niciun 
animal prin curte, niciun servitor ieşind în fugă în 
întâmpinarea trăsurii. Coşurile de fum împungeau cerul, 
însă lipsa fumului ridicându-se din ele făcea întreaga scenă 
să pară şi mai rece, şi mai lugubră. 

Deci aceasta avea să fie noua ei casă. Se cutremură. 

Pajul scoase din trăsură mica ei valiză şi îi întinse 
mâna pentru a o ajuta să coboare. 

Drumul fusese lung, aproape două zile întregi de când 


fusese urcată în trăsura lui Edward, în zorii zilei, conform 
ordinelor lui, şi luată cu forţa de la Brambly şi de la tot ceea 
ce cunoscuse vreodată, singurele opriri fiind pentru a 
schimba caii şi a înlocui vizitiii, înainte de a continua 
călătoria prin noapte. Îi era frig, era obosită şi îi era foame, 
şi se simţea mai singură decât fusese vreodată în toată 
viaţa ei. 

Dar, mai ales, se simţea furioasă. Edward o alungase 
fiindcă nu mai avea încredere în ea şi astfel o trimisese la 
peste jumătate de ţară distanţă pentru a o ţine departe de 
tatăl ei... şi de el. Şi, în acelaşi timp, ca pedeapsă. Acesta 
era motivul pentru care nu putuse să îi dea voie să rămână 
la Brambly. Era convins că ea îl trădase într-o încercare de 
a se elibera de sub tutela lui şi că dacă s-ar fi mulţumit să 
se întoarcă la Londra şi să o lase singură la fermă, i-ar fi 
oferit exact ceea ce presupunea el că încercase ea să 
obţină de la el prin manipulare - vechea ei viaţă, într-o casă 
proaspăt mobilată şi echipată cu de toate. Ceea ce nu 
înţelesese el însă era că adevărata ei pedeapsă nu era 
faptul că fusese trimisă în sălbăticia acelor ţinuturi 
mlăştinoase, ci faptul că fusese alungată de lângă el. 

Însă cu fiecare kilometru ce o ducea tot mai departe, 
creştea şi hotărârea ei de a se întoarce la Brambly. Se uită 
în jurul ei, la mlaştinile pietroase şi aspre care se întindeau 
în toate direcţiile, şi îşi muşcă buza de jos. Avea să 
reuşească. Cumva. 

Uşa de la intrare se deschise larg. O femeie masivă, în 
uniformă neagră, umplea întregul cadru al uşii, cu părul gri 
oţel prins într-un coc sever. 

— Domnişoara Benton? întrebă ea cu un pronunţat 
accent german. 

— Da. 

— Lutz, se prezentă ea, apoi îi luă valiza de la lacheu. 

Kate îl privi pe paj întorcându-se la trăsură. De îndată 
ce sări la locul lui pe capră, vizitiul plesni din bici, iar 


atelajul se puse în mişcare prin noroi, cotind spre drum şi 
lăsând-o pe ea în urmă. 

Kate rămase în ploaia măruntă şi îi privi până 
dispărură, ducând cu ei şi ultima ei legătură cu Brambly. 

Doamna Elston, Dorrie, dragul de Arthur... e; erau 
motivul pentru care se afla acolo, pentru care nu îşi pusese 
încă în aplicare evadarea. Edward îşi  respectase 
promisiunea şi îi pensionase, lăsându-i să rămână în căsuțe 
pe moşia Brambly, dar îi spusese foarte clar - dacă fugea, 
avea să anuleze pensiile şi să le taie rentele. Ştiind că se 
ataşase de servitori pe parcursul şederii sale la Brambly, 
Kate nu era sigură că ar fi făcut cu adevărat aşa ceva, dar 
nici nu era o ameninţare pe care să fie dispusă să o pună la 
încercare. 

Aşa că îşi părăsise casa fără a opune rezistenţă. 
Pensiile lor în schimbul exilului ei. Era un pact cu Diavolul 
însuşi. 

Dar dacă învățase ceva urmărind purtarea tatălui ei în 
toţi aceşti ani era faptul că pactele şi contractele puteau fi 
întotdeauna manipulate. Avea să găsească o soluţie pentru 
a rescrie tutela şi a obţine libertate pentru ei toţi, indiferent 
la ce ar fi fost nevoită să recurgă pentru a-şi îndeplini acest 
Scop. 

— Vino, îi porunci doamna Lutz. 

Kate o urmă în casă. Întunecată şi neprimitoare, cu 
mobilier greoi aruncat la întâmplare prin casă şi fără 
banchete, fără perne, fără draperii care să îndulcească 
atmosfera încăperilor, casa era la fel de severă precum 
mobilierul din ea. În pofida întunericului acelei zile cenușii şi 
ploioase, nu era nicio lumânare aprinsă nicăieri, iar 
şemineurile erau toate reci. 

Doamna Lutz o conduse sus, deschise o uşă şi îi făcu 
semn să intre. 

Kate se opri. Camera era dominată de un pat masiv, 
cu draperii grele, restul mobilierului constând doar dintr-un 


dulap, o masă de toaletă şi un singur scaun de lemn. Pereţii 
erau goi, la fel şi podeaua. 

— Da, repetă doamna Lutz dând din cap, iar Kate 
înţelese că aceasta avea să fie camera ei. Ordinele 
Excelenței Sale. 

— O, sunt sigură de asta, bombăni ea. Când 
intendenta, care aparent nu ştia decât vreo câteva cuvinte 
în engleză, se holbă la ea cu o expresie goală, Kate oftă. Nu 
contează. 

Doamna Lutz arătă spre capa şi pantofii lui Kate. 

— Nu. 

Aparent, în limba doamnei Lutz Wu însemna 
dezbrăcare, iar Kate îşi scoase pelerina şi pantofii şi le puse 
în mâinile femeii, care doar atâta şi aşteptase. După un nou 
şir de indicaţii prin gesturi şi o nouă serie de Nu, şi neavând 
altă opţiune decât să se supună, Kate îşi scoase încet 
rochia de muselină şi ciorapii până rămase doar în 
cămăşuţă, apoi le predă şi pe acestea. 

După care privi, uluită, cum intendenta îi luă valiza, îi 
îndesă hainele în ea, apoi aruncă întregul pachet afară în 
hol. Când Kate dădu să meargă după ele, doamna Lutz o 
opri cu un braţ musculos. 

— Mi-ai luat hainele! strigă Kate, nevenindu-i să 
creadă. 

Simţi o usturime strecurându-i-se în ochi. Fusese 
smulsă din casa ei, iar acum forţată să renunţe la hainele 
ei, ca pentru a şterge complet orice legătură, oricât de 
mică, ar mai fi avut cu Brambly. Forţându-se să respire lent, 
se bucură că furia din ea avea cel puţin darul de a-i ţine în 
frâu hohotele de plâns. 

— Hainele vechi nu bune. Doamna Lutz deschise 
dulapul. Haine noi, o asigură intendenta cu un zâmbet 
mândru. Haine de mlaştină. Haine puternice. 

În dulap stăteau atârnate două rochii, complet negre 
şi croite grosolan din lână pieptănată, sub acestea aflându- 


se o pereche de ghete de lucru solide. Mai erau două seturi 
de cămăşuţe albe şi ciorapi gri de lână, precum şi o singură 
cămaşă de noapte, dar nicio altă culoare, nici un singur 
articol moale, din muselină brodată sau satin. Haine de 
mlaştină, într-adevăr. Noua ei garderobă era la fel de 
severă precum pustiul sălbatic din jurul ei. 

Deci acesta era planul lui. Edward dorise să o smulgă 
din lume şi să o alunge din viaţa lui, mergând până la a-i 
impune ce să poarte. În fond, îşi spuse ea vag confuză, nu 
la fel se proceda şi cu prizonierii de război - li se luau 
uniformele şi erau îmbrăcaţi în ţinuta de închisoare, pentru 
a le refuza confortul propriei identități şi a propriului loc în 
lume? 

Dar Edward se înşela dacă îşi imagina că o garderobă 
puritană avea să o frângă. Nu erau decât haine, şi învățase 
la Brambly să se lipsească de atâtea lucruri, atât de mult 
timp, încât era obişnuită cu austeritatea şi utilitatea duse la 
extrem. Ce mai contau câteva ajustări în materie de haine 
când primăvara trecută fusese nevoită să cerşească de la 
morar un sac de făină cu care să se hrănească? 

Haine! Aproape izbucni în râs la acest gând. Edward 
avea să fie nevoit să facă eforturi mult mai serioase dacă 
tinea neapărat să o frângă. 

— Da. Doamna Lutz arătă spre rochia neagră, apoi 
ieşi din încăpere. 

Aruncând spre uşă o privire furioasă, cu ochii 
îngustaţi, Kate luă rochia neagră. Singura modalitate de a 
se elibera era dacă îi făcea jocul şi aştepta orice ocazie de 
a-şi câştiga libertatea care i s-ar fi oferit. 

— Excelenţa Sa, ordinele sale, spuse ea batjocoritor, 
îmbrăcând rochia. 

Prinzându-şi părul într-un coc, îşi aruncă o scurtă 
privire în oglinda mesei de toaletă. Când văzu cum arăta, 
lăsă să-i scape un hohot mic de râs. 

Îşi apăsă mâna pe buze, dar nu reuşi să se oprească, 


iar chicotitul se transformă în râs în toată regula. Ştia că 
dacă nu ar fi râs s-ar fi sfărâmat sub forţa durerii şi a 
mâniei ce o sfâşiau. A furiei faţă de ea însăşi că fusese atât 
de neghioabă încât să creadă că tatăl ei ar fi putut să o 
iubească vreodată şi a disperării absolute de a şti că de 
acum înainte Edward nu avea să o mai facă niciodată. 

O, nu era nimic amuzant în situaţia ei, dar nu se putea 
abţine. Era sigură că Edward voia să o ştie în acea rochie 
neagră, cu guler înalt şi mânecile lungi, anume pentru a-i 
ascunde întreaga feminitate, aceeaşi feminitate pe care, 
credea el, o folosise pentru a-l amăgi. O continuare a 
pedepsei care începuse cu alungarea ei de la Brambly. Dar 
nu arăta ca o fiinţă lipsită de gen - arăta ridicol! 

Işi înăbuşi hohotele de râs şi îşi impuse să fie calmă, 
apoi îi spuse persoanei din oglindă: 

— Nu mă vei frânge, Edward. 

Edward credea că se folosise de trupul ei pentru a-l 
amăgi. Că minţise, complotase, se prefăcuse. Dar cum 
naiba ar fi putut să mimeze toate acele senzaţii minunate 
pe care el le crease în ea când făcuseră dragoste? Sau felul 
în care i se oferise cu abandon deplin? Sau sentimentele ei 
faţă de el, când îl ţinuse atât de strâns la pieptul ei după 
aceea, nevoind să-i mai dea drumul vreodată? 

Insă în disperarea ei de a găsi o cale de a-l face pe 
tatăl ei să o iubească, îi oferise un motiv temeinic pentru a 
nu mai avea încredere în ea. Într-adevăr îi trimisese bani 
tatălui ei şi într-adevăr îi ceruse lui Edward să renunţe la 
tutelă după ce făcuse dragoste cu el. Pentru numele lui 
Dumnezeu, tot ceea ce îi spusese ea, tot ceea ce Îi 
propusese, totul ar fi putut fi interpretat ca fiind menit să 
ajute la îndeplinirea acelui scop. Ar fi râs şi de acest lucru 
dacă nu ar fi fost atât de furioasă că Edward se grăbise cu 
atâta uşurinţă să o creadă capabilă de aşa ceva. 

Era nebunie curată! Intreaga situaţie. 

Singurele păcate pe care le comisese erau de a fi 


crezut pe nedrept în tatăl ei şi de a-l fi iubit pe Edward, iar 
pentru aceste greşeli, soarta o pedepsea acum. lar prin 
acest deznodământ, îşi dădu ea seama ironică, devenise 
exact precum mama ei. 

Insă ea nu avea să se dea bătută şi refuza să mai 
verse o singură lacrimă pentru el. Pur şi simplu refuza! 

— Nu mă vei frânge, repetă ea aprig. Şi sigur voi găsi 
o cale de a pleca de aici. 

Chiar dacă îl pierduse pe Edward, nimic nu avea să o 
împiedice să se întoarcă acasă. 


Capitolul 13 


Londra, trei săptămâni mai târziu 


— Aici erai, Edward. 

Augusta intră maiestuos în camera de lucru a Casei 
Strathmore, purtând o rochie de brocart la fel de luminoasă 
pe cât era de posomorâtă vremea acelei zile de aprilie. 

Edward se ridică de la biroul său de mahon pentru a-i 
veni în întâmpinare, iar ea se încruntă spre teancul de hârtii 
care îl ţinuse ocupat toată după-amiaza. După ce se 
întorsese din Spania, Edward se îngropase în tot ceea ce 
ţinea de administrarea finanţelor familiei, la început din 
simpla dorinţă de a descoperi cuprinsul proprietăţilor şi al 
bogăției familiei sale. Acum însă, după recenta sa 
întoarcere de la ţară, era sigură că îşi petrecea atât de mult 
timp studiind personal registrele doar fiindcă acestea 
reuşeau să îi distragă atenţia pe toată durata după-amiezii, 
până putea să iasă la cină la clubul White, urmată de o 
noapte de băutură şi cărţi. 

— Ai în slujba ta mai mulţi contabili şi administratori, îi 
aminti ea, arătând spre hârţogării. Nu se cuvine ca un 


bărbat de rangul tău să fie atât de preocupat de propria 
bogăţie. 

— Şi cum poate un bărbat să rămână bogat dacă nu 
se ocupă de asta? glumi el sec, apropiindu-se pentru a-i 
oferi un sărut afectuos pe obrazul pe care i-l întinse şi 
pentru a o ajuta să-şi dea jos şalul. 

Apoi i-l dădu lacheului care aştepta. 

— Ei bine, mă gândesc că ar fi putut fi şi mai rău. Îşi 
scoase mănuşile. Ai putea fi la clubul lui White din nou, 
pierzând banii la jocuri de noroc. 

— Eu nu pierd banii la jocuri de noroc. 

Ea pufni în râs. 

— Incerci să-mi spui că nu joci cărţi? 

— Nu, replică el calm, afişând pe buze un zâmbet vag 
care însă nu i se regăsi şi în ochi, îţi spun că eu nu pierd. 

Dar Augusta ştia că nu era aşa. 

In ultimele trei săptămâni de când se întorsese de la 
ţară, începuse să frecventeze clubul lui White aproape în 
fiecare noapte, întotdeauna până atunci clubul i se păruse 
plictisitor, nivelul la care se paria la mesele de joc nefiind 
suficient de ridicat pentru abilităţile lui, iar compania 
nesuferită. Dar acum se obişnuise să meargă acolo în 
fiecare noapte, jucând cărţi până la orele mici ale dimineţii, 
iar Augusta bănuia că era din cauză că nu voia să înfrunte 
tăcerea ce domnea noaptea în reşedinţa lui din oraş. 

Mai mult, începuse să piardă. 

Inima ei tresărise plină de speranţă când auzise 
această informaţie interesantă printre bârfele circulate 
noaptea trecută la operă. Dacă nepotul ei pierdea la cărţi, 
însemna că nici măcar activitatea de la club nu fusese 
suficientă pentru a-i distrage atenţia suficient cât să-i 
aducă o oarecare pace. Indiferent ce s-ar fi întâmplat în 
Sussex, încă îl bântuia. 

— Ce pot să fac pentru tine în după-amiaza asta, 
Augusta? 


Ea scoase o scrisoare din săculeţul ei de mână şi o 
puse pe masa lui de scris: 

— Asta a sosit la biroul lui Meacham. 

Edward scrâşni din dinţi când cobori privirea spre 
scrisoare. Apoi îşi aţinti ochii reci asupra ei şi întrebă: 

— Cum dracu’ au făcut rost de adresa lui Meacham? 

Augusta învățase cu mult timp în urmă să nu se lase 
intimidată de privirile bărbaţilor din linia Westover şi se 
mulţumi să arcuiască o sprânceană. 

— Presupun că la fel cum au reuşit să îţi trimită 
scrisori la Hartsfield Park, apoi aici la Casa Strathmore, 
spuse ea calmă, admirând în sinea ei perseverenţa foştilor 
servitori de la Casa Brambly în a implora întoarcerea 
stăpânei lor. Câte sunt până acum, şapte scrisori în total? 

— Zece, o corectă el crispat. 

Deci fusese atent. Interesant. 

— Dacă doamna Elston a făcut efortul de a ţi-o trimite 
pe asta prin avocatul tău, poate ar trebui să o citeşti. 

Ignorând scrisoarea, Edward se sprijini de masa de 
scris, cu braţele încrucişate peste piept. O expresie rece şi 
distantă masca furia care, după cum bine ştia, clocotea în 
adâncul lui. 

Era postura unui bărbat încăpățânat şi cu o voinţă 
puternică, genul de fermitate pe care îl mai întâlnise şi 
înainte la toţi bărbaţii din linia Westover. Cu ei, ştiuse că nu 
era cazul să insiste, dar cu Edward, în acel moment, voia să 
îi aţăţe cât mai mult frustrarea. 

Fiindcă furia era bună. Insemna că era încă în viaţă, 
că nepotul ei pe care îl iubea supravieţuise undeva în 
interiorul bărbatului rece care stătea acum în faţa ei. 

Clătină din cap. 

— Nu poţi s-o ţii pe biata fată prizonieră în mlaştini 
pentru tot restul vieţii ei. 

— Ba chiar pot, spuse el complet indiferent. O are pe 
doamna Lutz să aibă grijă de ea, iar acolo între mlaştini nu 


poate provoca probleme. 

Nici, îşi spuse Augusta, să îl forţeze să rezolve oricare 
ar fi fost situaţia neplăcută apărută între ei în cursul vizitei 
lui, acesta fiind, mai degrabă, adevăratul motiv, având în 
vedere cât de bine îşi cunoştea nepotul. De data asta nu 
putea să plece la război pentru a scăpa de femeia care îi 
făcuse probleme, aşa că alesese să o alunge pe femeia 
respectivă. 

— Şi nu poţi nici să ignori la nesfârşit scrisorile acelea, 
adăugă ea. 

— Ba şi asta pot. 

— Pentru numele lui Dumnezeu, Edward, oftă ea 
exasperată, ce ţi-a făcut acea copilă inocentă de ai ajuns să 
o urăşti atât de tare? 

— Nu e o copilă, îi aminti el încet. Şi nu e inocentă. 

Augusta strânse din buze. 

— Când te-am văzut atât de hotărât să te răzbuni pe 
Phillip Benton din cauză că tribunalele nu au făcut nimic 
pentru a-l pedepsi, am încercat să te fac să te răzgândeşti, 
îi explică ea calm. Ba chiar am luat legătura cu Thomas 
Matteson şi Nathaniel Grey în speranţa că vor reuşi ei să-ţi 
bage minţile în cap. Dar când a devenit evident că nimic nu 
te va face să te răzgândeşti, am cedat şi te-am lăsat să-ţi 
duci la îndeplinire planurile fiindcă mi-am dat seama de 
ceva de care tu nu erai conştient. 

El îşi păstră o expresie impasibilă. 

— Ce anume? 

— Că preluând controlul asupra vieţii lui, nu făceai, de 
fapt, decât să îl salvezi de el însuşi şi să îi oferi o şansă de a 
trăi. 

Edward râse dispreţuitor. 

— E adevărat. Dacă nu ai fi intervenit tu, individul fie 
ar fi băut până dădea ortul popii, fie ar fi supărat pe cine nu 
trebuie şi ar fi sfârşit ucis în stradă. Făcu o pauză pentru a-i 
lăsa răgaz să reflecteze la cuvintele ei. Din acelaşi motiv nu 


m-am împotrivit nici când ţi-ai asumat tutela. Pentru a o 
salva pe fata aceea. Devenind pupila unui duce câştigă 
şansa la o viaţă normală, şansă pe care patima pentru cărţi 
şi alcool a tatălui ei i-a refuzat-o. 

Edward se întunecă la faţă: 

— Augusta, nu e treaba... 

Ea îl întrerupse cu o fluturare din mână: 

— Dar acum ai mers prea departe. Ai smuls-o din casa 
ei, răpindu-i tot ceea ce îi e drag. Clătină din cap. Eanue 
tatăl ei. 

— Nu, replică el, iritarea crescând în el în spatele 
aparentului calm, ea e mai rea decât el. Tatăl ei e un beţiv 
prost şi neglijent, dar ea, spuse el, împingându-se de 
marginea mesei, apoi ocolind-o şi oprindu-se în spatele ei, 
cu umerii tensionaţi de resentimente clocotitoare, are un 
talent la fel înnăscut în a amăgi oamenii ca orice altă 
femeie pe care am cunoscut-o vreodată... 

— Dar prin ce ţi-a făcut rău, mai exact? 

Ignorându-i întrebarea, Edward cobori o privire de 
dispreţ absolut spre scrisoarea nedeschisă de pe masa lui. 
Apoi întrebă pe un ton îngheţat, cu o voce atât de rece 
încât îi provocă un fior pe şira spinării: 

— Vrei să mă ocup de scrisori? 

— Da. 

El îşi puse un deget pe scrisoare şi o împinse pe masă 
până la ea, refuzând să se căiască sub privirea ei plină de 
reproş. 

— Atunci arde-le. Asta o să le rezolve. 

Augusta nu spuse nimic. Luă încet scrisoarea şi o 
băgă înapoi în săculeţul ei de mână, intenţionând să i-o dea 
înapoi lui Meacham ca acesta să o păstreze până când 
Edward era pregătit să o citească, împreună cu toate 
celelalte. 

Cu trei săptămâni în urmă nepotul ei se întorsese din 
Sussex într-un hal cum nu îl mai văzuse niciodată. Până 


atunci furia lui se manifestase întotdeauna sub formă de 
dispreţ rece şi detaşare, iar în cazul lui Phillip Benton, sub 
forma unui plan calculat de răzbunare. Dar acum era 
altceva. Acum era făţiş furios. Meacham îndurase efectele 
mâniei lui, la fel şi biata fată care avusese ghinionul de a-i 
deveni pupilă. 

lar Augusta era încântată de acest lucru, deoarece 
însemna că încă mai avea o inimă capabilă de sentimente 
mistuitoare. 

Habar nu avea ce anume îi declanşase furia. Deşi 
începea să bănuiască... 

— Cel puţin oferă-i o zestre şi ajut-o să-şi găsească un 
soţ care să ţi-o ia de pe cap. 

— Să o las să abată nenorociri pe capul unui alt biet 
bărbat? 

Insă dincolo de tonul sarcastic al vocii lui mai 
răzbătuse ceva, o emoție pe care Augusta o văzu scânteind 
fierbinte şi profundă în ochii lui. Era posesivitate. 

— Ar fi mai bine să existe un alt bărbat care să se 
chinuie cu ea, primind-o în viaţa lui în locul tău. Apoi 
adăugă, privindu-l îndeaproape: Şi în patul lui. 

O altă scânteiere fierbinte adânc în ochii lui reci - şi 
de data asta nu mai era loc de interpretări. Era bântuit de 
gelozie. 

— Ce idee excelentă, spuse el tărăgănat. Doar că 
Dumnezeu nu a creat încă bărbatul care să poată suferi o 
asemenea diavoliţă. 

In loc să o supere pe mătuşa lui, cuvintele lui stârniră 
o căldură încurajatoare în inima ei. Dacă putea fi atât de 
furios pe Katherine Benton atunci poate că, în sfârşit, putea 
să-şi dea voie să simtă şi alte emoţii. 

Edward se întoarse în scaunul lui şi îşi îndreptă atenţia 
asupra documentelor pe care începuse să le citească 
înainte să sosească Augusta, arătându-i astfel că discuţia 
lor se încheiase. 


Ea aşteptă răbdătoare, iar după câteva clipe de 
tăcere spuse: 

— Edward. 

— Da? 

Răsfoi hârtiile, păstrându-şi privirea aţintită asupra 
lor. 

— Katherine Benton. 

— Ce mai e acum? întrebă el pe un ton iritat. 

— S-a îmbolnăvit. 

— S-a îmbolnăvit? Ridică ochii cu o expresie intensă, 
îngrijorată. În ce fel s-a îmbolnăvit? 

— Febră, friguri, tuse... 

— Nu e ceva de la stomac, deci? 

Augusta se încruntă. Pentru o clipă i se păru că 
Edward era gata să pălească. 

— Oare de ce ai crede aşa ceva? 

Edward se lăsă pe spate în scaun, pe chipul lui 
trecând pentru o clipă o expresie ciudată. 

— Fără un motiv anume. 

— A fost nevoită să rămână în pat mai multe zile. 
Doamna Lutz a îngrijit-o. Făcu o pauză. Dar cred că ar 
trebui să mergi la ea. 

Refuzând cu încăpățânare să mai discute despre 
pupila sa, Edward îşi îndreptă atenţia asupra hărtiilor din 
faţa lui. 

— Spune-i doamnei Lutz să trimită după un doctor. Eu 
nu mă duc acolo, iar ea nu pleacă. 

Ştiind că nu avea să obţină de la el mai mult de atât, 
Augusta încuviinţă din cap: 

— Am să te ţin la curent cu starea ei. 

El se mulţumi să mormăie drept răspuns. 

Augusta ştia că nu era cazul să insiste. Aceeaşi 
asprime şi încăpățânare care o făcuseră să îi iubească pe 
bărbaţii din linia Westover o învăţaseră şi când era inutil să 
li se mai împotrivească. Dar şi în venele ei curgea mândru 


acelaşi sânge, şi ştia că discuţia nu se încheiase nici pe 
departe. 

lar atunci când se încheia, ea avea să fie victorioasă. 

Lăsându-l să-şi vadă de muncă şi ştiind că avea să 
fiarbă în sucul propriilor emoţii legate de Katherine Benton, 
urcă maiestuoasă scările curbate spre camera ei de la etaj, 
cu pasul vioi şi vesel. O, aşa ceva chiar era neaşteptat! 

În cele cinci săptămâni de când devenise tutorele lui 
Katherine, Augusta îl văzuse pe Edward arătând mai plin de 
viaţă decât în cei zece ani scurşi de când îl trădase Jane. 
Ce-i drept, majoritatea emoţiilor care îl animau acum erau 
ranchiună şi duşmănie, dar cel puţin fetişcana îi stârnise 
oarecare sentimente, indiferent de natura lor. Nimeni 
altcineva nu reuşise acest lucru. 

Zâmbi amuzată. Aparent, din moment ce Edward voia 
să ştie dacă îmbolnăvirea ei subită semăna cu greţurile de 
dimineaţă, era clar că femeia stârnise şi pasiunile nepotului 
ei. 

— Ei, ei, o fetişcană simplă de la ţară, chicoti ea doar 
pentru sine. Cine ar fi crezut? 


Edward se holbă la cărţile din mâna lui. Pierduse. Din 
nou. 

Făcându-i semn dealerului să nu îi mai dea, se ridică 
de la masă şi îşi croi drum prin sala de jocuri a clubului lui 
White, ieşind în salonul alăturat destinat fumatului. 

Clubul era aglomerat în ciuda orei târzii, mesele de 
joc fiind înconjurate de grupuri de bărbaţi bine îmbrăcaţi 
care dădeau gata mână după mână, pahar după pahar. Unii 
aruncau nepăsători sute de lire pe pariuri necâştigătoare şi 
cărţi nenorocoase, iar câţiva erau atât de beţi încât se 
clătinau chiar şi când stăteau aşezaţi. Fiecare dintre ei era 
considerat a face parte din înalta societate, crema 


imperiului britanic. Însă Edward îi dispreţuia aproape pe 
toţi. 

Cel puţin cei mai mulţi dintre ei aveau bunul-simţ de 
a-l lăsa în pace. Unul însă, un bărbat unsuros cu început de 
chelie şi burtă mătăhăloasă, îl fixase cu privirea toată 
noaptea. Edward îl ignoră, considerându-l o simplă prezenţă 
iritantă. 

Îi făcu semn valetului să îi aducă un whisky, apoi se 
instală într-un scaun în faţa focului. 

Îşi pierduse complet concentrarea, în asemenea 
măsură încât în noaptea aceea nu mai reuşea să 
urmărească nici măcar cărţile care îi erau puse în faţă, cu 
atât mai puţin să ţină în minte evidenţa celor rămase în 
pachet. Cu două luni în urmă ar fi fost în stare să facă 
socoteli care să-i permită să ştie exact ce se afla în două 
pachete de cărţi. 

Dar cu două luni în urmă nu o cunoscuse încă pe 
Katherine Benton. 

Ea reuşise să se lege legal de el, îi invadase gândurile 
şi visele, îl manipulase până ajunsese în braţele lui... apoi îl 
trădase. 

Ar fi trebuit să se aştepte. În fond, era fiica lui Phillip 
Benton şi femeie, inamic pe ambele fronturi. Insă vicleşugul 
ei fusese cu atât mai sadic fiindcă el ajunsese să aibă 
încredere în ea. Se amăgise singur cu gândul că era diferită 
de alte femei, iar la sfârşit ea se dovedise a fi exact ca 
restul. 

Mai rău, îşi dăduse voie să o dorească. 

Dumnezeule, încă o dorea. 

Peste zi îşi distrăgea atenţia cu munca şi reuşea 
cumva să îşi înăbuşe dorinţa persistentă pe care o simţea 
faţă de ea. 

Însă noaptea, când era singur, în casa cufundată în 
întuneric şi tăcere, era năpădit de amintiri nedorite despre 
cât de delicios fusese gustul ei, cât de dulce atingerea ei, 


cu cât entuziasm răspunsese trupul ei propriului lui trup. lar 
când i se arăta în vise, nu scene de sex îl făceau să se 
trezească brusc, tremurând ca după un coşmar. Ci felul în 
care îl ţinea pur şi simplu în braţele ei, alinându-l, cum nu o 
mai făcuse nicio altă femeie vreodată. 

Aşa că îşi petrecea serile la club şi primea cu dragă 
inimă orice activităţi oferite de club care ar fi putut să îi 
distragă atenţia. Aici, cel puţin, putea fi lăsat în pace. 

— Colonele. 

Pe toți dracii! \şi dădu ochii peste cap, fără a se obosi 
să îi arunce o privire bărbatului care se aşeză neinvitat în 
scaunul de lângă al lui. 

— Grey. 

Maiorul Nathaniel Grey îşi întinse picioarele şi îşi 
sprijini cizmele îndelung purtate pe grătarul şemineului, în 
ciuda privirii încruntate pe care i-o aruncă managerul 
clubului. Jacheta lui maronie era grosolană, cămaşa albă de 
dedesubt la fel de simplă precum pantalonii lui cafenii. 
Neavând nici vestă, nici lavalieră, ţinuta lui era teribil de 
nepotrivită pentru o noapte la club. Însă bărbatul neîngrijit 
cu faţa acoperită de barbă nerasă de două zile era totodată 
unul dintre cei mai buni agenţi ai Ministerului de Război şi 
se afla pe lista permanentă a clubului în calitate de invitat 
personal al lordului Bathurst, ministru de Război şi al 
Coloniilor, ceea ce îi dădea dreptul de a se afla în club 
oricând ar fi dorit. 

Dar nici măcar managerul clubului nu ar fi îndrăznit să 
îl critice pe Grey în faţă pentru ţinuta sa neglijentă. Nu când 
se afla în compania ducelui de Strathmore. Şi nu cu 
reputaţia care îl urma peste tot. Şi cu siguranţă nu când 
toată lumea putea vedea limpede umflătura în formă de 
pistol de sub jacheta lui. i 

Edward acceptă paharul de la valet. In pofida faptului 
că îi întrerupea solitudinea, se bucura să îl vadă pe Grey. 
Individul fusese cel mai bun căpitan al său în Spania şi, 


alături de Thomas Matteson, cel mai apropiat prieten al 
său, iar prezenţa lui acolo, în noaptea aceea, îi aducea 
aminte de vremuri mai fericite. 

— Ce caută aici un derbedeu ca tine? 

In pofida cuvintelor glumeţe, vocea îi trădă 


afecțiunea. 
— Un derbedeu reformat, îl corectă Grey. Sunt un 
bărbat respectabil de ceva vreme. li rânji fostului său 


colonel, scoase două trabucuri din buzunarul jachetei şi îi 
oferi unul dintre ele lui Edward, ca şi cum s-ar fi aflat din 
nou aşezaţi în faţa unui foc de tabără, în armată, şi nu în 
cel mai exclusivist club din Anglia. Am auzit diverse zvonuri 
despre tine, colonele. A trebuit să vin să mă conving 
personal. 

Edward râse: 

— Ai auzit zvonuri că Strathmore e la clubul lui White, 
jucând cărţi? Ce noapte plictisitoare. 

— Nu, am auzit că Strathmore a început să piardă. 

Edward tăie capătul trabucului şi îl aruncă în foc. 

— Eu nu pierd niciodată. 

— Te-am văzut o dată pierzând o sută de lire în faţa 
unei dansatoare spaniole de flamenco, îi aminti Grey. 

— A trişat, îi explică Edward, aprinzându-şi trabucul 
de la lampa cu ulei de pe masă, şi am lăsat-o să câştige. 

— De unde ştii că a trişat? 

— Am găsit cărţile pe care le ascunsese sub fuste. 

Grey îi rânji cu o expresie de admiraţie neruşinată 
vechiului său prieten. 

— Vulpoiule! 

Un zâmbet strâmb apăru pe buzele lui Edward. 

— De ce crezi că am lăsat-o să câştige? 

Grey râse peste trabucul pe care îl ţinea strâns între 
dinţi. Era aproape ca în vremurile de altădată. 

— Dar dacă ai început să pierzi la cărţi, colonele, ceva 
e în neregulă. Işi scoase trabucul din gură şi îi studie vârful 


incandescent, evitând să îl privească pe Edward în ochi 
când recunoscu: Desigur, eu nu-mi fac griji pentru tine... 

— Fireşte că nu. 

— Insă Thomas, da. 

Edward fu năpădit de iritare la gândul că Thomas şi 
Grey se băgau nepoftiţi în viaţa lui personală - însă, la 
drept vorbind, cel mai probabil nu ar mai fi fost în viaţă în 
momentul acela dacă nu ar fi vegheat ei doi asupra lui cât 
timp se aflaseră în Spania împreună. Nu avea să-i poată 
răsplăti vreodată pentru faptul că îi salvaseră atât viaţa, cât 
şi sănătatea mentală, în acele zile întunecate. 

Aplecându-se în faţă şi sprijinindu-şi coatele pe 
genunchi, Edward răsuflă zgomotos şi recunoscu sobru, ca 
de la un prieten la altul: 

— Mi-am pierdut concentrarea. 

Nu avea niciun rost să o nege. Grey îl cunoştea prea 
bine pentru a se lăsa păcălit. 

— Gura lumii e plină şi de explicaţii pentru asta. Grey 
se lăsă pe spate în scaun şi chicoti. Favorita mea e că 
Strathmore îşi caută soţie. 

Edward râse, dar bănuiala lui era prea aproape de 
adevăr pentru a se simţi în largul lui. 

— Mai nou frecventezi saloanele de peţit, Grey? Nu 
eşti genul care să bea limonadă şi să umble după fuste 
nobile. 

— Nu subestima niciodată valoarea unei fuste de 
calitate, colonele. Îi rânji obraznic. Eu cu siguranţă nu am 
făcut-o niciodată. 

Nu, cu siguranţă Grey nu o făcuse niciodată. Chiar şi 
în peninsulă, în toiul războiului, reuşise să găsească femei 
dornice să se dedea unor aventuri fără viitor sau lipsite de 
importanţă, trecând cu mult farmec de la una la alta după 
cum îi dictau poftele. lar când aventurile se sfârşeau, iar 
regimentul pleca mai departe, fiecare femeie credea că e/iîi 
făcuse ei o favoare convingând-o să îi acorde câteva nopţi 


de plăcere. Căsătoria nu fusese niciodată luată în calcul. 

Era ironic. Grey petrecuse ani buni ca soldat, iar acum 
îşi risca viaţa pentru Ministerul de Război, şi nu i se părea 
nimic extraordinar în a se năpusti călare, cu toată 
înverşunarea posibilă, sub tirul de artilerie, pentru a ataca 
duşmanul faţă în faţă. Însă gândul de a se aşeza la casa lui 
îl înspăimânta de îl scotea din minţi. 

Grey privi fumul trabucului ridicându-se în aer. 

— Am auzit şi alte zvonuri. Vocea îi rămase caldă, însă 
acum căpătă un ton mai serios. Cum că Strathmore ar avea 
o pupilă nouă. 

Edward îi aruncă o privire bănuitoare. 

— Asta nu ai auzit-o într-un salon de peţit. 

— Nu. 

— Mai nou mă spionezi, Grey? Luă o duşcă zdravănă 
de whisky şi lăsă să-i scape un hohot de râs. Nu sunt 
suficient de important pentru asta. 

— Prinţul regent are un parlament plin de bărbaţi în 
care nu are încredere, spuse vechiul lui prieten, coborând 
vocea, şi ştie foarte bine ce li se întâmplă conducătorilor 
atunci când oamenii devin prea puternici. lar tu - noul duce 
de Strathmore, fost colonel de armată ai cărui oameni ar 
trece prin foc dacă le-ai cere-o, cu pretenţii nu tocmai 
îndepărtate la tron - şi întoarcerea ta au stârnit o nelinişte 
profundă în sufletul lui George. Deci când faci ceva 
surprinzător, faptele tale atrag atenţia la cele mai înalte 
niveluri. Grey îl privi îngrijorat, cu un ton subtil de 
avertizare în voce. lar tutela pe care ţi-ai asumat-o atât de 
brusc a atras atenţia. 

Edward nu spuse nimic, străduindu-se să îşi înăbuşe 
iritarea tot mai puternică stârnită de pomenirea lui Kate. 
Ultimul lucru pe care îşi dorea să îl discute în noaptea 
aceea era nenorocita de tutelă. Şi cu siguranţă nu cu Grey. 
Thomas deja îl scotea din minţi pe această temă, 
îndemnându-l în continuare să renunţe la răzbunare, iar 


Augusta îl tot cicălea să o ducă pe Kate înapoi la Brambly. 
lar el nu era dispus să facă niciuna, nici alta. 

— Nu cred că îţi faci prea bine treaba de a mă spiona 
dacă ai ajuns să îmi spui în faţă, glumi Edward cu jumătate 
de gură. Bathurst ar trebui să-ţi ceară să renunţi la noul tău 
grad. 

— O, sunt sigur că o va face mai devreme sau mai 
târziu. Cu un oftat resemnat, clătină din cap. Nu te spionez, 
colonele, dar fiind prietenul tău îmi pun şi eu aceeaşi 
întrebare. Ce l-ar face brusc pe Strathmore să devină 
tutorele cuiva? 

El ridică din umeri. 

— Copila avea nevoie de ajutorul meu. 

— Şi ce fel de ajutor, mai exact, intenţionai să îi oferi 
unei tinere de douăzeci de ani? 

Mâna lui Edward încremeni în aer, ducând paharul 
spre buze. Privirea îi alunecă pieziş spre Grey, fixându-l cu 
o expresie mânioasă preţ de o clipă prelungă, iritarea 
acumulată în el ieşind scurt la suprafaţă. În loc să fie 
intimidat de acea privire ucigătoare însă, nenorocitul nu 
făcu decât să zâmbească mai larg. 

— Familia ei nu are legături cu nimeni din politică, nu 
are bani, nu are titluri - per total, e o fată complet 
neinteresantă. l-am asigurat pe toţi cei care şi-au pus 
această întrebare că interesul lui Strathmore a fost un 
simplu act de caritate. Grey pufăi din trabuc şi rânji pe 
seama lui Edward. Caritate faţă de propria persoană, adică. 

— Mulţumesc, îi aruncă el sarcastic. Cum ai reuşit să 
scapi fără a fi împuşcat de propriii tăi soldaţi? 

— Am un cal rapid, răspunse el cu o expresie perfect 
serioasă. Scutură scrumul de la capătul trabucului, 
împreunându-şi sprâncenele. Desigur, noi doi ştim că nu 
ăsta e adevăratul motiv pentru care ai devenit tutorele ei. 
Tu nu ai fost niciodată nevoit să recurgi la vicleşuguri 
pentru a seduce o femeie. Deci poate că celălalt zvon este, 


de fapt, adevărat, că Strathmore nu doar îşi caută o soţie, 
spuse el, făcând o pauză cu subinţeles, ci chiar şi-a găsit 
una. 

— Ridicol, bombăni Edward, dând pe gât ce mai 
rămăsese din whisky, dintr-o singură înghiţitură arzătoare, 
şi dorindu-şi să fie pur şi simplu lăsat în pace. 

Ridicând din umeri, Grey îşi plimbă gânditor trabucul 
printre degete. 

— Începi prin a face din ea pupila unui duce, iar 
valoarea ei în ochii societăţii va creşte imediat. Apoi, când o 
prezinţi înveşmântată în mătăsuri şi bijuterii, nu va tresări 
nimeni surprins dacă vei anunţa logodna. Te alegi cu soţia 
pe care ţi-o doreşti, fără scandal. Asta e planul tău? Luă 
paharul de la valet şi îi aruncă bărbatului o monedă. Dacă 
nu negi, asta e ceea ce voi raporta superiorilor mei. 

Edward nu ar fi putut să nege. Era exact ceea ce se 
gândise să facă, însă înainte de a descoperi trădarea lui 
Kate. 

— De când este interesat Ministerul de Război de 
viaţa mea personală? 

— Nu e. Mă aflu aici la ordinul unei autorităţi mai 
înalte. 

— Al cui? vru el să ştie. 

— Al contesei. 

Fireşte că Augusta se afla în spatele întregii poveşti. 
Nu era de-ajuns că insista să îl toace personal în privinţa lui 
Kate; acum îi recrutase şi pe cei doi prieteni cei mai 
apropiaţi ai lui, însărcinându-i să conducă atacul, ştiind că 
nu avea să-l lase sufletul să lanseze un contraatac 
împotriva celor doi bărbaţi care îi erau ca nişte fraţi. Pe toţi 
dracii! Femeia ar fi trebuit să îi fie strateg lui Wellington. 

Edward îşi încleştă fălcile. 

— Am făcut o greşeală luând-o sub tutela mea. Se 
ridică din fotoliu. Şi poţi să-i spui mătuşii mele că nu 
intenţionez să mă căsătoresc cu nimeni, cu atât mai puţin 


cu Katherine Benton. 

Grey nu spuse nimic, dar expresia lui arăta clar că nu 
îl credea. 

Thomas Matteson se apropie din spate şi îl lovi 
prieteneşte peste umăr. 

— Colonele! 

Edward îşi dădu ochii peste cap. 

— Ar fi trebuit să ştiu că voi doi umblaţi în haită. 

— Doi căpitani sunt mai buni decât unul, aşa spuneai 
întotdeauna, îi aminti Thomas. 

— Doi căpitani buni, bombăni Edward. 

Ceea ce îi făcu pe ambii bărbaţi să rânjească. 

— Bărbatul pe jumătate chel de lângă uşă, comentă 
el, deturnându-le atenţia de la el şi dorindu-şi cu fervoare 
să pună capăt acelei conversații despre Kate. Şi el a tot stat 
cu ochii pe mine. E unul dintre oamenii tăi, deci? 

Privirea lui Grey se opri asupra bărbatului. 

— Nu. 

— Nu l-am mai văzut niciodată, confirmă Thomas. 

În loc de a-şi feri privirea acum că fusese surprins 
holbându-se, bărbatul îşi puse deoparte propriul pahar şi îşi 
croi drum spre ei prin clubul aglomerat. Grey se ridică încet 
în picioare, cei trei bărbaţi întorcându-se umăr la umăr şi 
formând un front solid şi plin de forţă, la fel cum făcuseră 
de multe ori în trecut, în Spania. 

— Strathmore. Bărbatul pe jumătate chel se opri în 
faţa lui Edward. John Litchfield, baronet. 

Privirea aspră a lui Edward îl studie cu răceală. 

— Nu am fost prezentaţi. 

Apoi îi întoarse spatele bărbatului şi se îndepărtă. Nu 
avea răbdare în noaptea aceea pentru o altă conversaţie 
fără sens, nici ca Grey şi Thomas să îl tortureze cu 
amintirea lui Kate, târând-o ca pe un ghimpe pe sub pielea 
lui. 

— John Litchfield, repetă bărbatul spre spatele care se 


îndepărta al lui Edward, logodnicul pupilei tale, Katherine 
Anne Benton. 

Edward se opri şi se întoarse încet. Ce dracu 
spusese? 

O expresie înfumurată se întipări pe chipul bărbatului. 

— Asta îţi e suficient ca prezentare? 

Edward strânse din fălci, pumnii încleştându-i-se pe 
lângă corp. 

— Ei, ei, murmură Grey, plimbându-şi privirea între 
cei doi bărbaţi. 

Thomas dădu din cap, consimţind: 

— Seara tocmai a devenit interesantă. 

Ignorându-i, Edward îl ţintui pe Litchfield cu o privire 
de gheaţă. 

— Pupila mea nu are niciun logodnic. 

— Am semnat un contract cu tatăl ei, spuse Litchfield 
suficient de tare pentru a atrage atenţia întregii încăperi, 
bucurându-se în mod evident să se afle în centrul atenţiei 
mulţimii din club, totul pe seama lui Edward. Ţi-ai bătut joc 
de logodna mea. 

La acest cuvinte Edward ridică din umeri şi îşi 
continuă drumul. Îşi bătuse joc de numeroase logodne, 
inclusiv cea a propriului frate, şi nu-i păsa câtuşi de puţin ce 
semnase nenorocitul acela de Benton... 

— Mi-ai furat ceea ce îmi aparţine de drept! 

Un icnet colectiv se desprinse de pe buzele tuturor 
celor aflaţi în încăpere, urmat de şoapte şi de priviri de 
curiozitate făţişă, bărbaţii lungind gâturile pentru a vedea 
reacţia lui Edward. Toată lumea se holba la ei, inclusiv 
personalul clubului, şi aştepta cu răsuflarea tăiată să vadă 
reacţia lui Strathmore. 

Edward se întoarse încet spre Litchfield, negru la faţă. 

— Ce anume, întrebă el, pe un ton cu atât mai 
ameninţător cu cât era perfect controlat, pretinzi că ţi-aş fi 
furat? 

— Logodnica mea şi zestrea ei. 

— O femeie încăpăţânată şi o fermă înglodată în 
datorii. Râse amar. Ar trebui să te consideri norocos că ai 
scăpat. 

Baronetul ridică o hârtie împăturită. 

— Am un contract care îmi dă drepturi asupra ei şi a 
zestrei ei. Dar acum mi le-ai furat pe amândouă. 

Edward întinse mâna, iar Litchfield îi trânti contractul 
în palmă. Edward aruncă o privire rapidă peste document. 

— Nu are semnătura ei, spuse el tărăgănat, cu un aer 
nepăsător, şi i-l dădu înapoi. 

— Nu e nevoie şi de acordul ei. Eu şi tatăl ei am 
încheiat acest contract cu cinci ani înainte ca ea să devină 
majoră. 

— Eu refuz să îl onorez şi în mod cert îl va respinge şi 
ea. Privirea lui îl măsură dispreţuitor pe bărbatul pântecos 
şi pe jumătate chel. Şi pe tine. 

O expresie de indignare apăru pe chipul lui Litchfield. 

— Chiar aşa, asta e o insultă... 

— Haide, colonele! Thomas se băgă între cei doi 
bărbaţi, ridicând intenţionat tonul pentru a le distrage 
atenţia unul de la celălalt şi de la bătaia cu pumnii ce 
stătea să izbucnească. Nu ţi-ai dat seama încă? Nu îl 
interesează fetişcana. Ceea ce îşi doreşte sunt banii. 

În ochii lui Litchfield scânteie o furie fulgerătoare. 
Deschise gura să protesteze, dar Thomas îl întrerupse cu o 
fluturare din mână. 

— O, e suficient de frumoasă pentru a fi luată de 
soţie, fără îndoială, dar e şi îngropată în datorii. lar tu ştii 
asta, nu-i aşa, Litchfield? Thomas îl bătu pe bărbat peste 
spate, lovindu-l suficient de tare pentru a-l forţa să facă un 
pas în spate. E pupila unui duce acum, ceea ce înseamnă 
că valorează mult mai mult decât zestrea la care te-ai 
înţeles tu. Aşa că acum faci scandal în public fiindcă speri 
ca el să anuleze contractul şi să te plătească să îl laşi în 


pace. 

Litchfield îmbrânci braţul lui Thomas cu o încruntare 
furioasă care îi dovedi că avusese dreptate. 

— Strathmore, anunţă el îndrăzneţ, suficient de tare 
pentru a fi sigur că era auzit de toată lumea din club, îţi cer 
să faci dreptate! 

La aceste cuvinte gura lui Edward se curbă drăceşte 
într-un zâmbet de amuzament întunecat. 

— Mă provoci la duel? 

Grey clătină din cap, avertizându-l muteşte pe 
baronet să se oprească înainte de a merge prea departe, 
însă Litchfield îl ignoră. 

— Dacă se ajunge la asta, clarifică el, nefiind suficient 
de deştept pentru a pleca imediat. Vreau să mi se facă 
dreptate pentru nedreptăţile pe care le-ai comis faţă de... 

— În regulă! mârâi Edward. Pistoale în zori pe pajiştea 
oraşului. 

Litchfield începu să se bâlbâie: 

— Dar asta e... 

— Eu îţi voi fi secund, se oferi imediat Thomas. 

— Şi eu, adăugă Grey. 

— Bun. 

Edward se răsuci pe călcâie şi ieşi furtunos din club. 

În urma lui rămaseră şoapte şi priviri holbate, apoi 
atmosfera reveni încet la normal, bărbaţii întorcându-se la 
trabucurile şi la cărţile lor de joc, iar personalul clubului la 
muncă. Însă  zumzetul bârfelor entuziaste despre 
Strathmore şi duel rămaseră vii şi aveau să continue până 
în zori, deşi nimeni din acea încăpere nu credea cu 
adevărat că onoarea ducelui ar fi fost nici pe departe pusă 
la îndoială. 

Baronetul se holbă în urma lui, cu gura larg deschisă 
şi ochii mari. 

— Chiar... chiar vrea un duel? 

— Colonelul caută sămânță de scandal de câteva luni, 


îi explică Thomas. Întâmplarea a făcut ca tu să fii doar 
primul neghiob care i-o oferă. 

— Nu eu am cerut duelul! El a fost cel care m-a 
provocat... 

— Litchfield, sunt sigur că managerul va dori să-ţi 
plăteşti datoriile în noaptea asta, spuse Grey, băgându-şi 
trabucul între dinţi. În fond, vei fi mort în zori. 

— Asta ar trebui să mă înspăimânte? întrebă el, 
privirea lui indignată plimbându-se între cei doi bărbaţi. 

— O, cu siguranţă. Thomas îl plesni din nou pe 
Litchfield peste umăr şi îl simţi şi de data aceasta tresărind. 
Edward e al doilea cel mai bun ţintaş din Anglia. 

Bărbatul încremeni. 

— Şi cine e primul? 

— Eu, răspunseră amândoi bărbaţii deodată, apoi se 
uitară unul la celălalt şi îşi rânjiră. 

Litchfield păli. 

— Oricum ar fi, spuse Grey ridicând din umeri, ar 
trebui să fie un spectacol interesant. 

Thomas îl măsură pe bărbat din cap până în picioare, 
cântărindu-l făţiş şi constatând la fel de făţiş că nu era 
mare lucru de capul lui. 

— Nu va dura prea mult, însă. 

— Păcat. 

Grey clătină din cap, plin de regret, şi cei doi foşti 
căpitani se îndepărtară. 

În urma lor lui Litchfield i se tăiară picioarele şi se 
prăbuşi în scaun pentru a nu ajunge direct pe podea. 


* 


Zorii luminau cerul de deasupra Londrei. Lumina rece 
şi palidă a dimineții crea o ceață subțire sub copacii din 
jurul poieniţei de la marginea Hyde Park, unde aşteptau 
Edward şi Thomas, umăr la umăr, îndreptaţi în direcții 


opuse, ca nimeni să nu îi poată lua prin surprindere. 

— Crezi ca o să-şi facă apariţia? 

Thomas îşi ridică gulerul pentru a se proteja de frig. 

— Da, răspunse Edward încet, lăsându-şi privirea să 
alunece peste întinderea goală de verdeață. 

Dacă Litchfield avusese îndrăzneala de a-l provoca în 
faţa tuturor clienţilor din clubul lui White, în mod cert avea 
să se prezinte la duel. 

— A fost din cauza lui Benton, ştii. Răsuflarea lui 
Thomas formă un norişor în aerul încremenit. Motivul 
pentru care Litchfield a insistat cu acel contract şi faptul că 
ştia despre tutela ta. Cel mai probabil au convenit să 
împartă banii. 

— Ştiu. 

lar Edward intenţiona să îi facă pe amândoi bărbaţii să 
plătească amarnic pentru fiecare bănuţ. 

Sunetul cailor ce se apropiau sfâşie liniştea. Thomas 
arătă din cap spre cărare. 

— A sosit omul nostru. 

Edward îşi îngustă ochii, privindu-i pe Litchfield şi 
secundul acestuia descălecând. 

Îmbrăcat în negru, cu o cicatrice neregulată 
întinzându-se pe toată lungimea obrazului şi dispărând sub 
lavalieră, secundul lui Litchfield rămase în urmă lângă cai, 
ţinându-i de căpăstru în loc să îi lege. Era în mod evident un 
nelegiuit, cel mai probabil angajat de Litchfield fiindcă 
individul nu avea niciun prieten care să accepte să-i fie 
secund. 

Baronetul se apropie frângându-şi mâinile 
înmănuşate. 

— Strathmore. _ 

— Litchfield, răspunse Edward rece. In continuare eşti 
hotărât să mergi până la capăt? 

— În continuare sunt hotărât să fiu despăgubit pentru 
nedreptăţile pe care mi le-ai făcut. 


— Ei bine, spuse Edward, ridicând privirea spre cer, 
care acum se luminase într-un galben auriu, măcar ţi-ai 
ales o dimineaţă frumoasă să mori. 

Chipul lui Litchfield fu inundat de sânge. 

— Nu are niciun rost să încerci să mă intimidezi. 

— Nu încerc. Edward îl studie dezgustat. Cine e 
secundul tău? 

— Harry Pinkerton. 

— Cu cât l-ai plătit să se afle aici? 

Văzând expresia vinovată care se întipări pe chipul lui 
Litchfield pentru o clipă, înainte de a scrâşni din dinţi cu o 
ostilitate dispreţuitoare, Edward îşi dădu seama că avusese 
dreptate. 

Thomas interveni între ei: 

— Putem să terminăm odată cu povestea asta? E al 
naibii de f rig, iar pe mine mă aşteaptă un pat moale şi o 
femeie caldă. 

Atenţia le fu distrasă de mişcare şi gălăgie de pe 
marginea câmpului. O duzină de bărbaţi care se aflaseră în 
clubul lui White cu o noapte în urmă şi care auziseră 
întâmplător provocarea la duel începură să traverseze încet 
panta dealului, încă pe jumătate beţi de noaptea trecută şi 
veniţi fără niciun alt scop în afară de a căsca gura. 

Printre ei se afla şi Nathaniel Grey, care primise 
sarcina de a aduce un chirurg pentru cazul puţin probabil în 
care cineva ar fi fost rănit. Însă judecând după expresiile 
sumbre de pe chipul lor, niciunul dintre cei doi nu era 
fericit, chirurgul încruntându-se cu un aer de ranchiună 
ucigaşă, iritat că fusese trezit atât de devreme pentru a fi 
prezent la un asemenea spectacol ridicol, iar Grey 
schimonosindu-se la gândul că el fusese cel care îl trezise. 

Când văzu chirurgul, Litchfield îşi lăsă umerii să cadă. 

— Nu e nevoie să mergem până la capăt cu asta, 
cred. 

Edward nu spuse nimic. 


Thomas scoase două pistoale de sub jachetă şi le 
întinse cu mânerul înainte înspre Litchfield, lăsându-l să îşi 
aleagă arma. 

Litchfield ezită la vederea pistoalelor. 

— Cu siguranţă, Strathmore, înţelegi situaţia mea. 

Edward îl privi pe Thomas rânjind şi împingând din 
nou pistoalele spre Litchfield, savurând vizibil pantomima 
acelui fiasco. 

Litchfield alese şovăitor, cu mâna tremurătoare, unul 
dintre pistoale. 

— Nu e nevoie să... 

Edward luă pistolul rămas. 

— Pe câmp. 

Îşi dădu jos jacheta şi se îndepărtă cu paşi mari. 

Baronetul îndreptă o privire plină de speranţă către 
Thomas. Conform codului de onoare, în calitate de secund 
al bărbatului provocat la duel, era de datoria lui să încerce 
să intermedieze o anulare a duelului înainte ca adversarii 
să îşi ocupe poziţiile şi să se ajungă la schimbul de focuri. 
Însă acesta nu făcu nimic pentru a obţine scuze şi a ajunge 
la un acord. 

— Este o zi excelentă pentru a muri! declară Thomas, 
plesnindu-l pe bărbat peste spate, apoi porni după Edward 
spre mijlocul poieniţei. 

Litchfield căscă larg gura, pălind. Pinkerton rămase în 
continuare departe, pe margine, nepăsându-i suficient cât 
să intervină. 

Litchfield nu avu încotro şi făcu un pas în faţă. 
Genunchii îi tremurau de teamă. 

— Cunoaşteţi amândoi codul. Doisprezece paşi, ţintiţi, 
foc, le explică Thomas. În cele din urmă, adăugă. Doar dacă 
nu cumva sunteţi dispuşi amândoi să recunoaşteţi că toată 
treaba asta nu a fost nimic mai mult decât o neînțelegere. 

— Dar am fost nedreptăţit, se smiorcăi Litchfield. E în 
joc onoarea mea. 


— O, pentru numele lui Dumnezeu! Edward băgă 
mâna în buzunarul vestei şi scoase un teanc de bancnote. 
la naibii banii. Vom număra doisprezece paşi, apoi tu vei 
trage în aer. Am să-ţi accept scuzele şi ai să rămâi în viaţă. 
lar dacă mă mai deranjezi vreodată, adăugă el pe un ton de 
gheaţă, am să-ţi înfig un glonţ direct în inimă. 

Litchfield îi smulse banii din mână şi îi îndesă în 
buzunarul jachetei sale. 

— Mă bucur c-am scăpat de fetişcană, la drept 
vorbind. Ea şi ferma aia de două parale mi-ar fi supt şi 
ultimul bănuţ din cont. Un rânjet satisfăcut i se întinse pe 
chip. Faptul că ai tăvălit-o tu e cel mai bun lucru pe care ai 
fi putut să-l faci pentru mine, Strathmore. Banii sunt doar 
un bonus... 

Pumnul lui Edward se izbi în obrazul bărbatului, forţa 
loviturii făcându-l pe acesta să cadă lat la pământ. 

— Să nu o mai insulţi vreodată! 

Litchfield gemu şi îşi acoperi gura cu mâna, din buza 
spartă începând să i se prelingă un firicel de sânge. 

Thomas îl prinse pe Edward de braţ şi îl împinse în 
spate, aruncându-i o privire peste umăr lui Litchfield, 
supraveghindu-i simultan pe ambii bărbaţi şi împiedicându-l 
pe Edward să îl ucidă cu adevărat pe baronet în dimineaţa 
aceea. În celălalt capăt al câmpului, secundul lui Litchfield 
rămase neclintit, prezenţa acestuia fiind complet de formă. 

— Te simţi mai bine acum? îl întrebă Thomas 
sardonic. 

— Mult. 

Edward îi aruncă o privire mânioasă lui Litchfield, în 
vreme ce acesta se ridică stângaci în picioare şi îşi şterse 
buza însângerată cu dosul palmei. Mulțimea de gură-cască 
râse. 

— Doisprezece paşi, deci! le strigă Thomas, ducându-i 
pe cei doi bărbaţi spate în spate în mijlocul câmpului pentru 
a pune capăt şaradei. Unu, doi... 


În timp ce număra, Thomas se retrase pe margine şi îi 
privi pe cei doi bărbaţi îndepărtându-se unul de celălalt. 

— ... unsprezece, doisprezece... întoarceţi-vă! 

Cei doi bărbaţi se întoarseră unul spre celălalt. 

— Ţintiţi! 

Fiecare ridică pistolul spre celălalt. 

După o clipă de ezitare, Edward cobori pistolul pe 
lângă corp şi aşteptă. Litchfield avea să dea bir cu fugiţii, 
trăgând în aer, oferindu-i practic scuzele sale, apoi Edward 
avea să facă acelaşi lucru, acceptându-le. Onoarea lui avea 
să rămână nepătată, iar Litchfield urma să plece cu banii 
obţinuţi prin şantaj. Toată lumea avea să se întoarcă acasă, 
ca şi cum nu s-ar fi întâmplat nimic, cu excepţia clevetirilor 
care urmau să se întindă pe câteva săptămâni. 

— Foc! 

Sunetul unui foc de armă explodă printre copaci, iar 
Edward tresări. Preţ de o clipă nu se mişcă nimic pe câmp 
în afară de firicelul subţire de fum ridicându-se din ţeava 
pistolului lui Litchfield, pe care acesta încă îl ţinea îndreptat 
spre Edward. 

Litchfield se holbă la pistolul descărcat din mâna lui, 
făcând ochi mari, ca şi cum nu i-ar fi venit să creadă că 
efectiv apăsase pe trăgaci. Din mulţimea surprinsă se 
ridicară şoapte şocate. 

— Nu am... nu am vrut să... eu trebuia doar să iau 
banii! Litchfield aruncă pistolul la pământ ca şi cum l-ar fi 
ars. Se holbă uluit la Edward, aflat în celălalt capăt al 
câmpului, care nu se mişcase niciun milimetru. Nu m-am 
gândit... trăgaciul pur şi simplu... 

Edward ridică încet pistolul şi îl îndreptă spre pieptul 
lui Litchfield. 

— Fugi, mărâi el. 

Litchfield o luă la goană spre calul ce îl aştepta. 

Edward trase. Glonţul trecu prin pălăria lui Litchfield, 
zburându-i-o elegant de pe capul pe jumătate chel. 


Baronetul înlemni instantaneu, sângele scurgându-i-se de 
pe faţă, iar pe pantaloni apărându-i o pată întunecată între 
picioare. 

— Data viitoare când te mai văd, mârâi Edward, am 
să ţintesc mai jos. 

În huiduielile mulţimii, Litchfield încălecă stângaci şi 
porni în galop, atârnând pe jumătate din şa în graba lui de 
a fugi. Spectatorii se cutremurară de râs. Litchfield îşi 
executase focul de armă, dar laşitatea lui nu făcuse decât 
să crească onoarea lui Edward în ochii mulţimii. 

Pinkerton îşi scoase pălăria spre Thomas şi Edward, 
apoi încălecă şi se îndepărtă încet la trap, traversând parcul 
în direcţia opusă. Era evident că nu-i păsa nici cât negrul 
sub unghie de ce se alegea de Litchfield. 

Spectatorii izbucniră în urale zgomotoase la adresa lui 
Edward şi îl onorară pe duce toastând cu sticlele de băutură 
pe care le aduseseră cu ei. Tăcerea dimineţii fu sfâşiată de 
un cântec de beţie neruşinat. 

Clătinând din cap în faţa acelui dezastru, Thomas oftă 
uşurat că spectacolul se încheiase şi se întoarse spre 
Edward, care încă stătea în mijlocul câmpului. 

— Thomas, şopti acesta. 

Apoi se prăbuşi la pământ, o pată de sânge lăţindu-se 
pe pieptul lui. 


Capitolul 14 


Kate căscă larg. 

Nu era obosită, dar nu voia să mai îndure broderia de 
seară nici măcar cu un minut mai mult decât era necesar, şi 
deja se prefăcuse bolnavă de atât de multe ori încât 
doamna Lutz chiar trimisese după un medic, deci nu avea 
cum să mai apeleze la acest vicleşug pentru a scăpa. Insă 


intendenta părea ferm hotărâtă că brodatul era un hobby 
obligatoriu pentru toate doamnele, aparent chiar şi pentru 
cele izolate în ţinuturile mlăştinoase. Însă pe Kate o 
plictisea de moarte şi, în loc să stea să-şi înţepe degetele, 
ar fi preferat să se afle în camera ei, punându-şi la cale 
evadarea. 

Trecuseră deja trei săptămâni de când se afla la 
Greymoor, iar viaţa ei intrase într-un ritm bine ordonat. 
Graţie doamnei Lutz şi ordinelor Excelenței Sale. 

Intendenta o trezea pe Kate în fiecare dimineaţă în 
zori, pentru două ore de studiu a Bibliei - în germană, astfel 
că oricare era revelaţia religioasă pe care şi-o imagina 
femeia, era evident că nu avea să se producă vreodată -, 
după care urmau ore întregi de făcut curat, cârpit, gătit. Şi 
brodat la lumina focului până la ora opt, când Kate era 
trimisă prompt în camera ei. 

Fuseseră trei săptămâni dificile sub supravegherea 
doamnei Lutz, dar Kate era mai hotărâtă ca niciodată să 
găsească o cale de a se întoarce acasă. Şi chiar avea să 
plece. Cumva. 

Încă nu avea niciun plan concret pentru a se întoarce 
la Brambly, dar încercările ei de a ticlui ceva îi dădeau 
speranţă, iar furia ei faţă de Edward îi alimenta motivaţia. 
Dacă în trecut îşi dedicase aproape fiecare clipă de timp 
liber experimentelor şi leacurilor ei, aici în ţinutul 
mlaştinilor planurile ei de evadare erau ceea ce dădea un 
ţel vieţii ei. 

Între timp, însă, nu ştia câte astfel de zile disciplinate 
în compania doamnei Lutz avea să mai poată îndura. 

Când intendenta nu se opri din brodat, Kate căscă din 
nou, de data aceasta făcând un zgomot intens, exagerat. 

Doamna Lutz ridică în sfârşit privirea. 

— Îmi cer iertare, spuse Kate, mimând regretul şi un 
alt căscat. Am să mă retrag la culcare acum. Şi reluăm totul 
mâine. Se ridică în picioare înainte ca femeia să apuce să o 


oprească. Gute nacht. 

Doamna Lutz dădu să îi arunce o privire încruntată de 
dezaprobare, dar apoi chipul bătrânei se îndulci şi oftă ca o 
persoană îndelung suferindă. 

— Ja, Gute nacht. 

Ei bine. Asta chiar era o surpriză. Cu siguranţă că 
severa văduvă nu fusese cucerită încă de partea ei, dar 
poate că începea să se înmoaie, oricât de puţin... 

De afară răsună tot mai tare un huruit, urmat de 
strigăte. Tăcerea serii fu spartă de sunetul copitelor unui 
cal pe pietrele de pavaj, oprind scurt după un galop, şi 
câteva secunde mai târziu un pumn izbi cu forţă în uşa de 
lemn. 

— Un mesaj! Printre bătăi răsună vocea unui bărbat. 
De la Londra! 

Fugind la uşă, Kate o deschise larg. Pe trepte se afla 
un călăreț tânăr, cu pălăria şi pelerina umede de la ploaia 
ce cădea mărunt. Cizmele îi erau stropite cu noroi, sub ochii 
obosiţi avea cercuri întunecate, şi mirosea a transpiraţie şi 
a cal. 

— Un mesaj de la Londra, repetă acesta, plimbându-şi 
privirea între cele două femei. Care dintre dumneavoastră 
este Katherine Benton? 

— Eu, şopti Kate, cu gâtul sufocat brusc de un nod de 
teamă, începu să tremure. Se întâmplase ceva teribil de 
rău. Ce este? 

— Contesa de Tourney v-a trimis un mesaj. Scoase un 
bilet de sub manta şi i-l întinse, apoi ochii lui obosiţi se 
opriră dincolo de ea, în căldura uscată a casei. Am venit în 
galop de ieri-dimineaţă, domnişoară. Dacă nu vă supăraţi, 
aş vrea să mănânc ceva şi să dorm înainte de a porni 
înapoi. 

— Desigur. Kate se holbă la biletul din mâna ei 
tremurătoare şi îşi stăpâni impulsul neliniştit de a-l 
deschide rupându-l. Găseşti tocană în bucătărie şi un pat 


pentru tine la etaj. 

— Mulţumesc, domnişoară. 

Işi atinse borul pălăriei cu un salut politicos din cap şi 
ieşi pentru a se ocupa de cal. 

Inspirând adânc, tremurător, Kate cobori privirea spre 
bilet, simțind cartonul greu între degetele ei, iar inima îi 
făcu un salt uriaş de spaimă tot mai mare, atât de intensă 
încât îi trezi o durere în piept. Ce ar fi putut să vrea mătuşa 
lui Edward de la ea? Nu însemna nimic pentru femeia 
aceea, şi cu siguranţă nu era cineva demn de un mesager 
special. 

— Excelenţa Sa? întrebă doamna Lutz neliniştită. 

— Nu, răspunse Kate grav, nobila doamnă, contesa. 

— Contesa? repetă doamna Lutz pe un ton uluit. 

Deci mesajele speciale din partea contesei nu 
ajungeau decât rar la Greymoor, iar această revelaţie nu 
făcu decât să îi înteţească spaima din stomac. Neputând să 
mai reziste, cu degetele tremurând, Kate rupse sigiliul şi 
despătură hârtia. Privirea îi trecu rapid peste mesajul 
scurt... 


Domnişoară Benton, 


Nepotul meu, Edward Westover, tutorele tău, a fost 
grav rănit în această dimineaţă. Doctorul Brandon se ocupă 
de el, dar se teme că nu prea poate face multe pentru el. 
Te rog să îl pomeneşti în gândurile şi rugăciunile tale. 

Augusta Monvielle, 

Contesă de Tourney 


— Edward, şopti ea, răsuflarea sfâşiindu-i plămânii şi 
cufundându-i instantaneu întregul trup într-o stare de 
amorţeală. 

Se holbă la scrisoare, nevenindu-i să creadă mesajul 
chiar şi după ce îl reciti de mai multe ori, până când 


cuvintele se pierdură în ceaţă din cauza lacrimilor fierbinţi 
ce îi inundaseră ochii. Inima i se strânse atât de tare în 
piept încât tresări în faţa durerii tăioase. 

Grav rănit... Dumnezeule mare, nu - Edward era pe 
moarte! Strângând biletul la piept în timp ce camera se 
învârtea în jurul ei, se agăţă de balustradă pentru a nu 
cădea şi se forţă să respire. Gândul la Edward rănit şi plin 
de sânge, prăbuşit la pământ în agonie... „Respiră!” Dar 
stomacul ei se dădu peste cap, iar ea îşi apăsă cu forţă o 
mână peste gură pentru a nu vomita, copleşită de 
îngrijorare şi o teamă paralizantă. 

„O, Doamne, te rog fă să fie bine!” 

Apoi agonia care pulsase prin ea atât de intens încât 
nu o lăsase nici să respire din cauza brutalităţii cu care îi 
strânsese inima se risipi, iar locul ei fu luat imediat de o 
zvâcnire de furie. Ce bărbat afurisit de enervant, iritant, 
arogant şi autoritar! Îşi imaginase tot ceea ce putea fi mai 
rău despre ea şi, din această cauză, o alungase la jumătate 
de ţară distanţă, de unde acum nu putea să facă nimic 
pentru a-l ajuta. Lacrimile de teamă ce îi stăteau agăţate în 
gene se transformară în picături de furie stăpânită. 

— Excelenţa Sa? întrebă blând doamna Lutz. 

Kate ridică privirea spre doamna Lutz şi îşi trecu 
apăsat mâna peste ochi. Faţa bătrânei intendente se încreţi 
într-o expresie confuză şi îngrijorată, iar inima lui Kate 
tresări miloasă, înțelegând instantaneu cât de mult ţinea 
bătrâna la Edward şi cât îi era de teamă pentru el. La fel de 
mult ca ei. 

Punându-şi mâna pe braţul femeii pentru a o linişti, 
Kate inspiră adânc. 

— Edward a fost rănit - împuşcat. Când bătrâna nu 
făcu decât să o privească mută, neînţelegând, Kate îşi 
întinse arătătorul şi degetul mare în forma unui pistol. 
Edward... bang. 

Doamna Lutz îşi făcu rapid cruce. 


— Mort? 

— Nu! ţipă Kate, oripilată că îndrăznea chiar şi să 
rostească aşa ceva. Nu, nu el 

Dacă nega suficient de vehement, nu avea să se 
întâmple... nu putea să se întâmple! Edward nu putea să 
moară, nu înainte ca ea să apuce să-l vadă din nou, nu câtă 
vreme încă o ura pentru că îl iubea. 

Când bătrâna se încruntă, chinuindu-se să înţeleagă, 
lui Kate i se făcu milă de ea, pentru prima dată de când 
ajunsese la Greymoor. 

— Va fi bine, declară ea ferm, spunând acest lucru 
pentru a se linişti şi pe ea în egală măsură ca pe doamna 
Lutz. Bine. Da? 

— Da! 

Doamna Lutz îi strânse mâna, iar Kate lăsă să-i scape 
un hohot mic de plâns. Acel gest mărunt era primul semn 
de prietenie pe care i-l arătase vreodată femeia şi o năuci 
pe Kate la fel de mult ca vestea din biletul contesei. 

Bătrâna se întoarse la scaunul ei, îşi luă Biblia şi 
începu să se roage pentru Edward. 

Kate cobori privirea spre bilet, pe care încă îl strângea 
atât de tare în mână încât hârtia se boţise în pumnul ei. 
Nimic din mesajul Augustei nu sugera că aceasta ar fi vrut 
ca ea să vină la Londra pentru a sta la căpătâiul lui Edward, 
dar exact acolo şi-ar fi dorit ea să fie. Exact acolo trebuia să 
fie. 

Ştia ce avea de făcut. 

Şi nimic nu avea să îi stea în cale. 

Cu inima gonindu-i neliniştită, Kate aşteptă doar atât 
cât să se asigure că doamna Lutz era cufundată adânc în 
rugăciunile ei, înainte de a se furişa nevăzută în bucătărie, 
unde pelerina şi pălăria încă ude ale mesagerului fuseseră 
întinse peste un scaun în faţa sobei pentru a se usca. Fără a 
ezita, şi le puse şi se strecură în tăcere pe uşa bucătăriei. 

În câteva minute înşeuă calul în grajdul cufundat în 


întuneric. Animalul pufăi obosit şi se scutură simțind din 
nou în spinare greutatea şeii. 

— Îmi pare rău, frumosule, ştiu că vrei să te odihneşti, 
dar nu am de ales. Eşti singurul cal de aici. Muşcându-şi 
buza plină de regrete, îşi trecu mângâietor mâna peste 
botul moale al calului. Dacă promit că n-am să te pun să 
galopezi, ai să fii cuminte pentru mine? Doar câţiva 
kilometri până în următorul sat, unde voi avea grijă să 
primeşti din belşug ovăz şi fân. 

Calul scurmă pământul cu copita. Interpretând acest 
gest drept singurul consimţământ pe care avea să-l 
primească, puse piciorul în scară şi urcă în şa, aşezându-se 
bărbăteşte. 

Spunând o scurtă rugăciune, plescăi încet din limbă şi 
porni călare spre satul de unde putea lua diligenţa şi, într- 
un fel sau altul, să ajungă la Londra. 

Şi la Edward. 


Majordomul se încruntă iritat, fără cea mai mică 
intenţie de a se da la o parte pentru a-i permite lui Kate să 
intre în holul mare al Casei Strathmore. 

— Vorbeşte mai încet! o mustră el. A bătut de miezul 
nopţii deja. 

— Te rog, lasă-mă să intru, îl imploră Kate din galeria 
de la intrare. Sunt Katherine Benton. Când expresia lui 
goală îi arătă că nu avea habar cine era, repetă încet. Kate 
Benton, adăugând şovăitoare. Sunt pupila lui Strathmore. 

Majordomul se încruntă sceptic. 

— Nicio tânără bine educată nu ar umbla noaptea 
singură, la o asemenea oră, bătând la uşi şi cerând să fie 
lăsată să intre - şi cu siguranţă nu arătând aşa! 

Arătă din cap spre haina şi pălăria mesagerului, 
amândouă îmbibate de ploaie, pe care încă le purta, şi spre 


ghetele ei pline de noroi şi rochia neagră de dedesubt. 

O, Kate ştia că arăta de toată groaza - şi, judecând 
după nasul încreţit al majordomului, probabil mirosea şi mai 
urât -, dar fusese prea îngrijorată pentru a se opri sau a se 
îngriji puţin de când plecase de la Greymoor cu două nopţi 
în urmă. Ştiind că oricum nu ar fi putut să doarmă, nu câtă 
vreme mintea ei îngrijorată se tot întorcea la Edward, îşi 
continuase pur şi simplu drumul, mai întâi călărind prin 
beznă, apoi atât de rapid cât îi permisese diligenţa, când o 
ajunsese în cele din urmă. 

Nu era naivă. Edward îşi închipuia tot ce putea fi mai 
rău despre ea, iar pentru acest lucru Kate se îndoia că ar fi 
putut vreodată să îl ierte. Însă nu putea îndura gândul că 
Edward ar fi putut să moară detestând-o până în ultima 
clipă. 

— Te rog, trebuie neapărat să îl văd pe Excelenţa Sa! 

Majordomul dădu să închidă uşa. 

— Noapte bună! 

Ochii lui Kate se umplură de lacrimi de extenuare. 
Ajunsese atât de aproape şi ştia că Edward zăcea în pat la 
etaj - dacă lăsa uşa să i se închidă în faţă era ca şi cum ar fi 
rămas încă în ţinuturile mlăştinoase de unde fugise. Nu, 
refuza să plece! 

Făcând rapid un pas în faţă, se înfipse în cadrul uşii. 
Acum majordomul ar fi trebuit să o taie în două pentru a-i 
închide uşa. 

— Doamna contesă, spuse ea frenetic, mi-a trimis un 
mesaj. Degetele i se înfipseră în buzunar, căutând biletul. 
Am venit cât de repede am putut. Când el o privi mânios, 
cu o expresie de scepticism, Kate scoase un mic strigăt de 
frustrare şi împinse biletul spre el. Te rog! Spune-i că sunt 
aici. Fu năpădită de o teamă disperată. Trebuie să îl văd pe 
Strathmore. Trebuie neapărat... 

— Domnişoară! Nobila contesă nu primeşte... 

— Kingsley, strigă o voce de femeie de pe scări. Ce 


Dumnezeu se petrece acolo? 

O femeie subţire de circa cincizeci şi ceva de ani 
apăru pe treapta de jos a maiestuoaselor scări de marmură. 
În pofida orei târzii şi a evenimentelor din ultimele câteva 
zile, avea un aer alert şi impunător, imposibil de regal în 
rochia violet-închis şi şalul de caşmir de aceeaşi culoare, cu 
părul cenuşiu-auriu prins sus. Ochii ei o studiară cu răceală 
pe Kate, care încă stătea înfiptă cu încăpățânare în cadrul 
uşii. Mătuşa Augusta. Era imposibil de trecut cu vederea 
asemănarea fizică dintre ei. 

— Îmi cer scuze că v-am deranjat, milady. Kingsley se 
dădu la o parte de lângă uşă şi îşi înclină capul. Această 
femeie refuză să plece. 

Kate se strecură pe lângă el şi ajunse în holul de la 
intrare, lăsându-se într-o reverență stângace, cu trupul 
înţepenit şi chinuit de dureri. 

— Îmi cer iertare, milady, dar nu puteam aştepta până 
dimineaţă. 

— Această casă nu primeşte vizitatori, o întrerupse 
Augusta fluturând din mână. Scoate-o afară, Kingsley. 

— Da, doamnă, replică acesta, întinzându-se după 
braţul lui Kate. 

Ea se eliberă cu o smucitură. 

— Edward - trebuie să-l văd! Traversă în grabă 
foaierul, oprindu-se în faţa Augustei şi privind-o implorator, 
ridicând mâna cu o expresie frenetică pentru a-l împiedica 
pe Kingsley să o scoată afară cu forţa. Este... Vocea i se 
opri în gât, nereuşind să articuleze cuvântul mort - mai 
bine? 

Ochii Augustei scânteiară a recunoaştere. 

— Tu trebuie să fii domnişoara Benton. 

Kate dădu din cap. 

— Am venit cât de repede am putut. 

— Mesajul nu ţi-a fost trimis ca invitaţie. Dar dacă tot 
eşti aici... Contesa o studie pe Kate din cap până în 


picioare, strâmbând din nas când o văzu în ce hal îi erau 
rochia şi părul - şi cu siguranţă în ce hal mirosea. Având în 
vedere că nepotul meu s-a luptat în duel pentru tine, mă 
îndoiesc că va fi prea bucuros să te vadă când se va trezi. 

În pofida avertismentului sumbru al mătuşii lui, Kate 
simţi apăsarea din pieptul ei uşurându-se, agăţându-se de o 
ultimă speranţă. 

— Inseamnă că... nu am ajuns prea târziu? 

— Strathmore e în viaţă. 

Un zâmbet obosit apăru pe buzele contesei. Un val de 
uşurare copleşitoare o inundă din cap până în picioare, 
stârnindu-i lacrimi fierbinţi în ochi. 

— O, slavă Domnului... E aici? Ridicând privirea spre 
scări, nu ezită decât o clipă înainte de a trece în fugă pe 
lângă Augusta. Edward! 

Ajungând pe palier la etaj, Kate văzu un lacheu stând 
în faţa uneia dintre uşile de la capătul holului larg şi alergă 
spre camera respectivă. Edward era înăuntru, era sigură! 

— Te rog, lasă-mă să trec, se rugă ea, însă ar fi fost 
pregătită să îl îmbrâncească deoparte şi să se năpustească 
în cameră dacă era nevoie. 

Lacheul aruncă o privire peste capul ei, spre Augusta, 
când contesa ajunse în vârful scărilor, iar când această 
dădu din cap în semn de consimţământ, se dădu la o parte. 

Inspirând adânc pentru a se pregăti sufletește pentru 
ceea ce ar fi putut să vadă, Kate intră încet. Işi plimbă 
privirea prin camera încăpătoare, trecând peste obiecte de 
mobilier mari şi greoaie şi ţesăturile de catifea şi mătase de 
culoarea vinului. In şemineu ardea un foc vioi, iar draperiile 
de la ferestrele înalte erau trase complet pentru a ţine 
departe umezeala nopţii. 

Insă ceea ce-i atrase atenţia fu patul - o piesă masivă, 
cu patru stâlpi de mahon sculptați în formă de butuci de 
viţă de vie înălțându-se în spirală spre tavan şi ajungând la 
peste trei metri şi jumătate înălţime, cu aproape aceeaşi 


lăţime. Draperiile de culoarea vinului erau legate cu 
cordoane aurii, iar în spatele acestora, în aşternuturile de 
satin negru scânteind în lumina focului... 

— Edward, şopti ea. 

Edward zăcea sprijinit pe perne, gol de la brâu în sus, 
în afară de bandajul întins care îi ştirbea din frumuseţea 
muşchiului în locul unde umărul i se întâlnea cu pieptul. Cu 
ochii închişi, părea să doarmă liniştit, însă când se apropie 
Kate îi văzu broboanele de sudoare presărate pe frunte, 
buzele uscate şi chipul palid. 

Se aşeză pe scaunul de lângă pat şi se întinse după 
mâna lui. _ 

— Edward? Sunt eu, Kate. Sunt aici. li mângâie blând 
părul umed, dându-l la o parte de pe fruntea încinsă de 
febră. Mă auzi? 

— Domnişoară? O voce surprinsă întrerupse tăcerea 
grea. Ce crezi că faci? 

Kate ridică privirea şi văzu un bărbat cu părul cenuşiu, 
îmbrăcat în haine întunecate, ridicându-se de pe un scaun 
din colţ. Era, evident, medicul, veghindu-l peste noapte. 
Hotărând rapid să îl ignore, îşi îndreptă imediat atenţia 
asupra lui Edward. 

— Cine sunteţi... 

— Doctore, vă rog. Nu avea acum răbdare pentru 
întrebări despre ea însăşi. Spuneţi-mi, cum e? Sincer. 

Acesta îi aruncă o privire contesei, iar Augusta 
încuviinţă din cap: ` 

— Nu prea bine, mă tem, răspunse el blând. In 
ultimele zile a fost când conştient, când inconştient, iar eu 
m-am străduit din răsputeri să îi scad febra şi să îl ajut să-şi 
păstreze forţele. 

Kate îşi ţinu respiraţia, având nevoie să afle ce era 
mai grav... 

— l s-a infectat rana? 

— A pierdut enorm de mult sânge, însă rana i-a rămas 


curată. Din fericire era de faţă un chirurg... 

Ea ridică brusc privirea, cu stomacul încleştându-i-se 
de teamă. 

— Deci nu i-aţi scos personal glonţul? 

Medicul strâmbă din nas, dezgustat de gândul la o 
asemenea treabă sângeroasă. 

— Eu sunt doctor, domnişoară. 

— Şi sunt sigur că vă descurcaţi remarcabil, îl asigură 
ea pentru a-l linişti, forţându-se să îi zâmbească. Privirea îi 
cobori spre umărul lui Edward. Dar mă întrebam, în 
legătură cu rana... Acesta e pansamentul original? 

— Desigur, răspunse el, ca şi cum i-ar fi făcut pe plac 
unui copil. Rana trebuie să se vindece neîntreruptă până i 
se vor scoate firele mâine. 

Mâine. Inima i se strânse în piept, lovită brusc de 
îngrijorare. Patru zile cu bandajele originale şi rana cusută - 
tratamentul medical standard pentru rănile provocate de 
gloanţe. Însă practicile adoptate de către doctorii de la ţară 
prevedeau altceva, lăsând firele la locul lor mai mult timp, 
pentru a lăsa carnea să se repare singură. 

Mai tulburător însă era faptul că nu i se schimbaseră 
deloc pansamentele. Rana nu mai fusese verificată după 
extragerea glonţului. 

— Pot să o văd? 

Se întinse spre bandajul de pe pieptul lui Edward. 

Doctorul o prinse de braţ. 

— Ce crezi că faci? 

„Îi salvez viaţa!” Inspiră adânc pentru a se calma. 

— Nu i-aţi verificat rana, îi explică ea cât mai blând 
posibil, în ciuda spaimei teribile ce îi strângea pieptul ca o 
menghină. Ar putea fi infectată. 

— l-am administrat medicamente care să prevină 
infecțiile. 

Kate clătină din cap. 

— Dominique-Jean Larrey scria într-o lucrare iarna 


trecută că păstrarea pansamentelor iniţiale creşte riscul de 
infecţie... 

— Un chirurg, se burzului doctorul, încruntându-se 
dezgustat. Şi încă unul francez! 

— Doctore Brandon, îl întrerupse contesa încet, vrei te 
rog să ne laşi singure pentru o clipă? 

— Da, milady. 

În pofida iritării vizibile de a-şi vedea competenţa 
medicală pusă sub semnul întrebării, şi încă de către o 
femeie, îşi înclină politicos capul şi ieşi din cameră. 

Augusta încuviinţă din cap. 

— Poţi să continui, domnişoară Benton. 

— Mulţumesc, îi şopti Kate recunoscătoare contesei. 

Se întoarse din nou spre rană, încercând să ignore cât 
de neajutorat arăta Edward aşa cum zăcea acolo nemişcat. 
Mâinile îi tremurară când îndepărtă bandajul, desprinzându- 
| cu grijă din sângele închegat şi carnea care începuse să se 
întărească în jurul ţesăturii. Când reuşi în cele din urmă să îl 
dea jos, studie atent şi îndelung rana. Despicătura prin care 
scormonise chirurgul pentru a scoate glonţul era închisă cu 
suturi negre, făcute la întâmplare, iar pielea era vânătă şi 
umflată. Inima îi fu mistuită de durere când văzu acestea. O 
rană atât de urâtă şi atât de neglijent tratată... 

Dar nu se vedea niciun semn de infecţie şi lăsă să-i 
scape un oftat răsunător. O, slavă Domnului, slavă 
Domnului! 

Întinse mâna după cârpa din ligheanul de lângă pat, o 
înmuie în apa rece, apoi o puse cu blândeţe pe rană, 
curăţând-o cât de bine putea fără a deranja suturile. Şi-ar fi 
dorit să aibă la ea un borcan din unguentul făcut de ea, 
deşi probabil că vederea leacului ei țărănesc ar fi riscat să îi 
provoace doctorului Brandon un atac de apoplexie. 

Augusta o privi îndeaproape. 

— Deci, chiar ştii ce faci? 

— Da, ştiu. 


Luă bandajele curate de pe noptieră, fără îndoială 
puse acolo pentru a fi la îndemână dimineaţa, când fusese 
programată îndepărtarea firelor. 

— Strathmore mi-a spus că prepari diverse leacuri şi îi 
îngrijeşti pe săteni. 

Kate acoperi cu grijă rana. 

— Deci, a vorbit despre mine. 

— Da. 

De rău, fu sigură Kate, judecând după răspunsul ei 
monosilabic. insă contesa încă nu o dăduse afară din casă, 
deci cel mai probabil mătuşa lui nu ştia încă totul. Măcar în 
acest lucru mai putea găsi puţină speranţă. 

— Când am primit biletul dumneavoastră, mi-a fost 
teamă... Vocea îi pieri fără urmă. Apoi, scuturându-se 
efectiv pentru a-şi ţine în frâu extenuarea şi emotia, 
înfăşură umărul pentru a fixa noul pansament şi întrebă 
încet. Ce s-a întâmplat? 

— Un duel prostesc. Augusta se posomori, aţintindu-şi 
privirea asupra chipului pământiu al nepotului ei. Cu 
baronetul Litchfield. 

Nerecunoscând numele, Kate îşi concentră atenţia 
asupra lui Edward şi înmuie cârpa în apa rece din lighean, 
apoi îi tamponă faţa încinsă de febră. Pielea îi era atât de 
fierbinte, atât de palidă, încât măruntaiele i se înnodară de 
spaimă. 

— Fostul tău logodnic. 

Mâna ei încremeni pe obrazul lui Edward într-o 
expresie de surprindere uluită. Un logodnic? Imposibil! 

— Vă înşelaţi, milady. 

— Acum cinci ani tatăl tău a semnat un contract, 
logodindu-te cu baronetul Litchfield. Când Kate o privi cu 
gura căscată, Augusta o întrerupse cu un fluturat din mână 
înainte să apuce să protesteze că nu avea habar. lar acesta 
l-a acuzat pe Strathmore că i-a compromis logodna. Sunt 
sigură că se aştepta să plătească despăgubiri în bani, dar 


situaţia a scăpat de sub control. 

— Habar nu am avut, şopti ea, lovită de un val greţos 
de vinovăţie, privind faţa palidă a lui Edward. Neliniştea îi 
strânse inima ca o mânuşă de fier la gândul că fusese rănit 
din cauza ei şi se forţă să respire. Nu aş face nimic care să-l 
rănească. Eu... // iubesc. 

— Spune-mi, atunci, domnişoară Benton. Contesa o 
privi cu ochii îngustaţi. Eşti aici din grijă faţă de nepotul 
meu sau din dorinţa de a te întoarce la casa Brambly? 

O furie subită o străbătu ca un fior electric. Cum 
putea mătuşa lui să îi pună o întrebare atât de oribilă?! 

— Am venit pentru Edward, îi aruncă ea aspru, dar 
văzând expresia sceptică a contesei clătină din cap şi îşi 
îndreptă din nou atenţia asupra lui Edward. Nu mă credeţi. 
Ei bine, nu-mi pasă nici cât negrul sub unghie dacă nu! 

— Domnişoară Benton! Augusta fu consternată de 
obrăznicia ei făţişă. Încep să înţeleg de ce nepotul meu e 
atât de preocupat de tine, fiindcă împărtăşiţi aceeaşi lipsă 
completă de respect faţă de bunele maniere. 

— Da, presupun că aşa e. Un zâmbet vag îi apăru pe 
buze când conştientiză această legătură dulce-amăruie 
dintre ea şi Edward. Ştiu că puteţi să vă chemaţi lacheii şi 
să-i puneţi să mă scoată efectiv afară. Dar ar trebui să ştiţi 
că în ultimele câteva săptămâni am fost alungată de acasă, 
apoi forţată să fug chiar şi din locul meu de exil pentru a 
veni în fugă aici. Îşi sprijini tandru mâna de obrazul lui 
Edward. Aşa că după ce am trecut prin toate astea, nu prea 
mai aveţi cum să mă faceţi să-mi fie teamă de 
dumneavoastră. 

— Ei bine, nu am încercat niciodată... Augusta se opri. 
Apoi expresia ei deveni curioasă. Spune-mi, întrebă ea pe 
un ton neaşteptat de blând, cum ai ajuns totuși de la 
Greymoor până aici, domnişoară Benton? 

Hotărând că nu mai avea nimic de pierdut, Kate ridică 
privirea şi o privi curajoasă în ochi. 


— Când mesagerul a adus biletul dumneavoastră, i- 
am luat calul şi am mers călare toată noaptea până am 
ajuns din urmă diligenţa. Apoi am vândut calul şi mi-am 
cumpărat un bilet până la Londra. 

Chipul Augustei îi ascunse cu grijă gândurile, ceea ce 
era o altă asemănătoare izbitoare cu Edward. 

— Diligenţa nu vine până în Mayfair în toiul nopţii. 

— Am traversat pe jos ultimii cinci kilometri prin 
Londra. 

Kate văzu în ochii contesei scânteierea a ceva ce 
aducea a admiraţie încântată, însă aceasta dispăru 
instantaneu. 

— Deci pupila ducelui de Strathmore e o hoaţă de cai, 
comentă sec Augusta. 

Gândul îi trecuse şi ei prin minte, cât traversase 
călare ţinuturile mlăştinoase. 

— Am să i-l plătesc lui Edward... cumva. Se încruntă, 
conştientă că i-ar fi fost imposibil să o facă apelând strict la 
veniturile modeste ale moşiei Brambly. Deci acum 
presupun că într-adevăr puteţi să-mi faceţi rău. Puteţi pune 
să fiu arestată. 

— Am să ţin minte asta pentru viitor, în cazul în care 
se va dovedi necesar, o asigură ea. Buzele îi zvâcniră într- 
un zâmbet. Fără îndoială Strathmore va fi impresionat când 
va afla ce ai făcut. 

La aceste cuvinte obrajii lui Kate fură inundaţi de 
sânge, deşi se îndoia serios. În clipa în care se trezea avea 
cel mai probabil să o trimită înapoi la Greymoor. 

— Vă mulţumesc că mi-aţi dat voie să îl văd. 

— Imi doresc tot ce-i mai bun pentru nepotul meu. 

Kate simţi lacrimile înţepându-i ochii. 

— Şi eu. 

Apoi ambele femei îşi îndreptară privirile asupra lui 
Edward, al cărui trup era teribil de nemişcat în afară de 
ridicarea şi coborârea lentă a pieptului său bandajat. 


— Nu mai poţi face nimic pentru el în noaptea asta, o 
informă Augusta încet, punându-şi blând o mână pe umărul 
lui Kate. Intendenta îţi va pregăti o cameră ca să te poţi 
odihni. Îşi încreţi nasul când simţi mirosul de cal. Şi să faci o 
baie. 

— Lăsaţi-mă să rămân cu el, o imploră ea. Nu am să îl 
încurc cu nimic pe doctor, vă promit. 

— Prea bine, consimţi Augusta, arcuind regal o 
sprânceană, deşi mie mi se pare, domnişoară Benton, că 
mai degrabă doctorul Brandon ar trebui să aibă 
înţelepciunea de a nu te încurca pe tine. 

— Şi vă rog, adăugă Kate, ridicând privirea şi aţintind- 
o rugător în ochii contesei, nu îi lăsaţi să scoată firele 
mâine. Mai lăsaţi-le câteva zile. 

Augusta o contemplă, ca şi cum ar fi cântărit situaţia, 
apoi dădu din cap. 

— Dacă aşa consideri tu că trebuie... 

Însă Kate deja se întorsese înapoi spre Edward, 
ţinându-i strâns mâna în mâinile ei. 

— Edward, îi şopti Kate, disperată să îl facă să o audă, 
te rog trezeşte-te. 

Nu primi niciun răspuns. Ochii lui rămaseră închişi, iar 
trupul nemişcat. 

— Încăpăţânat ca întotdeauna, văd, îl mustră ea, 
străduindu-se să adopte o voce de guvernantă, deşi îi 
tremura de îngrijorare. Ei bine, eu nu plec de aici, ai auzit? 

Se aplecă în faţă şi îşi atinse buzele de fruntea lui 
febrilă, închizând ochii când îi simţi căldura, parfumul 
masculin familiar şi gustul lui sărat. Se întâmplaseră atât de 
multe între ei, atâta vulnerabilitate şi dorinţă, apoi 
tandreţea se transformase subit în animozitate... Şi totuşi 
era încă în viaţă, cu sângele încă pulsând prin el, şi era tot 
ceea ce conta acum. 

— Cum ştiu cât de mult mă deteşti, spuse ea cu vocea 
gâtuită, ai face bine să te trezeşti şi să-mi porunceşti să 


plec, dacă vrei ca tortura prezenţei mele să înceteze. Altfel, 
dragul meu, tot pe capul tău o să stau. 

Lăsându-se pe spate în scaun, se pregăti să petreacă 
noaptea acolo, hotărâtă să îl aducă înapoi la ea, iar dacă 
într-adevăr o putea auzi, avea să fie furios când se trezea. 
Dar dacă mânia îl făcea să se însănătoşească, urma să o 
accepte bucuroasă. Ar fi făcut orice era necesar pentru a-l 
repune pe picioare. 

Apoi intenţiona să-l strângă de gât până aproape îl 
lăsa fără suflare pentru că o făcuse să se îngrijoreze astfel. 

— M-ai exilat în mlaştini, aşa că mi s-ar părea corect 
să îţi plătesc cu aceeaşi monedă, povestindu-ţi despre 
fiecare minut petrecut acolo la Greymoor. Făcu o pauză. 
Eşti gata să te trezeşti? Nu? În regulă, atunci, nu îmi dai de 
ales. Să începem cu studiul Bibliei, în germană. 

Nu o văzu pe Augusta privind-o şi ascultând-o în 
tăcere din prag înainte de a se retrage în cele din urmă în 
propriul ei apartament, cu o privire cu subînţeles. 


* 


Cu puţin înainte de ivirea zorilor Edward deschise 
şovăitor ochii, clipind confuz. Mintea lui înceţoşată habar nu 
avea unde se afla, ce se întâmplase, cât era ceasul. Corpul 
îi era în acelaşi timp amortit şi chinuit de dureri, înţepenit şi 
rece, membrele prea grele pentru a le putea mişca. Nu îşi 
putea ridica nici capul de pe pernă. Fu nevoit să recurgă la 
întreaga sa forţă doar pentru a-şi împiedica pleoapele să se 
închidă din nou. 

Însă simţi o apăsare uşoară pe mâna lui... caldă, 
moale, sigură. Cobori privirea... 

Şi o văzu. 

Dormea, aşezată pe un scaun lângă pat, dar cu trupul 
aplecat în faţă peste marginea saltelei şi capul odihnindu-i- 
se uşor pe antebraţul stâng, în timp ce mâna ei dreaptă o 


ţinea strâns pe a lui chiar şi în somn, cu degetele împletite 
cu ale lui. Ca şi cum i-ar fi fost teamă că ar fi putut să îi 
alunece din mâini. 

— Ingerul meu, şopti el. 

Apoi închise ochii şi îşi pierdu din nou cunoştinţa. 


Capitolul 15 


Augusta o găsi pe Kate, a doua zi dimineaţă, încă 
aşezată la căpătâiul lui Edward. Clipind pentru a alunga 
ceața confuză de după somn, aceasta se ridică şi îşi întinse 
spatele înţepenit. 

Stătuse la căpătâiul lui toată noaptea, aplicându-i 
comprese reci pe frunte şi înfăşurând cearşafuri umede 
peste trupul lui până când febra cedase în cele din urmă, cu 
puţin timp înainte de ivirea zorilor, dar odată ce se 
întâmplase acest lucru Kate continuase să îl şteargă pe 
frunte, să îl mângâie cu vârfurile degetelor pe faţă... orice 
pentru a putea să îl atingă în continuare şi pentru a-i simţi 
pulsul vibrant şi cald ce devenea din ce în ce mai puternic. 
Când extenuarea o copleşise în cele din urmă, căzuse într- 
un somn adânc, dar agitat. 

— Doctorul Brandon ar dori să îl examineze pe 
Edward între patru ochi, o informă Augusta. 

Kate îi aruncă o privire medicului când acesta intră în 
cameră, cu geanta de piele în mână, apoi acceptă 
şovăitoare să iasă, ştiind că nu avea încotro. 

— Cum nu vei fi lângă el o vreme, îi spuse Augusta, 
petrecându-şi un braţ peste cel al lui Kate şi conducând-o 
pe hol, ai putea să te îngrijeşti puţin între timp. Am pus să ţi 
se pregătească această cameră. 

Augusta o conduse înăuntrul elegantului dormitor în 
galben şi crem în care o aştepta deja o baie aburindă. 


— Am să pun să ţi se aducă o tavă cu micul dejun. 

— Mulţumesc, acceptă Kate, prea obosită pentru a 
protesta. 

În ciuda dorinţei ei de a rămâne la căpătâiul lui 
Edward, o durea tot corpul, iar o baie fierbinte şi liniştitoare 
o tenta mai mult decât ar fi vrut să recunoască. La fel şi 
micul dejun, având în vedere că nici nu mai ţinea minte 
când mâncase ultima oară. 

Odată ce Augusta plecă, se dezbrăcă rapid şi se 
cufundă în apa fierbinte, lăsând să-i scape un oftat prelung 
de recunoştinţă când căldura îi înmuie muşchii înţepeniţi. 
Nicio baie din istoria omenirii nu mai fusese vreodată atât 
minunată. 

Kate rămase în cadă până când apa deveni călduţă, 
iar tensiunea se risipi din trupul ei, iar după ce se spălă în 
sfârşit de mizeria şi mirosurile acumulate în timpul evadării 
ei din ţinuturile mlăştinoase, se simţi cu mult, mult mai 
bine. Dar, ceruri, era extenuată! Cineva îi pregătise un 
halat de casă, aşa că îl îmbrăcă, apoi, neputând să se 
stăpânească, se băgă în pat. Ochii grei i se închiseră şi se 
cufundă într-un somn dulce. 

Când se trezi câteva ore mai târziu ceasul cu pendul 
de pe palierul scărilor bătu de ora unu, iar lumina soarelui 
se revărsa prin ferestrele înalte. Se dădu jos din pat şi se 
întinse. 

Uşa se deschise, iar o cameristă intră aducând o tavă. 

— Ceai, domnişoară? Zâmbindu-i lui Kate, puse tava 
pe masă. Contesa a poruncit să vă fie servit. 

— Mulţumesc. Kate fu înduioşată de bunătatea 
contesei, căci ar fi putut să o dea afară din casă. Avusese 
noroc cu familia Westover. De data aceasta. Cum se simte 
Excelenţa Sa? 

— Nu ştiu, domnişoară. Turnă ceai într-o ceaşcă şi i-o 
întinse lui Kate. Însă doamna a cerut să fie anunţată când 
vă treziţi. Dacă nu aveţi nevoie de mine, am să merg să îi 


spun. 

— Mulţumesc. 

Camerista dădu din cap. 

— Încercaţi biscuiţii cu lămâie, o îndemnă ea cu un 
aer complice. Sunt delicioşi! 

Kate îşi înăbuşi un zâmbet văzând exuberanţa micuţei 
cameriste. În loc de a-şi lua un biscuit, puse mâna pe 
platoul acoperit cu biscuiţi şi mici prăjituri glazurate şi i-l 
întinse fetei. 

— Te rog, serveşte-te - n-am să spun nimănui. 

Camerista ezită, gestul fiind, în mod evident, o 
încălcare a etichetei din casa respectivă, apoi luă 
recunoscătoare doi biscuiţi cu lămâie şi îi strecură în 
buzunarul şorţului. 

— Sunteţi foarte bună la suflet, domnişoară! Ochii îi 
scânteiară. Eu sunt Mary, una dintre cameristele de la etaj. 
Dar doamna mi-a cerut să vă fiu cameristă personală cât 
veţi sta aici. Aproape ca şi cum abia atunci şi-ar fi amintit, 
făcu o mică reverență, apoi recunoscu emoţionată. Nu am 
mai fost niciodată camerista unei doamne. 

— Atunci ne vom înţelege excelent, o asigură Kate, 
fiindcă nici eu nu am mai avut niciodată o cameristă doar a 
mea. 

— Ei! O doamnă atât de fină ca dumneavoastră! 

Kate simţi o roşeaţă urcându-i în obraji la acest 
compliment sincer. Nu era nici pe departe o doamnă fină. 

— Ce-ar fi să o cauţi pe contesă şi să-i spui că sunt 
trează? 

— Da, domnişoară! 

Se întoarse şi dădu să plece în grabă. 

— Oh, Mary? 

— Domnişoară? 

Kate aruncă o privire prin încăpere: 

— Unde îmi sunt hainele? 

— Zdrenţele acelea negre şi murdare? 


Micuța cameristă strâmbă din nas. 

Kate dădu din cap, ridicând ceaşca şi sorbind din ceai. 

— Păi le-a pus contesa pe foc! 

Lui Kate i se opri ceaiul în gât. 

Micuța  cameristă ieşi din încăpere, iar Kate, 
înăbuşindu-şi un hohot de râs amuzat, aruncă o privire 
atentă prin noua ei cameră. Draperii de catifea brodate cu 
dantelă se întindeau din tavan până la podea, asortate cu 
draperiile patului încadrat de patru stâlpi, iar în faţa unui 
şemineu mic, cu poliţă de sidef sculptat, se afla o canapea 
de două persoane acoperită cu un vraf de perne moi. 
Pereţii erau decoraţi cu tablouri cu flori. Camera era 
frumoasă şi feminină, plină de materiale moi, cu totul 
minunată şi atât de complet diferită de camera ei de la 
Greymoor. 

Simţi un nod în gât. În ultimii câţiva ani, chiar şi la 
Brambly, uitase cum era să te bucuri de astfel de luxuri 
fine. 

— Domnişoară Benton, te-ai trezit. Augusta intră 
elegantă în încăpere, privind-o cu un ochi critic. Te-ai şi 
odihnit bine, deci? 

— Da - şi Excelenţa Sa? El cum se simte? 

Un vag zâmbet de uşurare apăru pe buzele femeii. 

— Brandon crede că merge spre bine. Pulsul i-a 
devenit mai puternic, iar culoarea mai pronunţată. Şi l-am 
convins să nu scoată firele, nu încă. 

— O, slavă cerurilor, oftă ea, apăsându-şi o mână pe 
pieptul chinuit de îngrijorare şi inspirând adânc, uşurată. 

Kate bănuia că nobila contesă nu neapărat îl 
convinsese pe doctor cât mai degrabă îi poruncise pur şi 
simplu să lase firele în pace, iar Kate se îndoia că exista 
cineva care să îi încalce poruncile. Însă constata că începea 
să îi placă această femeie care îi amintea atât de mult de 
Edward. Erau înzestrați amândoi cu acel exterior dur, tipic 
familiei Westover, dincolo de care se ascundeau resurse de 


bunătate sufletească şi umor autentice. 

Contesa strigă peste umăr: 

— Mary? 

Tânăra cameristă intră în grabă în cameră ducând o 
rochie drapată peste braţ. l-o întinse contesei. 

Augusta o ridică în faţa lui Kate, verificând dacă i se 
potrivea mărimea şi lungimea. Din muselină verde salvie şi 
decorată cu broderie cu model vegetal, cu dantelă crem 
mărginind decolteul pătrat şi mânecile bufante, cădea 
grațios până la podea de la talia înaltă. Contesa dădu din 
cap mulţumită. 

— Asta o să ţi se potrivească până îţi soseşte 
garderoba nouă. 

— Garderobă? întrebă Kate, nefiind sigură dacă auzise 
corect. Dar nu am nevoie de o garderobă nouă. 

— Draga mea, spuse Augusta, ţintuind-o cu privirea, 
eşti pupila ducelui de Strathmore şi nu poţi să te plimbi prin 
Londra arătând ca o nemţoaică puritană. Clătină din cap. 
Ce-o fi fost în capul doamnei Lutz când ţi-a dat acea 
monstruozitate neagră? 

— Excelenţa Sa, ordinele sale, bombăni Kate. 

Contesa o ignoră, dar lui Kate i se păru că vede o 
zvâcnire de consternare pe buzele femeii. 

— Este responsabilitatea lui Edward, în calitate de 
tutore al tău, să îţi asigure o garderobă adecvată. Asta, 
adăugă ea, dându-i rochia înapoi cameristei, şi alte câteva 
lucruri pe care intenţionez să îl informez că le va face 
pentru tine. 

Înainte ca Kate să apuce să întrebe care erau aceste 
alte lucruri, Mary o ajută să îmbrace rochia, i-o închise până 
sus la spate şi îngenunche să îi scurteze tivul cu 
cincisprezece centimetri, la cererea Augustei. 

— E superbă. Kate nu mai purtase niciodată o rochie 
atât de la modă. A cui e această rochie? 

Stilul era unul mult prea tineresc, deci nu îi aparţinea 


contesei, iar Edward nu pomenise vreodată de existenţa 
unei surori. 

— A fost una dintre rochiile lui Jane, dar ea nu a 
purtat-o niciodată. 

— E minunată. Când Mary o ajută să-şi ia pantofii şi 
boleroul asortat, Kate îşi privi reflexia în oglindă. Cine e 
Jane? 

Augusta ezită: 

— Edward nu ţi-a pomenit niciodată despre Jane? Sau 
Stephen? 

— Nu. 

— Chiar nu ştii nimic despre accident? Se uită la ea, 
nevenindu-i să creadă. Dumnezeule, nu ţi-a spus nimeni 
niciodată, nici Edward, nici tatăl tău... 

— Nu. Kate îşi tinu respiraţia, aşteptând cu teamă, 
ştiind că avea să urmeze ceva oribil. Edward îi spusese că 
tatăl ei îi făcuse rău familiei lui, însă ea crezuse întotdeauna 
că fusese o problemă de bani. Dar un accident... Spuneți- 
mi, vă rog. 

— Mary, lasă-ne singure, îi porunci Augusta cu 
blândeţe. 

Dând din cap, micuța cameristă termină ultima 
cusătură la tiv, apoi ieşi din cameră. 

Augusta închise uşa. Ezită înainte de a se întoarce din 
nou spre Kate, ca şi cum şi-ar fi ales cuvintele: 

— Cu puţin peste un an în urmă, tatăl tău a dispărut 
timp de mai multe săptămâni şi a întrerupt complet 
contactul cu tine. 

Kate se schimonosi. Tatăl ei rareori lua legătura cu ea, 
în afară de a-i cere bani sau a-i porunci să îi dea Brambly 
pe mâinile lui, însă contesa avea dreptate. Anul trecut tatăl 
ei păstrase tăcerea pentru o perioadă mult mai lungă decât 
de obicei. 

— Plecase la Portsmouth. Investise într-un vas care s- 
a scufundat şi a fost nevoit să lichideze datoriile. Dar tot 


ceea ce crezuse că ştia despre tatăl ei se dovedise a fi o 
minciună, iar inima i se strânse dureros în piept, cunoscând 
răspunsul chiar înainte de a pune întrebarea. Nu a existat 
niciun vas, aşa-i? 

— Nu. 

— Atunci unde a fost? 

— La închisoare, aşteptând să fie judecat. Pulsul lui 
Kate începu să îi bubuie în urechi atât de asurzitor şi violent 
încât aproape nu auzi când Augusta îi confirmă cele mai 
negre temeri ale ei. Pentru crimă. 

Se întări sufleteşte: 

— Cine? 

— Fratele şi cumnata lui Edward. 

O, Doamne, nu... Un fior de greață o făcu să se 
cutremure convulsiv. Nu - aşa ceva era imposibil! Lumea se 
clătină sub ea şi se prinse de braţul Augustei pentru a nu 
cădea. 

— Stai jos, draga mea. 

Augusta o conduse la canapeaua de două persoane. 

Kate se prăbuşi pe perne şi îşi lăsă capul să îi cadă în 
mâini, chinuindu-se să îşi ţină în frâu furtuna de emoţii ce o 
zguduia. Şi să îşi amintească, cumva, să respire. 

— Edward a avut un frate mai mare pe nume 
Stephen, continuă Augusta, aşezându-se lângă ea şi 
prinzând strâns mâna lui Kate. Cei doi băieţi se adorau şi 
niciunul dintre ei nu avea un prieten mai bun pe lume. 
Stephen a moştenit titlul de Strathmore, iar Edward a intrat 
în armată pentru a lupta împotriva lui Bonaparte. Buzele i 
se strânseră sever într-o dungă subţire când îşi aminti. 
Apoi, anul trecut, trăsura în care se aflau Stephen şi soţia 
lui, Jane, a fost izbită de un faeton. Celălalt vizitiu era beat, 
gonind nebuneşte cu atelajul său. Stephen şi Jane... Vocea i 
se frânse şi fu nevoită să şi-o dreagă înainte de a continua: 
Au fost ucişi amândoi. 

Kate ştiu instinctiv - tatăl ei fusese celălalt vizitiu, 


bărbatul care îl lăsase pe Edward fără familie. Îşi apăsă 
mâna pe stomac pentru a se împiedica să vomite, chinuită 
de o greață clocotitoare. Simţi ceva umed şi fierbinte pe 
obraz şi se şterse cu degetele, de-abia atunci dându-şi 
seama, la cât era de năucită de şoc, că plângea. 

— Edward se afla în Spania când s-a întâmplat totul. A 
venit acasă cât de repede a putut, dar deja magistraţii 
hotărâseră că respectiva coliziune fusese un accident. 
Edward nu a mai putut să-şi facă dreptate. 

Kate înţelese brusc totul, iar realitatea căzu asupra ei 
ca o povară zdrobitoare. Furia pe care o văzuse în Edward, 
asprimea, răceala. De fiecare dată când o privea, probabil 
îşi aducea aminte de fratele lui şi de accident, dar chiar şi 
aşa o protejase, o ajutase cu Brambly - iar ea, în tot acest 
timp, îi luase apărarea, prosteşte, tatălui ei. Mai grav, îl 
sfidase pe Edward şi îi trimisese bani. O, nu... Vinovăţia şi 
remuşcările îi strânseră pieptul ca într-o menghină când îşi 
dădu seama de ce fusese atât de furios pe ea, de ce Îl 
enervase atât de tare o singură scrisoare. De ce fusese 
nevoit să o exileze tocmai în ţinutul mlaştinilor pentru a o 
ţine cât mai departe posibil de el. 

Edward credea că ea îi luase partea inamicului: 

— Edward a jurat să îl distrugă pe tatăl tău, la fel cum 
el îl distrusese pe Stephen, aşa că i-a luat toţi banii şi 
proprietăţile şi l-a instalat într-o cameră în Londra unde 
este supravegheat clipă de clipă. Întreaga lui viaţă este 
acum controlată de Edward. 

Kate clipi pentru a-şi limpezi privirea înceţoşată de 
lacrimi şi clătină din cap. Chiar şi acea pedeapsă era una 
îndurătoare când tatăl ei ar fi putut să atârne în ştreang 
pentru uciderea unui membru al înaltei nobilimi... 

— Dar tutela - de ce a acceptat Edward aşa ceva? 

— Din răzbunare. 

Kate încremeni. Inima i se opri. 

— Din răzbunare? 


— O viaţă în schimbul altei vieţi. Tatăl tău i l-a luat pe 
Stephen, aşa că Edward te-a luat pe tine de la tatăl tău. 
Augusta făcu o grimasă. Din păcate, când Edward a 
descoperit că eşti o femeie în toată firea, şi nu o copilă aşa 
cum se aşteptase el, a fost convins că Benton l-a păcălit, şi 
bănuiesc că Edward te consideră vinovată şi pe tine de o 
înşelăciune similară. 

Fiecare răsuflare devenise sfâşietor de dureroasă. 

— Dar eu nu ştiam nimic despre tutelă, am fost la fel 
de şocată ca Edward. Îşi apăsă mâna pe gură, ca şi cum 
dacă ar fi astupat-o ar fi putut să îşi înăbuşe agonia ce se 
zbătea în ea. Şi după ce am... 

Răsuflă înfiorat. O, chiar avea să vomite! 

Augusta o prinse de mână şi i-o strânse. 

— După? 

— După ce... ei bine, şopti ea ruşinată. 

Închise ochii, prea jenată pentru a o privi pe mătuşa 
lui. 

— Am bănuit eu ceva, recunoscu Augusta încet. 

Kate deschise ochii. Contesa o privea cu o expresie 
blândă, înţelegătoare, deloc surprinsă că nepotul ei se 
culcase cu pupila sa. Roşind pradă unei umilinţe fierbinţi, 
Kate se ridică în picioare şi îi întoarse spatele, temându-se 
că dacă nu se mişca avea să ia foc chiar acolo, pe canapea. 

— Nu am intenţionat niciodată să îl rănesc... încercam 
doar să îl ajut pe tatăl meu, şopti ea, atât de încet încât de- 
abia acoperi sunetul propriei răsuflări. O, Doamne, cu 
siguranţă mă urăşte acum. 

— Să te urască? O, nu, draga mea, spuse Augusta, 
înclinându-şi capul gânditoare şi studiind-o pe Kate, nu cred 
că ură este ceea ce simte faţă de tine. 

Kate clătină din cap. 

— M-a pedepsit luându-mă cu forţa de la Brambly, 
apoi m-a exilat în ţinutul mlaştinilor... 

— Fiindcă a te avea aproape i-ar fi împrospătat în 


permanenţă sentimentele faţă de tine. Singura modalitate 
prin care a ştiut să se protejeze a fost să te trimită atât de 
departe încât să nu poată ajunge la tine. Augusta arcui o 
sprânceană. Problema, domnişoară Benton, e că nu eşti 
prima femeie la care Edward a ţinut mult şi care l-a amăgit 
la cererea tatălui ei, aşa că a crezut sincer că meriţi să fii 
pedepsită pentru trădarea ta. Din punctul lui de vedere, 
exilându-te la Greymoor îşi îndeplinea ambele scopuri. 

Kate răsuflă tremurător. 

— Nu l-am trădat... 

Uşa se deschise larg pe neaşteptate, iar Mary dădu 
buzna în încăpere, roşie la faţă şi entuziasmată. 

— Excelenţa Sa, reuşi ea să spună, chinuindu-se să-şi 
tragă sufletul, s-a trezit! Doctorul Brandon... 

Dar cele două femei nu mai aşteptară să audă restul. 
Porniră în fugă pe hol. Augusta intră în grabă în camera lui 
Edward, urmată îndeaproape de Kate. 

De lângă pat doctorul Brandon ridică privirea spre 
cele două femei. De-abia atunci ezită Kate, înaintând în 
vârful picioarelor, cu inima gonindu-i nebuneşte când îşi 
aţinti privirea asupra lui Edward, căutând orice semn că ar 
fi fost treaz. Însă ochii acestuia erau încă închişi, deşi 
culoarea îi revenise la normal, iar pieptul i se ridica şi 
cobora puternic acum. 

Şovăind, se întinse spre încheietura lui, pentru a simţi 
bătaia pulsului lui sub degetele ei... 

Edward deschise ochii şi o privi neîndurător. 

— Kate, spuse el, numele ei răsunând aspru şi gâtuit. 

Icnind, Kate îşi smuci mâna. Nu era nici urmă de 
iertare în el, şi orice speranţă ar fi nutrit de a găsi vreo cale 
prin care să îi recâştige încrederea se risipi instantaneu sub 
privirea lui rece. 

— Edward. Augusta veni şi se poziţionă în faţa lui 
Kate, împiedicându-l să o mai vadă. Slavă Domnului! Să nu 
mai faci niciodată o asemenea neghiobie, altfel am să te 


ucid cu mâna mea! 

Insă încercarea mătuşii lui de a-i distrage atenţia se 
dovedi a fi în van. 

— Ce caută ea aici? se forţă el se întrebe, cu vocea 
răguşită după o pauză atât de îndelungată. 

Tonul acuzator al întrebării lui îi stârni mânia, 
agravată de teama şi de îngrijorarea legate de el pe care le 
purtase în suflet în ultimele trei zile. 

— Domnişoara Benton a venit de îndată ce a aflat, 
interveni Augusta. Te-a îngrijit toată noaptea. 

Edward îşi lăsă privirea să treacă dincolo de Augusta, 
aţintind-o asupra lui Kate. 

— Ţi-ai ratat şansa de a mă ucide, deci? 

Aşadar, astfel aveau să decurgă lucrurile între ei... 
Aşa să fie. Kate îşi încrucişă furioasă braţele peste piept. 

— Incă nu e prea târziu. 

— Terminaţi cu certurile, se grăbi Augusta să îi 
mustre, deşi Kate nutrea o bănuială derutantă că mătuşa 
lui era în secret încântată de faptul că se certau. Edward, 
nu te obosi. Eşti încă prea slăbit. O să aveţi amândoi timp 
suficient să vă ciondăniţi mai târziu. 

— Mătuşa dumneavoastră are multă dreptate, 
Excelenţă, interveni doctorul Brandon. Trebuie să vă 
odihniţi până vă recăpătaţi forţele. 

— Am suficientă forţă. 

Incercă să se ridice în capul oaselor, însă durerea 
provocată de rană îl sfâşie, făcându-l să icnească scrâşnind 
din dinţi. 

— Domnule, sutura de pe rană e încă sensibilă, îl 
avertiză doctorul Brandon. Nu aveţi voie să vă mişcaţi! 

Kate se năpusti în faţă şi îl împinse pe Brandon 
deoparte pentru a-l prinde de umeri. 

— Edward, te rog, spuse ea încet, cu vocea gâtuită de 
îngrijorare. Nu-ţi face rău singur. 

El încremeni imediat la atingerea ei, însă ochii îi 


scânteiară reci ca obsidianul când se ridicară spre ai ei. 

— Ce cauţi aici? o întrebă el încet. 

Neîndrăznind să-i spună adevărul, Kate îi evită 
privirea şi îl întinse uşor pe perne, iar el se lăsă manipulat 
fără a i se opune, forţele scăzându-i rapid. Dintre toate 
momentele şi situaţiile în care ar fi putut să-i mărturisească 
sentimentele ei, în mod cert cel în care el se afla în pat, 
suferind, înconjurat de medic şi de mătuşa lui, nu era 
alegerea potrivită. Şi cu siguranţă nu când neîncrederea lui 
faţă de ea era încă atât de vehementă. 

— Nu se întâmplă prea des ca un bărbat să fie 
împuşcat luptând în duel pentru mine, se eschivă ea. Apoi, 
fiindcă nu voia ca el să vadă cât de multă tulburare 
provocase acel duel, se forţă să arcuiască o sprânceană cu 
un aer sardonic. Deşi ai fi putut cel puţin să îl câştigi. 

Edward râse în ciuda furiei pe care i-o stârnea, apoi se 
schimonosi imediat de durere. 

— Imi pare rău că te-am dezamăgit. 

Un junghi neaşteptat de mâhnire îi străpunse pieptul. 
Intenţia lui fusese de a o înţepa cu o doză de umor negru, 
nimic mai mult, însă o dezamăgise deja prin faptul că îşi 
imaginase tot ceea ce putea fi mai rău despre ea şi pentru 
acest lucru, bănuia ea, nu avea să-şi ceară scuze vreodată. 

Când se aplecă peste el pentru a-i trage plapuma, el îi 
şopti suficient de încet ca doar ea să audă: 

— Nu te-am iertat. 

În ciuda dezolării ce creştea tot mai întunecată în ea, 
Kate îi răspunse la fel de încet înainte de a se îndepărta: 

— Nici eu nu te-am iertat pe tine. 

EI îşi îngustă ochii. 

— Kate... 

— Odihniţi-vă, domnule. Doctorul Brandon se apropie 
de pat şi interveni între ei, împingând-o blând pe Kate în 
spate, şi îi zâmbi lui Edward, încântat acum că pacientul 
său coopera. Doamnelor, am să vă rog să ne scuzaţi. 


Augusta dădu din cap. 

— Desigur, şi o prinse pe Kate de cot. 

Contesa o conduse în camera de zi alăturată şi închise 
uşa dintre cele două încăperi, iar Kate se aşeză 
recunoscătoare pe canapeaua de două persoane. Tremura 
din tot corpul, făcând un efort de voinţă să nu plângă. 

O, ce mai pereche formau! Erau amândoi încăpăţânaţi 
ca nişte catâri şi se enervau reciproc, dar chiar şi acum încă 
mai exista între ei o legătură care nu putea fi negată. 
Edward era cel mai iritant şi totodată cel mai atrăgător 
bărbat pe care îl cunoscuse vreodată, iar din clipa în care ÎI 
întâlnise tânjise să pună mâna pe el, deşi atât pentru a-l 
mângâia, cât şi pentru a-l sugruma, în egală măsură. lar 
când nu îşi scoteau reciproc ochii certându-se, îşi smulgeau 
unul altuia hainele în încercarea de a se apropia. El voia să 
o controleze, dar ea refuza să cedeze. 

Dar cel mai important, ea încă îl iubea, în ciuda a tot 
ceea ce se întâmplase, în timp ce el... nu. lar acum nici nu 
avea să o iubească vreodată. 

— Totul va fi bine, Katherine, o asigură Augusta. Ezită, 
apoi îi mărturisi, aşezându-se lângă ea şi bătând-o pe 
mână: Ela cerut să te vadă, să ştii. Mesajul pe care ţi l-am 
trimis - el mi-a cerut să îl scriu când a fost adus acasă. 
Poate că ştia că vei veni la el când avea nevoie de tine. 

Ochii lui Kate se încinseră de lacrimile pe care refuza 
să le verse. Dacă o făcuse, atunci era prea puţin şi prea 
târziu. Avusese nevoie ca el să creadă în ea cât încă se 
aflaseră la Brambly. Acum avea să-l mai poată ierta 
vreodată pentru că o alungase de lângă el, mai ales când el 
nu o iertase încă? 

— Deocamdată însă, cred că ar fi mai bine să-i laşi 
puţin spaţiu. 

Însă pentru Edward a-i lăsa spaţiu însemna să o 
exileze în ţinutul mlaştinilor, la jumătate de ţară distanţă de 
casa ei şi de toţi cei pe care îi iubea. Inclusiv el. Inspiră 


tremurător şi îşi acceptă soarta. 

— Deci trebuie să mă întorc la Greymoor. 

— Ba nu ai să te întorci în acea casă oribilă! o corectă 
contesa indignată. E nevoie de tine aici, pentru a mă ajuta 
să salvez reputaţia numelui de Strathmore. Contesa îi 
aruncă o privire ce nu lăsa loc de opoziţie. Vei rămâne la 
Londra pentru restul sezonului, pentru a fi prezentată drept 
pupila lui. Din cauza acelui duel, toată lumea a aflat despre 
tine, iar acum a sosit momentul să te vadă cu ochii lor. Sub 
supravegherea mea atentă, desigur. 

Kate se holbă la ea, atât de uluită încât rămase fără 
replică. Sezonul la Londra? Apoi îşi aminti avertismentul 
doamnei Elston că avea să fie împopoţonată şi plimbată ca 
la paradă pentru a i se găsi un soţ care să îl elibereze pe 
Edward de povara tutelei. Buzele i se strânseră într-o linie 
severă. 

— Intenţionaţi să îmi aranjaţi o căsătorie, deci? 

— Dumnezeule, nu! Nu după ce Edward aproape a 
plătit cu viaţa ca să te scape de un astfel de aranjament. În 
timp ce o privea cu un aer gânditor, undeva în adâncul 
ochilor Augustei se aprinse o scânteie veselă. Domnişoară 
Benton, cred că tu şi cu mine ar trebui să încheiem un 
acord. 

— Ce fel de acord? întrebă Kate circumspectă. 

Incheiase deja un acord cu un alt membru al familiei 
Westover şi nu era sigură dacă ar fi supravieţuit încă unuia. 

— Dacă îţi petreci sezonul la Londra, permiţându-mi 
să te prezint ca fiind pupila ducelui şi acceptând invitaţii de 
la potenţiali pretendenți - când Kate dădu să protesteze, 
Augusta o întrerupse fluturând din mână - fără presiuni de 
a te căsători cu vreunul dintre ei, adăugă ea, la sfârşitul 
sezonului ţi se va permite să te întorci la Brambly, iar eu voi 
avea grijă ca Strathmore să îşi anuleze tutela. Adăugă 
nepăsătoare, ca un gând de ultim moment: Desigur, dacă s- 
ar întâmpla să îţi găseşti un pretendent cu care să îţi 


doreşti să te căsătoreşti, decizia ţi-ar aparţine în întregime. 

Ceva din scânteierea din ochii Augustei îi spuse lui 
Kate că nu era nimic întâmplător în spatele comentariului 
ei, însă nu reuşea să-şi imagineze ce intrigă urzea contesa. 

Clătină din cap. 

— Edward nu va accepta. Nu vrea să mă aibă prin 
preajmă. 

Inima i se frânse când îşi aminti acel moment în carul 
cu fân când el îi ceruse să vină la Londra cu el. De atunci 
lumea ei se întorsese cu fundul în sus. 

— Trebuie să ai încredere în mine, draga mea. 

Kate chiar avea încredere în ea fiindcă şi Edward avea 
încredere în ea, prin urmare încuviinţă din cap cu un aer 
sumbru. 

— Câtă vreme nu sunt forţată să mă las curtată, 
repetă ea cu emfază. 

— O, draga mea, spuse Augusta, rânjind lent cu o 
expresie ce îi evocă lui Kate o pisică profund satisfăcută de 
isprăvile ei. Ceea ce am pus la cale pentru tine e cu mult 
mai plăcut decât a te lăsa curtată. 

Kate înghiţi un nod. Oare în ce se mai vârâse acum? 


* 


Edward se trezi clipind mărunt în lumina puternică a 
soarelui ce cădea pieziş prin ferestre. Mintea îi era limpede 
acum, şi îşi dădu seama imediat unde se afla şi ce se 
întâmplase de ajunsese acolo. Amintirea duelului şi a cum 
fusese adus acasă erau proaspete şi tăioase, la fel ca şi 
durerea din umărul lui. 

La fel ca şi durerea de a se trezi şi a o găsi pe Kate în 
dormitorul lui. 

Scrâşni din dinţi când se ridică în capul oaselor, apoi 
se lăsă din nou pe spate pe perne. Se simţea mai bine, dar 
corpul îi era încă slăbit, înţepenit, chinuit de dureri. Mai 


trecuse o dată prin aşa ceva şi ştia că avea să treacă multă 
vreme până să se simtă normal din nou. 

Prin setul de uşi glisante din pereţii care separau 
dormitorul lui de camera de zi a apartamentului o văzu pe 
Augusta la masa de scris, compunând scrisori cu scrisul ei 
elegant pe hârtie de pânză de un alb strălucitor. 

— Bună dimineaţa, îi strigă el. 

Ea ridică privirea, ezitând doar o clipă înainte de a 
termina fraza. 

— Bună după-amiaza, îl corectă ea. Ai dormit aproape 
şaisprezece ore. Ai avut vise plăcute? 

Vise plăcute? Nimic din visele lui nedorite despre Kate 
nu fusese plăcut. Fierbinte, fără îndoială, precum şi senzual 
şi încins... dar nu plăcut. 

— Da, minţi el. Apoi făcu o pauză. Compuli scrisori? 

— Le scriu rudelor şi prietenilor noştri pentru a-i 
informa că, în pofida celei mai recente tentative a nepotului 
meu de a-şi da viaţa prosteşte, se pare că, cel mai probabil, 
va supravieţui. 

Edward făcu o grimasă mută. Augusta îl iubea ca pe 
ochii din cap şi îi demonstra acest lucru iritându-l până la 
Dumnezeu şi înapoi. 

Ea puse jos peniţa şi se întoarse în lateral pe scaun 
pentru a sta cu faţa spre el. 

— Te simţi mai bine? 

— Cu mult. 

— Şi arăţi mai bine. În ritmul ăsta vei fi gata să 
încasezi din nou un glonţ cât ai zice peşte. 

Edward răsuflă zgomotos. Augusta nu avea de gând 
să îi uşureze cu nimic situaţia. 

— De ce nu? replică el glumet. În fond, celălalt umăr e 
încă neatins de gloanţe. 

Buzele ei se strânseră într-o linie subţire, vizibil 
neamuzată. 

— Momentan nu mai ai gloanţe în niciunul dintre 


umeri. Luă o mică bilă de plumb de pe masa de scris. Apoi, 
întinzându-şi braţul într-o parte, o lăsă să cadă zăngănind 
dramatic pe podea. Mulțumită talentelor excelente ale 
chirurgului, ale doctorului Brandon şi ale domnişoarei 
Benton. 

— Femeia aceea e motivul pentru care am ajuns să 
încasez un glonţ, bombăni el, umărul lui fiind străfulgerat 
de durere când se gândi la ea. 

— Orgoliul tău e motivul pentru care ai încasat un 
glonţ, îi aruncă ea fără menajamente. In pofida mustrării 
binemeritate, Edward auzi grija pentru el răzbătându-i din 
voce. Domnişoara Benton ţi-a salvat viaţa. A stat la 
căpătâiul tău toată noaptea, tratându-ţi rana şi febra. 

Toată noaptea. Aşa se explicau visele vagi pe care le 
avusese cu ea, chipul ei plutind imediat peste al lui, vocea 
ei murmurându-i liniştitor. Dar nu explica totul. 

— Nu a fost doar ea. Işi frecţionă absent umărul 
dureros. A mai fost o îngrijitoare. O nemţoaică citindu-mi 
din Biblie. 

Augusta avu grijă să îşi ţină buzele perfect nemişcate. 
În cele din urmă, după câteva secunde, răspunse: 

— Aia nu a fost o infirmieră nemţoaică. 

— Atunci ce a fost? 

— O răzbunare măruntă. 

Văzându-i nedumerirea, Augusta se ridică şi veni în 
dormitorul lui. Întinse mâna spre serviciul de ceai de pe 
noptieră şi îi turnă o ceaşcă. 

— Un ceai special creat de domnişoara Benton pentru 
a-ţi uşura durerile. A dat amestecului numele tău. 

El arcui o sprânceană. 

— Die Auferstehung. Îi întinse ceaşca, zâmbindu-i 
strâmb. Ceai de înviere. 

Fireşte. Posomorându-se, luă ceaşca şi sorbi. O 
considera pe femeie în stare să încerce să îl otrăvească, dar 
chiar şi otrava ar fi fost bine-venită pentru a mai atenua din 


durerea ce îi sfâşia pieptul, şi nu doar de la glonţ. 

— Ea unde e acum? 

— Se odihneşte. Biata fată e extenuată. Brandon a 
poruncit ca amândoi să nu faceţi nimic altceva decât să vă 
odihniţi următoarele câteva zile. 

Edward nu o contrazise. Se simţea mai bine, dar nici 
pe departe suficient de bine pentru a se da jos din pat. 

— Va trebui să discut cu doamna Lutz. Va trebui să 
stabilim... 

— Doamna Lutz nu e aici, îl informă ea. Domnişoara 
Benton a venit singură la Londra. 

Edward se opri surprins, cu ceaşca de ceai ridicată pe 
jumătate la buze. 

— Singură? Cum? 

— Ar trebui să o întrebi pe ea. E alarmant cât de 
multe reguli ale societăţii a încălcat. Buzele ei de obicei 
severe zvâăcniră într-un zâmbet. Pe de altă parte, acum poţi 
să ceri să fie arestată pentru furt de cai. 

Edward tuşi, înecându-se cu ceaiul, apoi se crispă 
când durerea îi fulgeră umărul. 

— Chiar vreau să ştiu? 

— O, da. E o poveste interesantă, te asigur. Preţ de o 
scurtă clipă, Edward avu impresia că detectează o urmă de 
admiraţie în vocea mătuşii sale. Dar avem probleme mai 
presante de rezolvat, mă tem. 

— Ce anume? 

— Cum să o prezentăm în societate. 

— Există o soluţie simplă, spuse el, punând ceaiul 
deoparte. 

Ea clipi. 

— Anume? 

— Nu o facem. 

Privirea mânioasă şi hotărâtă pe care i-o aruncă 
Augusta îi arătă că nu o mulţumise răspunsul lui. 

— Aceasta nu mai este o opţiune. Acel duel prostesc 


ţi-a răpit orice speranţă de a ţine tutela departe de ochii 
publicului. Acum toată lumea din Londra vrea să o vadă. 
Făcu o pauză cu subiînţeles. Femeia pentru care Strathmore 
ar fi fost dispus să-şi dea viaţa. 

Edward îşi schimbă poziţia pe perne cu o grimasă, 
umărul pulsându-i cu o durere aproape orbitoare acum, şi 
spuse scrâşnind din dinţi: 

— Nu aş fi fost dispus să-mi dau viaţa pentru ea! 

— Contează prea puţin ceea ce declari tu, dragul meu 
băiat; important e ceea ce cred ei. 

— Nu-mi pasă nici cât negrul sub unghie de ce cred 
ei, bombăni el. 

— Mie da, răspunse Augusta rece. Cea mai bună 
soluţie pentru a pune capăt clevetirilor din înalta societate 
este să le dăm acces la ea, să-i lăsăm să vină în vizită şi să 
o curteze, apoi, la sfârşitul sezonului, după ce zvonurile se 
vor stinge, o poţi trimite acasă la Brambly. 

— Ea nu va accepta niciodată aşa ceva. Va crede că 
încerci să îi găseşti un soţ. 

— Şi asta ar fi chiar aşa de rău? 

Edward scrâşni din dinţi de durere. 

— Va refuza să se lase curtată. 

— Nu şi dacă se găseşte ceva care să o convingă. 
Sunt sigură că din clipa în care această fată de la ţară va 
îmbrăca prima ei rochie de bal şi va dansa primul vals cu 
un membru chipeş al înaltei societăţi, va cădea în cursă. 

— Nu te baza pe asta, bombăni el. 

Şi vorbea din experienţă. Rochii de bal şi valsuri? 
Dumnezeule mare! Fusese goală puşcă şi zvârcolindu-se 
sub el, iar singurul care căzuse în cursă fusese el. 

— Dar nu asta e principala mea preocupare, replică 
Augusta pe un ton neutru. Ce mă interesează e să mai 
salvez ce se poate din rămăşiţele jalnice ale reputației 
numelui de Westover. 

— Eşti cam melodramatică, nu crezi? 


Aproape îi veni să râdă, până văzu expresia absolut 
serioasă a mătuşii lui. 

Ea îl ţintui cu o privire severă. 

— Uiţi că zaci la pat din cauza unui duel provocat de 
acuzaţia că ai anulat căsătoria aranjată a pupilei tale doar 
pentru a putea să o păstrezi pentru tine? 

Edward îşi fixă mătuşa cu o privire insolentă, profund 
iritat de recenta ei tendinţă de a se amesteca în viaţa lui 
personală. 

— Am câştigat acel duel, îi aminti el. 

— Ceea ce a avut darul de a-l face cu atât mai 
credibil. Clătină din cap, acel gest simplu exprimând exact 
cât de prosteşti i se păreau toate acestea - tutela, duelul, şi 
toate zvonurile care circulau acum prin oraş despre el şi 
despre pupila lui necunoscută. Această familie a trecut prin 
prea multe în ultimul an şi nu putem lăsa ca reputaţia ei să 
fie mânjită acum de un astfel de scandal. 

Edward cobori privirea. Dacă încercase să îl facă să se 
simtă vinovat, reuşise. Săgeata ei îl nimerise direct în 
inimă. Augusta îl iubea ca o mamă, iar el o făcuse să sufere 
din nou, în mod inutil, în ultimele câteva zile. Merita 
mustrările ei. 

— Aşa e, consimţi el solemn. 

— Aşa că mi-am asumat sarcina de a pregăti o 
prezentare ca la carte pentru ea, îl informă Augusta. Am 
angajat-o pe Madame Bernaise să îi creeze garderoba şi, 
cât de curând posibil, am să o iau în public cu mine, având 
grijă să fie văzută de cele mai clevetitoare persoane din 
oraş. 

Edward îşi frecţionă braţul, durerea revărsându-i-se 
acum în valuri până în vârfurile degetelor. 

— Şi cum va reuşi asta să pună capăt zvonurilor că o 
vreau pentru mine? 

— Nu le va pune. De asta ne vom comporta ca şi cum 
ar fi dispusă să accepte pretendenți, indiferent dacă ea îi 


vrea sau nu. Din acelaşi motiv i-am cerut lui Thomas 
Matteson să răspândească zvonul că Kate e în căutarea 
unui soţ şi că Strathmore oferă o zestre generoasă. 

— Chiar face aşa ceva? întrebă el, cu buzele 
zvâcnindu-i a iritare. 

Ea ridică o sprânceană, provocându-l să o contrazică. 

— O zestre foarte generoasă. 

Edward se schimonosi, ştiind că acea informaţie avea 
să atragă în casa lui o mulţime numeroasă de vânători de 
zestre şi amatori de picanterii. 

— Şi Thomas a acceptat să facă asta? 

— El şi Nathaniel ţi-au permis să te vâri în acel duel 
juvenil. Consider că e doar o mică parte din ceea ce îmi 
datorează. 

Edward se holbă la mătuşa lui. Se străduise 
dintotdeauna să protejeze reputaţia familiei, însă eforturile 
ei de a-i oferi lui Kate sezonul de debut pe care îl planifica 
depăşeau graniţele oricărei loialităţi faţă de familie pe care 
o mai întâlnise până atunci la ea. Poate că pierderea 
recentă a unui duce şi faptul că fusese cât pe ce să îl piardă 
şi pe cel de-al doilea o zguduiseră mai mult decât îşi 
dăduse el seama. 

— Deci îţi pui la bătaie toate forţele pentru sezonul ei. 

— Da. Strânse din buze dezgustată. Am obţinut chiar 
şi bilete la clubul Almack. 

Auzind aşa ceva, Edward izbucni în râs, apoi se crispă 
imediat de durerea tăioasă. Dacă nobila contesă era 
dispusă să aventureze în clubul Almack, un loc pe care îl 
dispreţuia aproape la fel de mult ca el, atunci nu era 
singurul care suferea din cauza lui Katherine Benton. 

— Mai este un detaliu de lămurit, adăugă ea. 
Domnişoara Benton afirmă că e nevinovată de oricare ar fi 
trădarea de care ai acuzat-o. 

— Minte. 

În fond, citise adevărul cu propriii ochi. 


Augusta îl privi cu o afecţiune calmă. 

— Atunci de ce a venit aici să aibă grijă de tine? 

— Pentru a mă convinge să renunţ la tutelă. 

— În acest caz, remarcă ea blând, ar fi fost mai 
înţelept din partea ei să te lase să mori. 

El o privi sumbru, neavând un răspuns la acea 
observaţie. Îşi pusese şi el aceeaşi întrebare. La fel cum nu 
reuşea să priceapă de ce ar fi încercat să-l seducă pentru a- 
| determina să renunţe la tutelă, când el acceptase deja să 
îi ofere orice ajutor ar fi avut nevoie la Brambly. Ea nu avea 
nimic de câştigat. Şi, spre deosebire de scrisoare, care nu 
putea fi negată, susţinuse cu tărie că nu încercase 
intenţionat să îl seducă. Cu multă tărie. Chiar şi acum 
obrazul îi vibra de durere când îşi amintea. 

Dar în acel moment nu fusese dispus să o creadă. 
Fusese prea furios pentru a o asculta, căci se simţise ca un 
neghiob descoperind că dorea din nou o femeie care Îl 
trădase. Şi Sfinte Lucifer, cât de mult o dorise. Chiar şi 
acum măruntaiele i se încleştau la gândul de a fi în ea, 
amintindu-şi trupul ei ferm şi cald peste al lui, cât de plăcut 
fusese să îşi audă numele pe buzele ei când ea se 
abandonase orgasmului sub el... Micul lui înger îi oferise 
cea mai frumoasă noapte din viaţa lui, doar pentru a-l trăda 
dimineaţa. 

Se  înşelase, oare? Fusese inocentă în această 
privinţă? O descoperise purtând pantaloni băieţeşti, pentru 
numele lui Dumnezeu. Ce fel de femeie fatală şi-ar fi propus 
să seducă un bărbat îmbrăcată în pantaloni? 

Una superbă, îşi spuse el îndurerat. 

Dar era în acelaşi timp şi inocentă? 

— Gândeşte-te la ce ţi-am spus. Augusta se aplecă 
peste el şi depuse un sărut matern pe fruntea lui, deşi 
Edward bănui că îl şi verifica astfel de febră. Şi odihneşte-te 
acum. 

O privi ieşind din cameră, apoi închise bucuros ochii. 


Pe toţi dracii! Kate era acolo, locuind în casa lui, 
dormind într-un pat aflat la doar câteva camere distanţă pe 
acelaşi hol. Pandora nu se mulţumise să deschidă cutia. 
Aparent trecuse direct prin ea călare pe un cal furat. i 

În ceea ce îl privea însă, nimic nu se schimbase. ÎI 
trădase scriindu-i tatălui ei, iar pentru acest lucru nu o 
putea ierta. 

Dacă ar fi fost vorba de orice altă femeie, nu şi-ar mai 
fi bătut nicio clipă capul cu ea. Şi-ar fi permis să savureze 
împreunările cu ea, luându-şi porţia de plăcere, şi s-ar fi 
întors la Londra fără măcar o privire peste umăr, 
mulţumindu-se să o lase să putrezească la ţară, unde îi era 
locul. 

Dar nu şi ea. Katherine Benton se dovedea a fi femeia 
care îi intrase în suflet ca nimeni alta, cea pe care nu 
reuşea să şi-o scoată din cap, nici măcar după ce o exilase 
pe îndepărtatele ţinuturi mlăştinoase. 

Şi, ferească-l Dumnezeu, femeia pe care încă o dorea. 


Capitolul 16 


În după-amiaza următoare Augusta o urcă în grabă pe 
Kate în landou şi insistă ca vizitiul să petreacă o oră 
întreagă plimbându-le în cerc prin Hyde Park... din nou şi 
din nou... până când Kate ajunse să se simtă ca o panglică 
pe un stâlp decorativ la o petrecere câmpenească. Augusta 
o forţă să zâmbească şi să le facă prietenos cu mâna 
domnilor şi doamnelor frumos îmbrăcate din înalta 
societate, dar îi porunci vizitiului să nu oprească. 

— De ce nu? întrebă Kate, văzând că multe cupluri le 
răspundeau călduros la salut. 

— Scopul nostru este să fii văzută, nimic mai mult, o 
informă ea cu o plăcere conspirativă. Azi, adăugă ea, 


făcând cu mâna unui cuplu dintr-un faeton elegant, nu 
facem decât să aruncăm momeala. 

— Şi mâine? 

Augusta zâmbi obraznic. 

— Mâine vom servi peşte! 

Repetară plimbarea în fiecare după-amiază în 
săptămâna următoare, şi în scurt timp întreaga nobilime 
păru să îşi facă apariţia la promenadă, lungind gâturile 
pentru a o întrezări pe tânăra femeie care se plimba în 
trăsura familiei Strathmore. De fiecare dată când Kate 
vedea oameni vorbind pe ascuns în spatele umbrelelor de 
soare sau ale evantaielor, se întreba dacă o bârfeau pe ea. 

— Bineînţeles că da, o asigură Augusta veselă, ceea 
ce nu avu darul de a o linişti pe Kate. 

Apoi plimbările prin parc încetară, locul lor fiind luat 
de câteva dimineţi petrecute cu vizite la cunoştinţele 
contesei, programate suficient de devreme cât să se 
asigure că nu vor fi primite. 

Augusta chiar cumpără cărţi de vizită scrise în relief 
cu numele lui Kate, pentru a putea să lase intenţionat câte 
o astfel de carte de vizită ca dovadă că pupila lui 
Strathmore exista cu adevărat şi că era suficient de 
rafinată pentru a interacţiona cu crema nobilimii, chiar dacă 
nu era nimeni treaz la ora aceea să o primească. 

Săptămâna asta însă, se terminase cu plimbările şi cu 
vizitele la cunoştinţe, planificate cu viclenie, astfel încât să 
fie refuzate. În schimb rămaseră pur şi simplu acasă. 

— Acum, îi spuse Augusta încrezătoare, vor veni ei la 
noi. 

lar femeile din înalta societate făcură întocmai. 
Soneria de la intrare începu să sune puţin după ora două 
după-amiază, şi continuă până către seară. Diverse femei 
de toate rangurile şi situaţiile financiare apărură la uşa lor, 
nerăbdătoare să o vadă pe Augusta şi să o întâmpine 
călduros pe Kate la Londra, doar pentru a-şi lăsa 


dezamăgite cărţile de vizită când Kingsley le informa că 
nobila contesă şi domnişoara Benton nu primeau oaspeţi. 

În timp ce Kate privea totul pe ascuns de la fereastra 
salonului de la parter, sub ochii ei se perindă un întreg şir 
de doamne îmbrăcate elegant, cu umbrele de soare 
delicate şi pălării somptuoase, toate fiind, rând pe rând, 
întoarse din drum. O paradă inversă, în loc de a trece pe 
lângă ele, aşa cum făcuseră în landou, de data aceasta le 
lăsau pe ele să treacă pe lângă ea. 

— Nu înţeleg, spuse ea nedumerită, la plecarea unui 
alt musafir. De ce am vizitat pe toată lumea săptămâna 
trecută, dacă acum nu vrem să primim pe nimeni? 

— E vorba de aşteptare. Augusta zâmbi satisfăcută, 
ca o pisică în faţa unei porţii de smântână. Face ca totul să 
fie mai dulce. 

Kate se gândi din nou la Edward şi la confruntarea 
inevitabilă pe care urmau să o aibă imediat ce se simţea 
suficient de bine pentru a ieşi din cameră. Aşteptarea 
acelui moment nu era nicidecum dulce. 

— Ce se va întâmpla mai departe? 

— Vor începe să sosească invitaţiile, urmate apoi de 
pretendenți. 

Kate îşi înăbuşi impulsul de a-i reaminti Augustei că 
nu avea nici cea mai mică intenţie de a se căsători. Însă 
darurile din partea unor gentlemeni excesiv de încrezători, 
precum şi de la diverşi vânători de zestre dornici să încheie 
o alianţă cu ducele de Strathmore, începuseră deja să 
sosească, iar contesa refuza să-i dea voie să le trimită 
înapoi. 

— Ţine minte ce-ţi spun, Katherine - în două 
săptămâni vei fi căutată ca atracţia absolută a acestui 
sezon. 

Kate simţi un gol imens în stomac. Nu voia să fie 
nimic în acest sezon. Totul era copleşitor şi nu îşi dorea 
nimic din toate acestea, însă în acelaşi timp tânjea să se 


întoarcă la Brambly, iar singura cale era de a supravieţui 
acelui sezon la Londra. 

Augusta îi zâmbi afectuos. 

— Şi sper că te bucuri de debutul tău în societate. 

— Mă bucur. 

Era o minciună, dar nu voia să o supere pe Augusta 
spunându-i adevărul. Şi nu când ea îi zâmbea radios, ca o 
mamă mândră prezentându-şi propria fiică. 

— Ai devenit un diamant, draga mea. 

Kate oftă. 

— Exact ca Cenuşăreasa. 

Augusta se arătă complet oripilată de idee. 

— Tu nu te vei transforma într-o spălătoreasă la 
miezul nopţii. 

Kate îşi duse rapid mâna la gură pentru a-şi ascunde 
hohotul surprins de râs, însă nu putu împiedica roşeaţa ce îi 
coloră obrajii, în puţinul timp de când o cunoştea pe 
contesă, ajunsese să o adore, în special în astfel de 
momente. 

— Mama mea ar fi fost încântată să mi se ofere ocazia 
de a avea parte de un sezon adevărat la Londra, îi mărturisi 
ea afectuos Augustei. Şi cred că s-ar fi bucurat să vă ştie 
aici cu mine. 

Se aplecă şi o sărută pe contesă pe obraz. Augusta se 
făcu stacojie la faţă, prea consternată de gestul ei de 
afecţiune pentru a reuşi să articuleze o replică. 

Kate se întoarse din nou spre fereastră, sub pretextul 
de a urmări sosirea altor vizitatori, dar în realitate avea 
nevoie de un moment pentru a-şi ţine în frâu lacrimile care 
îi stăteau agăţate în gene. Odată sezonul încheiat, după ce 
se întorcea lui Brambly, avea să-i simtă foarte mult lipsa 
mătuşii Augusta. 

— Nu-ţi face griji. Prezentarea în societate se face pe 
etape, draga mea, ca o campanie militară. Augusta se 
ridică elegant, interpretând greşit tulburarea lui Kate. lar în 


după-amiaza aceasta ne vom pregăti de bătălie. 

Kate fu năpădită de un nou val de teamă. 

— Cum anume? 

— Făcând cumpărături pe Bond Street! Cu un aer 
hotărât, se retrase din încăpere. Plecăm într-o oră. 

Kate o privi plecând, apoi se întoarse din nou spre 
fereastră exact la timp pentru a vedea o altă trăsură 
intrând pe alee, aducând o altă vizitatoare cu pălărie şi 
umbrelă de soare care nu avea să fie primită în casă. 

Clătină din cap. Campanii militare şi bătălii... Oare 
când se transformase viaţa ei într-un război? 

— În clipa în care ai cunoscut un colonel de armată 
înalt şi chipeş, murmură ea, lăsându-şi umerii să cadă cu un 
aer învins. 

Dacă Augusta avea dreptate, iar prezentarea ei în 
societate chiar era ca o campanie militară, atunci dăduse 
serios de bucluc. Ea era o tămăduitoare, nu un soldat, şi nu 
ştia nimic despre ce presupunea purtarea unei bătălii sau 
intrarea în război, cu siguranţă nu genul de război social, şi 
se îndoia sincer că avea să poată deosebi vreodată prietenii 
de duşmani în mulţimea ce alcătuia înalta societate. 

— Dacă asta va fi ca o campanie militară, se strâmbă 
ea, atunci mai bine aş începe direct prin a flutura o mănuşă 
albă în semn că mă predau. 

— Poate ai nevoie de un soldat cu experienţă care să 
te ajute. 

Kate se răsuci pe călcâie, deschizând surprinsă uşor 
buzele... 

Edward! 

Acesta stătea sprijinit greoi de cadrul uşii, ochii lui 
întunecaţi studiind-o cu răceală. Imbrăcat doar în pantaloni 
negri, desculţ şi cu o jachetă drapată peste umeri, cu 
pieptul gol şi cu bandajul alb vizibil limpede pe dedesubt, 
arăta răvăşit şi obosit, încă slăbit. Faţa îi era întunecată de 
barba crescută neîngrijit, iar părul bogat era ciufulit. 


Şi nu arătase niciodată mai răpitor. 

Ducele o măsură încet din cap până în picioare. Deşi 
era furioasă pe el, Kate îşi simți  măruntaiele 
înfierbântându-se la vederea expresiei seducătoare din 
ochii lui, fiorul familiar de plăcere stârnindu-i-se în degetele 
de la picioare şi urcându-i tocmai în obraji, făcându-i să 
roşească. 

Înghiţi un nod şi se forţă să îşi abată privirea de la 
pieptul lui gol, acelaşi piept pe care îl acoperise cu săruturi 
în noaptea când fuseseră prinşi de furtună. 

— Ar trebui să fii în pat. Nu cred că doctorul Brandon 
vrea... 

— N-ai auzit? Mă simt mai bine. 

Cu un efort fizic considerabil, se desprinse de cadrul 
uşii şi păşi în încăpere, dar se clătină nesigur. Kate îşi 
stăpâni impulsul de a încerca să îl sprijine, ştiind că el ar fi 
refuzat-o. Chiar şi rănit şi slăbit, afurisitul era prea orgolios 
pentru a-i cere ajutorul. 

— Deci, rosti el tărăgănat, Augusta e hotărâtă să te 
prezinte înaltei societăţi. 

— Da, răspunse ea prudentă. Încă era rece, se vedea 
după felul în care o privea, după expresia aspră a chipului 
său. Dar părea să fie mai puţin furios. Pe moment. Mătuşa 
ta poate fi foarte categorică uneori. 

— Incăpăţânată, vrei să spui. 

Kate oftă, dându-i dreptate. 

— Milităroasă. 

Replica ei îi aduse pe buze o urmă de zâmbet, care îi 
făcu inima să tresară. Îşi aminti cât de minunat fusese când 
simţise întreaga forţă a zâmbetelor lui Edward asupra ei, şi 
îşi dori cu disperare să retrăiască acea experienţă, în ciuda 
resentimentelor amare pe care încă le nutrea faţă de el 
pentru că o alungase. 

— Când e vorba de Augusta, am învăţat că e mai bine 
să mă dau bătut şi să mă supun voinţei ei. 


Kate arătă din cap spre bandajul de sub jachetă. 

— Ei bine, sunt sigură că ceea ce vrea e ca tu să 
respecţi indicaţiile doctorului Brandon şi să te întorci în pat. 

EI îşi îngustă ochii. 

— Îţi faci griji pentru mine, Kate? 

— Fireşte, răspunse ea sincer. 

Dar, fireşte, era încă furioasă şi rănită. 

— Nu ar trebui să-ţi faci. Îi respinse îngrijorarea cu o 
fluturare din mână care îl făcu să se clatine din nou. De ce 
ti-ar păsa de mine? 

„Fiindcă încă ţin la tine, bărbat enervant şi 
încăpățânat ce eşti!” Inspiră adânc pentru a se calma şi îşi 
muşcă buza înainte de a răspunde: 

— Nu mi-ar păsa, cred, dacă nu ai fi încă tutorele 
meu. Mă aflu în continuare în grija şi sub protecţia ta. 

El râse scurt, nevenindu-i să creadă. 

— De asta te afli acum la Londra - în speranţa că te 
voi elibera de acel contract? 

Kate îşi simţi inima strângându-i-se în piept, dar avu 
grijă să nu i se citească nimic pe chip, nedorind ca el să 
vadă cât de mult o făcea să sufere. Mama ei îşi arătase 
întotdeauna emoţiile, ceea ce îl făcuse pe tatăl ei să o 
dispreţuiască şi mai mult. 

— Nu sunt atât de naivă încât să cred că simpla mea 
prezenţă în casa ta, când tu nu vrei să ai nimic de-a face cu 
mine, te va convinge să rupi acel contract, nu când ai fost 
în stare să mă alungi la jumătate de ţară depărtare, adăugă 
ea, coborând vocea, ca să mă pedepseşti pentru că am 
făcut dragoste cu tine. 

— Pentru că m-ai trădat, spuse el lent. 

Cuvintele lui o străpunseră ca nişte cuțite. Edward era 
rănit şi furios, dar la fel era şi ea, şi totuşi ştia că n-ar fi 
ajuns nicăieri dacă ar fi început să se certe cu el. 

— Am încheiat un armistițiu la un moment dat, mai ţii 
minte? îi spuse ea. În acea primă seară la cină. 


— Aşa e, încuviinţă el, iar ochii i se luminară când îşi 
aminti de acel moment. 

Inima lui Kate tresăltă. Preţ de o clipă îl văzuse pe 
bărbatul pe care îl cunoscuse înainte, Edward cel bun şi 
fermecător pe care îl cunoscuse ea, nu străinul care 
devenise. 

— Atunci, am putea negocia un altul. Când el nu îi 
refuză sugestia, inspiră adânc şi încercă din nou: Eşti bine? 

— Sunt bine. 

Dar se clătină, iar de data asta se întinse spre 
spătarul unui scaun pentru a se sprijini. 

O, nu părea deloc bine. Era încă slăbit şi epuizat, iar 
dacă nu avea grijă exista riscul să i se redeschidă rana, mai 
ales că firele care o ţineau închisă fuseseră scoase 
prematur, în pofida protestelor ei. Dorul de casă o copleşi. 
Tânjea să fie la Brambly, unde nimeni nu îi punea la 
îndoială priceperea - sau lipsa ei - în chestiuni ce ţineau de 
medicină. 

— Doctorul Brandon zicea că umărul ţi se vindecă 
rapid. Îşi drese vocea şi arătă spre bandaj. Îmi dai voie? 

Edward ezită, ca şi cum ar fi încercat să-şi dea seama 
dacă putea avea încredere în ea chiar şi în legătură cu ceva 
atât de mărunt. Apoi ridică din umeri, ca şi cum i-ar fi fost 
complet indiferent. 

— Dacă-ţi face plăcere. 

Kate se apropie de el, rugându-se ca el să nu observe 
cum îi tremurau mâinile când îi dădu la o parte haina, 
lăsând-o să cadă la picioarele lui, ca ochii ei îngrijoraţi să îi 
examineze umărul. Ridicând cu grijă mână spre bandajul 
alb înfăşurat în straturi groase, ca pânzele unei mumii, în 
jurul umărului lui, îşi spuse că nu avea să îl desfacă, dar 
simţea nevoia să îl atingă, simţea nevoia să pună mâna pe 
el. 

Când vârfurile degetelor ei atinseră uşor bandajul, 
Edward inspiră şuierat printre dinții încleştaţi, iar Kate 


tresări. Dar nu avea cum să îi fi provocat durere - aproape 
că nu-l atinsese deloc. 

Ridică brusc privirea şi văzu o sută de emoţii diferite 
perindându-i-se pe chip. Însă niciuna dintre ele nu era ură. 
Inima îi bubui de speranţă, dorindu-şi cu ardoare să creadă 
că Augusta avea dreptate. Că Edward nu o ura. 

El murmură: 

— De ce eşti aici, Katherine? 

Abia putea să mai respire. Înţelegea la ce se referea 
întrebarea lui şi nu avea nicio legătură cu prezentarea în 
societate şi cu tutela lui. 

— Fiindcă ai fost rănit, recunoscu ea cu prudenţă, şi 
nu puteam să te las să treci singur prin asta, nu din nou. 

Edward se încruntă, chinuindu-se să-şi dea seama 
dacă putea să o creadă. 

— Era aici Augusta. 

Kate clătină blând din cap. 

— Nu e acelaşi lucru, spuse ea, şi îşi trecu atentă 
vârful unui deget peste umărul lui pentru a-i simţi pielea 
caldă şi goală. 

El se înfioră. 

— Te doare? întrebă ea ezitând. 

— Da, spuse el cu asprime, deşi degetele ei nu erau 
nici pe departe lângă rana lui. 

— Nu am făcut-o cu intenţie, şopti ea, te rog să mă 
crezi. 

Edward închise ochii pentru o clipă, apoi îi deschise şi 
o privi. 

— Nu ştiu ce să cred despre tine, spuse cu o 
sinceritate brutală. 

Cuvintele lui o lăsară fără suflu, făcând-o să se 
înfioare, cuprinsă din nou de nelinişte. li mărturisise totul, 
în afară de faptul că îl iubea, şi totuşi el nu era în stare s-o 
ierte. 

— Asta poţi să o crezi. 


Edward îşi schimbă poziţia corpului, aplecându-se 
aproape imperceptibil spre ea, dar Kate simţi mişcarea şi 
imediat fu năpădită de un val de căldură. 

— Kate... 

— Da? 

Nu se putu abţine şi îşi trecu buricele degetelor peste 
pieptul lui până pe muşchii tari ai abdomenului. 

— M-ai trădat scriindu-i tatălui tău. 

— Da. Veni mai aproape de el, încurajată de căldura 
trupului lui şi de amintirea momentelor petrecute în braţele 
lui. Muşchii lui tresăriră sub degetele ei. Regret asta. A fost 
o greşeală şi mi-aş dori să nu o fi făcut niciodată. Dar 
celălalt lucru de care m-ai acuzat, şopti ea, desenând 
cercuri blânde pe abdomenul lui şi strecurându-şi degetele 
printre firele răzlețe de păr negru ce coborau spre betelia 
pantalonilor lui, e ceva ce nu aş putea să fac niciodată. „ŞI 
niciodată cu tine.” _ 

Mâna lui o acoperi pe a ei şi îi opri degetele. li scrută 
chipul cu ochii îngustaţi. 

— Atunci de ce mi te-ai oferit? 

Ţinându-şi respiraţia, îndrăzni să şoptească: 

— Fiindcă te-am dorit. 

Degetele lui o mângâiară pe încheietură, găsindu-i 
pulsul care gonea nebuneşte. Dovadă a faptului că îl dorea. 

— Încă mă doreşti, murmură el cu căldură în glas, cu 
ochii scânteindu-i. 

Ca pentru a-i confirma bănuiala, Kate simţi o durere 
surdă pulsându-i între coapse. 

— Edward... 

El se clătină nesigur, iar ei i se puse un nod în gât de 
îngrijorare. Era încă prea slăbit pentru a sta în picioare, şi 
nu voia să aibă de suferit. Nici ca ea să fie nevoită să Îi 
explice Augustei cum ajunsese Edward, pe jumătate gol, să 
se prăbuşească la picioarele ei în salon. 

— Te rog, sugeră ea blând, luându-l de braţ, dă-mi 


voie să te ajut să te întorci în camera ta. 

— Nu am nevoie de ajutor, bombăni el, dar nu îşi 
retrase braţul, iar ea se apropie de el pentru a-i susţine o 
parte din greutate şi îl scoase din cameră. 

Dormitorul lui era la câteva uşi distanţă pe coridor, 
însă cu fiecare pas Edward venea tot mai aproape de ea, 
sprijinindu-şi tot mai mult greutatea pe ea, până când Kate 
fu nevoită să îşi petreacă braţul în jurul taliei lui pentru a-l 
ţine pe picioare. Era încă slăbit, iar în graba lui de a se 
ridica din pat, făcuse şi un efort care îl istovise. 

Kate îi deschise uşa împingând-o cu şoldul şi îl ajută 
să traverseze camera până la pat. Alunecând din braţele ei, 
trupul lui greu se lăsă să cadă pe marginea saltelei. Kate 
dădu la o parte plapuma şi îl ajută să se întindă pe perne. 

Edward fu imediat copleşit de extenuare şi se prăbuşi 
în pat. Însă ochii îi rămaseră deschişi, deşi pleoapele grele 
amenințau să i se închidă din clipă în clipă. 

— Ar trebui să stai în pat, îi zise ea, trăgându-i 
plapuma până la brâu. 

— Sunt în pat. Ridică o mână nesigură şi o atinse pe 
şold. lar acum eşti şi tu. 

Dându-şi seama că şedea la doar câţiva centimetri de 
el, Kate se ridică brusc în picioare. 

— La naiba! murmură el cu regret. 

Kate se uită mirată la el, neştiind ce să spună. O voia 
în pat cu el? 

Era încă furioasă pe el pentru că putuse să creadă că 
ceea ce se petrecuse între ei fusese o încercare de 
manipulare egoistă... 

Dar o căldură perfidă se făcu simțită jos, în pântec, 
imaginându-şi ce s-ar fi putut întâmpla dacă Edward ar fi 
fost doar puţin mai odihnit, conştientă fiind că nu ar fi avut 
suficientă voinţă pentru a-l opri. Nu când încă tânjea după 
el. Chiar şi aşa nespălat, nebărbierit şi pe jumătate delirând 
de febră, prezenţa lui o excita şi aproape îl dezbrăcase 


complet cu doar câteva minute în urmă, în salon. 

Era o nebunie ce efect avea acest bărbat asupra ei. 

— Eşti ţicnit! 

— lar tu eşti superbă. 

Mai ales când spunea astfel de lucruri. 

Lui Kate i se puse un nod în gât. 

— Edward... 

— Augusta are încrede în tine. Ea crede că ar trebui 
să am şi eu. 

Ca să-şi ascundă expresia neliniştită de pe chip, Kate 
se întoarse cu spatele sub pretextul de a ajunge la noptieră 
pentru a-i prepara o doză de laudanum. 

— Dar tu nu o vei face niciodată, nu-i aşa? 

Amestecă într-un pahar de apă lichidul închis la 
culoare, adăugând o lingură de zahăr pentru a atenua 
amărăciunea, apoi se aşeză lângă el pe marginea patului şi 
îi întinse paharul. În loc să-i răspundă, Edward dădu pe gât 
licoarea dintr-o înghiţitură, apoi se întinse ca să pună 
paharul pe noptieră. 

Când Kate dădu să se ridice, o prinse de încheietură, 
făcând-o să se dezechilibreze şi să cadă lângă el pe pat. 
Flutură din braţe, încercând să se redreseze, dar se prăbuşi 
peste trupul lui solid, cu sânii lipiţi de pieptul lui gol. 

Gura lui Edward cobori la urechea ei. 

— Ştiu cum e să fiu în tine, îngerul meu, spuse, iar 
răsuflarea lui fierbinte îi ardea obrazul, şi ştiu că am fost 
primul bărbat care a ajuns acolo. 

— Edward, şopti ea, închizând ochii în faţa torturii 
dulci a cuvintelor lui, în faţa căldurii emanate de mâna lui 
ce cobora peste şoldul ei pentru a o prinde de fesă şi ao 
strânge. 

— Te-am simţit explodând, te-am auzit strigându-mi 
numele... Buzele lui calde trecură uşor peste lobul urechii 
ei, făcând-o să se înfioare. Aia nu a fost prefăcătorie. Nu 
jucai teatru atunci. 


Şi nu ar fi putut niciodată să o facă. Fiindcă îl dorise la 
fel de mult cum o dorise şi el pe ea şi încă îl dorea. 

Edward o sărută tandru pe obraz, muşcându-i uşor 
colţul gurii. 

— Dar am văzut şi scrisoarea ta şi nu pot uita asta. 

Mâna lui se strânse pe braţul ei şi o ridică spre el, 
lăsându-şi buzele să îi alunece cu totul peste ale ei. 

Petrecându-şi mâna pe după gâtul lui pentru a-l trage 
mai aproape, Kate gemu peste gura lui senzuală, 
îmbătându-se cu sărutul lui, sărutul după care tânjise în 
ultimele câteva săptămâni fără el, sărutul care, crezuse ea, 
avea să-i fie pentru totdeauna refuzat sub imperiul mâniei 
sale. Dar acum buzele lui le gustau din nou pe ale ei, mâna 
lui dezmierdându-i rotunjimile trupului, şi singurul lucru 
care conta era ca el să nu se oprească. 

Tânjea după atingerea lui şi scânci fără ruşine, 
implorând mai mult, topindu-se cu o recunoştinţă înfiorată 
când limba lui îi întredeschise jucăuş buzele şi se strecură 
înăuntru, dezmierdând-o pe a ei, oferindu-i contactul intim 
pe care şi-l dorea. Îi simţi dorinţa pentru ea ieşind la 
suprafaţă, la fel cum îi simţi şi mădularul excitat întărindu- 
se sub ea. În pofida furiei şi a neîncrederii lui, încă o dorea. 
Şi, o, Dumnezeule, cât de mult îl dorea şi ea, chiar şi acum! 

Se arcui spre el, încolăcindu-şi braţele în jurul 
umerilor lui şi apăsându-se de trupul lui... 

Gemând puternic, Edward inspiră înfiorat de durere şi 
îşi duse mâna la umăr, închizând strâns ochii şi pălind. 

— Oh! icni ea. Te-am rănit! 

— Mai mult decât ştii, răspunse el aspru, gâfâind 
pentru a reduce durerea. 

La fel de repede cum o trăsese în braţele lui, îi dădu 
drumul şi se îndepărtă. 

Kate se ridică în capul oaselor, confuză, cu trupul 
năucit de torentul brusc de dorinţă, de dispariţia bruscă a 
căldurii lui. Chipul lui Edward ardea întunecat, dar ochii îi 


scânteiau, şi îşi dădu seama că fusese la fel de afectat de 
sărut ca şi ea. Şi era la fel de confuz. 

— De ce ai făcut asta? 

Îşi apăsă mâna pe buze, încă fierbinţi şi umede de la 
buzele lui. El se uită la gura ei, ca şi cum nu ar fi avut curaj 
să o privească în ochi. 

— Pentru că încă te doresc, recunoscu el. 

Lui Kate i se strânse inima. Cât din acea mărturisire îi 
aparţinea lui Edward şi cât era efectul medicamentului? 

— Dar nu m-ai iertat. 

— Nu. 

Închise ochii, iar extenuarea îl împinse în braţele unui 
somn profund. 


Phillip Benton îşi privi fiica şi pe contesa de Tourney 
avansând încet pe Bond Street, oprindu-se în faţa vitrinelor 
şi intrând ocazional în câte o prăvălie, doar pentru a ieşi 
mai târziu cu vrafuri de cutii şi pachete înmânate lacheilor 
în livrea, pe care aceştia le puneau în trăsura de abanos 
care venea în urma lor. O, Katherine era frumoasă în noile 
ei haine, arătând cât se poate de firesc, ca şi cum locul ei 
ar fi fost într-adevăr printre cei din lumea bună, iar filfizonii 
şi hoaştele bătrâne din înalta nobilime se buluceau în jurul 
ei, cu toţii dorindu-şi să fie prezentaţi noii pupile a ducelui 
de Strathmore. 

Şi când se gândea că, doar cu câteva săptămâni în 
urmă, ea îi trimisese o scrisoare implorându-l să-i spună că 
tutela era o greşeală. 

Kate nu fusese niciodată proastă, dar, la drept 
vorbind, era ridicol din partea ei să nu înţeleagă că acel 
contract era asigurarea lui în cazul în care Strathmore se 
răzgândea şi încerca să îl arunce în închisoarea pentru 
datornici. Scandalul public care ar fi izbucnit dacă atât de 


respectabilul duce l-ar fi băgat în închisoare pe tatăl pupilei 
sale era ceva ce contesa nu ar fi permis niciodată să se 
întâmple. 

Apoi Litchfield fusese cât pe ce să strice totul. 
Nenorocitul idiot avusese tupeul să-l împuşte pe 
Strathmore, când tot ce ar fi avut de făcut era să ia banii şi 
să plece, să se vadă cu el într-o cafenea şi să împartă 
profiturile. Acum baronetul fugise din ţară, luând cu el banii 
obţinuţi din şantaj, şi obligându-l s-o ia de la zero în 
căutarea unui plan prin care să se elibereze. 

Strathmore avea să plătească pentru că îi distrusese 
viaţa. Avea să-l facă pe ticălos să regrete ceea ce îi făcuse. 
lar dacă trebuia să se folosească de fiica lui pentru a-şi 
îndeplini acest scop, atunci aşa să fie. 

După cum o vedea el, defilând în compania unei 
contese şi cheltuind cu largheţe banii lui Strathmore, era 
evident că deja trecuse în tabăra inamică. Cel mai probabil 
îşi şi împărțea patul cu duşmanul, dacă era să dea crezare 
bârfelor despre cum reacţionase Strathmore la provocarea 
lui Litchfield. 

Nu era surprins. Kate semăna perfect cu mama ei. 
Căţeaua aceea intrigantă îşi ridicase fustele fără prea multe 
mofturi, apoi rămăsese grea şi îi ceruse s-o ia de nevastă, 
doar pentru a se întoarce împotriva lui în momentul când el 
avusese nevoie de ceva bani. lar fiica ei îi urmase 
exemplul. Refuzase să îi dea Brambly pe mâini, deşi 
vinderea fermei i-ar fi oferit siguranţă financiară pentru tot 
restul vieţii. Nu simţise nici urmă de remuşcare când o 
abandonase pe mama ei şi, cu siguranţă, nu ar fi simţit nici 
dacă ar fi trebuit să se folosească de fiica lui pentru a se 
salva pe el însuşi. 

Fusese forţat să ajungă în această situaţie, iar acum 
Katherine avea să plătească pentru toate nedreptăţile pe 
care le suferise în trecut; avea să aibă el grijă de acest 
lucru. La fel cum avea să se asigure şi că Strathmore avea 


să plătească. 
O, şi cum avea să plătească! Foarte, foarte scump. 


Capitolul 17 


Îşi pierdea minţile. Pur şi simplu înnebunea! 

Învârtindu-se agitată prin dormitorul ei, Kate îşi 
aruncă mâinile în aer, frustrată că o aştepta o nouă noapte 
de nesomn. Şi totul din vina acelui bărbat enervant, naiba 
să-l ia! În fiecare noapte de când Edward o trăsese în patul 
lui şi o sărutase, de când îi şoptise la ureche acele cuvinte 
despre ceea ce simţise făcând dragoste cu ea, mintea ei 
învolburată nu mai reuşise să se gândească la nimic altceva 
în afară de el. Cât de minunat de desfrânată o făcea să se 
simtă atunci când mâinile lui o explorau, când gura lui o 
degusta. Cât de decadentă era senzaţia trupului lui greu 
apăsându-se peste al ei. Cât de dulce era durerea care 
înflorea în ea, şi cu atât mai dulce momentul descărcării. 

Năpădită de astfel de gânduri chinuitoare, îşi petrecea 
din nou noaptea plimbându-se desculţă, în cămaşă de 
noapte, încercând să alunge prin extenuare fizică nevoia 
aprigă de el care pulsa dureros între coapsele ei şi dorul 
plin de emoție din pieptul ei, şi întrebându-se câte 
traversări putea îndura un covor oriental până să se roadă 
complet. 

Dumnezeule îndurător, încă îl dorea, iar ceea ce făcea 
tortura cu atât mai chinuitoare era gândul că el ar fi primit- 
o bucuros în patul lui dacă s-ar fi dus la el. Îşi mărturisise 
dorinţa - i-o simțise, pentru numele lui Dumnezeu! 

Şi totuşi, nu se schimbase nimic. El încă o credea 
capabilă să îl seducă în încercarea de a se elibera de sub 
tutela lui. lar ea încă mai era la fel de rănită şi furioasă din 
această cauză. 


Inspirând adânc, se opri şi îşi aţinti privirea asupra 
uşii. Ce gâsculiţă proastă! Era pur şi simplu o neghiobie din 
partea ei să îl dorească încă. Reluându-şi plimbarea agitată, 
clătină din cap, ruşinată de propria slăbiciune care o făcea 
să tânjească atât de mult ca el să o facă să se înfioare cu 
ardoarea lui... 

Îşi muşcă buza, îndreptându-şi din nou privirea spre 
uşă. Dormitorul lui era la doar câteva camere distanţă, pe 
coridor. Dacă mergea la el, Edward ar fi primit-o cu săruturi 
apăsate şi mângâieri delicate, nu întrebându-se de ce 
venise la el, ci de ce aşteptase atât de mult. 

Şi, la drept vorbind, de ce ar fi trebuit să aştepte? De 
ce să-şi petreacă nopţile plimbându-se agitată, singură în 
camera ei, când ar fi putut să fie cu el? 

Doar mândria ei şi încăpăţânarea lui îi împiedicau să 
îşi ofere reciproc plăcere. Edward nu o credea în acel 
moment, nu o iertase şi probabil nu avea să o facă 
niciodată, deci ce s-ar fi schimbat dacă i se oferea din nou? 
Odată cu ivirea zorilor, el tot nu ar fi crezut-o, dar ea ar fi 
rămas cu avantajul de a fi câştigat încă o noapte în braţele 
lui, de care altfel nu ar mai fi avut parte, şi cu satisfacția de 
a se fi aflat în centrul dorinţei lui, chiar dacă nu şi a iubirii 
lui. 

Nu aveau niciun viitor împreună, dar puteau avea 
acea noapte. lar după ce se întorcea la Brambly, va păstra 
în suflet amintirea acelei ultime nopţi petrecute în braţele 
lui, conştiinţa faptului că făcuse un bărbat ca Edward să o 
dorească. 

Îndreptându-şi hotărâtă umerii, traversă în grabă 
camera şi deschise uşa. 

Şi i se tăie respiraţia. 

— Edward. 

Acesta stătea în prag, cu mâna ridicată ca şi cum 
tocmai s-ar fi pregătit să bată. Purta doar pantaloni şi un 
bandaj mult mai mic. Rolul acestuia era mai mult ca să îi 


amintească să nu facă nimic riscant care să îi redeschidă 
rana, decât ca să îl protejeze, deşi Kate ştia că durerea 
provocată de glonţ încă nu dispăruse complet, la fel cum 
ştia că nu mai era nimic slăbit sau şovăitor în el acum. 

Mâna îi căzu pe lângă corp, iar expresia uimită de pe 
chip deveni mai caldă, pe măsură ce-şi lăsă privirea să se 
plimbe încet peste ea, observându-i cămaşa de noapte fără 
mâneci şi cu decolteu adânc legat cu o fundă, de sub care 
ieşeau picioarele ei goale. Când ochii i se întoarseră pe 
chipul ei, intensitatea din privirea lui îi tăie respiraţia. 

— Mergeai undeva, Katherine? 

Murmurul senzual al vocii lui i se prelinse pe şira 
spinării, înfiorând-o până în vârful degetelor de la picioare. 

— Da, şopti ea, hipnotizată de apariţia lui neaşteptată 
şi de propria dorinţă reflectată ca în oglindă în adâncurile 
întunecate ale ochilor lui. 

Edward o dorea, iar ea tânjea să fie cu el. 

— Unde? 

Aproape că îi sări inima din piept. 

— În patul tău, şopti ea. 

Ochii lui scânteiară de plăcere la auzul mărturisirii ei 
înfiorate, iar ea simţi un val de căldură răspândindu-i-se în 
pântec. 

— Atunci invită-mă înăuntru. 

Kate ezită. Acum că Edward se afla în faţa ei, în carne 
şi oase, atât de masculin, curajul îi pieri şi îşi muşcă buza, 
ridicând privirea spre el. Nu se schimbase nimic, absolut 
nimic... Era oare o neghiobie din partea ei să i se ofere? 

Ghicindu-i nesiguranța, Edward veni mai aproape. 

— M-am tot gândit la tine, recunoscu el, şi la tot ceea 
ce s-a întâmplat. 

— A, da? 

Surpriza din vocea ei se traduse într-un tors gutural. 

Însă el nu se întinse spre ea, mulţumindu-se doar s-o 
privească, atât de excitat, încât trupul lui Kate începu să 


vibreze. 

— Mai spune-mi o dată de ce i-ai trimis acea scrisoare 
tatălui tău. 

— Fiindcă e tatăl meu, spuse ea respirând sacadat, 
fiecare cuvânt sfâşiindu-i inima care îi gonea furioasă. E 
singura familie care mi-a mai rămas, iar asta ar trebui să 
însemne ceva. Ar trebui să ne iubim unul pe celălalt, nu? Ar 
trebui să avem grijă unul de celălalt... Chiar şi acum 
durerea teribilă de a şti că tatăl ei nu avea s-o iubească 
niciodată îşi înfipse ghearele în ea, făcând-o să inspire 
şuierător. Îmi pare foarte rău că am trimis-o. Te rog, iartă- 
mă. 

Edward îşi cobori capul ca pentru a o săruta, dar se 
opri, rămânând cu gura atât de aproape de a ei, dar fără a 
o atinge, încât îi simţi dogoarea căzându-i ca o umbră peste 
buzele ei. 

— Te-am iertat deja. 

Teama şi îngrijorarea se amestecară în ea într-o 
dorinţă dulce-amăruie. Işi dorea cu atâta disperare ca 
Edward să o sărute şi să o asigure că vorbele lui fuseseră 
complet sincere, dar îi era atât de teamă că nu avea să o 
facă. 

— Edward... 

— Şi mai spune-mi o dată, şopti el, fiecare cuvânt 
gâdilând-o uşor ca o pană pe buzele ei, de ce mi te-ai 
oferit? 

— Fiindcă te doream, recunoscu ea simplu, şi fără alt 
motiv. 

Chipul lui se crispă, chinuit de remuşcări. 

— Îmi pare rău, Katherine. Am fost un neghiob 
nenorocit fiindcă te-am rănit, fiindcă te-am alungat. Am 
văzut scrisoarea şi am crezut că nu eşti cu nimic mai bună 
decât... Inspirând zgomotos, clătină din cap ca şi cum nu ar 
mai fi vrut să-şi amintească neliniştea şi suferinţa pe care le 
provocase amândurora. M-am înşelat, m-am înşelat atât de 


tare! Apoi îşi atinse buzele de ale ei într-un sărut care abia 
dacă însemna mai mult decât o răsuflare plină de speranţă. 
N-am să te mai alung niciodată, îţi promit. lartă-mă. 

In ultimele câteva săptămâni de când sosise la 
Londra, ajunsese să îl înţeleagă pe acest bărbat complicat 
şi ştia de ce se simţise obligat să o exileze în ţinuturile 
mlăştinoase... nu fiindcă nu ar fi dorit-o, ci fiindcă o dorea 
prea mult. Cuvintele lui calde o făcură să se sufoce de 
emoție când îi şopti la rândul ei: 

— Te-am iertat deja. 

Oftând din toţi rărunchii de uşurare, Edward ridică 
mâna şi îşi trecu degetul mare peste buza ei de jos. 
Dezmierdarea delicată reverberă în tot trupul ei, anticipând 
ceea ce urma să se întâmple, dacă îşi dădea voie. 

— Atunci invită-mă înăuntru, Katherine. 

Ea suspină când Edward îşi îndoi uşor degetul pentru 
a desena conturul întregii ei guri, buzele întredeschizându-i- 
se cu delicateţe sub atingerea lui, şi şopti: 

— Incă sunt furioasă pe tine. 

Gura lui se curbă într-o jumătate de zâmbet amuzat. 

— Bun. 

O durere fierbinte apăru brusc între coapsele ei când 
zâmbetul lui se încolăci în jurul ei, luând-o prizonieră. Cu 
inima făcându-i salturi mortale, se uită la el pe sub genele 
coborâte, incapabilă să îi întâlnească direct privirea, 
cuprinsă brusc de timiditate în faţa desfrânării ce se 
abătuse asupra ei cu atâta neruşinare în noaptea aceea. 

— Ai vrea să... înghiţi speriată un nod. Ai vrea să intri? 

— Foarte mult, murmură el. 

Cu respiraţia tăiată, Kate ridică ochii spre el şi se dădu 
încet în spate. Edward intră după ea, pas cu pas, fără a-şi 
desprinde privirea din ochii ei, nici măcar când duse mâna 
la spate pentru a închide uşa şi a o zăvori. 

Sângele îi gonea înfierbântat prin vine, atât din 
pricina surescitării, cât şi a dorinţei care pulsa dureros în 


ea, inima bătându-i atât de sălbatic încât o durea pieptul de 
la bubuitul ei, iar picioarele îi tremurau în timp ce traversă 
încăperea cufundată în întuneric, mergând către pat, 
dându-se în spate pas cu pas. Chiar şi în lumina scăzută a 
focului aproape stins îi văzu pasiunea scânteind în ochii lui 
negri, strălucind ca ai diavolului însuşi când veni după ea. 

Kate ajunse la marginea patului şi ridică o mână 
pentru a-l opri, la niciun metru distanţă de ea. Incurajată de 
dorinţa pe care o vedea pe chipul lui, îşi duse degetele 
tremurătoare la funda de pe decolteul cămăşii ei de noapte. 

— Spune-mi că mă doreşti, îi porunci ea încet. 

Edward o măsură din cap până în picioare, făcându-i 
pielea să dogorască peste tot unde se oprea. 

— Te doresc, Katherine. 

Ea trase de panglică, iar aceasta se desfăcu, lăsându-i 
cămaşa de noapte să i se deschidă în jurul umerilor şi 
dezvăluind doar câţiva milimetri din sânii ei sub pânza albă. 

— Aşa? şopti ea. 

Edward o urmări cum ridică mâna şi-şi dezgoleşte 
umărul stâng, bumbacul alb căzându-i peste braţ şi 
expunându-i sânul. 

— Da. 

Sub privirea lui fierbinte, sfârcul i se întări dureros. 

— Sau aşa? îl ispiti ea din nou, ridicând mâna la 
celălalt umăr şi lăsând cămaşa de noapte să cadă complet, 
expunându-şi ambii sâni în faţa privirii lui lacome. 

Şi, fără pic de ruşine, îl lăsă să se uite, fiecare 
răsuflare chinuită care ieşea din pieptul lui făcând să 
pulseze tot mai tare de dorinţă locul acela fierbinte dintre 
coapsele ei. 

— O, Doamne, da, gemu el, încleştându-şi mâinile pe 
lângă corp, luptându-se cu impulsul de a se întinde spre ea, 
ştiind să îşi joace rolul în jocul ei. 

Întreaga ei nesiguranţă se risipise, înlocuită de nevoia 
de a-l face să o dorească mai mult decât dorise orice altă 


femeie; încântată de puterea ei recent descoperită asupra 
lui, Kate savură jocul care îl ispitea şi chinuia în acelaşi 
timp. Era deja udă între picioare, trupul ei fiind pregătit să îl 
primească pe al lui, dar mai întâi voia să îl tachineze, să îl 
tortureze, răzbunându-se astfel pentru toate acele nopţi de 
singurătate petrecute în ţinuturile mlăştinoase, pentru 
toate acele momente în care o făcuse să îl dorească. 

Îşi trecu uşor mâna peste sâni, atingându-şi delicat 
sfârcurile cu degetele, şi fu răsplătită cu un alt geamăt 
flămând din partea lui. 

— Îţi place să mă priveşti? 

— Foarte mult, mârâi el încet. g 

— Atunci priveşte bine şi pe săturate. Işi lăsă cămaşa 
de noapte să cadă pe podea, rămânând în faţa lui goală şi 
tremurând. Îl auzi icnind şi, mulţumită, îşi plimbă mâna pe 
trup, trecându-şi-o uşor peste sânii, peste abdomen, apoi îşi 
strecură jucăuş degetele în cârlionţii dintre coapse. Privirea 
lui fierbinte o urmări peste tot, în fiecare loc unde se 
atingea cu atâta neruşinare, iar când el îşi umezi buzele la 
îndrăzneala ei de a cobori cu dezmierdările până între 
propriile picioare, ea scoase un hohot gutural la vederea 
reacției lui. Vrei să-ţi pui gura pe mine, nu-i aşa? 

— Nu, spuse el răguşit. Când degetele ei încremeniră 
la acest răspuns neaşteptat, Edward făcu un pas spre ea, 
ajungând suficient de aproape ca ea să îi simtă căldura 
trupului, dar fără a o atinge încă. Era rândul lui să 
ispitească şi să tortureze. Cobori gura spre urechea ei şi îi 
şopti cu o răsuflare fierbinte: Vreau să-ţi pui tu gura mică şi 
obraznică pe mine. 

Coapsele ei se încleştară spasmodic, şi, gemând, se 
dădu bătută. 

— Edward, murmură ea, numele lui răsunând ca o 
rugăminte înfiorată. 

El o împinse în spate pe pat. Kate căzu pe saltea, cu 
un icnet blând de uimire, iar când Edward se urcă peste ea, 


gura lui o captură feroce pe a ei. Îşi înfipse limba între 
buzele ei pentru a se năpusti înăuntru, răsucind-o şi 
plimbând-o cu mişcări ample pentru a-i răvăşi gura, iar ea îl 
primi nerăbdătoare, împletindu-şi braţele în jurul gâtului lui 
şi arcuindu-şi sânii spre pieptul lui solid. 

Era o senzaţie delicioasă să-i simtă greutatea 
apăsându-se peste ea, exact ceea ce îşi dorise cu ardoare 
săptămâni la rând, şi la fel era şi atingerea mâinilor lui, 
alergându-i pe trup pentru a-i dezmierda şi explora fiecare 
centimetru din ea. Insă ceea ce îi lipsise cel mai mult 
fuseseră forţa şi vârtoşenia lui, acel sentiment minunat de 
prezenţă masculină puternică peste moliciunea ei feminină. 
Şi, oh, acele degete - acele degete atât de abile care îi 
încercuiră, mângâiară şi ciupiră sfârcurile până le făcu să 
pulseze dureros, până când ea începu să se zvârcolească 
sub el, implorându-l să-i ofere mai mult. 

Trecuse prea mult timp de când nu mai fusese în ea, 
găsind şi oferind plăcere în acelaşi timp, iar corpul ei tânjea 
după al lui. Acum. Cu un scâncet de dorinţă, îşi desfăcu larg 
picioarele pentru a-l primi. 

— Kate, gemu el, smulgându-şi gura de pe a ei pentru 
a o muşca uşor de gât. Nu putem, nu aşa. 

Preţ de o fracțiune de secundă, Kate încremeni. Doar 
nu voia să spună - nu putea să spună că erau nevoiţi să se 
oprească! Nu acum, nu când trupul ei îl dorea atât de mult 
pe al lui încât fiecare fibră din carnea ei tremura de dorinţa 
dureroasă de a-l avea, atât de mult încât ar fi izbucnit în 
flăcări şi ar fi pierit, dacă nu îl simţea în ea. 

— Edward, te rog... 

— Aşa. 

Se rostogoli pe spate, trăgând-o peste el cu un icnet 
surprins când se trezi călare, cu picioarele de o parte şi de 
cealaltă a şoldurilor lui. 

— Oh, şopti ea, coborând privirea spre el şi vibrând de 
un nou gen de încântare. 


Edward încercase să-i spună că umărul lui încă 
sensibil nu i-ar fi permis să stea sprijinit pe braţe deasupra 
ei pentru a o poseda, aşa cum făcuse până atunci. Ceea ce 
însemna că voia ca ea să se aşeze peste... Oh! Mădularul 
lui erect se împingea cu forţă în materialul pantalonilor, iar 
când ea decise să îi testeze poznaş stăpânirea de sine şi îşi 
plimbă în cercuri fundul peste el, Edward trase cu lăcomie 
aer în piept, scrâşnind din dinţi, şi se cutremură din cap 
până în picioare. 

— O, vai, şopti ea obraznică. 

Apoi se aplecă peste el pentru a-l săruta, plimbându-şi 
limba peste buzele lui până când el se deschise în faţa ei şi 
o lăsă să-l invadeze pentru a-i degusta sărutul, la fel cum îl 
degustase el pe al ei. Lăsase în întregime controlul în 
mâinile ei, iar ea îl acceptase încântată. 

Gura ei se desprinse de a lui pentru a cobori cu 
muşcături şi dezmierdări ale limbii pe gâtul lui, apoi pe 
pieptul lui, oprindu-se doar pentru a-i prinde între dinţi 
sfârcurile plate, de bărbat, înainte de a-şi continua 
coborârea. Trupul lui era uluitor şi nu-i venea să creadă că 
mai exista pe undeva un bărbat care să fie atât de plăcut la 
atingere, cu muşchii atât de tari şi pielea atât de fină. Și 
fiecare milimetru din el era delicios. Limba ei trecu peste 
crestele tari ale abdomenului lui, urmând poteca îngustă de 
păr negru până unde dispărea sub betelia pantalonilor. 

— Aştia trebuie să dispară, şopti ea, lăsându-şi 
degetul să alunece peste pantalonii lui şi mângâindu-i 
chinuitor umflătura tensionată. In noaptea asta vreau să-ţi 
simt pielea caldă sub a mea. 

Edward scoase un geamăt uşor, consimţind, iar ea 
scoase un hohot de râs jucăuş, prinzându-l posesiv în 
căuşul palmei peste materialul pantalonilor. In noaptea asta 
era al ei şi refuza să-l lase să uite acest lucru. 

Cu degetele tremurând de nerăbdare, îi descheie 
nasturii, abia aşteptând să pună mâna pe el. Edward îşi 


ridică şoldurile de pe saltea pentru a o ajuta când îi trase 
pantalonii peste picioare şi îi aruncă pe podea. 

Kate îşi aţinti privirea asupra lui, aproape sufocându- 
se când îl văzu gol. Bărbăţia erectă îi era mare şi întărită de 
excitaţia fierbinte pe care ea i-o stârnise, pur şi simplu 
superbă în masculinitatea ei, şi era în întregime al ei, doar 
aşteptând ca ea să se servească din ceea ce poftea. || 
atinse delicat, cu o mângâiere şovăitoare limitată la vârful 
degetului, dezmierdându-l pe toată lungimea mădularului, 
fascinată de senzaţia durității lui de oţel sub pielea minunat 
de catifelată, chiar şi pe această parte a corpului lui, iar el 
zvâcni sub degetele ei. 

Kate râse uşor, uluită, şi îl atinse din nou, iar de data 
asta când tresări sub degetele ei, Edward îi rosti numele pe 
un ton răguşit şi grav de avertizare. 

Insă ea era prea captivată de puterea pe care o avea 
asupra lui pentru a se opri şi se întinse din nou spre el, de 
data aceasta pentru a-şi închide întreaga palmă în jurul lui, 
strângând uşor. Şoldurile lui se cabrară sub ea, şi, cu un 
zâmbet drăcesc, Kate începu să îşi plimbe mâna în sus şi-n 
jos peste el, mimând cu degetele ei încleştate mişcarea 
prin care trupul ei îl dezmierdase pe al lui în trecut. 

— E atât... de plăcut, spuse el răguşit, gâfâind, cu 
inima bătându-i atât de iute încât Kate îi simţi pulsul în 
mădularul tare de sub degetele ei. Nu te opri. 

Dar ea nu avea nici cea mai vagă intenţie de a se 
opri, tot mai încântată cu fiecare trecere a palmei ei peste 
lungimea mădularului şi savurând felul în care excitarea din 
propriul corp se înteţea prin simplul fapt că îl atingea. 
Tremura violent acum, durerea vibrantă dintre coapsele ei 
devenind aproape insuportabilă, şi era atât de aproape de a 
ajunge la climax doar dintr-atât, doar stând îngenuncheată 
lângă el şi ţinându-l în mâinile ei. 

Dădu glas dorinţei printr-un scâncet neputincios, iar 
drept răspuns el îşi duse mâna între coapsele ei şi îşi 


strecură degetele în ea, îngropându-le adânc în teaca ei 
caldă şi umedă. Kate lăsă să-i scape un geamăt când 
degetele lui se cufundară şi ieşiră din ea. 

Pliurile ei de carne tremurară cu neruşinare peste 
degetele lui, trupul ei savurându-şi propria plăcere chiar în 
timp ce o oferea. 

— Edward, te rog, îl imploră ea, pierdută în senzaţia 
minunată a bărbăţiei lui cuibărite în mâinile ei, în timp ce 
degetele lui abile îi posedau sexul. Inima îi zvâcnea în 
acelaşi ritm rapid cu fiecare răsucire chinuitoare a 
degetelor lui. Imi doresc... îmi doresc... acum. 

El o prinse de şolduri şi o ridică pentru a o aşeza 
peste el. Coborând mâna între coapsele ei, îi închise din 
nou palma peste mădularul lui, cu vârful bărbăţiei lui erecte 
îndreptat spre miezul ei vibrant. 

— Ţine-mă exact aşa, îngerul meu, îi porunci el, cu 
vocea aspră şi sufocată de nevoia de a fi în ea. 

Apoi, încleştându-şi o mână mare pe şoldul ei, iar 
cealaltă băgând-o între coapsele ei pentru a o deschide larg 
cu degetele lui, o cobori încet peste el, cufundându-şi fin 
întreaga lungime a mădularului în carnea ei strâmtă şi 
caldă. 

Mârâind, îşi ridică şoldurile de pe pat pentru a se 
înfige violent în ea, până când ea ajunse să îl acopere 
complet, cu bărbăţia lui îngropată în ea până la capăt. 
Ţipând uşor la senzaţia de a fi posedată atât de complet, 
Kate se prinse de umerii lui pentru a-şi ţine echilibrul. 

— Savurează-ţi plăcerea, Katherine,  şopti œl, 
legănându-şi şoldurile cu mişcări circulare, dându-i 
libertatea să se dezlănţuie. 

Inspirând adânc, Kate începu să se mişte, legănându- 
se peste el cu zvâcniri blânde şi uşoare din şolduri. Mişcări 
mărunte, exploratoare, mutându-se în faţă şi în spate... 

— la-l, o încurajă el aprig, încleştându-şi mâinile pe 
talia ei. Aşa. 


O ridică pe toată lungimea mădularului lui, apoi o lăsă 
să cadă, înfigându-se din nou în ea într-un unghi atât de 
brutal încât îi tăie răsuflarea. Dar, oh, senzaţia era 
fantastică! De fiecare dată când şoldurile ei aterizau peste 
ale lui, el se împingea în sus în ea, frecându-se de bobocul 
de carne ce pulsa deasupra pliurilor ei şi stârnindu-i un fior 
electrizant care îi străbătea tot corpul. 

Dar nu era suficient. Cu un scâncet de dorinţă, se 
aplecă instinctiv în faţă pe genunchi, iar noul unghi îi 
deschise şi mai mult sexul înspre el, frecându-i în acelaşi 
timp punctul dureros de pelvisul lui, şi începu să se mişte 
nu în sus şi în jos, ci în faţă şi în spate peste trupul lui. 

Lingându-se pe buze, închise ochii şi se prinse de 
umerii lui, împingându-se şi retrăgându-se de pe el, cu 
fiecare mişcare frecându-se de el, aplicând tot mai multă 
presiune pe bobocul de carne care pulsa dureros. De pe 
buzele ei se revărsă un şir de scâncete în timp ce îl călărea 
în forţă, coapsele fiindu-i cuprinse de un tremur violent pe 
măsură ce galopa spre climax. 

Mâinile lui îi prinseră fesele în căuşul palmelor, 
încurajând-o să continue, şi se ridică pentru a-şi închide 
gura peste sânul ei. Fiecare zvâcnire brutală a gurii lui care- 
i sugea sfârcul o săgeta prin tot corpul, coborând până în 
punctul de flăcări lichide dintre coapsele ei în care primea 
invazia cărnii lui, şi gemu. Întinzându-se, îşi dădu capul pe 
spate şi îşi încleştă violent coapsele peste şoldurile lui, 
abandonându-se orgasmului într-o explozie de căldură şi 
electricitate. 

Braţele lui se încolăciră în jurul ei, trăgând-o în jos 
peste el şi capturându-i gura sub a lui pentru a-i înăbuşi 
ţipătul pasional ce îi izbucni de pe buze. Pradă valurilor de 
plăcere ce pulsau prin ea, Kate nu fu în stare să facă nimic 
altceva în afară de a zăcea la pieptul lui, scâncind uşor în 
timp ce el se înfipse în ea de jos în sus, savurându-şi acum 
propria plăcere. Îl simţi zvâcnind între coapsele ei, apoi fu 


inundată de torentul descătuşat de climaxul lui, şi se agăţă 
de el, dorindu-şi să nu-i mai dea drumul niciodată. 

Continuând să o ţină strâns, Edward se rostogoli blând 
cu ea, întorcându-se amândoi pe o parte, şi se retrase din 
carnea ei caldă. O dezmierdă pe faţă, în timp ce ea rămase 
cu ochii închişi, bucurându-se de tresăririle tot mai vagi de 
plăcere care încă pulsa surd prin ea. 

Edward râse încet şi îşi îngropă faţa pe gâtul ei. 

— Dumnezeule, fetiţo, gâfâi el, trăgându-şi sufletul, 
dacă asta se întâmplă când eşti mânioasă, voi avea grijă să 
rămâi în permanenţă furioasă pe mine. 

— Nu glumi, îl dojeni ea blând, nu pe tema asta. 

— Îmi cer scuze, murmură el, buzele lui mângâind-o 
tandru pe tâmplă. Ce-ai zice dacă aş avea grijă să rămâi 
fericită, în schimb? 

Inima îi crescu în piept, iar ochii i se umplură de 
lacrimi fierbinţi care refuzau să curgă. Incapabilă să 
vorbească peste nodul ce i se pusese în gât, îl atinse tandru 
pe obraz, bucurându-se de căldura şi de forţa lui sub 
degetele ei. Edward îşi dorea s-o facă fericită, dar ce ar fi 
putut să facă mai mult de-atât pentru a o face mai fericită 
decât era în acel moment, în acel moment pur şi simplu 
minunat şi perfect, în braţele lui? 

ÎI simţi ezitând, apoi adăugă: 

— Devenind soţia mea. 

Inima ei se opri. lar când reîncepu să bată, bubuitul ei 
dureros îi tăie răsuflarea. 

— Poftim? 

— Poţi să te căsătoreşti cu mine, îi explică el încet, 
atent, ca şi cum i-ar fi fost teamă că era posibil să se sperie 
şi să fugă ca o căprioară. 

Năucită, Kate se uită lung la el, nevenindu-i să creadă. 
Căsătorie? O, era pur şi simplu nebun! 

— Ne-a fost scris să fim împreună, Kate. Ceea ce s-a 
întâmplat în noaptea asta o dovedeşte. 


Ea clătină din cap, iar fericirea care vibra în ea se 
transformă în suferinţă. Dacă ar fi devenit soţia lui... Dar nu 
putea să accepte. Wu avea să accepte. Sacrificiile care i-ar 
fi fost impuse ar fi fost prea mari pentru un bărbat care nu 
îi mărturisise că o iubea... casa ei, medicina ei, viaţa ei. 
Inima ei. Propunerea lui Edward nu era o cerere în 
căsătorie, ci o punea în faţa unei alegeri imposibile. 

El întinse mâna pentru a o mângâia pe obraz, dar ea 
se dădu în spate, temându-se brusc să îl lase să o atingă. 

El se încruntă văzându-i reacţia. 

— Nu vrei să fii cu mine, Kate? 

— Ba da, răspunse ea sincer, însă atât de încet, încât 
nu se auzi nimic. 

Bineînţeles că voia să fie cu el, dar cu ce preţ - 
alegând între căsătoria cu el şi libertatea ei? Nu avea să 
facă aceeaşi greşeală pe care o făcuse mama «i, 
căsătorindu-se cu un bărbat care nu o iubea. Nu avea să 
renunţe la viaţa ei, nu după ce îşi pierduse deja inima. 

Îşi apăsă mâna pe pieptul mistuit de neliniştea şi de 
nefericirea suferinţei şi inspiră şuierat, cunoscând răspunsul 
lui sfâşietor chiar înainte de a-i şopti: 

— Dar nu mă iubeşti. 

— Şi nici tu nu mă iubeşti, replică el calm. 

Dar ea îl iubea. Cum ar fi putut să nu îl iubească pe 
bărbatul acesta, care o protejase şi îi promisese să aibă 
grijă de ea, care o tachina şi o înfuria în acelaşi timp, care o 
făcea să se simtă frumoasă şi dorită? Şi totuşi, nu ar fi 
putut să-i spună vreodată, nu atâta timp cât el nu îi 
împărtăşea aceste sentimente. Şi refuza să devină soţia lui 
dacă el nu simţea la fel. Viaţa unei femei căsătorite trecea 
complet sub controlul soţului ei, inima ei fiind expusă 
riscului de a fi rănită, trupul ei, riscului de a fi bătut sau 
violat, iar un bărbat care nu-şi iubea soţia nu prea avea 
motive să fie bun cu ea. Tatăl ei îi demonstrase din plin 
acest lucru. 


Edward nu era tatăl ei, dar cu toate promisiunile lui de 
a o proteja şi oricât ar fi fost de speciale momentele 
petrecute în braţele lui, nu o iubea. 

— În plus, s-ar putea să nu avem de ales. Arcui o 
sprânceană. E posibil să fi rămas grea. 

Icnind, Kate îşi acoperi abdomenul cu mâinile, ca şi 
cum ar fi fost deja sigură că în el creştea un copil. Dar nu 
era aşa, nu putea fi - însă panica din ea nu făcu decât să 
crească. 

— Refuz să intru într-o căsnicie fără iubire, Edward. 

Edward clătină blând din cap. 

— Dacă porţi în pântece moştenitorul titlului de 
Strathmore... 

— Dar nu îl port. 

— Dacă totuşi da, repetă el, vocea lui calmă 
nereuşind decât să înteţească furtuna de emoţii care se 
învolburau în ea, ne vom căsători, indiferent dacă vrei sau 
nu. 

— Dar nu îl port, spuse ea ferm, găsind cumva forţa 
de a-i susţine cu îndrăzneală privirea. Deci, nu are niciun 
rost să continuăm această conversaţie. 

Dădu să se ridice din pat, dar el o prinse de braţ şi o 
trase înapoi lângă el. 

— Kate, spuse el blând, îţi cer să devii ducesa mea... 

— Refuz să renunţ la activităţile mele medicale. Se 
agăţă de această scuză pentru a evita să-i spună adevărul - 
şi, oh, cât de jalnică ar fi părut în ochii lui dacă ar fi ştiut! 
Adevărul era că mai degrabă ar fi renunţat la posibilitatea 
unui viitor cu el decât să renunţe la credinţa ei prostească 
în iubire. Mai exact, din cauză că ştia exact care erau 
consecinţele devastatoare ale lipsei iubirii. Se retrase de la 
pieptul lui, chiar şi acum având grijă să nu îl atingă pe rană. 
Nu pot fi şi soţia ta, şi doctor în acelaşi timp, ştim amândoi 
asta. Niciun gentleman respectabil nu i-ar permite soţiei 
sale să umble printre bolnavi şi bărbaţi pe jumătate 


dezbrăcaţi, nici măcar să lucreze ca moaşă. Cu siguranţă, 
un duce nu ar face-o. Ar avea parte de bârfe şi ar fi tratat 
cu răceală şi... 

— Nu, nu poţi fi şi una, şi alta, consimţi el sumbru. L- 
ar fi pus într-o situaţie imposibilă, ştia acest lucru. Chiar 
dacă Edward nu semăna deloc cu restul nobililor din înalta 
societate engleză, purta totuşi pe umeri povara reputației 
numelui de Westover, iar a-i îndeplini dorinţa imposibilă de 
a rămâne doctor era prea mult, chiar şi pentru el. O ducesă 
ca doctor ar fi prea scandalos. 

— Atunci, nu voi fi ducesa ta. 

Îşi feri privirea, sperând ca el să nu îi vadă în ochi 
spaima teribilă şi dezolarea care îi sfâşiau inima. 

Insă el îi luă faţa în mâini şi o forţă să îl privească. 

— Asta e singurul motiv, deci? insistă el, ochii lui 
întunecaţi scăpărând în timp ce îi scruta chipul în căutarea 
unui răspuns. Fiindcă nu vrei să renunti la medicina ta. 

Ea trase adânc aer în piept şi minţi. 

— Da. 

Edward blestemă violent, iar Kate văzu frustrarea 
trezindu-se instantaneu în el, dincolo de ea clocotind furia. 
Se ridică brusc din pat şi îşi luă pantalonii, îmbrăcându-i cu 
gesturi smucite şi încheindu-i mânios. 

— Îmi pare foarte rău, dar nu pot să mă căsătoresc cu 
tine, Edward, şopti ea cu inima frântă. 

— Ai s-o faci. Rosti cuvintele calm, pe un ton 
poruncitor, dar Kate desluşi rugămintea fierbinte de dincolo 
de ele. Poate că tu nu eşti dispusă să renunţi la a fi doctor, 
îngerul meu, spuse el, sprijinindu-şi mâinile pe saltea şi 
aplecându-se peste ea, cu ochii arzând de hotărâre când îşi 
aduse faţa la acelaşi nivel cu a ei, dar eu nu sunt dispus să 
renunţ /a tine. 

Gura lui o captură pe a ei într-un sărut pătimaş. Dar 
complet lipsit de tandrete, fără a încerca să seducă; fu un 
sărut prădător şi posesiv, arătându-i fără urmă de îndoială 


că o însemnase ca fiind a lui, marcându-i trupul cu al lui şi 
revendicând-o pentru sine, iar acum o voia cu totul, trup și 
suflet. 

Insă ceea ce îşi dorea Kate era ceva ce nu ar fi putut 
avea niciodată, fiindcă ea îşi dorea, pur şi simplu, totul - o 
casă, munca ei ca medic şi iubirea lui Edward. 

Refuza să se căsătorească pentru mai puţin de atât. 
Chiar şi cu el. 


Capitolul 18 


— Eşti sigur că Benton le-a urmărit? 

Privirea lui Edward se ridică de la fostul sergent care 
stătea în faţa mesei lui de scris, pentru a se opri scurt 
asupra lui Nathaniel Grey când acesta se sprijini cu spatele 
de pervazul ferestrei. Trecuseră două săptămâni de când 
Hedley îl văzuse pentru prima dată pe Benton urmărindu-le 
pe ascuns pe cele două femei pe Bond Street, şi le 
raportase acest lucru lui Grey şi lui Edward, iar activităţile 
lui Phillip Benton îi îngrijorau pe amândoi. Astăzi acesta 
fusese surprins urmărindu-le prin Hyde Park. 

— A existat vreun contact între ei? 

— Nu, colonele, niciunul, îl asigură Hedley. Bărbatul 
pe care îl angajase Grey pentru a supraveghea fiecare 
mişcare a lui Benton servise alături de ei în regimentul 
Canaliilor Roşii şi era demn de încredere. Nu a reuşit nicio 
clipă să se apropie suficient. Cred că ele nu l-au văzut 
deloc. 

— Dar le-a văzut el pe ele. 

Inconştient, îşi frecţionă cu mâna umărul care îl 
durea. 

Hedley ezită, alegându-şi cu grijă cuvintele: 

— Nu pot fi sigur, domnule. Dacă le-a văzut, nu a 
reacţionat nicicum. 


Nu - Benton ştiuse că Augusta şi Kate erau acolo, 
Edward nu avea nicio îndoială. Ceea ce nu ştia era ce spera 
individul să obţină. 

— Cel mai probabil a fost o coincidenţă. 

Edward se încruntă. Era o coincidenţă prea mare 
pentru a sta liniştit. 

— Alte aspecte neobişnuite? 

— Nimic, domnule. 

— Dacă se mai întâmplă vreodată să o urmărească pe 
contesă sau pe domnişoara Benton, anunţă-mă imediat. 
Privirea îi alunecă spre Grey. Şi Litchfield? 

— S-a îmbarcat pe un vapor spre America. Grey rânji. 
Cu puţin ajutor. 

Edward se schimonosi. 

— Vreau să ştiu natura acelui ajutor? 

— Nu, domnule, spuse Grey, susţinându-i privirea fără 
urmă de remuşcare, nu cred că vrei. 

Hedley interveni: 

— Mai e ceva, colonele? 

— Deocamdată nu. Edward se ridică şi îi plăti lui 
Hedley banii datoraţi. Dar supraveghează-l atent. Ne-a 
scăpat printre degete în povestea cu Litchfield. Nu am 
încredere că nu va încerca din nou ceva necurat. 

Când Hedley încuviinţă din cap, Grey adăugă: 

— Am putea să-l ajutăm şi pe el să ajungă în America. 

Gândul la Phillip Benton, legat cu lanţuri şi îmbarcat 
pe un vapor care se îndrepta către capătul lumii, era 
tentant. Al naibii de tentant. lar pentru o clipă privirea lui o 
întâlni pe a lui Grey şi îl văzu pe bărbat arcuind o 
sprânceană, într-o sugestie mută. Edward reflectă serios la 
ea, apoi clătină din cap. 

— Nu avem nicio garanţie că ar rămâne acolo. 

— De fapt, domnule, spuse Hedley, dregându-şi vocea 
şi coborând tonul, cred că am putea să îl ajutăm şi în 
privinţa asta. 


Edward ştia exact la ce gen de ajutor se referea 
Hedley şi nu putea lăsa să se întâmple aşa ceva, oricât ar fi 
fost de tentant. 

— Doar supraveghează-l în continuare. Ştie că l-am 
prins făcând potlogării cu Litchfield. Poate că asta va fi 
suficient pentru a-l face să stea cuminte. 

— Da, domnule. Mă duc să-l caut chiar acum. 

Hedley îl salută scurt, milităreşte. 

Edward ezită înainte de a-i răspunde la fel. Nu mai era 
ofiţer, dar nu putea nega că îi lipsea viaţa de militar şi 
devotamentul unor oameni precum Hedley. 

După ce fostul sergent plecă, Edward se duse la 
dulapul de băuturi şi turnă două pahare de whisky, dându-i 
unul lui Grey. Seara de-abia începuse şi era prea devreme 
pentru băuturi, dar nu îi păsa. Veştile aduse de Hedley, cum 
că Benton le urmărise pe Augusta şi pe Kate, îl 
zdruncinaseră şi nu făcuseră decât să îi confirme ceea ce 
ştia că era adevărat - Benton era periculos. 

— Spune-mi adevărul, Grey. Edward se încruntă spre 
paharul de whisky. Ce căuta Benton în Hyde Park? 

— Cred că încerca să-şi dea seama ce să facă mai 
departe. Şi va face ceva. E doar o problemă de timp. 

— Crezi că ar trebui să-i trimit un mesaj, să-l fac să 
stea cuminte? 

— Cred că ar trebui să-i dai drumul. 

Grey dădu pe gât jumătate de pahar dintr-o singură 
înghiţitură. 

— A pus deja să fiu împuşcat. Ce altceva ar putea să- 
mi facă? 

— Să nu rateze data viitoare. 

Pentru a-şi sublinia cuvintele, Grey îl împunse în 
umărul rănit. Edward inspiră şuierat, scrâşnind din dinţi, şi 
reuşi cumva să se abţină să nu-i dea un pumn. 

— Asta nu se va mai întâmpla niciodată. 
Frecţionându-şi umărul, Edward clătină din cap. Dar nu 


vreau să-l ştiu dând târcoale familiei mele. 

— Asta e problema, nu-i aşa? Grey îl studie peste 
buza paharului. Katherine Benton nu face parte din familie. 

Ironia neintenţionată a comentariului îi atinse o 
coardă sensibilă, lovindu-l aproape la fel de tăios ca 
durerea din umăr. Kate nu făcea parte din familie doar 
fiindcă refuza să devină soţia lui. 

Işi frecţionă umărul, durerea persistând, la fel ca 
frustrarea lui crescândă. De când îi ceruse mâna, iar ea Îl 
refuzase, femeia îndărătnică refuzase şi să îi deschidă uşa 
dormitorului ei peste noapte, iar peste zi nu se dezlipea 
nicio clipă de Augusta. 

— In noaptea asta îşi va face debutul, iar potenţialii 
pretendenți se vor buluci ca berbecii în jurul ei. Grey ridică 
din umeri. Las-o să-şi aleagă unul şi apoi descotoroseşte-te 
de ea. 

La aceste cuvinte Edward scoase un hohot de râs 
amar, dar sigur pe sine. 

— Nu se va căsători cu niciunul dintre ei. 

— Ba o va face dacă îşi găseşte berbecul potrivit. 

— Nu şi ea, bombăni Edward spre pahar, luând o 
duşcă de whisky şi savurând senzaţia de arsură în gât. Tu 
nu ştii cum e. Nici măcar nu ai întâlnit-o vreodată. 

Pe buzele lui Grey apăru un zâmbet obraznic. 

— Dar mi-ar plăcea. 

— Nu. 

Gelozia neaşteptată din acel răspuns monosilabic îl 
surprinse chiar şi pe Edward, şi în loc să aibă efectul 
scontat asupra prietenului său, de a-l avertiza să stea 
deoparte, rânjetul lui Grey se transformă într-o expresie de 
amuzament făţiş pe seama lui Edward. 

Grey dădu pe gât şi restul de whisky şi puse jos 
paharul, apoi se ridică în picioare. 

— Am să îl urmăresc pe Benton îndeaproape, îl 
asigură el. Te poţi baza pe asta. 


— Şi Thomas? 

— El stă cu ochii pe tine. 

Replica lui îl irită. 

— Eu n-am nevoie să fiu supravegheat. 

— O, ba da, ai. li aruncă o privire îngrijorată. Pune 
capăt acestei poveşti, colonele. Trimite-l pe Benton în 
America şi fata înapoi la ţară. Nu va ieşi nimic bun din toate 
astea. 

Dar era prea târziu pentru a se mai opri, acum că 
trecuse mai bine de un an de când se puseseră în mişcare 
evenimentele care îl aduseseră în acest punct. Benton 
merita să fie pedepsit pentru moartea lui Stephen, iar 
gândul de a o alunga pe Kate din nou... Nu. 

— Bunătatea n-are nicio legătură cu toate astea, 
bombăni el. Te conduc până afară. 

Lăsând la o parte orice gând că era posibil ca Grey să 
aibă dreptate, Edward traversă cu el întreaga casă. Deşi, 
oricât i-ar fi displăcut să recunoască, unul dintre motivele 
pentru care voia să ajungă în foaierul de la intrare era 
pentru a vedea ce daruri noi sosiseră pentru Kate. 

Apariţia ei stârnise o adevărată furtună în societate, 
deşi nu fusese prezentată la curte decât cu o zi în urmă, iar 
debutul ei oficial nu era programat decât pentru seara 
aceea, la balul contesei de St. James. Însă deja devenise 
cea mai căutată lady din Londra şi, mulţumită strategiilor 
bine gândite ale Augustei, principalul subiect de discuţie în 
sezonul acela. Uşa de la intrare părea să fie în permanenţă 
deschisă, asaltată de numeroşii vizitatori care treceau să îşi 
lase cărţile de vizită şi de personalul de livrări aducând 
daruri. 

— Dumnezeule mare! 

Grey se opri brusc în faţa priveliştii. 

Zeci de aranjamente florale umpleau holul de la 
intrare, similare cu cele pe care le văzuse deja în salonul de 
dimineaţă, în salonul de zi, în salonul rezervat micului dejun 


- Edward alungase un lacheu din sala lui de biliard, chiar 
ieri, când omul încercase să pună acolo un buchet de 
margarete. Mai erau şi alte daruri... Bomboane de 
ciocolată, panglici, coşuri cu bileţele de la tineri care se 
ofereau să le umple cu mâncărurile ei favorite şi să o ducă 
la un picnic. 

Edward se strâmbă când văzu că tăviţa de argint de 
pe măsuţă era îngropată sub greutatea colectivă a cărţilor 
de vizită, cele lăsate de gentlemeni fiind aranjate separat, 
într-o parte, la ordinele Augustei. Pe acestea le smulse 
personal de pe măsuţă. 

Grey îl privi mirat. 

— Beeee. 

— leşi! 

Edward îşi scoase prietenul afară. Ultimul lucru pe 
care îl auzi când închise uşa fu hohotul de râs al lui Grey. 

Se posomori. Augusta voia să facă din Kate cel mai 
mare succes al sezonului, dar situaţia începea să scape de 
sub control. Flori, coşuri, cărţi, panglici - un filfizon, auzind 
zvonuri că lui Kate îi lipsea viaţa la ţară, îi adusese o pasăre 
în colivie, pentru a putea să aibă puţină natură alături de ea 
în oraş. 

O pasăre! Dumnezeule mare! Mai lipsea ca vreunul 
dintre ei să încerce să îi câştige inima cumpărându-i un 
ponei... 

Încremeni, apoi expiră furios pe el însuşi, şi îşi dădu 
ochii peste cap. Hristoase! 

Posomorându-se, se întoarse tropăind în camera lui 
de lucru şi aruncă în foc teancul de cărţi de vizită. 

— Neghiob nenorocit, bombăni el, adresându-se lui 
însuşi. Idiot stupid şi amorezat... 

Deşi ea susţinea că nu s-ar fi căsătorit cu nimeni, Kate 
ar fi avut de unde să aleagă până la sfârşitul sezonului, iar 
unul dintre acei filfizoni ar fi fost fără îndoială dispus să 
pretindă că i-ar fi permis să îşi continue activităţile 


medicale. Deşi ar fi fost o minciună - indiferent cu cine s-ar 
fi căsătorit, nu i-ar fi permis nimeni să continue să trateze 
bărbaţi pe jumătate dezbrăcaţi şi să moşească bebeluşi - 
Edward ar fi pierdut-o fiindcă nu era în stare să facă 
aceeaşi afirmaţie mincinoasă. Kate nu putea fi şi ducesă, şi 
doctor în acelaşi timp, iar pieptul i se strânse de teamă la 
gândul că poate începuse deja să îi alunece printre degete. 

lar acum casa era cufundată într-o frenezie de 
activitate, pregătindu-se pentru evenimentul din seara 
aceea - debutul ei la balul anual al contesei de St. James, 
unde avea să fie prezentată societăţii londoneze drept 
pupila lui. Deja între servitori începuseră să umble zvonuri 
că, îmbrăcată în rochia de bal, Kate arăta ca un înger. 

Un înger. 

— Neghiob nenorocit! 

Invârtindu-se agitat prin camera de lucru, clătină din 
cap. Nu ştia ce să facă. Kate voia să se întoarcă la Brambly 
şi la activităţile ei medicale, dar el nu era dispus să renunţe 
la ea. Medicină! Era ridicol că fetişcana se arăta atât de 
neînduplecată în privinţa unei profesii care nici măcar nu 
era deschisă public femeilor, încât era dispusă să renunţe la 
un viitor cu el pentru a continua să o practice. 

Ce-i drept, îi ajutase pe săteni, şi o văzuse cu ochii lui 
aducând pe lume acel copilaş, ceea ce îi făcuse inima săi 
se umfle în piept de mândrie, mai multă decât ar fi fost 
îndreptăţit să simtă. Dar dacă se căsătorea cu el, nu ar mai 
fi putut să îşi continue activităţile medicale. În calitate de 
ducesă de Strathmore ar fi fost una dintre cele mai 
puternice şi mai cunoscute femei din Anglia, fiecare 
mişcare a ei fiind urmărită şi analizată. Nu se putea aştepta 
la modul serios ca el să-i permită să continue să poarte 
pantaloni şi să fugă de acasă în toiul nopţii. 

— Edward? Augusta se încruntă din prag, rochia ei de 
bal de culoarea vinului de Burgundia scânteind la fel de 
puternic precum tiara ei cu diamante. Te simţi bine? 


— Sunt bine, minţi el, forţându-se să-i zâmbească. 
Arăţi năucitor de frumoasă. 

— Mulţumesc. Buzele i se ridicară într-o expresie 
nedumerită în faţa încercării lui făţişe de a o măguli. Tu 
arăţi de-a dreptul înspăimântător. 

— Mulţumesc, se schimonosi el, fără a mai adăuga 
nimic altceva. 

Ultimul lucru pe care ar fi vrut să îl facă era să-i 
împărtăşească motivul proastei lui dispoziţii. 

Aruncă o ocheadă dincolo de ea, iar Augusta îi 
surprinse direcţia privirii. 

— Dacă speri să o vezi pentru o clipă pe Katherine... 

— Nu sper. 

O altă minciună. A o vedea era exact ceea ce sperase. 

— Incă se îmbracă. Am vrut să discut câteva minute 

cu tine între patru ochi înainte să plecăm. 
_ — Oricare ar fi motivul vizitei tale, chiar arăţi minunat. 
li luă mâna când Augusta traversă maiestuos încăperea 
până la el şi i-o strânse scurt. Sper că Isabel Sinclair e 
pregătită să te accepte ca regină a balului ei. 

— Această plăcere îi va reveni exclusiv lui Katherine, 
îl corectă ea, dacă e ca totul să decurgă după dorinţa mea. 

— Aşa se întâmplă întotdeauna. 

— Nu întotdeauna. Îi aruncă privirea de nemulţumire 
suverană pe care o folosise asupra lui încă din copilărie. În 
seara asta nu mi se îndeplineşte o dorinţă. 

Fără a se obosi să-şi stăpânească iritarea, Edward se 
retrase câţiva paşi şi se sprijini de masa de scris, 
încrucişându-şi braţele. 

— Am mai discutat despre asta... 

— Lady St. James te aşteaptă, iar Alexander Sinclair a 
acceptat deja să îi acorde lui Katherine al doilea vals. E un 
mare succes pentru ea să aibă atât un duce, cât şi un conte 
rezervaţi ca parteneri de vals. Zâmbi încântată că bărbaţii 
se înghesuiseră să umple carnetul de bal al lui Kate chiar 


înainte ca aceasta să sosească la petrecere şi păru să nu 
observe junghiul de gelozie care îl împunse pe Edward când 
şi-o imagină pe Kate în braţele craiului de Sinclair, fie el 
conte sau nu. Aşa că ia-l pe Huddleston şi schimbă-te ca să 
ne poţi escorta la bal. 

— Nu. 

Ea arcui o sprânceană, nefiind dispusă să renunţe la 
această bătălie, aceeaşi pe care o ducea cu el încă de când 
primiseră invitaţia. 

— Ce scuză să găsesc pentru tine, atunci, dacă tocmai 
tu, tutorele ei, nu te sinchiseşti să îţi prezinţi pupila? 

— Ei bine, ai putea să le aminteşti tuturor că am fost 
împuşcat. Augusta îşi îngustă ochii la impertinenţa lui, însă 
el se mulţumi să ridice dintr-un umăr, adăugând: In fond, 
dacă a pierde la un duel nu e scuză suficientă pentru a-i 
permite unui bărbat să evite un bal plicticos, atunci, sincer, 
la ce mai serveşte? 

— Aproape ai murit. Vocea îi tremură de emoție când 
îl dojeni blând. Nu glumi cu astfel de lucruri. 

Edward îşi lăsă umerii să cadă. Augusta nu merita nici 
disprețul, nici cinismul lui şi se simţea vinovat că le 
dezlănţuise asupra ei. De fapt, nu încerca decât să repare 
răul pe care îl făcuse reputației familiei Westover, chiar 
dacă nu fusese intenţionat. 

Dar continua să îl preseze, iar între sâcâielile ei 
constante, pe de o parte, şi ispita reprezentată de Kate, pe 
de altă parte, răbdarea lui ajunsese aproape la limită. ŞI 
începea să-şi piardă minţile. 

— Îmi cer iertare, spuse el, răsuflând prelung. Pur şi 
simplu nu am încă dispoziţia de a ieşi în societate. 

Îşi trase umerii în spate, nereuşind însă să risipească 
tensiunea care se acumulase în ei în ultimele câteva zile - 
din momentul în care Kate alesese medicina, şi nu pe el. 

— Thomas a acceptat să vă escorteze în seara asta, îi 
spuse el, şi mă va suplini excelent. 


— Dar Thomas nu e tutorele ei, insistă Augusta. Poţi 
să pleci mai devreme dacă te simţi obosit. 

Insă nu oboseala l-ar fi chinuit dacă ar fi fost forţat să 
stea lângă Kate toată noaptea, prefăcându-se amândoi că 
nu erau decât tutore şi pupilă. Mai rău, lumea s-ar fi 
aşteptat să valseze cu ea, iar gândul de a o ţine în braţe, 
apoi de a fi nevoit să o lase în mâinile unui alt bărbat... 

— Nu, refuză el ferm. 

Se duse în spatele mesei de scris, apoi luă teancul de 
rapoarte de la administratorii moşiilor sale, dorindu-şi să îşi 
concentreze atenţia pe orice altceva, în afară de Katherine 
Benton. 

După câteva clipe în care Augusta rămase cu un aer 
autoritar în faţa lui, fără a spune nimic, fără a se clinti, 
Edward ridică ochii. Amestecul de emoţii de pe chipul ei îl 
străpunse ca un cuţit; era un amestec de dragoste 
maternă, dezamăgire, mâhnire... toate pentru el. 

— Katherine nu e Jane, comentă ea încet. 

Preţ de o fracțiune de secundă, Edward încremeni, 
fiecare muşchi din corpul lui fiind zguduit de şocul 
cuvintelor ei. Jane. Aflase despre aventura lor - cumva, 
Augusta știuse! 

Dumnezeule mare! Ştiuse de la bun început. 

Înghiţi un nod. 

— Şi Stephen...? 

— Nu. Fratele tău şi-a găsit sfârşitul fără a şti ce s-a 
întâmplat între voi doi. Clătină din cap. Nu s-ar fi căsătorit 
niciodată cu ea dacă ar fi ştiut. Fratele tău ţi-a fost 
întotdeauna nespus de loial. 

Edward îşi feri privirea, incapabil să se uite la ea cu 
ochii plini de vinovăție. 

— Eu eram în armată, iar ea... 

— Îşi dorea să fie ducesă, încheie Augusta încet. Ai tot 
dreptul să fii furios pe ea, dar nu ar trebui să-i dai voie să 
continue să te rănească. E moartă, Edward. Tonul îi deveni 


mai blând. Renunţă la ea. 

Cu un gest tandru, se apropie de el şi îi dădu lao 
parte părul de pe frunte. Acum nu mai era nici urmă de 
mânie exasperată în trăsăturile ei elegante, doar o 
profundă grijă maternă şi mâhnire. 

— Am renunţat. 

Se retrase din faţa ei până când ea nu îl mai putu 
ajunge. Augusta îşi lăsă mâna să îi cadă pe lângă corp. 
Edward îşi dădu seama că o rănise, dar nu se putuse 
abţine. 

— Katherine nu e Jane, repetă Augusta, mai ferm de 
data asta. Şi totuşi, eşti îndrăgostit de fata asta şi o iubeşti 
la fel cum ai iubit-o pe Jane, iar asta te înspăimântă, fiindcă 
ţi-e teamă că te va răni la fel de tare. 

— Nu sunt îndrăgostit de ea, îi aruncă el, brutal şi 
nestăpânit. Nu am să mai iubesc niciodată vreo femeie, nici 
măcar pe ea. 

Ca pentru a-l sfida, Augusta îl fixă cu o privire 
neclintită. 

— Dacă inima ta e cu adevărat împietrită, atunci aşa 
să fie - dar Kate nu merită să fie pedepsită pentru păcatele 
altei femei. Ea merită să fie fericită. Chipul i se întristă. 
Dacă nu cu tine, atunci cu altcineva. Fie o faci a ta, fie 
renunţi la ea. 

Întreaga furie, chinul şi umilinţa stârnite de refuzul lui 
Kate ieşiră la suprafaţă. 

— Şi cum anume să fac asta, se forţă el să spună 
scrâşnind din dinţi, când afurisita de femeie a refuzat să 
devină soţia mea, dar suntem legaţi prin contractul de 
tutelă? 

Augusta încremeni. Apoi clipi o singură dată. 

— Poftim? 

— l-am cerut să devină soţia mea, iar ea m-a refuzat, 
spuse el calm, însă fiecare cuvânt îi sfâşie inima când 
admise că fata nu-l dorea de soţ. Refuzul ei îl rănise cu 


aceeaşi intensitate şi durere precum glonţul care îi 
străpunsese umărul. Am impresia că vrea să fie eliberată, 
dar nici măcar asta nu pot să-i ofer, fiindcă, conform legii, 
sunt răspunzător pentru ea până se căsătoreşte, ceea ce ea 
jură că nu va face niciodată. Râse amar. Suntem 
blestemaţi, cum ai da-o. 

Mătuşa lui se uită la el, nevenindu-i să creadă, apoi o 
expresie de milă îi îndulci chipul. 

— O, Edward, habar nu am avut... şopti ea, cu ochii 
scânteindu-i de dezamăgire. Credeam că voi doi sunteţi 
încă furioşi unul pe altul. 

El chiar era furios pe Kate, şi orice gând nepoftit 
despre ea îi sfâşia pieptul, chinuindu-l cu o exasperare 
inutilă şi agonizantă. Işi dorise ca ea să fie diferită de restul 
femeilor, crezuse că în sfârşit găsise în ea pe cineva în care 
să poată avea încredere şi pe care să o poată primi în viaţa 
lui, să o facă soţia lui şi mama copiilor lui. 

Insă ea se dovedise a fi exact ca Jane - o altă femeie 
care nu îl iubea suficient cât să se mărite cu el. Cu diferenţa 
că, de data asta, când putea să ofere şi titlul de ducesă 
odată cu inelul, ea îl refuzase afectată tocmai fiindcă nu 
voia să devină ducesă. 

Ar fi râs de ironia întregii situaţii, dacă nu i-ar fi 
mistuit inima de durere. 

— Dar de ce? Sprâncenele Augustei se încreţiră într-o 
expresie de nedumerire. Fata te iubeşte. Asta e limpede ca 
lumina zilei de fiecare dată când îţi aruncă o privire... 

— Dar iubeşte medicina mai mult. Respiră zgomotos, 
lăsându-şi umerii să cadă, şi îi explică: Nu poate fi şi 
ducesă, şi doctor în acelaşi timp. Ştii asta. 

— Nu, trebuie să fie ceva mai mult de atât la mijloc. 
Mult mai mult. Işi puse mâna pe braţul lui şi îi porunci cu 
fermitate: Trebuie s-o întrebi din nou, Edward, iar de data 
asta nu o lăsa să te refuze cu o scuză atât de falsă. 

El clătină din cap. 


— Augusta... 

— Întreab-o din nou, îl îndemnă ea. Apoi se apropie de 
el şi se ridică pe vârfuri pentru a-l săruta pe tâmplă. 

Fără să vrea, Edward se supuse, plecându-şi capul. 

— Fă-o pentru mine, dragul meu băiat. 

Cu o ultimă atingere pe obraz şi cu ochii scânteindu-i 
de lacrimi, ieşi maiestuoasă din încăpere. 

Edward oftă şi îşi mai turnă un pahar de whisky. „Fă-o 
a ta sau renunţă la ea.” Râse caustic. Era exact ceea ce 
încercase să facă încă din prima clipă când o întâlnise. 

Îşi trecu îmbufnat o mână prin păr. Nu se aşteptase 
nicio clipă ca ea să îi refuze cererea în căsătorie, nu după 
ce străbătuse călare jumătate de ţară pentru a veni să-l 
îngrijească şi să-l readucă la viaţă, nu după felul în care 
vibrase în braţele lui. Şi totuşi... 

Se încruntă. Era oare posibil ca Augusta să aibă 
dreptate? În mod cert, medicina era unul dintre motivele 
refuzului ei. Dar nici măcar nu încercase să negocieze un 
compromis, iar dacă învățase ceva despre Katherine 
Benton era că, spre marea lui nemulţumire, femeia voia să 
negocieze totul. Totul. Ar fi trebuit să încerce să negocieze 
şi acest aspect. 

Însă nu o făcuse. Pur şi simplu îl refuzase. lar această 
reacţie nu era deloc tipică pentru drăcoaica pe care o 
cunoştea el. 

Punând jos paharul neatins, ieşi cu paşi mari din 
camera de lucru şi traversă casa, urcând scările câte trei 
odată pentru a ajunge la dormitoarele familiei din aripa de 
vest. 

Uşa lui Kate era deschisă. Când se opri în prag, ea 
stătea la măsuţa de toaletă în timp ce camerista îi făcea 
ultimele retuşuri la coafură. Il văzu în oglindă şi îi aruncă o 
privire circumspectă. Edward nu îi putea reproşa acea 
atitudine bănuitoare. Nu se simţea nici el prea demn de 
încredere în ultima vreme. 


— Excelenţă. 

Văzându-l, Mary făcu o reverență. 

— Am nevoie de un moment între patru ochi cu 
domnişoara Benton. 

Kate ridică bărbia cu un aer sfidător. 

— Mary, te rog să rămâi. 

Tânăra cameristă se uită nesigură când la stăpâna ei, 
când la stăpân, muşcându-şi buza de jos. 

Edward o ţintui cu privirea. 

— Pleacă. 

— Da, domnule! 

Mary fugi din cameră, încă strângând în mâini peria 
de păr. 

Cu ochii scânteindu-i mânioşi şi dezaprobatori în 
oglindă, Kate puse jos pieptenii pe care îi avea în mână. 

— Edward, nu poţi să-i porunceşti pur şi simplu... 

Fără a-şi desprinde ochii de pe reflexia ei, Edward 
închise uşa dintr-o singură apăsare cu mâna. 

Kate tresări, o expresie de nelinişte trecându-i 
fulgerător peste chip înainte de a o înlocui cu o încruntare 
iritată. 

— Fie deschizi uşa, fie o chemi înapoi pe Mary. Avem 
nevoie de companie... 

Edward trase zăvorul. 

Kate ezită doar o fracțiune de secundă, apoi se ridică 
indignată în picioare. 

El aproape zâmbi la felul în care îi amintea de 
Augusta şi de aerul ei imperial, având aceeaşi expresie de 
aroganță regală... până când Kate se întoarse spre el, iar 
Edward fu izbit în plin de felul cum arăta în rochia ei de bal 
din mătase, în nuanţa de albastru a casei Westover, cu 
diamante şi safire scânteindu-i la gât şi urechi. De data asta 
nu arăta nici ca un înger, nici ca o fetişcană de la ţară, cu 
pretenţii de doctor. Nici măcar ca femeia care reuşea 
simultan să îl înfurie şi să îl excite până îşi pierdea minţile. 


Arăta ca o ducesă. 

Era tulburător de frumoasă şi nu doar în rochia aceea. 
O văzuse murdară şi plină de noroi, în rochii vechi care nu 
erau chiar mărimea ei, şi odată chiar şi în halatul de casă. O 
văzuse cu pielea încreţită de somn, în dimineaţa aceea de 
după furtună, când se trezise în braţele lui. Oricât ar fi vrut 
să o nege, atracţia pe care o simţea faţă de ea mergea 
dincolo de frumuseţea ei exterioară. Ori de câte ori se afla 
lângă ea, chiar şi în mijlocul unei ciondăneli furioase, se 
simţea viu. Şi pentru prima dată simţea că viaţa lui conta 
cu adevărat, că existenţa lui însemna şi altceva decât a fi 
pe locul doi după Stephen. 

Se uită lung la ea, ochii lui negri încercând să 
găsească un loc în care să o poată privi fără a i se face 
pielea de găină sub imperiul dorinţei. Sfinte Lucifer! Fu luat 
complet prin surprindere de focul lichid care-i străbătea şira 
spinării la vederea ei, de dorinţa mistuitoare din pieptul lui 
de a o lua în braţe. Inima îi bubui cu o durere surdă când 
revăzu cu ochii minţii o imagine sfâşietoare cu tot ce 
pierduse prin refuzul ei e a se căsători cu el. 

— Edward, spuse ea încordată, deschide uşa. 

— Nu. 

Cu un oftat de suferinţă îndelungată, indicând că ştia 
că nu avea să cedeze până nu obținea ceea ce venise să 
obţină, Kate îşi încrucişă iritată braţele. Ceea ce se dovedi a 
fi o greşeală, căci nu făcu decât să îi atragă atenţia asupra 
decolteului generos şi a părţii de sus a sânilor ei. 

— Ei bine, insistă ea, ce doreşti? 

— Pe tine. 

Kate făcu ochi mari. Nu era răspunsul la care se 
aşteptase, dar exact ceea ce îşi dorea el - o voia pe Kate, 
trup şi suflet, aparţinându-i doar lui, punându-şi viaţa în 
mâinile lui. 

Traversă încet încăperea, apropiindu-se de ea, dar, 
spre lauda ei, Kate nu se retrase. In schimb rămase fermă 


pe poziţii, privindu-l cu ochii îngustaţi. 

— Incetează cu jocurile, Edward! 

— Sunt cât se poate de serios. 

— Nu voi... 

— De ce, Katherine? vru el să ştie, trecând direct la 
subiect. 

Ea înţelese la ce se referea întrebarea lui şi îşi lăsă 
umerii să cadă. 

— Ţi-am zis. Nu voi renunţa la medicina mea. E nevoie 
de mine la Brambly. 

— lar eu te vreau lângă mine. 

Făcu încă un pas spre ea şi mai mult o simţi decât o 
auzi când ei i se tăie respiraţia în faţa insistenţei lui. 

Kate îşi întoarse capul, neîndrăznind să îl privească. 

— Nu mă poţi face să mă răzgândesc, Edward. 

— De asta m-ai ţinut departe de patul tău? Ajunsese 
suficient de aproape acum cât să îi poată murmura la 
ureche reproşul calm, şi să simtă fiorul care o străbătu 
drept răspuns. Ţi-a fost teamă că te voi seduce şi te voi 
convinge să te căsătoreşti cu mine? 

— Nu, spuse ea, însă pe un ton deloc convingător, iar 
tremurul din voce îi contrazise complet răspunsul. 

Exact acesta fusese motivul, iar Edward o ştia. 
Trecuse mai bine de o săptămână de la ultima lor întâlnire 
intimă, iar felul în care Kate închise ochii, ca şi cum ar fi 
încercat să îi impună trupului ei să se retragă din faţa lui, 
chiar în timp ce se înclina către el, îi arătă că simţise 
absenţa lui la fel de intens ca el pe a ei. 

— Ne dorim unul pe celălalt, Kate. Când îşi puse 
mâinile pe umerii ei, apoi cobori cu mângâieri uşoare pe 
braţele ei dezgolite, pielea i se făcu de găină peste tot unde 
o atingea... Uluitor. Nu avem niciun motiv să nu ne 
căsătorim, bucurându-ne de această plăcere oricând dorim 
noi. 

— Asta nu contează... 


— Ba contează. Un zâmbet îi înflori pe buze văzând 
cât era de încăpăţânată. O altă mângâiere uşoară ca fulgul, 
de data asta urcându-i pe braţe, trecând delicat cu 
degetele mari peste lateralul sânilor ei în timp ce mâinile îi 
alunecară în sus. Ea suspină atât de încet, încât aproape nu 
o auzi, iar mădularul îi zvâcni, începând deja să se 
întărească sub efectul plăcerii dureroase a excitaţiei. E o 
parte importantă în căsnicie, după părerea mea. 

— Eu nu... 

Gemând, Edward îi apăsă trupul moale de al lui şi o 
sărută grăbit şi pasional, iar ea se topi fără vlagă în braţele 
lui, agăţându-se de vesta lui şi prinzând-o în pumni pentru 
a-l trage imposibil de aproape. 

Reacţia ei îi stârni un val de adrenalină, pompându-i 
în vene cu fiecare bătaie sălbatică a inimii lui. Cunoştea 
acel sentiment - acelaşi sentiment pe care îl trăia 
întotdeauna când era cu ea, din prima clipă când o văzuse. 
Se simţea viu. 

— Nicio altă femeie nu a făcut cu mine ceea ce ai 
făcut tu. 

Işi desprinse gura de pe a ei şi o muşcă uşor de 
bărbie. Voia să devoreze fiecare centimetru din ea, iar 
frustrarea de a fi fost ţinut cu forţa departe de ea nu făcea 
decât să îi intensifice nevoia urgentă de a o poseda. 

— Ce? Ce-am făcut? se bâlbâi ea, deşi în clipa aceea 
Edward nu şi-ar fi putut da seama dacă tremura pentru că 
tocmai îl auzise mărturisindu-şi sentimentele sau de la felul 
în care limba lui îi invadase urechea. 

— M-ai făcut să te doresc cu atâta disperare. 

Îşi înfipse dinţii în lobul urechii ei, iar când simţi 
geamătul ei străbătându-l din cap până în picioare, se întări 
instantaneu. 

Kate îşi încolăci braţele în jurul gâtului lui, dar chiar şi 
când îşi înfipse unghiile în muşchii lui tari, avu grijă să evite 
locul sensibil de pe umărul lui în care fusese sfârtecat de 


glonţ. lar atenţia ei îl făcu să fie chiar mai disperat s-o aibă. 

Mâinile îi alunecară pe spatele ei şi îi desfăcu în grabă 
copcile rochiei. Rochia era prea mulată pe corp şi cu 
decolteu prea adânc pentru a permite purtarea de desuuri. 
Neavând nimic între piele şi rochie, Edward îi cobori 
corsajul de mătase până la talie şi şi se aplecă să-i lingă 
sfârcul. Ea gemu, trecându-şi degetele prin părul lui şi 
arcuindu-se spre el, trăgându-i capul mai aproape de ea, 
împingându-şi sânul mai adânc în gura lui, în timp ce el i-l 
sugea lacom. 

— Te doresc să-mi fii soţie, Kate. 

Îşi mută gura la celălalt sân, iar palmele îi coborâră 
pentru a-i prinde fesele. 

— Îţi doreşti să mă controlezi, îl corectă ea, cu 
respiraţia întretăiată. 

În pofida cuvintelor ei, un geamăt surd de dorinţă îi 
scăpă de pe buze, iar Edward zâmbi drăceşte. Kate îl dorea 
la fel de mult cum o dorea şi el, chiar dacă refuza să se 
mărite cu el. 

— Da. 

O ridică în braţe, apăsându-şi mădularul întărit pe 
pântecele ei, pentru a nu-i lăsa loc de îndoială despre cât 
de mult o dorea. Cât de mult voia ca ea să se abandoneze 
în mâinile lui, renunțând complet la control. 

Kate se crispă, mâinile ei desprinzându-se de pe vesta 
lui, şi se dădu în spate, ridicând privirea spre ochii lui. 
Chipul i se întunecă de tristeţe, iar imaginea îl străpunse pe 
Edward ca lama unui cuţit. 

— Nu pot... Nu pot să te las să faci asta, şopti ea. 
Edward... nu. 

Frustrarea lui ajungând la limită, îi întoarse spatele cu 
o înjurătură şi dădu să plece. Răsucindu-se pe călcâie, se 
opri la jumătate de cameră distanţă, nefiind prea sigur în 
acel moment că era capabil să se abţină să nu sară din nou 
pe ea, în încercarea de a o seduce şi a o face să se 


răzgândească. 

A naibii femeie!  Încăpăţânată, îndărătnică - 
Dumnezeule mare, războiul împotriva francezilor fusese 
mai uşor de câştigat decât războiul împotriva ei! 

Kate îşi ridică rochia. 

— Edward, te rog să înţelegi. Ridică bărbia, în ciuda 
lacrimilor care-i scânteiau în ochi. Era la fel de supărată şi 
de tulburată ca el, dar micuța drăcoaică refuza să o 
recunoască. Nu pot... Adică nu vreau să renunţ la 
activităţile mele medicale. 

EI îi studie chipul prin ochii îngustaţi, citindu-i emoţiile 
şi străfulgerarea de vinovăţie din privire, felul în care îşi 
muşcă buza de jos - Augusta avusese dreptate. Medicina 
nu era singurul motiv pentru care îl refuza. 

Ei bine, dacă micuța drăcoaică insista să susţină că 
vocaţia ei de doctor era ceea ce o împiedica să se mărite cu 
el, atunci avea să îi ofere exact ceea ce îşi dorea şi să îi 
demaşte cacealmaua. 

— Prea bine. Apropiindu-se încet, îi zâmbi sfidător, iar 
chipul ei fu cuprins de spaimă la vederea transformării lui 
bruşte. Dacă te căsătoreşti cu mine, poţi continua să 
practici medicina. Nu va trebui să renunţi să-i mai ajuţi pe 
cei bolnavi. 

— Poftim? 

Chipul îi deveni alb ca varul. 

— În calitate de ducesă, va trebui să respecţi anumite 
norme de conduită, deci nu vei mai putea fugi călare prin 
furtună, în toiul nopţii, pentru a moşi copii. Voia ca ea să 
înţeleagă limpede termenii pe care i-i oferea, fiindcă îşi 
dorea nu doar să-i fie soţie, ci şi să o ştie fericită. Dar poţi 
să angajezi un doctor pentru satul tău şi să îi supraveghezi 
activitatea, şi nu văd niciun motiv pentru care nu ai putea 
sponsoriza un spital. Nu am să te mint - înalta societate nu 
îţi va face viaţa uşoară. Dar e singura modalitate prin care 
poţi avea şi una, şi alta. Când ea se mulţumi să îl privească 


mută, Edward arcui o sprânceană. Îţi propun un compromis, 
Kate - parţial ducesă, parţial doctor. Asta e ceea ce ţi-ai 
dorit, nu? Să te căsătoreşti doar dacă îţi poţi continua 
activitatea medicală. 

Când buzele ei se întredeschiseră delicat într-o 
expresie năucită, nevenindu-i să creadă, Edward îi văzu 
gândurile alergându-i nebuneşte prin minte, îi văzu mâna 
ridicându-se şi apăsându-se peste inima ei, iar ochii i se 
întunecară de suferinţă... 

— Nu, şopti ea. 

Acel unic cuvânt îi străpunse pieptul ca un cuţit, 
lovindu-l atât de dureros, încât îl sili să facă un pas în spate. 

— Pe toţi dracii, Kate! De ce nu? 

Atunci ea îi şopti adevărul sfâşietor, cuvintele 
zburându-i de pe buze într-o singură răsuflare chinuită. 

— Fiindcă nu mă iubeşti. 

Edward înlemni şi se holbă la ea. /ubire. Despre asta 
era vorba? 

Bineînţeles că nu o iubea. Ţinea la ea - era dispus să 
recunoască acest lucru, la fel cum ar fi recunoscut şi că 
întunericul care aproape îl înghiţise în ultimii zece ani se 
risipise acum, înlocuit de o pace calmă cum nu mai 
cunoscuse vreodată. Şi totuşi, în toată viaţa lui nu îşi 
declarase iubirea decât în faţa unei singure femei, iar 
aceasta îl trădase, respingându-i nu doar iubirea, ci şi tot 
ceea ce era el ca bărbat şi tot ceea ce devenise prin atât de 
multă muncă. lar el aproape plătise cu viaţa pentru acea 
greşeală, îşi dorise să moară. La naiba, se străauise din 
răsputeri să moară! Şi aproape reuşise. 

Kate nu era Jane, ştia acest lucru. Avea încredere în 
ea, o dorea, îi plăcea să fie cu ea... dar nu avea să se mai 
expună niciodată riscului de a fi rănit aşa cum îl rănise Jane. 

Clătină din cap. l-ar fi oferit o căsnicie şi o familie 
împreună, copii şi continuarea activităţilor ei medicale. Ar fi 
protejat-o şi ar fi avut grijă de ea, răsfăţând-o cu tot luxul 


pe care ar fi putut să i-l cumpere cu bani, creând cea mai 
bună viaţă posibilă pentru ea. 

Dar nu ar fi iubit-o niciodată. 

— Ţin la tine, Kate, spuse el şi văzu o dezamăgire 
cruntă aşternându-i-se pentru o clipă pe chip. Nu era ceea 
ce îşi dorea ea să audă, dar era tot ce era el dispus să îi 
ofere ca surogat pentru iubirea pe care nu-şi permitea să o 
simtă. Şi te vreau lângă mine pentru că mă faci fericit. Voi fi 
un soţ generos şi un tată bun pentru copiii noştri. O prinse 
de bărbie şi îi ridică faţa pentru a o privi în ochi. Ai 
încredere în mine? 

Ea încuviinţă din cap, însă tristeţea fără margini pe 
care o văzu în ochii ei îi frânse inima. 

— Atunci acceptă asta ca fiind suficient. 

Ea clătină din cap şi repetă: 

— Nu mă iubeşti. 

Pe toți dracii! De ce îi cerea să o iubească, dacă nici 
ea nu simţea acest lucru? Răsuflă zgomotos, dând frâu liber 
frustrării: 

— Nici tu nu mă iubeşti! 

Preţ de o clipă de agonie, ea nu spuse nimic... apoi 
şopti cu răsuflarea tăiată: 

— Ba da. 

Edward văzu fiorul de durere care o străbătu, îi văzu 
ochii scânteind sub povara lacrimilor strânse în ei, văzu 
expresia de abandon deplin şi de deznădejde de pe chipul 
ei frumos... Şi rămase fără aer în plămâni. 

Hristoase! 

Kate era îndrăgostită de el. 


* 


Ea îi văzu trupul încremenind şi ochii lui întunecaţi 
uitându-se la ea, nevenindu-i să creadă. Preţ de câteva 
clipe, niciunul din ei nu spuse nimic, niciunul din ei nu se 


clinti. Kate îşi numără răsuflările, aşteptând ca el să-i 
răspundă. Să-i spună că o iubea şi el. Sau să-i spună ceva... 
orice. 

Când el nu o făcu, Kate îşi feri privirea şi se forţă să 
ridice din umeri, rugându-se să aibă puterea de a nu ceda 
nervos în faţa lui. O, era aşa o neghioabă! Bineînţeles că nu 
o iubea. De ce ar fi făcut-o? Doar fiindcă aşa îşi dorea ea, 
ca o dorinţă pusă într-o noapte înstelată... Ce prostie, ce 
prostie! Întregul trup îi pulsa dureros. Sfâşietor de dureros! 
Atât de tare, încât nu mai putea respira şi fiecare bătaie a 
inimii îi părea o lovitură de ciocan în piept. Nu îşi imaginase 
vreodată că cineva ar fi putut să o rănească atât de tare 
prin simplul fapt de a nu spune nimic. 

Forţându-se să respire, se îndepărtă de el, netezindu- 
şi cu mâini tremurătoare partea din faţă a rochiei, sub 
pretextul de a-i îndrepta cutele. 

—E în regulă dacă nu simţi la fel, şopti ea, 
neîndrăznind să-l privească. Ştiu că tu nu mă iubeşti şi nici 
nu mă aştept la asta. 

— Kate, şopti el în cele din urmă, dar nimic altceva nu 
i se desprinse de pe buzele uluite. 

Ea închise strâns ochii în faţa tăcerii lui, dar, la drept 
vorbind, ce altceva ar fi putut să spună în afară de a minţi, 
mărturisind sentimente pe care nu le nutrea faţă de ea? 
Voia să o ia de soţie, să îi ofere o familie şi copii, să o 
protejeze şi să aibă grijă de ea. Orice femeie ar fi fost 
încântată să i se propună aşa ceva. 

Dar nu era suficient pentru ea. Şi nu ar fi fost 
vreodată. 

Inspiră tremurător şi îi mărturisi: 

— Părinţii mei au fost obligaţi să se căsătorească - 
mama mea rămăsese grea, înţelegi. Preţ de o clipă îşi 
sprijini mâna pe abdomen, apoi o lăsă să cadă, 
neîndrăznind să spere la minunatul miracol de a avea 
copilaşul lui Edward în pântecele ei. Ea l-a iubit pe tatăl 


meu până la ultima suflare. Se cutremură în faţa amintirilor 
dureroase, vocea ei devenind şovăitoare. Dar el nu a iubit-o 
niciodată şi i-a făcut viaţa un iad. A furat de la ea, i-a spus 
lucruri atât de pline de ură, i-a făcut reproşuri atât de 
oribile... 

Îşi apăsă degetele peste gură. 

Edward veni în spatele ei şi o atinse pe braţ şi, de 
data asta, atingerea degetelor lui calde nici nu o alină, nici 
nu o excită, ci o săgetă până în străfundurile inimii. 

— Katherine, eu nu sunt ca tatăl tău. 

Ea clătină din cap, neştiind cum să îl facă să 
înţeleagă. 

— Viaţa unei femei măritate nu îi mai aparţine ei. Tot 
ceea ce posedă şi tot ceea ce face depinde de îngăduinţa 
soţului ei. Dacă soţul ei nu o iubeşte, însă ea îl iubeşte pe 
el... Se sufocă, lăsând să-i scape un hohot mic de plâns. 
Aproape a distrus-o pe mama, Edward. Eu refuz să trăiesc o 
astfel de viaţă. _ 

— Eu nu am să te rănesc niciodată. Işi petrecu braţele 
în jurul ei şi o trase blând la pieptul lui. Ce pot să fac ca să 
te conving? 

„lubeşte-mă.” Dar nu o iubea, şi nu era sigură dacă ar 
fi putut să o iubească vreodată. 

Se retrase încet din braţele lui şi, din fericire, el îi 
dădu voie să plece fără a se împotrivi. 

— Dacă nu poţi să mă iubeşti, atunci nu voi fi soţia ta, 
Edward. 

— Kate, spuse el, numele ei răsunând chinuit şi 
răguşit, te rog. 

Ea clătină din cap, lacrimile fierbinţi care îi înţepau 
ochii împiedicând-o să mai spună ceva. Dar, la drept 
vorbind, ce altceva ar mai fi fost de spus, în afară de o 
declaraţie de iubire pe care el nu i-ar fi făcut-o niciodată? 

Din clipa în care îl cunoscuse, Edward îi dăduse lumea 
peste cap în asemenea hal, încât nu mai putea deosebi 


susul de jos, faţa de spate, totul învolburându-se în mintea 
ei. li provocase atâta suferinţă şi chin, atât de multă furie, 
dar îi dezvăluise şi tandreţea şi vulnerabilitatea din el, 
bunătatea şi loialitatea care o făcuseră să se 
îndrăgostească de el. Chiar şi atunci când o alungase în 
ţinuturile mlăştinoase, o exilase într-o încercare de a se 
proteja pe el însuşi, pentru a nu-şi lăsa propria inimă să se 
frângă. Ea îl iertase pentru acest lucru şi acceptase 
motivele pentru care o făcuse, ştiind că nu avea să o mai 
facă vreodată... 

Dar nu putea accepta să nu fie iubită. 

— Cred că ar trebui să pleci acum, spuse ea pe cât de 
ferm îi permitea vocea tremurătoare. 

El dădu din cap încet, însă gestul lui hotărât nu reuşi 
să ascundă de ochii ei angoasa ce îi trecu pentru o clipă 
peste chip, atât de rapid încât nimeni altcineva nu ar fi 
observat-o. 

Insă ea o văzu. Ajunsese să îl cunoască atât de bine, 
încât acum nu-şi mai putea ascunde de ea nicio emoție în 
spatele acelei măşti de stoicism exersat pe care o purta în 
faţa lumii. Nefericirea din sufletul lui era la fel de intensă 
precum cea care se învolbura în ea, dar nu avea ce să îi 
facă. Nu se putea forţa s-o iubească, la fel cum ea nu se 
putea forţa să nu-l mai iubească. 

— Vino încoace, îi porunci el încet. 

Buzele ei se întredeschiseră de uimire şi clipi repede 
de câteva ori pentru a-şi limpezi ochii. 

— Poftim? 

— Trebuie să-ţi închei rochia, îi explică el. 

— Oh! Era dezamăgită, descoperind că i se refuza 
această ultimă ocazie de a fi în braţele lui, dar găsi cumva 
forţa de a şopti: Desigur. 

Când Kate se întoarse cu spatele el se încruntă şi 
începu să-i aranjeze rochia, ascunzând orice urme ale 
faptului că o dezgolise până la brâu şi o sărutase. Căldura 


degetelor lui atât de aproape de pielea ei era o adevărată 
tortură, dar slavă Domnului că avu grijă să nu îşi lase 
degetele să o atingă accidental, până îi închise şi ultimele 
dintre copcile minuscule ale rochiei. Nu ar fi putut suporta. 

Când termină să îi aranjeze rochia, Kate se întoarse 
fără un cuvânt la măsuţa ei de toaletă şi luă pieptenii pe 
care îi avusese în mână când dăduse el buzna înăuntru. De 
îndată ce o văzu aşezată, Edward îşi îndreptă umerii, 
inspiră adânc şi deschise uşa. 

Mary aştepta afară, pe coridor, şi se întoarse în grabă 
la Kate să îi termine coafura, ca şi cum nu ar fi fost deloc 
întrerupte, ignorându-l complet pe Edward acum şi 
concentrându-se pe părul lui Kate, vizibil mai înspăimântată 
de gândul că Kate ar fi putut apărea în faţa Augustei cu 
buclele în dezordine, decât de orice faptă necwviincioasă 
care s-ar fi putut petrece între ei. 

Când Edward ieşi pe hol şi se opri să se uite peste 
umăr, ochii lui Kate îi găsiră pe ai lui în oglindă şi îi susţinu 
privirea doar pentru o clipă, înainte de a şi-o feri, neputând 
să suporte furia şi durerea pe care le văzu în el. 

— Vrei te rog să închizi uşa, Mary? 

— Da, domnişoară. 

Camerista ezită, văzând că Edward încă zăbovea pe 
coridor, apoi îşi muşcă buza în semn de scuze mute şi 
închise uşa. 

Mary se întinse şi îi luă pieptenii din mâini, apoi lucră 
în tăcere preţ de câteva minute, fixând şi ultimele agrafe la 
locul lor. judecând după cum se purta micuța cameristă, 
evitând s-o privească în ochi, Kate îşi dădu seama că 
bănuia ceva... dar era prea bună la suflet pentru a face 
vreun comentariu sau a-i arăta că îi era milă de ea. 

— Perfect. Kate făcu apel la întreaga ei tărie 
sufletească şi se forţă să zâmbească. Vrei te rog să cobori 
şi să îi spui contesei că voi avea nevoie de alte câteva 
minute? 


— Da, domnişoară. 

Mary plecă în grabă, uşa închizându-se în urma ei cu 
un clinchet discret. 

Rămasă singură, Kate se privi în oglindă. Preţ de o 
clipă nu se recunoscu. Femeia din oglindă era îmbrăcată 
atât de elegant, în mătăsuri şi pietre preţioase, cu părul 
pieptănat într-o coafură superbă şi scânteietoare. Avea un 
aer regal. Şi era frumoasă - în afară de faptul că plângea, 
lacrimile rostogolindu-i-se pe obrajii palizi. Arăta atât de 
tristă, atât de îndurerată, ca şi cum şi-ar fi jelit propria 
moarte. Cel puţin Kate nu fu nevoită să se privească prea 
mult timp, fiindcă propriii ochi i se înceţoşaseră atât de 
tare, încât nu mai vedea nimic cu ei. 

Se terminase. Întreaga fericire pe care o cunoscuse cu 
Edward, toată bucuria pe care o simţise în braţele lui, toate 
posibilităţile minunate de a avea un viitor cu el... Toate 
acestea se sfârşiseră. 

Închise strâns ochii, încercând să se apere de durerea 
agonizantă, şi găsi cumva forţa de a-şi ţine în frâu lacrimile, 
chiar dacă nu şi suferinţa. Şi era o suferinţă reală, căci îşi 
plângea acum viitorul pierdut cu Edward cu la fel de multă 
durere cum plânsese când îşi pierduse mama. 

O, fusese atât de neghioabă! Cum putuse vreodată să 
spere... dar nu mai exista nicio speranţă acum. Să iubească 
un bărbat care nu o iubea la rândul lui, nici măcar acum, 
după ce se dezvăluiseră atât de vulnerabili unul faţă de 
celălalt - suferinţa era sfâşietoare, iar dacă ar fi continuat 
astfel, ar fi sfârşit prin a-şi distruge viaţa, aşa cum şi-o 
distrusese şi mama ei. 

Edward nu avea s-o iubească niciodată, iar ea nu mai 
putea să rămână acolo. Trebuia să plece. Să se întoarcă la 
Brambly, la viaţa şi la munca ei, îngrijindu-şi servitorii şi 
sătenii, şi să găsească o cale de a merge mai departe, ca şi 
cum nu l-ar fi cunoscut niciodată. Şi să reuşească, într-un 
fel sau altul, să găsească împlinire într-o astfel de viaţă. 


În seara aceea urma să meargă la bal şi să se 
pretindă că totul era în regulă. li datora Augustei să îşi facă 
debutul ca la carte, şi ţinea prea mult la contesă pentru a 
nu-i oferi această noapte în care să o prezinte ca pupila lui 
Edward, restabilind reputaţia numelui de Westover. 

lar mâine avea să se poată întoarce la Brambly, însă 
nu urma să mai fie niciodată cu Edward. Avea să se simtă 
suficient răsplătită la gândul că îşi dăduse inima pentru a-şi 
asigura libertatea? 

În spatele ei uşa se deschise, iar Kate auzi nu paşii 
uşori ai lui Mary, ci călcătura apăsată a unui bărbat. Işi 
înghiţi lacrimile, zguduită de un nou val de durere. 

Edward. Se întorsese cel mai probabil pentru a 
încerca pentru ultima dată să o convingă să se 
răzgândească, poate chiar să o seducă pentru a-i înfrânge 
rezistenţa şi a o face să accepte să devină soţia lui. In 
pofida spaimei ce o mistuia, fu năpădită de un val de 
căldură. Aşa cum urma să se întâmple întotdeauna cu acest 
bărbat. Avea să îl iubească mereu, chiar dacă el nu avea să 
o iubească niciodată. 

Inspirând adânc, rugându-se să aibă tăria de a-l 
refuza pentru ultima dată, îşi şterse ochii şi se întoarse. 

— Edward, te rog... 

O palmă se închise peste gura ei când ţipă. 


* 


Edward coborî furtunos scările şi se întoarse în 
camera lui de lucru, căutând oaza de linişte pe care i-o 
oferea de regulă încăperea, dar în seara aceea nu reuşi să 
se adăpostească din calea nemulțumirii care se învolbura în 
el, încleştându-i măruntaiele, nici să fugă de tunetul inimii 
lui, care încă bătea furios după întâlnirea cu Kate. 

Se întinse spre tava aşezată în colţul mesei de scris ca 
să-şi pună un pahar de whisky. Mâna îi tremură când turnă 


lichidul în pahar. Dar nici măcar când dădu pe gât toată 
băutura dintr-o singură înghiţitură, savurând senzaţia de 
arsură în gâtlej, nu reuşi să se scuture de emotia care îl 
măcina. Aşa că îşi turnă un al doilea pahar şi găsi la fel de 
puţină consolare în el. 

Trecându-şi o mână prin păr, se strădui să îşi înăbuşe 
tremurul şi senzaţia copleşitoare de gol care ameninţa să-l 
mistuie. O pierduse. Acum dispăruse pentru totdeauna din 
viaţa lui şi nu avea ce să mai facă în această privinţă. 

Îşi turnă din nou whisky în pahar, hotărât să bea până 
uita de el. 

Thomas Matteson sosise deja pentru a le escorta pe 
Augusta şi pe Kate la bal - când ieşise din camera lui Kate 
văzuse pe geam trăsura marchizului aşteptând pe alee. In 
curând urmau să se strângă toţi trei în salonul de la capătul 
holului, bucurându-se de un scurt răgaz de conversaţie 
liniştită şi de un pahar de vin de Madeira înainte de a 
merge la bal. În calitate de duce şi gazdă, şi fiind tutorele 
afurisitei femei, în noaptea când aceasta îşi făcea oficial 
debutul în societate, ar fi trebuit să fie şi el acolo cu ei. Pe 
toţi dracii, ar fi trebuit măcar să iasă în întâmpinarea lui 
Thomas! 

Dar nu se putea forţa să li se alăture, nu putea să se 
prefacă în faţa lui Thomas şi a Augustei că nu fusese sfâşiat 
de refuzul lui Kate. Chiar şi acum avea întipărită în minte 
imaginea lui Kate stând acolo în rochia ei de bal, arătând 
perfect în largul ei în rolul de ducesă, mărturisindu-i cu 
genele înlăcrimate că îl iubea. 

— Fir-ar al dracului! Aruncă paharul în cămin, 
făcându-l să se spargă într-o ploaie de cristal şi flăcări. 

La ce naiba se aşteptase? Ca el să-şi declare iubirea 
eternă precum un flăcăiandru naiv care încă nu cunoscuse 
pe propria piele durerea şi problemele provocate de 
dragoste? Ca el să redevină vulnerabil, expunându-se din 
nou riscului de a fi rănit de o femeie, şi în special de ea? 


Nu se îndoia de sentimentele ei. Pentru numele lui 
Dumnezeu, străbătuse călare o jumătate de ţară pentru a-i 
salva viaţa! lar felul în care i se oferise, atât de sincer şi cu 
atâta vulnerabilitate şi pasiune, cu câtă tandrete îl sărutase 
apoi... ei bine, nu ar fi putut să mimeze acele lucruri. 
Acesta era singurul aspect în privinţa căruia era sigur. 

O dorise cu atâta disperare în noaptea aceea, în 
căsuţa paznicului, în noaptea care marcase începutul 
întregii poveşti - şi încă o dorea, mai mult decât dorise 
orice altă femeie în toată viaţa lui. Chiar mai mult decât pe 
Jane. Dar dacă l-ar fi interesat doar să îşi satisfacă poftele 
carnale, s-ar fi plictisit deja de ea şi ar fi lăsat-o în urmă 
fără ezitare. 

Desigur, nu erau doar pofte carnale. Era tot ceea ce 
ţinea de ea, inclusiv aerul încăpățânat cu care îşi ridica 
bărbia de fiecare dată când o enerva. Îşi dorea căldura care 
îl inunda de fiecare dată când îi zâmbea, şi amuzamentul 
pe care îl simţea de fiecare dată când se încrunta iritată, 
felul în care îl tachina ca şi cum ar fi fost prieteni vechi şi 
cum îi spunea în faţă tot ce avea pe suflet ca şi cum ar fi 
fost adversari - şi o mie de alte lucruri care nu aveau nicio 
legătură cu sexul. 

Işi dorea o viaţă cu ea. 

Dar nu şi-ar fi permis niciodată să o iubească. Preţul 
era pur şi simplu prea mare. 

Din holul de la intrare aflat la baza scărilor principale 
izbucni un vacarm puternic, urmat de strigăte şi tropot de 
copite pe aleea pietruită din faţa casei. 

Cuprins brusc de nelinişte, Edward ieşi în grabă din 
cameră. 

— Ce s-a întâmplat? le strigă lui Thomas şi Augustei, 
care se aflau deja în hol şi erau la fel de nedumeriţi ca el de 
ceea ce le întrerupsese seara. 

— Habar nu am, îl informă Thomas, potrivindu-şi pasul 
cu al lui în timp ce se îndreptară amândoi spre scări. 


Tocmai am sosit şi îi turnam ceva de băut contesei... 

— Excelenţă! Strigătul majordomului răsună cu ecou 
în foaierul de la intrare şi pe scări. Veniţi repede, domnule! 

Edward cobori în fugă scările. 

Un grup de lachei se strânseseră în galeria de la 
intrare, cu feţele sumbre. Uşa de la intrare era largă 
deschisă, toate lămpile aprinse, iar Kingsley, majordomul, 
stătea în mijlocul haosului, arătând extrem de tulburat în 
propria casă. 

— Excelenţă! îi strigă Kingsley, când Edward ajunse la 
baza scărilor, cu sprâncenele împreunate strâns. Aici, 
domnule. 

Lacheii se dădură la o parte, din mijlocul lor apărând 
Hedley, zăcând grav bătut în galeria de marmură, cu 
hainele sfâşiate şi pline de noroi, apăsându-şi o mână pe 
frunte pentru a încerca să oprească sângele care îi picura 
dintr-o rană adâncă la cap. 

— Colonele. 

încercă să se ridice în picioare, dar Edward îi puse o 
mână pe umăr şi îl ţinu jos. 

— Rămâi nemişcat, îi porunci el. Ce s-a întâmplat? 

— După ce v-am lăsat cu maiorul, am ieşit prin spate 
şi l-am văzut pe Benton acolo, pe aleea din spatele 
grajdurilor. L-am urmărit să văd ce voia să facă... 

Edward îşi smulse lavaliera pentru a o apăsa pe 
fruntea bărbatului, încercând să oprească sângerarea. 

— Te-a atacat? 

Hedley se crispă. 

— Avea ajutoare. Doi bărbaţi. 

Edward îi aruncă o privire lui Kingsley. 

— Trimite după un doctor. 

— Fugi!  Adu-l pe doctorul Brandon, îi ordonă 
majordomul unuia dintre lachei, care ieşi în grabă din casă. 

— Şi ce făcea, Hedley? 

— Încerca să intre cu forţa în casă, domnule. 


— În casă... îşi simţi sângele scurgându-i-se de pe 
faţă, iar pieptul i se strânse de teamă, spaima pulsând prin 
el, ştiind inexplicabil că se întâmplase cel mai negru 
scenariu posibil. Kate - unde e? 

— Au luat fata, domnule. Hedley încercă să se ridice 
în capul oaselor. Au coborât-o pe scările din dos şi au ieşit 
cu ea prin grădină. O expresie de regret îi schimonosi faţa 
mânjită de sânge. Am încercat să-i opresc, dar erau prea 
mulţi, prea mari... 

Edward îl prinse de umeri, cu inima bubuindu-i 
frenetic. 

— Au rănit-o? 

— Nu... nu ştiu. 

— l-ai văzut plecând? interveni o voce calmă din 
spatele lui Edward. 

Ochii lui Hedley se ridicară peste umărul lui Edward, 
oprindu-se asupra lui Thomas Matteson, şi încuviinţă din 
cap. 

— Da, domnule. Spre nord. Au băgat-o într-o trăsură 
neagră cu tapiţerie roşie şi chenar de alamă. Cu lampa din 
dreapta spartă. 

— Şi caii? întrebă Thomas cu o expresie sumbră. 

— Desperecheaţi. Un murg cu şosete albe la 
picioarele din faţă şi cu stea în frunte, iar celălalt un cal sur. 

— Şi bărbaţii? vru Edward să ştie. 

Hedley clătină din cap. 

— Nu am apucat să-i văd bine, colonele, înainte să îmi 
spargă capul. 

— Te-ai descurcat bine, Hedley. Edward îl prinse pe 
bărbat de umăr. Rămâi aici şi aşteaptă doctorul. 

Thomas ridică privirea spre Augusta când aceasta 
ajunse la baza scărilor. 

— Mergem după ea. Trimiteţi după Grey, la casa lui 
din oraş, îi spuse el contesei, care dădu calmă din cap, în 
ciuda palorii pământii a chipului ei. Spuneţi-i să îşi aducă 


oamenii. 

— Şi să o ia spre nord, porunci Edward. 

leşi în fugă pe uşa ce dădea spre grajduri, urmat 
îndeaproape de Thomas. 

Fără a mai pierde timpul trezind grăjdarii, îşi înşeuară 
rapid caii şi încălecară. Cu fiecare secundă care se scurgea, 
Edward simţea crescând în el panica de a o fi pierdut. 
Acelaşi gust metalic al fricii pe care şi-l amintea din război îl 
simţea acum pe limbă la gândul că poate nu avea să i se 
mai ofere şansa de a o mai vedea vreodată, şansa de a o 
ţine în braţe şi de a-i spune... de a-i spune că o iubea. Și 
tocmai când o regăsise. 

Thomas îşi struni calul agitat, învârtindu-se în jurul 
armăsarului masiv al lui Edward. 

— Nu-ţi face griji, colonele, o vom găsi! 

Edward dădu din cap, cu chipul complet lipsit de 
expresie, cu spatele şi umerii drepţi. Inconştient, adoptase 
aceeaşi postură în şa care îi intrase în sânge în anii 
petrecuţi în armată, chiar înainte de a porni la luptă. Dar 
era exact ceea ce făcea şi acum - pornea din nou la luptă, 
de data asta ca s-o salveze pe Kate. 

Luă pistolul pe care Thomas îl scoase de sub jachetă 
şi i-l întinse, fără a fi câtuşi de puţin surprins că marchizul 
venise echipat cu arme de foc la un bal al înaltei societăţi. 

— Dacă nenorocitul îi face rău cu ceva, mârâi Edward, 
am să-l ucid. 

Apoi îşi înfipse călcâiele în coastele animalului, iar 
calul se năpusti înainte. 


Capitolul 19 
— Deci, ţi-ai ridicat fustele pentru Strathmore, nu-i 


aşa, păpuşă? 
Două degete aspre îi smulseră legătura de pe ochi. 


Kate clipi, limpezindu-şi treptat vederea şi desluşind 
în cele din urmă chipul tatălui ei. 

Acesta stătea pe vine în faţa ei. Lumina primelor ore 
ale dimineţii cădea pieziş în căsuţa abandonată prin 
ferestrele acoperite doar pe jumătate, în care stătea 
aşezată pe podea. Cei doi bărbaţi care îl ajutaseră să o 
răpească jucau cărţi, ignorând-o, în timp ce o fâşie de 
material ruptă din partea de jos a rochiei ei îi lega mâinile 
atât de strâns în dreptul încheieturilor încât degetele mari îi 
amorţiseră. 3 

Corpul îi era acoperit de vânătăi şi julituri. li 
înfipseseră un pistol în coaste cu atâta forță, încât atunci 
când respira simţea vânătaia dintre oase, şi o forţaseră să 
coboare scările din spate ale casei Strathmore, apoi o 
împinseseră într-o trăsură, legând-o cu o cârpă la ochi şi 
punându-i un căluş în gură, ca să nu poată ţipa după ajutor 
sau să vadă unde o duceau. 

— Pentru binele tău, îi rânji batjocoritor tatăl ei, să 
sperăm că i-a plăcut să te tăvălească. 

Kate ştia că era mai înţelept să nu-i răspundă. Când 
tatăl ei era nervos, nu se putea discuta raţional cu el. lar în 
acel moment era turbat de furie. 

În schimb îi întinse calmă mâinile. 

— Vrei te rog să mă dezlegi, tată? 

— Şi să te las să fugi? Clătină din cap cu un zâmbet 
amuzat. Eşti comoara mea, păpuşă. O trase de fustă cum 
stătea aşezată pe pământ. Nu aş îndrăzni să risc să te 
pierd, acum că valorezi atât de mult. 

Chinuindu-se să nu îşi lase chipul să îi trădeze şocul, 
ştiind că un astfel de tablou i-ar fi făcut plăcere şi i-ar fi dat 
mai multă putere asupra ei, Kate se forţă să respire normal 
şi să nu îşi lase mâinile să tremure. Însă măruntaiele îi erau 
torturate de ghearele reci ale fricii, iar inima îi gonea atât 
de nebuneşte, încât pieptul îi ardea. _ 

încă purta rochia subţire de noaptea trecută. În 


căsuţă nu ardea niciun foc, iar cu braţele şi picioarele 
dezgolite în aerul rece al dimineţii, începu să tremure 
violent. Superba ei rochie era distrusă acum, fusta sfâşiată 
din locul de unde tatăl ei tăiase o fâşie de mătase pentru a 
o lega, şi corsajul mânjit de la podeaua de pământ a 
căsuţei pe care o aruncaseră. Pantofii ei eleganţi şi 
mănuşile dispăruseră, ciorapii îi fuseseră sfâşiaţi, iar gâtul 
şi urechile îi erau goale. 

Se strădui să îşi ascundă tremurul din voce, temându- 
se să îl lase să descopere cât de tare o înspăimânta dintr- 
odată. 

— Unde îmi sunt bijuteriile? 

— Tu unde crezi? pufni el sarcastic. 

— Dar alea nu sunt ale mele. Augusta îi împrumutase 
superbul colier cu safire şi diamante, şi cerceii din set, 
fiindcă se asortau cu rochia ei - albastru de Westover, îi 
spusese contesa, ca să ştie toată lumea că acum făcea 
parte din familie. Trebuie să le dau înapoi. Pot să-ţi dau 
orice altceva dacă... 

— Brambly, asta e ceea ce vreau. O prinse de bărbie, 
degetele lui înfigându-se atât de brutal în obrazul ei încât 
tresări de durere. Eşti dispusă să îmi dai ferma? 

Niciodată! Ar fi preferat să moară decât să lase 
Brambly în mâinile lui. 

Când Kate nu îi răspunse, Phillip Benton îi împinse 
capul într-o parte, iar ea icni uşor simțind durerea tăioasă. 
Işi impuse să nu îi arate că îi făcuse rău, fiindcă ştia că ar fi 
făcut-o din nou, că i-ar fi făcut plăcere să îi provoace durere 
şi să o facă să plângă. Aşa cum făcuse şi cu mama ei. 

— Căţea egoistă! mârâi el. Merit proprietatea aia. Aş fi 
putut să o vând şi să obţin suficienţi bani cât să fiu asigurat 
pe viaţă. Dar tu ai refuzat, iar asta după tot ce-am făcut 
pentru tine, după ce te-am crescut şi am avut grijă de tine. 
Cobori vocea: Dar ai să mi-o plăteşti acum. Până la ultimul 
bănuţ. 


Spaima crescu în pieptul ei atât de grea încât aproape 
o sufocă. Nu era tatăl pe care îl cunoştea. Se schimbase şi 
devenise cu mult mai rău decât i se arătase ei vreodată. 

— Ce vrei să spui? 

— In ultima vreme ai devenit jucăria favorită a lui 
Strathmore. Am impresia că va plăti o sumă generoasă 
pentru a te primi înapoi. 

Kate se uită la el cu ochii mari, nevenindu-i să creadă, 
şi stomacul i se întoarse pe dos. Putea fi adevărat? Chiar o 
răpise pentru a cere o răscumpărare în schimbul ei? Când 
tatăl ei avea nevoie de bani, recurgea la măsuri disperate, 
dar un astfel de plan era nebunesc, chiar şi pentru el. 

Edward avusese dreptate în privinţa lui. Tatăl ei nu 
ţinea deloc la ea; mai mult, era cu adevărat periculos, după 
cum o avertizase Edward. Adevărul îi sfâşie pieptul într-un 
val copleşitor de mâhnire şi teroare. Şi înţelese acum, 
străduindu-se să îşi ascundă suferinţa şi privindu-l în ochii 
plini de ură, că nu însemnase niciodată nimic pentru el în 
afară de un mijloc de a-i face rău lui Edward. 

Tatăl ei strânse legătura din jurul mâinilor ei. 

— A crezut că poate să mă facă prizonierul lui. Eu 
eram nevinovat, dar Strathmore a crezut că poate să ia 
legea în propriile mâini. 

— l-ai ucis fratele, şopti ea. 

— A fost un accident! 

Răcni acele cuvinte atât de pătimaş, încât cei doi 
bărbaţi ridicară ochii din cărţi pentru a-i arunca o privire. 

Kate şopti, cu vocea tremurându-i de frică şi frig: 

— Erai băut. 

— Era întuneric, străzile erau umede - caii au 
alunecat şi nu am mai putut să opresc. A fost un accident! 
Am fost găsit nevinovat. 

— Cum rămâne cu tutela? întrebă ea cu grijă, 
încercând să nu îl enerveze din nou. Era ultimul fir de 
speranță de care se mai putea agăța, gândul că o dăduse 


pe mâinile lui Edward pentru a o proteja. Fiindcă renunțând 
la ea, îi dovedise că ţinea la ea, oricât de puţin... Tu ai 
cerut-o. 

Buzele lui se întinseră într-un rânjet încântat. 

— Devenind pupila ducelui, îţi creştea valoarea pe 
piaţă. 

— Valoarea pe piaţă? repetă ea năucită. 

Nu ţinuse niciodată la ea, nici măcar atât cât să o dea 
pe mâinile altcuiva. Durerea o inundă, revărsându-se 
torențial prin pieptul ei gol, atât de teribil încât se simţi ca 
şi cum tatăl ei ar fi murit, atât de complet îl pierduse. 

— Am să obţin cea mai mare plată de la Strathmore, 
dar dacă totuşi el nu te mai vrea, atunci am să te vând 
celui care oferă cel mai mult. Văzând expresia ei oripilată, 
ridică nepăsător din umeri. lepele şi căţelele sunt vândute 
frecvent prin licitaţie. 

Angoasa ce îşi înfipse ghearele în inima ei îi tăie 
răsuflarea. Când văzuse pentru prima dată contractul de 
instituire a tutelei, refuzase să creadă, fiindcă ştia că tatăl 
ei nu ar fi dat-o pur şi simplu pe mâinile altcuiva ca pe un 
animal de curte, obiect al unei tranzacţii de vânzare şi 
cumpărare. Dar exact aşa gândea el despre ea. Şi nimic 
mai mult. 

— O, am să obţin bani frumoşi pe tine, chiar şi în 
zdrenţe. Râzând, o trase de fustă. Bărbatul care câştigă 
licitaţia va avea o legătură cu ducele, putând s-o folosească 
pentru a obţine o poziţie înaltă în societate, plus o soţie 
frumuşică în care să se golească. Asta ar trebui să valoreze 
destul de mult, după părerea mea. 

Înăbuşindu-şi impulsul de a tipa, Kate îşi încleştă 
mâinile în pumni, înfigându-şi unghiile adânc în palmă, 
cutremurându-se de o teroare rece ca gheaţa. Fiindcă 
înţelegea ce plănuia tatăl ei să facă şi era cu mult mai rău 
decât căsătoria forţată pe care recunoscuse făţiş că i-ar fi 
impus-o dacă nu o răscumpăra Edward. Privindu-l pe omul 


care fusese întotdeauna un străin pentru ea, văzând acum 
monstrul în care se transformase şi întunericul din ochii lui 
fără de suflet, înțelese... 

Dacă nu obținea pe ea banii pe care îi voia, avea să o 
ucidă. 

— Aşa că pentru binele tău, păpuşă, adăugă el, 
întinzând mâna şi lovind-o jucăuş peste nas, făcând-o să se 
retragă dezgustată din faţa atingerii lui, sper sincer că l-ai 
lăsat pe Strathmore gâfâind şi dorind să te tăvălească din 
nou. 

Se ridică pentru a li se alătura acoliţilor lui la masă. 
Înghiţindu-şi fierea care i se ridică în gât, copleşită de o 
teamă şi nelinişte care îi întoarseră stomacul pe dos, 
închise strâns ochii şi încercă să continue să respire, însă 
nu reuşi să împiedice o singură lacrimă să cadă peste 
legătura ce îi imobiliza încheieturile. Singura pe care avea 
să îşi permită să o verse. 

— Du asta la biroul lui Meacham. 

Îi întinse un bilet împăturit unuia dintre cei doi 
bărbaţi. 

— Ce-i aia? întrebă bărbatul, fără a ridica ochii din 
cărţi. 

— Biletul de răscumpărare. Lasă-l la biroul avocatului 
şi ai grijă să nu te vadă nimeni. 

Luând biletul, bărbatul se ridică de pe scaun şi ieşi din 
căsuţă fără a-i arunca lui Kate nici măcar o privire de 
remuşcare. Prin ferestrele sparte, ea auzi sunetul copitelor 
de cal când bărbatul încălecă şi plecă. 

Apoi totul se cufundă în tăcere, întreruptă doar de 
zgomotul cărţilor pe masă, tatăl ei ocupând scaunul gol al 
bărbatului plecat şi continuând partida cu bărbatul rămas. 

Kate se ghemui neputincioasă pe podea, cu braţele 
încolăcite în jurul ei în încercarea de a obţine puţină căldură 
şi alinare, pe care nu le găsi însă. O, Doamne, cât de tare 
durea! Tot ceea ce crezuse din copilărie nu era nimic mai 


mult decât o farsă crudă, toate sacrificiile pe care le făcuse 
în speranţa că tatăl ei avea să o iubească - toate acestea 
nu însemnaseră nimic. Tatăl ei minţise, îşi bătuse joc de 
mama ei, le lăsase pe amândouă să putrezească, fără a-i 
păsa de nimic altceva în afară de banii pe care ar fi putut 
să îi obţină de la ele, iar ea fusese atât de naivă, atât de 
stupid de naivă, continuând să îi dea bani, lăsându-l să îi 
fure Brambly bucată cu bucată. Fiindcă îşi închipuise că ar 
fi putut să îi cumpere afecțiunea. Dar el nu o dorise 
niciodată în viaţa lui; îşi dorise doar banii şi puţin îi păsase 
de suferinţa pe care o provocase pentru a-i obţine. 

Cu ochii usturând-o de lacrimi, îşi apăsă mâinile 
legate pe piept pentru a atenua fizic durerea fiecărei bătăi 
de inimă agonizante. Habar nu avea unde se afla, habar nu 
avea dacă Edward avea să vină după ea sau cum ar fi putut 
să o găsească. 

Dar ştia că trebuia neapărat să fugă. 

Târându-se până la perete, se împinse de la podea cu 
mâinile legate şi se ridică în picioare, sprijinindu-se 
nesigură de perete până îşi recăpătă echilibrul. 

— Te duci undeva, păpuşă? 

Tatăl ei nu se obosi să ridice privirea din cărţi. 

— Mi-au înţepenit picioarele, minţi ea. Am doar nevoie 
să stau puţin ridicată. 

— Atunci stai acolo. 

Preţ de câteva minute, Kate stătu sprijinită de zid, 
lăsând sângele să i se întoarcă în membre, simțind 
furnicături şi înţepături când acesta îşi reluă circulaţia. Cei 
doi bărbaţi îşi continuară partida de cărţi, iar ea îi privi în 
tăcere, concentrându-se să îşi ţină în frâu teama ce o 
mistuia din cap până în picioare. „Gândeşte!” Trebuia să îşi 
pună mintea la treabă şi să găsească o cale de a fugi. 

Avea timp suficient, îi promise ea inimii ce îi bubuia 
frenetic, fiindcă bărbatul care plecase să ducă biletul urma 
să lipsească cel puţin două ore. Biroul lui Meacham era în 


centrul Londrei, şi judecând după lipsa de zgomote ale 
străzii din jurul căsuţei, chiar şi în cel mai bun caz se aflau 
undeva dincolo de marginile oraşului, eventual în Richmond 
sau Hampstead. Câtă vreme era păzită de toţi trei, nu avea 
nicio şansă. Dar poate că atâta timp cât erau doi, şi dacă 
reuşea cumva să îi distragă atenţia unuia dintre cei doi 
rămaşi... 

Îşi drese vocea. 

— Trebuie să merg la toaletă. 

— Pişă-te în colţ, îi răspunse tatăl ei. 

— În niciun caz! 

— Atunci pişă-te pe tine, puţin îmi pasă. 

Kate scrâşni din dinţi, bucuroasă să simtă furia luând 
locul fricii. 

— Nu cred că dacă fac pe mine asta o să îmi crească 
valoarea pe piață, ei? 

— Aş însoţi-o bucuros afară să o ajut să-şi ridice 
fustele, se oferi acolitul tatălui ei. 

Ridică ochii spre ea din celălalt capăt al încăperii, iar 
privirea lui libidinoasă o măsură din cap până în picioare, 
făcându-l să se lângă pe buze. 

Înăbuşindu-şi un fior de scârbă, ea ridică bărbia. 

— Tată, te rog? 

Blestemând sălbatic, Phillip Benton îşi trânti cărţile pe 
masă şi se ridică furios de la masă. O prinse de braţ şi, 
smucind-o atât de tare încât dinţii îi clănţăniră, o împinse 
afară pe uşă şi o duse în lateralul căsuţei, la closetul din 
tufişuri. 

Kate se opri. 

— Intră acolo. 

Ea ridică încheieturile imobilizate. 

— Dezleagă-mă? 

El blestemă atât de violent încât o făcu să tresară, 
apoi desfăcu nodurile şi îi smulse legătura. 

— Ar fi bine să nu încerci nimic. 


Frecţionându-şi urmele roşii de pe încheieturi, Kate 
intră în micuta clădire şi închise uşa. 

Privi frenetic în jurul ei. Nu avea zăvor şi nu era nimic 
înăuntru ce să poată fi folosit drept armă. Işi lăsă umerii să 
cadă. Oricum, pereţii subţiri ai clădirii nu ar fi putut să îl 
încetinească dacă ar fi fost nevoit să intre cu forţa după ea. 

Dar cel puţin ieşirea la toaletă îi oferea un pretext pe 
care putea să îl folosească din două în două ore, 
aproximativ, pentru a-i separa pe bărbaţii care o păzeau şi 
a sta puţin cu mâinile dezlegate, în speranţă că, la un 
moment dat, nodurile aveau să fie refăcute suficient de larg 
cât să se poată elibera singură de legătură. lar dacă nu se 
întâmpla acest lucru, iar lăsarea întunericului îi găsea tot 
acolo, atunci intenţiona să încerce să fugă în beznă, chiar 
dacă mâinile i-ar fi fost în continuare legate. 

Pumnul lui izbi cu forţă uşa. 

— Ai stat destul. 

— Încă o clipă! îi răspunse ea furioasă. 

Noi izbituri în uşă făcură întreaga construcţie să se 
zgâlţâie din toţi pereţii. 

— leşi de acolo! 

Inspirând adânc, Kate deschise uşa şi ieşi, înfigându-şi 
furioasă mâinile pe şolduri şi privindu-l cu ochii scânteind 
de ranchiună rebelă. 

— Ai cel puţin decenţa de a-mi acorda câteva 
momente pentru necesităţile private. 

El o ignoră. 

— Întinde mâinile. 

Kate refuză să îşi ia mâinile de pe şolduri. 

El o prinse de braţ şi i-l suci în faţă, iar ea îşi înăbuşi 
un țipăt de durere. Ţinând-o de încheietură, se întinse şi 
spre cealaltă, apoi le legă laolaltă, strângând atât de tare 
de data aceasta încât Kate tresări când tatăl ei fixă 
nodurile. Stomacul îi fu izbit de greață, nu de durere, ci 
când descoperi că tatăl ei era dispus să o rănească fizic. 


— Înapoi în casă. 

O îmbrânci către casă, deschise larg uşa pentru a o 
năuntru - şi se opri. 

Casa era goală; celălalt bărbat dispăruse. 

— Treci acolo, îi porunci el, aruncând-o în colţ şi 
trântind uşa. Smythe! Unde eşti? 

Aşteptă, ciulind urechea la orice sunet sau mişcare de 
afară. 

— Poate a ieşit să se uşureze... 

— Gura! mârâi el, apoi ţipă. Smythe! 

Nu primi niciun răspuns. În jurul căsuţei, dimineaţa 
era cufundată într-o încremenire şi linişte bizare. Nu bătea 
vântul, nu se auzeau nici măcar păsări ciripind din copaci. 

Kate inspiră adânc. 

— Tată, dacă... 

— Ţine-ţi gura! 

Fereastra se sparse în bucăţi, iar Kate lăsă să-i scape 
un țipăt. Tatăl ei o prinse de gât, trăgând-o spre el. Kate 
simţi metalul rece şi tare izbindu-se de şalele ei când el îi 
puse pistolul la spate. 

— O omor! strigă Benton. l-am pus pistolul la spate. 
Dacă vii după mine, o împuşc! 

Înspăimântată, Kate îşi ţinu respiraţia, chinuindu-se să 
audă orice urmă de mişcare de afară, însă neauzind nimic 
în afară de vuietul sângelui bubuindu-i în urechi. Se făcu din 
nou linişte, dimineaţa redevenind nefiresc de tăcută. Dar 
ghici cumva mişcările silenţioase ale oamenilor care 
înconjurau căsuţa, avansând nevăzuţi pe lângă zidurile de 
piatră ale acesteia. 

— Las-o să plece, Benton, şi ai să scapi neatins. 

— Edward! ţipă ea. 

Tatăl ei îşi încleştă braţul peste gâtul ei, strangulând-o 
până nu mai putu să respire. Ea îşi înfipse unghiile în braţul 
lui. 

— N-am de gând să-i dau drumul, răspunse el, 


trăgând-o până lângă fereastră pentru a putea să se 
sprijine de perete şi să privească afară, folosindu-i corpul ca 
pe un scut. 

Kate nu reuşi să desluşească nimic prin sticla 
murdară, dar simţi tensiunea crescând în aer. 

— Căsuţa e înconjurată. Las-o să iasă, o luăm şi 
plecăm. 

— Aşa de prost mă crezi? Benton scoase un hohot de 
râs nebun. În clipa în care îi dau drumul, o să mă omori. 

— N-am s-o fac, îţi dau cuvântul meu. 

— Care nu înseamnă nimic! 

— Ba nu, protestă Kate, cu vocea răguşită, chiar 
vorbeşte serios. Ascultă-l, te... 

— Gura! 

O izbi în tâmplă cu mânerul pistolului. Pentru o clipă 
Kate văzu negru în faţa ochilor şi un firicel de sânge i se 
scurse lipicios şi cald pe faţă. 

— Plec şi o iau şi pe ea cu mine, ai auzit? strigă 
Benton prin fereastră. _ 

Kate se cutremură, genunchii cedându-i sub ea. Insă 
el o smuci cu brutalitate la pieptul lui, sprijinind-o pentru a 
rămâne în picioare. 

— Aduceţi un cal la uşă, legaţi-l acolo, apoi daţi-vă în 
spate. Când nu primi niciun răspuns, strigă. Acum! Sau o 
omor pe loc! 

— Bine. 

Un sunet discret de copite se apropie de căsuţă, apoi 
uşa fu deschisă încet de afară. Dincolo de uşă, Kate văzu 
armăsarul castaniu al lui Edward legat la doar câţiva metri 
distanţă. 

— Haide, îi porunci Benton, trăgând-o spre uşă şi 
mutând pistolul la capul ei. 

Când păşiră în lumina soarelui, Kate îl văzu din colţul 
ochiului pe Nathaniel Grey, stând ghemuit lângă partea din 
spate a căsuţei, cu o pereche de pistoale în mâini. Sub 


trăsura neagră de lângă grajd stătea întins Thomas 
Matteson, ţinând câte un pistol în fiecare mână, şi o altă 
jumătate de duzină de bărbaţi erau întinşi pe pământ, 
formând un semicerc în faţa lui. 

Cineva avea să moară acolo, îşi dădu ea seama 
cutremurându-se. „Te rog, Doamne, nu!” 

Bărbatul pentru care se rugase stătea falnic în faţa ei, 
impunător la cei un metru optzeci ai săi, expunându-se fără 
teamă sub privirile lui Benton, la doar câţiva metri de uşa 
căsuţei, având în mână un pistol pe care îl ţinea coborât 
lângă corp. Părul lui negru strălucea orbitor în lumina 
soarelui, pe chip avea o expresie împietrită, iar ochii lui 
negri erau aţintiţi pe tatăl ei, urmărindu-i fiecare mişcare şi 
gest. Spatele îi era perfect drept, umerii daţi în spate, iar 
Kate avu brusc o viziune despre cum arătase în rolul de 
colonel, conducându-şi trupele în luptă. Era superb. Şi 
mortal. 

— Urcăm în şa şi plecăm. 

Benton apăsă mai tare pistolul pe obrazul ei, iar ea 
tresări, cu genele împăienjenite de lacrimi de spaimă. 

— Ba nu, spuse Edward lent şi calm, ca şi cum ar fi 
făcut o observaţie despre vreme. Dă-i drumul şi ai să scapi 
cu viaţă. 

— Ca să mă poţi lua prizonier din nou? Mai bine mor 
decât să te las să faci asta. 

— Cum doreşti, răspunse Edward încet. 

Ţinând-o pe Kate ca scut între corpul lui şi pistolul lui 
Edward, Benton o trase în spate spre botul calului. Cobori 
pistolul de la capul ei pentru a-şi încolăci braţul în jurul 
gâtului ei, în timp ce cu mâna liberă se întinse să dezlege 
frâiele. Se chinui stângaci cu curelele de piele, străduindu- 
se să o ţină bine pe Kate şi să nu-l piardă din ochi pe 
Edward. 

Strânsoarea braţului lui pe gâtul ei slăbi puţin, privirea 
îi cobori pentru o clipă spre frâie... 


Cu un țipăt sălbatic, Kate îşi înfipse dinţii în degetul 
mare al mâinii lui drepte, muşcând adânc în carne până 
ajunse la os. Benton urlă, smucindu-şi instinctiv braţul în 
spate, iar pistolul îi căzu din mâna mutilată. 

Kate lovi cu piciorul în pistol, împingându-l cât mai 
departe, şi se dădu înapoi clătinându-se, doar atât cât să nu 
o poată atinge mâinile lui furioase. 

Edward ridică pistolul, îndreptându-l spre pieptul 
tatălui ei. 

Ea ţipă. 

— Edward, nu! 

Edward ezită. Rămaseră astfel toţi trei încremeniţi - 
Edward cu pistolul îndreptat spre tatăl ei, acesta privindu-l 
cu o furie ucigaşă şi Kate plimbându-şi frenetic privirea 
între cei doi bărbaţi, ţinându-şi respiraţia, aşteptând să 
audă sunetul împuşcăturii şi al morţii. 

— Edward, îl imploră ea, coboară pistolul şi lasă-l să 
plece! 

Privirea lui nu se desprinse nicio clipă de pe tatăl ei. 

— l-a ucis pe Stephen şi pe Jane şi te-a rănit şi pe tine. 

— Ştiu, spuse ea cu vocea gâtuită. 

— E un ticălos mişel şi un criminal care merită să 
moară. 

— Dar e şi tatăl meu, spuse ea, disperată să împiedice 
un schimb de focuri care s-ar fi soldat cu morţi. 

— Dacă îl omor, totul se va termina acum şi nu va 
putea să mai facă rău nici unuia dintre oamenii pe care îi 
iubesc. 

Işi îndreptă privirea spre ea la aceste cuvinte, ochii lui 
întunecaţi aţintindu-se într-ai ei doar pentru o clipă înainte 
de a se întoarce la tatăl ei. 

Kate îl văzu sfâşiat de indecizie, nevoit să aleagă... ea 
sau tatăl ei, bărbatul pe care îl ura sau femeia pe care o 
iubea. Dacă apăsa pe trăgaci acum, ar fi obţinut 
răzbunarea absolută împotriva tatălui ei şi nu ar fi fost 


arestat pentru fapta sa, nu după tot ceea ce făcuse tatăl ei. 
Dar dacă Edward îl ucidea, şi chiar sub ochii ei... avea să-l 
piardă pentru totdeauna. 

— Tu nu eşti un ucigaş, Edward, spuse ea încet. Nu-l 
lăsa să te transforme într-unul. 

Făcu un pas spre el, mâna ei tremurătoare întinzându- 
se spre pistolul lui. 


Edward îşi simţi respiraţia poticnindu-i-se dureros în 
piept, privind-o pe Kate punându-se între tatăl ei şi ţeava 
pistolului, îl iubise şi admirase pe Stephen, dar fratele lui 
era mort acum. Nimic nu avea să-l mai poată aduce la 
viaţă. 

Dar aceeaşi mână a sorții care îl smulsese pe Stephen 
din viaţa lui i-o oferise pe Kate, care era vie, caldă şi 
vibrantă. Când jurase să se răzbune pe Phillip Benton cu 
orice preţ, se înşelase - nu era dispus să o piardă pe Kate. 
O iubea, cu fiecare bătaie de inimă şi cu fiecare răsuflare 
ce-i ieşea din piept. 

— Edward, te rog. 

Când Kate veni spre el, Edward înţelese că avea 
nevoie ca ea să îl salveze, poate că avusese nevoie de ea 
dintotdeauna, la fel cum înţelese şi că ea avea să facă orice 
ar fi fost necesar pentru a reaprinde lumina în inima lui. 

Ea era lumina lui acum. 

— Kate, spuse el, rostind numele ei într-o şoaptă plină 
de teamă. 

Privindu-l în ochi, ea îşi cobori mâna pe braţul lui într- 
o mângâiere blândă şi îi luă uşor pistolul din mână. 

— E totul în regulă, dragul meu, îl asigură ea, 
aplecându-se pentru a pune pistolul pe pământ, la 
picioarele lui, apoi ridicându-se în braţele lui. Totul va fi în 
regulă. 


Blestemând, Benton sări în spinarea calului. Matteson 
şi Grey se încordară, îşi îndreptară pistoalele spre el... 

— Nu! ţipă Kate. 

— Nu trageţi! strigă Edward, fluturându-şi braţul drept 
în aer pentru a le atrage atenţia şi în acelaşi timp 
strângând-o pe Kate lângă el cu braţul stâng, îngropându-i 
faţa la pieptul lui pentru a-i acoperi ochii. Nu trageţi! 

Calul se ridică pe picioarele din spate, apoi se năpusti 
înainte. Ţâşni în tufişuri înspre câmpul deschis şi pădurea 
de dincolo de acesta. În doar câteva secunde, Phillip Benton 
dispăruse. 

Kate se clătină pe picioare. 

Edward o prinse când se prăbuşi, luând-o pe sus în 
braţe şi întinzând-o blând în poala lui după ce se aşeză pe 
pământ, apoi îşi încolăci braţele în jurul ei şi o ţinu strâns la 
piept, coborându-şi capul pentru a-şi îngropa faţa în părul 
ei. Inima îi bubuia dureros, răsuflarea îi era sacadată şi 
rapidă şi de-abia acum îşi permise să se gândească la 
pericolele prin care trecuse, la cât de aproape fusese de ao 
pierde. 

— Kate, eşti bine? 

Degetele lui îi atinseră delicat tăietura de la tâmplă. 

— Sunt bine... 

Edward îi prinse bărbia în palmă şi îi ridică faţa ca s-o 
sărute, întreaga uşurare din sufletul lui revărsându-se acum 
în ea. Un fior o străbătu din cap până în picioare, apoi se 
transformă în tremurat şi oftă peste buzele lui; iar atunci 
când o simţi ridicându-se pentru a veni în întâmpinarea 
îmbrăţişării lui, Edward ştiu, în sfârşit, că pentru ei coşmarul 
se încheiase. Era în siguranţă în braţele lui şi nimeni şi 
nimic nu avea să i-o mai răpească vreodată. 

— Colonele? 

Nathaniel Grey veni lângă ei. 

Edward dădu din cap, iar Grey fluieră ascuţit de două 
ori. Alte două fluierături ascuţite îi răspunseră din pădure, 


urmate de tropotul surd al unor cai care se îndepărtau în 
galop. 

— S-a rezolvat, domnule. Oamenii mei îl vor prinde 
înainte să ajungă la râu. 

Kate icni. 

— Nu puteţi să-l ucideţi! 

— Eu lucrez pentru Ministerul de Război, milady. Grey 
se aplecă lângă ea, lăsându-se uşor pe călcâie şi, scoțând 
un cuţit din cizmă, trecu blând lama acestuia pe sub 
legătura care îi strângea încheieturile, eliberând-o. Nu îl vor 
ucide dacă nu vor fi nevoiţi să o facă, dar e al naibii de 
sigur că nici nu îl vor lăsa să scape. Băgă cuțitul la loc. Îl voi 
aresta pe tatăl tău, pentru a mă asigura că nu va mai avea 
niciodată ocazia să vă facă rău, nici unuia dintre voi. 

judecând după paloarea de pe faţa lui Kate, Edward 
îşi dădu seama că ea înţelesese ce îi spusese Grey. El şi 
oamenii lui nu aveau să îl ucidă pe tatăl ei, însă pentru 
delictul de a fi răpit şi ameninţat viaţa unui membru al 
înaltei nobilimi, cel mai probabil tatăl ei urma să atârne în 
ştreang pentru ceea ce făcuse. Dar Edward înţelese 
totodată, văzând scânteierea hotărâtă din ochii ei verzi, că 
şi acum, după tot ce făcuse tatăl ei, Kate tot avea să se 
roage de magistrați să îi cruţe viaţa. 

Aşa era îngerul lui drag, îşi spuse el, ducându-i la buze 
mâinile eliberate, îndurătoare chiar şi cu cei care nu o 
meritau. Se bucurase de aceeaşi îndurare şi el şi voia să-şi 
petreacă restul vieţii demonstrându-i că o meritase. 

Dar avea să fie timp pentru toate acestea mai târziu. 
Acum nu voia decât să o ţină în braţe, unde îi era locul. 

— Haide, spuse Thomas, punându-şi o mână pe 
umărul lui Grey. Ajută-mă să înham caii ca să o putem duce 
acasă. 

Când cei doi bărbaţi se retraseră spre trăsură, Edward 
o strânse mai tare în braţe. Nu voia să-i mai dea drumul, şi 
îi apăsă capul pe pieptul lui, sperând ca ea să-i poată simţi 


bătăile inimii pe obrazul ei şi să înţeleagă exact cât de 
înspăimântat fusese. 

— Când te-au răpit, murmură el în părul ei, mi-a fost 
teamă că te-am pierdut pentru totdeauna. 

Braţele lui Kate se strânseră în jurul lui şi îşi dădu 
capul pe spate pentru a-şi ridica privirea spre el, ochii ei 
verzi scânteind de lacrimi. Cuvintele pe care nu reuşi să le 
articuleze i se stinseră pe buzele întredeschise. 

— Am fost un neghiob. Îi dezmierdă obrazul cu un 
deget. Credeam că pot să-mi construiesc o viaţă cu tine, 
dar să-mi păstrez inima doar pentru mine, fiindcă mi-era 
atât de teamă că mi-o vei frânge. Ştiam că nu mi-aş mai fi 
revenit niciodată dacă... 

Kate îşi înfăşură mâinile în reverele jachetei lui, ca şi 
cum i-ar fi fost teamă că avea să îi alunece printre degete. 
Însă Edward nu avea nici cea mai vagă intenţie de a mai 
pleca vreodată de lângă ea. 

— Eu sunt soldat, Kate, îi spuse el, şi întotdeauna asta 
voi fi, indiferent ce titlu aş avea, şi nu cunosc vorbele 
meşteşugite ale poeţilor şi frazele înflorite ale scrisorilor de 
dragoste. Inspiră adânc, cutremurându-se din tot corpul 
când expiră. Nu pot să-ţi spun decât ceea ce simt. Că mă 
faci să mă simt viu şi cald şi însemni totul pentru mine. ŞI... 
te iubesc, îngerul meu. 

— Poftim? şopti ea, făcând ochi mari de mirare. 

— Te iubesc, Katherine, repetă el, de data asta 
venindu-i mai uşor să rostească aceste cuvinte. Ştiu asta 
acum. Nu mi-am dat seama cât de mult însemni pentru 
mine, cât de mult te iubesc cu adevărat, până nu am crezut 
că te-am pierdut. M-a speriat gândul că nu voi putea să ţi-o 
mai spun vreodată. Cu degete tremurătoare, îi prinse faţa 
în mâini. Şi nu am să te mai las să pleci niciodată. 

O lacrimă se rostogoli pe obrazul ei, şi îi zâmbi radios, 
un zâmbet strălucitor plin de fericire şi de speranţă. lar în 
acel zâmbet Edward văzu viitorul întinzându-se în faţa lor, 


unul în care aveau să se bucure împreună de casă, de copii 
şi de iubire. Multă, multă iubire. 

— Ar fi bine să nu, şopti ea. 

Râzând, Edward îşi cobori capul şi o sărută. 

Epilog 


Trei săptămâni mai târziu 
Casa Strathmore, Londra 


Inelul cu safire şi diamante scânteia în lumina focului. 
Era oficial acum. Era logodită. 

O, vai. 

Inima îi bubui când se întinse pe pat, încă purtând 
rochia de bal, şi îşi trecu afectuoasă vârful degetului peste 
inel. Edward i-l pusese pe mână în seara aceea, la balul lor 
de logodnă, care era deja descris ca fiind cel mai de seamă 
eveniment al sezonului, depăşit doar de nunta propriu-zisă, 
programată să aibă loc peste trei săptămâni la catedrala St. 
Paul. Augusta refuzase chiar şi să ia în considerare ideea de 
a ţine ceremonia oriunde altundeva, la fel cum refuzase o 
logodnă mai scurtă de şase săptămâni, în pofida faptului că 
obţinuseră o licenţă specială. 

Mai puţin de şase săptămâni pentru a planifica atât un 
bal de logodnă, cât şi o nuntă era pur şi simplu imposibil, 
declarase Augusta. /mposibil! Prin urmare, Kate îşi 
petrecuse ultimele trei săptămâni într-o frenezie de planuri 
şi aranjamente, probe de rochii şi ieşiri la cumpărături 
pentru a-şi alcătui trusoul, precum şi primind un şir 
nesfârşit de vizitatori. Părea că toată lumea din Anglia voia 
s-o cunoască pe femeia care cucerise inima ducelui. 

Dar aşteptarea nunţii nu fusese chiar atât de 
neplăcută, reflectă ea cu un zâmbet, întinzându-se peste 
plapumă. Fiindcă îl avusese pe Edward lângă ea. 

De dragul convenienţelor sociale, Edward se mutase 


din Casa Strathmore în casa de burlac a lui Grey, dar venea 
în fiecare dimineaţă la micul dejun, în fiecare seară la cină, 
şi o scotea la plimbări prin oraş, picnicuri în parc, excursii 
cu barca pe Tamisa, focuri de artificii la Vauxhall... toate 
acele ieşiri minunate pe care gentlemenii le organizau 
pentru viitoarele lor soţii atunci când le făceau curte. 
Inchiriase chiar şi un balon cu aer cald şi o sărutase în timp 
ce se ridicaseră deasupra Londrei. Un balon cu aer cald! 

Când ea protestase că o răsfăţa excesiv, Edward o 
privise ca şi cum şi-ar fi pierdut minţile şi îi răspunsese: 

— Fireşte că da. 

Fireşte. 

Şi mai fuseseră şi nopţile. 

Edward zăbovea adesea în Casa Strathmore şi după 
cină, cu scopul făţiş de a merge în camera ei după ce 
Augusta se retrăgea la culcare. Işi începuseră luna de miere 
mai devreme şi îi părea bine, atât de bine! Lăsă să-i scape 
un hohot de râs - şi când se gândea că la un moment dat 
se certaseră pe această teamă, ea dorindu-şi o logodnă mai 
lungă! Doar când se gândea la a-l avea pe Edward în patul 
ei trupul începea să îi vibreze de nerăbdare. 

Acesta era motivul pentru care nu-i dăduse voie lui 
Mary s-o dezbrace. Fiindcă ştiuse că Edward avea să vină la 
ea în noaptea aceea, ca să facă dragoste cu ea, şi voia ca 
el să fie cel care îi despletea părul şi îi dezlipea rochia de 
mătase de pe piele, rochia albastru de Westover care 
fusese făcută anume pentru a o înlocui pe cea distrusă de 
tatăl ei. 

Fusese atât de oarbă în privinţa tatălui ei. 
Strâmbându-se de ruşine şi mâhnire, îşi aminti cum îi luase 
apărarea în faţa lui Edward când acesta îi arătase pentru 
prima dată contractul de instituire a tutelei. Subestimase 
răul pe care era capabil să îl comită, dar, slavă Domnului, 
nu subestimase niciodată binele din Edward. 

De-abia când apăruse în faţa magistraţilor, la judecata 


tatălui ei, rugându-i să îl deporteze, în loc să-l condamne la 
moarte, îşi dăduse seama cu adevărat cât de mult o iubea 
Edward, căci acesta nu scosese niciun cuvânt pentru a o 
face să se răzgândească, chiar dacă a-l vedea pe tatăl ei în 
ştreang ar fi însemnat că se făcuse în sfârşit dreptate 
pentru moartea lui Stephen şi Jane. 

Însă Phillip Benton nu mai ajunsese în Australia. 
Fusese ucis când încercase să evadeze de la Newgate, iar 
Edward o ţinuse în braţe cât timp plânsese, la aflarea veștii, 
nu după cine fusese acesta cu adevărat, ci după tatăl pe 
care nu îl avusese niciodată. 

— Katherine! 

Ridicând capul la auzul vocii lui profunde, îşi întoarse 
privirea la Edward, care stătea în prag. In hainele lui de 
seară, cu vesta albastră peste o cămaşă şi o lavalieră albe 
ca zăpada, pantaloni albi şi o jachetă neagră foarte 
elegantă, cu părul strălucindu-i în lumina focului, era atât 
de frumos, încât îi tăie răsuflarea! ÎI considerase 
întotdeauna mai chipeş decât restul bărbaţilor, cu bărbia lui 
fermă şi cu pomeţii înalţi, cu adâncurile întunecate ale 
ochilor lui... Dar în noaptea aceea era pur şi simplu superb. 

Kate îi întinse mâna. 

Închizând uşa în urma lui, Edward veni şi se întinse pe 
pat lângă ea. Împletindu-şi degetele cu ale ei, îi duse mâna 
la buze şi i-o sărută. Preţ de câteva minute, rămaseră 
culcaţi unul lângă celălalt, în tăcere, umăr lângă umăr, cu 
privirea aţintită asupra baldachinului, bucurându-se pur şi 
simplu unul de prezenţa celuilalt. 

— Deci, spuse el, mângâindu-i inelul cu degetul lui 
mare, te-ai simţit bine la petrecerea ta? 

Ea îi strânse mâna, simțind că nu fusese în viaţa ei 
mai fericită. 

— Enorm. 

Se simţise cu adevărat ca o Cenuşăreasă, dansând în 
braţele Făt-Frumosului ei şi schimbându-şi partenerii doar 


pentru a le oferi cadriluri lui Grey şi Thomas şi cel de-al 
doilea vals prinţului regent, care îi surprinsese pe toţi 
făcându-şi apariţia la bal. 

— L-am călcat pe prinţ pe degete. Chicotind uşor, se 
întoarse spre el pe o parte şi îi zâmbi. Când mi-am cerut 
scuze, a spus că i se pare corect, având în vedere că el te 
calcă pe nervi de câţiva ani deja. 

Edward râse. Rostogolindu-se spre ea, îşi încolăci 
braţele în jurul ei şi îşi îngropă faţa în părul ei. Râsul lui o 
inundă de căldură, şi simţi în partea de jos a pântecului 
stârnindu-i-se durerea deja familiară a dorinţei. Oftă şi se 
cuibări mai strâns la pieptul lui. Dumnezeule mare, cât de 
mult îl iubea pe bărbatul acesta! 

— Ţi-am adus cadoul de nuntă, îi spuse el. Vreau să ți- 
| ofer în noaptea asta. 

— Dar mi-ai oferit deja atât de multe! 

Şi îl avea pe el. Nu avea nevoie de nimic altceva. 

Edward scoase o hârtie împăturită din buzunarul 
interior al jachetei. 

— l-am cerut  azi-dimineaţă lui Meacham să-l 
redacteze. 

Kate se întinse spre hârtie, apoi se opri şovăitoare, cu 
mâna încremenită în aer. 

— Nu aşa a început totul? Inima îi tresări speriată. Cu 
un document redactat de Meacham. 

— Crede-mă, îngerul meu. Acesta o să-ţi placă. 

Kate luă hârtia cu grijă şi o despături. Lăsându-şi 
privirea să alunece peste pagină, încremeni şi reciti 
documentul. Chiar scria câ...? Inima dădu să-i sară din piept 
de fericire. O, nu ar fi îndrăznit niciodată să spere că ar fi 
putut să îl aibă şi pe Edward, şi ceea ce îi oferise acesta 
acum. Dar urma să devină soţia celui mai bun şi celui mai 
generos bărbat din lume şi ce altceva ar fi putut să îi ofere, 
în afară de darul de nuntă perfect pentru ea? 

— Brambly, şopti ea, găsindu-şi în cele din urmă 


glasul. Îmi oferi Brambly. 

Bunicii ei ştiuseră când îi încredinţaseră moşia ca 
moştenire directă faptul că tatăl ei nu avea să-i dea 
vreodată o zestre şi că ferma urma să fie singurul substitut 
în acest sens, prin urmare, prevăzuseră ca, în momentul în 
care se căsătorea, ferma să treacă în mâinile soţului ei. Era 
singura proprietate pe care o aducea în acest mariaj şi era 
jalnic de mică în comparaţie cu ceea ce ar fi avut de oferit 
orice altă femeie care s-ar fi căsătorit cu un duce. 

Insă Edward consimţise să îşi cedeze toate drepturile 
asupra moşiei Brambly, punând complet şi pentru 
totdeauna dreptul de proprietate asupra fermei în mâinile 
ei... şi lăsând-o moştenire viitoarelor lor fiice. 

Edward îi dăduse Brambly înapoi. 

El o atinse pe umăr. 

— Te face fericită? 

— O, atât de fericită! 

Îi luă mâna şi îşi împleti degetele cu ale lui, nedorind 
să-i mai dea drumul vreodată. 

— Bun. Se aplecă peste ea şi îşi atinse tandru buzele 
de ale ei. Fiindcă aşa intenţionez să îmi petrec restul vieţii, 
Kate. Făcându-te fericită. 

O trase spre el şi îşi cobori gura peste a ei. Cel mai 
dulce sărut de care avusese parte vreodată, pasional şi 
posesiv, plin de iubire şi de tandreţe. Ceruri! Chiar simţea 
gustul fericirii pe buzele lui. 

El presără un şir de săruturi fierbinţi pe linia obrazului 
ei, urcând până la ureche. 

— Mai e ceva ce pot face pentru a te şti fericită? 

Trupul ei vibră înfiorat, mintea fiindu-i invadată de 
gânduri desfrânate despre toate modurile în care ar fi putut 
să o facă fericită, chiar acolo, în patul ei. Însă se mulţumi să 
îi zâmbească şi, trecându-şi degetele prin părul negru şi 
mătăsos de pe ceafa lui, îl tachină. 

— Căsătoreşte-te cu mine chiar mâine, ca să nu 


trebuiască să mai aşteptăm trei săptămâni pentru a deveni 
soţ şi soţie. 

— Ei, domnişoară Benton, spuse el, dându-se în spate 
şi ridicând din sprâncene, prefăcându-se şocat de sugestia 
ei, cumva îmi ceri să fugim şi să ne căsătorim pe ascuns? 

Kate îşi aţinti privirea asupra lui, cu mintea ameţită de 
iureşul de gânduri. Nu făcuse decât să glumească, dar... Ar 
fi fost o idee chiar atât de extravagantă? 

— Încă mai avem licenţa specială, sugeră ea. Chiar 
am putea să ne căsătorim mâine!... O, Edward! exclamă ea, 
încleştându-şi mâinile pe vesta lui, dacă am pleca în 
noaptea asta, am putea să ne căsătorim la Brambly mâine- 
dimineaţă. 

El ezită, ca şi cum ar fi contemplat cu adevărat ideea, 
apoi clătină din cap cu regret. 

— Augusta ar fi devastată dacă nu ar fi prezentă la 
nunta noastră. 

— Atunci o vom lua cu noi. 

Sărutându-l pe obraz şi râzând fericită, se strecură din 
braţele lui şi traversă în grabă încăperea, oprindu-se în faţa 
dulapului. Băgă mâna înăuntru şi îşi scoase valiza de 
călătorie. 

Edward se ridică de pe pat şi veni după ea. 

— Stai să văd dacă am înţeles bine - vrei să fugim în 
lume cu mătuşa mea? 

— Da! Nu-i aşa că ar fi minunat? 

— Eu nu aş folosi chiar cuvântul ăsta, bombăni el 
sumbru. Când ea îşi puse în valiză rochia de zi verde, 
Edward luă cămaşa de noapte pe care Mary i-o lăsase pe 
scaun şi i-o puse în valiză. Grey şi Thomas ne vor fi cavaleri 
de onoare. Nu putem să facem nunta fără ei. 

Ea se ridică pe vârfuri pentru a-l săruta pe obraz. 

— Atunci îi luăm şi pe ei. 

— Minunat, repetă el bombănind sardonic. Şi doamna 
Elston, Arthur, Dorrie... 


— Şi pe ei - îi luăm pe toţi! Râse de fericire şi 
încântare, aruncându-şi braţele în jurul gâtului lui. Vom face 
o ceremonie la Brambly, doar pentru noi şi familia noastră, 
pentru a ne începe luna de miere şi viaţa ca soţ şi soţie, 
apoi ne vom căsători şi la catedrala St. Paul, peste trei 
săptămâni, aşa cum am plănuit, sub ochii întregii lumi. 

Edward râse. 

— Facem lucrurile exact pe dos, îngerul meu. 

Da, probabil că aşa era. Însă nimic din povestea lor de 
dragoste nu fusese tradiţional, deci de ce ar fi trebuit 
tocmai nunta să fie? Îl atinse iubitoare pe obraz. 

— Cu noi, crezi că ar fi posibil altfel? 

Edward o ridică în braţe. 

— Te iubesc. 

— Ştiu. Cu un oftat, îşi sprijini capul de umărul lui. Dar 
să nu încetezi niciodată să mi-o spui. 

— Niciodată. 

Cobori scările cu ea în braţe, trecu pragul şi ieşi din 
casă. 


Sfârşit 


